İSLAM SADIQ

                 ŞUMER VƏ TÜRK 
          DASTANLARI
Azərbaycan Dövlət Nəşriyyatı

Bakı - 2012
BBK 5.3
S-15
Redaktoru
Əlövsət Ağalarov

S-15  İslam Sadıq
Şumer və türk dastanları. Azərnəşr, Bakı, 2012, 208 səh.

150 ildən çoxdur ki, Şumer dünyası Qərb alimlərinin diqqət mərkəzindədir. Azərbaycanda isə sanki Şumer mövzusu "qo​ruq" elan edilmişdir. Halbuki türk dünyasına Şumer prizma​sın​dan, Şumer dünyasına türk prizmasından baxdıqda bir çox qaranlıq məsələlərin üstünə işıq düşür. 
Bu kitabda Şumer və türk epik mətnləri arasında maraqlı paralellər aparılmış, çoxsaylı oxşar və eyni motivlər üzə çıxarılmış, onların təsadüf olmadığı, Şumer və türk epik düşüncəsinin eyni qaynağa bağlılığından irəli gəldiyi söylənmişdir.

 İslam Sadıq, 2012
ÖN SÖZ ƏVƏZİ
Türk xalq yaradıcılığı ənənəsi haqqında çox yazılıb, geniş tədqiqatlar aparılıb. Bununla belə,  türk epik təfəkkürünün tarixi, ilkin qaynaqları, inkişaf mərhələləri indiyədək fundamental şəkil-də araşdırılmamışdır. Şumer epik mətnləri ilə müqayisəli araşdır-malar aparmadan türk epik təfəkkürünün tarixini, inkişaf mərhə-lələrini, bütövlükdə türk xalq yaradıcılığı və ayrılıqda dastançılıq ənənəsinin genezisini, tipologiyasını, ilkin qaynaqlarını, tarixi inkişaf dinamikasını düzgün öyrənmək mümkün deyil. 

 Şumerin kəşfindən 150 ildən çox bir vaxt ötsə də, Azərbay-canda bu günə qədər mixi yazılı mətnlərin öyrənilməsinə biganə-lik göstərilmişdir. “Bilqamıs” dastanının Akkad versiyası istisna olmaqla doqquz Şumer qəhrəmanlıq eposunun, onlarla lirik şeir mətnlərinin, himn, təmsil, atalar sözü və məsəllər kimi zəngin bədii əsərlərin heç biri Azərbaycan dilinə tərcümə edilməmişdir. Halbuki Azərbaycan tarixinin, etnoqrafiyasının, ədəbiyyatının, folklorunun, mifologiyasının, coğrafiyasının, ədəbi-bədii, fəlsəfi-estetik dünyagörüşünün düzgün öyrənilməsi üçün həmin mətnlər dəyərli qaynaqlardır. Bunu qədim dövrlərə aid yazılı qaynaqların yoxluğundan danışan Azərbaycan alimləri yaxşı bilməlidirlər. 

Şumer folkloru və ədəbiyyatı bu günə qədər Azərbaycanda fundamental şəkildə tədqiq edilməmiş, bir neçə məqaləni çıxmaq şərtilə türk xalqlarının folkloru Şumer ədəbi örnəkləri ilə müqa-yisəli şəkildə öyrənilməmişdir. Əksinə, Azərbaycan ədəbiyyatının və folklorunun bir çox problemlərinin araşdırılması zamanı Avro-pa alimlərinin əsərlərinə və nəzəriyyələrinə daha çox istinad edil-diyindən əksər hallarda yanlış nəticələr çıxarılmış, yaxud məsə-lələr həll olunmamış qalmışdır. Halbuki Şumer və türk xalqları folklorunda müqayisəli tədqiqat üçün zəngin material mövcuddur. 

Böyük türk alimi Bahaəddin Ögəl yazırdı ki, “türkcə və türk kültürü yağmaya çıxarılmış bir mal kimidir. Əlində dəlil oldu-olmadı, hər önünə gələn ondan bir parçanı alıb başqa bir kültürə mal etməyə sanki izinli kimidir”
. Bir malın yağmalanması onun yiyəsiz, sahibsiz olması deməkdir. Türk mədəni irsinin yağmalanması bu gün də davam edir və acı da olsa deməliyik ki, Azərbaycanda da belə yağmaçılar az deyil. Biz öz tariximizə, dilimizə, mədəni irsimizə yiyə durmadıqca bu yağmaların qarşısı alınmayacaq. Bu baxımdan mixi yazılı Şumer gil kitablarının dəyəri ölçüyəgəlməzdir. Onların öyrənilməsi bir çox yanlışlıqları aradan qaldırmağa, qaranlıq qalmış məsələlərin üstünə işıq salmağa və yarımçıq araşdırmaları sona çatdırmağa imkan verir. 

ŞUMER VƏ TÜRK YARADILIŞ DASTANLARI
Şumer və türk folklorunda dastanlar mühüm yer tutur. Bir çox xalqlar dastan yaradıcılığına gec başlamışlar. Şumerlərin və türk-lərin yaratdıqları dastanlar onların şifahi yaradıcılığının ən erkən çağlarına təsadüf edir. Bu tarixin qədimliyi çox böyük elmi əhə-miyyətə malikdir. Şumer və türk dastanlarını ideya və məzmu-nuna görə əsasən iki qrupa bölmək olar:

1. Yaradılış dastanları; 2. Qəhrəmanlıq dastanları.

  Türk folklorunda məhəbbət dastanları zəngin bir xəzinə təşkil etsə də, Şumer folklorunda olmadığına görə, bu bölgüdə onlar nəzərə alınmamışdır.

İnsan dünyaya göz açdığı ilk gündən bəri iki sualın cavabı onu daim düşündürmüşdür: 1. Dünya necə yaranmışdır?; 2. İnsan necə yaranmışdır?

Həm də insanları bu sualların hər ikisi eyni vaxtda düşündür-müşdür. Ola bilməzdi ki, dünyanın necə yarandığını bilmək istəyənlər insanın necə yaranması ilə maraqlanmasınlar. Qədim insanlar yaxşı başa düşürdülər ki, dünyanı və insanı bir-birindən ayrı təsəvvür etmək olmaz. Dünya formadır, insan məzmundur. Əgər dünya varsa, insan yoxdursa, bu məzmunsuz formadır. Yox, əgər dünya yoxdursa, deməli, forma yoxdur və məzmundan söh-bət gedə bilməz. Məzmunu forma yaradır, məzmun formadan do-ğur. Deməli, insanın yaradılmasını dünyanın mövcudluğu zəruri-ləşdirmişdir. Dünya-insan modelində forma-məzmun vəhdəti tə-min edilmişdir. Ona görə Şumer və türk yaradılış dastanlarında əvvəlcə dünya, sonra insan yaradılır. Bu da yuxarıdakı məntiqə tamamilə uyğundur.    

Dünyanın və insanın yaranması bütün xalqların əfsanə və miflərində öz əksini tapmışdır. Hər bir xalq dünyanın və insanın necə yarandığı barədə düşünmüş, bu məsələləri öz bədii təfək​kürünün süzgəcindən keçirib epik mətnlərdə qəlibləş​dirmiş, yaddaşlarda yaşada-yaşada nəsildən-nəsilə ötürmüşdür. Dünyanın və insanın yaranması haqqında ən uzaq xalqların belə mifik düşüncələri bir-birinə çox yaxındır. Bu da həmin düşüncələrin eyni qaynaqdan süzülüb gəldiyini göstərir.

İnsandan öncə tanrılar yeri və göyü yaratdılar. Dəniz​ləri, göl-ləri, çayları, dağları, dərələri yerbəyer elədilər. Gecəni-gündüzü nizama saldılar, ayları, illəri düzüb qoşdular, illəri fəsillərə, fəsil-ləri aylara, ayları həftələrə böldülər.

Məkan da olmayanda, 

Zaman da olmayanda.

Nə yer, nə quru, nə su, 

Cahan da olmayanda
.   

Bu, kainatın xaos dövrüdür. Heç bir nizam-intizam, qayda-qanun, simmetriya yoxdur. Kainatda heç bir şey öz yerində deyil. Planetlər arasında bugünkü rabitə, qanunauyğun hərəkət olmamış-dır. Əslində, xaos yoxluq, boşluq deməkdir. Yoxluqda, boşluqda hər hansı bir nizam, qayda, qanunauyğunluq ola bilməz. Nail Qurbanov kosmosu xeyirlə, xaosu şərlə eyniləşdirmişdir
. Bunları işıq və qaranlıqla eyniləşdirənlər də var. R.Əliyev yazır ki, “xao-sun iki daxili məntiqi var: 1. dağıtmaq; 2. yaratmaq
. Bizcə, dağıt-maq xaosun, yaratmaq kosmosun daxili məntiqinə daha uyğundur. Xaos bu gün də dilimizdə qarmaqarışıqlıq, nizamsızlıq anlamla-rında işlənir. Lakin hər dağıtmağın da sonunda bir yaratmaq var. “Dədə Qorqud”da oğuzlar xaosu “yalançı dünya” adlandırırdılar
. “Yalançı dünya” ifadəsinə “Basat Təpəgözü öldürdüyü boy”da rast gəlirik: “Yalançı dünya üzündə bir ər qopdu. Yaylımında Oğuz elin qondurmadı. Qara polad üz qılıclar kəsən dilini kəsdir-mədi. Qarğu cida oynadanlar ildirəmədi. Qayın oxu atanlar kar qılmadı”
. Muxtar Kazımoğlu “yalançı” təyininə belə açıqlama vermişdir ki, “əgər Təpəgözü  evə gətirən Alp Aruzun niyyəti baş tutsaydı, onda Təpəgöz həqiqi oğul, həqiqi qardaş, həqiqi igid ola-caqdı. Təpəgözün çıxdığı məkanın eposda “yalançı dünya” adlan-dırılması Təpəgözün “yalançı oğul”, “yalançı qardaş”, “yalançı igid” olması ilə daha çox bağlıdır”
. Əgər Təpəgöz yalançı dünya-nı təmsil edirsə, onunla bağlı nə varsa, hamısı yalandır. 

Eposda “yalançı dünya” ifadəsini iki oğlundan birini Təpəgö-zə vermiş, ikincisinin də novatı çatmış qarıcıq dilinə gətirir. Ola bilsin qarı yalançı dünya deyəndə Təpəgözün mağarasını nəzərdə tutmuşdur. Axı Basat Kosmosu, yəni Oğuz elini, Təpəgöz isə Ma-ğaranı, yəni Yalançı dünyanı təmsil edirlər. S.Rzasoy Təpəgözün Oğuz elinə yaratdığı təhlükəni xaosun kosmosa təcavüzünün təza-hürü kimi dəyərləndirmişdir
. Bu motivin Şumer qaynaqlarında çox gözəl paralelləri var. Şumer mətnlərindəki Enki-Absu qarşı-durması kosmos-xaos qarşıdurması kimi qəbul edilə bilər. Deməli, Şumer kosmos-xaos qarşıdurması olduğu kimi Oğuz dünyasında yenidən təcəssüm etmişdir.

Dünyanın yaranması haqqında Şumer mətnlərinə görə, xaosun iki mərhələsi mövcud olmuşdur: 1). Bütün kainatın dünya okeanı ilə dolu olduğu dövr; 2). An və Kidən ibarət Tanrı cütlüyünün birləşdiyi, hələ ayrılmadığı dövr
. 

Şumer mətnlərindən aydın görünür ki, tanrilar dünyanı yaratmağa Xəzər dənizini göydən yerə endirməklə başlamışlar. O zaman Xəzər dənizi Absu adlanırdı
. Tanrı Ab göyün yiyəsiydi. Ab tanrı adı sonralar Göy tanrı adına çevrilmişdir. Ab adı hazırda göy rəngin abı çalarında dilimizdə saxlanmışdır. Absu adı da onun adına uyğun  qoyulmuşdur. Ab Göyün tanrısı, Absu dənizi səma-göy dəniziydi. Alman alimi Erix Seren də Xəzərin həqiqətən səma dənizi olduğunu söyləmişdir. Onun fikrini olduğu kimi verirəm: “Второе дерево, местонахождением которого также было Ка-спийское море (первоначально это, несомненно, было «Небесное море»), называлось Хаома Гокорд (или Тао кере-на)”
. Rus folklorçusu A.N.Afanasyev bu dənizi “hava okeanı” adlandırıb, onun “göy dəniz” olduğunu söyləmiş, “göy” sözünü rəng anlamında başa düşmüşdür. Lakin o doğru olaraq həmin dənizin ortasındakı ağacı Tanrı ilə eyniləşdirmiş, onun Şərqdə yerləşdiyini yazmışdır
. Bu da Xəzər dənizinə uyğun gəlir.  

Xəzər dənizinin Səma dənizi olması bir çox qaranlıq mətləb​lərin açılmasına imkan verir. Aparılan tarixi-filoloji tədqiqatların nəticələri göstərir ki, dünyanın da, ilk insanın da yaranması Xəzər dənizilə bağlıdır. Şumer mətnlərində bu barədə yetərincə bilgilər var. Türk “Yaradılış” dastanı belə başlayır: “Daha heç bir şey yoxkan “Tanrı Qara Xan”la “su” vardı. Qara xandan başqa görən, sudan başqa görünən yoxdu”
. Bu parça Absu/Xəzər dənizinin göydən ayrıldığı dövrə uyğun gəlir. Lakin hələ dünya yaranmayıb.

Qara Xan təklikdən sıxılır. Bu zaman Xəzər dənizi dalğalanır. Dalğalar arasından Ağ Ana çıxır və Qara Xana “yarat” deyib yenidən suya girir. Bu səhnə Şumer mətnlərindəki Absu-Tiamat cütlüyünü və onlardan doğulmuş Laxmu, Laxamu tanrılarını yada salır. Bundan sonra Qara Xan bir “kişi” yaradır. Kişinin kimliyi açılmır. Qara Xanla kişi suyun üstüylə uçurlar. Kişi Qara Xandan yuxarıda uçmaq istəyir, onu sezən Qara Xan kişinin uçmaq qabiliyyətini əlindən alır. İlk insanın sudan yaranması bu dastanda öz ifadəsini tapmışdır. Lakin hələ o kişi də, onun hansı sudan və necə yaranması da sirr olaraq qalır.

Burada Şumer mətnlərilə yaxından səsləşən və maraq doğuran ciddi mətləblərin üstünə işıq salmaq üçün yaxşı ipucu verilmişdir. Şumer mətnlərində tanrıların uçduqları tez-tez vurğulanır. Onlar əksər hallarda qanadlı təsvir olunurlar. Qanad Göyə bağlılığın, səma mənşəli olmağın rəmzidir. Tanrı Qara xan və onun yaratdığı kişi də dənizin üstüylə uçurlar. Görünür, türk “Yaradılış” dastanı-nı düzüb-qoşan və onu yaddaşlarda yaşadan insanlar çox qədim zamanlarda tanrıların və onların yaratdıqları ilk insanların uçduq-larına həqiqətən inanmışlar. Nağıllarımızdakı “uçan xalça” uçma-ğın sonrakı təsəvvüründən başqa bir şey deyil. Bir qırğız əfsanə-sinə görə, Taztağ (Keçəl dağ) dağında qəhrəman Aydagül yaşa-yırmış. O, yerimir, uçurmuş
.  Tarixin hansı dövründəsə insanlar-da sözün həqiqi anlamında uçmağın mümkünlüyü şübhə doğur-muş və “uçan xalça” obrazı uydurulmuşdur.  Tanrıların və insan-ların uçmasının Şumer mətnlərindəki və türk “Yaradılış” dasta-nındakı təsviri eyni etnik düşüncənin məhsulu sayıla bilər.

Qara Xan dünyanı yaratmaq istəyir. Kişiyə deyir ki, dənizin dibinə enib ordan torpaq çıxarsın. Kişi suyun dibinə enib torpaq çıxararkən gizlincə özü üçün də ağzında torpaq gətirir. Kişi ovcunda gətirdiyi torpağı suyun üzünə səpir, Qara Xan torpağa böyü deyir. Torpaq böyüyür və dünya yaranır. Qara Xanın “böyü” buyruğundan sonra kişinin ağzında gizlətdiyi torpaq da böyüməyə başlayır və az qalır kişini boğub öldürsün. Qara Xan işi başa düşüb ona “tüpür” deyir, kişi tüpürür və bayaqdan dümdüz olan dünyada dağlar, dərələr, təpələr, uçurumlar, yarğanlar əmələ gəlir. 

XX yüzilliyin ilk illərində Q.K.Zavaritskiy Saratovdan bir mif yazıya almışdır. Onun məzmunu türk “Yaradılış” dastanından qə-tiyyən fərqlənmir. Orada da Tanrı suyun üstündə gəzir. Təklikdən darıxır. Tüpürür və “bir canlı varlıq yarat” deyir. Bu tüpürcəkdən bir nəhəng yaranır. Tanrı ona tapşırır ki, suyun altından torpaq gətir. O da ağzında torpaq gizlədir. Az qalır ki, boğulub ölsün. Tanrı ona tüpür deyir. Dağlar, dərələr o cür yaranır
.

Mürsəl Həkimovun Qazax rayonundan yazıya aldığı “Dünya-nın yaranması” əsatirinin məzmunu dünyanın yaranması haqqında Şumer mifləri ilə yaxından səsləşir: “Yerlə Göy bir-birilə göbək-bitişik imiş”. Bu, Yerlə Göyün (Anla Kinin) bir-birindən ayrıl-madığı çağlara uyğun gəlir: “Qapalı dünyanın göbəyi tən ortadan partlayır. Qapalı dünya iki yerə bölünür”
. Bu da Enlilin Yeri Göydən (Anı Kidən) ayırıb dünyanı yaratması ilə üst-üstə düşür. Bu mifdə Göy (An) ata, Yer (Ki) anadır, Enlil onların oğludur
.   

Şumer və türk yaradılış dastanlarında dünyanın yaranması yalnız xaosdan kosmosa keçid nəticəsində reallaşmışdır. Şumer və türk yaradılış dastanlarının mətnindən çıxış edərək dünyanın yaranma modelini aşağıdakı kimi səciyyələndirmək olar:

                      Dünyanın yaranma modeli
                          Şumerlərə görə                  türklərə görə

1. Başlanğıc             xaos                                xaos                                                 

2. Mövcuddur          su                                    su

                          tanrılar                            tanrı

3.Tanrıların             Enki- Absu                      Xan Xurmastı            

 vuruşması               göydə vuruşur                 və  Atay- Ulan
                                                                        göydə vuruşur                           

4. Tanrıların            dünyanı                           dünyanı
   vuruşmasında       yaratmaq                         yaratmaq

   məqsəd

5. İnkişafın yönü     xaosdan kosmosa            xaosdan kosmosa                         

6. Dünyanın            Yerlə Göy bir-                 Yerlə Göy bir-                    

    yaranması           birindən  ayrılır                birindən ayrılır
7. Yerin                  suyun dibindən                 suyun dibindən            

yaranması              torpaq çıxarılır                 torpaq çıxarılır
8. Dünyanı              tanrı Enlil                        Tanrı Qara Xan    

   yaradan                                                
9. Dünyanın            tanrılar                             tanrı                   

    idarə                              

    edilməsi                                                              

10.Dünyanın          Dünya üç qatdan              Dünya üç qatdan  

    quruluşu            ibarətdir:  Göy,                 ibarətdir: Göy,
                              Göylə Yerin arası             Göylə Yerin 
                        və Yer                               arası və Yer
 11. Yeraltı 

dünyanın         “gedər-gəlməz”                “gedər-gəlməz”
mənası                                                     

Digər xalqların mifologiyasında rast gəlinən dünyanın üçlü modelinin də ilkin qaynağı Şumer mətnləri olmuşdur. Həmin modelin ilkin sxemini belə təsvir etmək olar:   

                                 An   (yuxarı dünya, göy)

                                 ▲
                   Enlil           

  (Orta dünya,                                              

Yerlə göyün arası)                                                 

                                                   Enki   (Aşağı   

                                                       dünya, yer)

 Göründüyü kimi, Şumer və türk yaradılış dastanlarında dün-yanın yaranma modeli tamamilə bir-birinin eynidir. Bu qədər eynilik heç vaxt təsadüfi ola bilməz. Avropa alimləri bu həqiqəti dönə-dönə yazmışlar ki, dünyanın yaranması haqqındakı miflərin və modelin ilk vətəni İkiçayarasıdır
. Deyilənlər şumer və türk xalqlarının kosmoqonik-mifoloji, epik-poetik düşüncəsinin eyni olduğunu göstərir. İnamla demək olar ki, bu model ilk dəfə şumer-türk epik düşüncəsinin məhsulu kimi yaranmış, sonra şumer-türk qaynağından Bibliyaya keçmiş, nəhayət digər xalqlar, o cümlədən hind-avropa xalqları tərəfindən mənimsənilmişdir. 

Türk “Yaradılış” dastanında Kişinin pis niyyəti Qara Xana xoş gəlmir və onu ərlig (şeytan) eləyib işıqlı dünyadan qovur. Sonra Qara Xan doqquz budaqlı ağacın hər budağından bir insan yaradır. “Yaradılış” dastanına görə, Tanrı Qara Xan insanı yara-dandan sonra göyün 17-ci qatına qalxıb dünyanı ordan idarə edir. Yeddinci qatda Gün ana, altıncı qatda Ay Ata oturmuşdur.
Buradan aydın olur ki, ilk insanı Tanrı Qara Xan yaratmışdır. Şumer qaynaqlarında da ilk insanı tanrıların yaratdığından söhbət gedir. Hazırda insanın və dünyanın yaranmasıyla bağlı bir neçə mətn tapılmışdır. Onlardan üçü daha qədimdir, e.ə. III minillikdə yazıya alınmışdır və ilkin variant hesab olunur. Həmin mətn-lərdən ikisi ABŞ-ın Filadelfiya universitetində, biri isə Parisin Luvr muzeyində saxlanır. 

Bu qədim mətnlərin sonrakı mətnlərlə həm oxşar, həm də fərqli cəhətləri var. Bütün mətnlərdə insanları yaratmaqda məqsəd eynidir: Tanrılar özləri ağır işlər görürlər, çox əzab-əziyyət çəkir-lər. İnsanı yaradırlar ki, bütün bu ağır işləri onlara tapşırsınlar. 

Qədim mətnlərdə ağır iş görən tanrılar tanrı Enkiyə müraciət edirlər. O dərin yuxuya gedib heç kəsi eşitmir. Bu zaman bütün tanrıların və Enkinin anası Nammu öz oğlunu oyadıb ondan xahiş edir ki, tanrıları bu ağır yüklərdən azad etmək üçün insanları yaratsın. Enki onun sözünə qulaq asır və insanı yaratmağa razılıq verir. Tanrıların anası Nammu və Yerin tanrısı Ninmax insanı yaratmağa başlayırlar, Enki özü də onlara kömək edir. Sonrakı mətnlərdən fərqli olaraq burada insanın yaran​masında Anın, Enlilin, Mamanın, Nintinin adları çəkilmir.

Başqa bir mətndə ilk insanı tanrı Arurunun yaratdığından söhbət açılır. Bu artıq Şumerə qədərki dövrə aiddir. Bu mətn ən qədim motivləri qoruyub saxlasa da, sonralar üzü köçürülərkən güclü şəkildə təhrif olunmuşdur. Bu mətnə görə, guya yeri Xıdır (Marduk) yaratmışdır. Halbuki şumerlər dövrün​də Xıdır (Mar-duk) böyük tanrı olmamışdır. O yalnız Babil dövründə böyük ad qazanmışdır. Mətn də həmin dövrə uyğunlaşdırılmışdır. Babillilər Şumer mətnlərini mənimsəyib, yenidən işləmişlər. Məsələn, Şu-mer tanrılar panteonunu babillilər olduğu kimi götürüb, tanrıların funksiya və vəzifələrini saxlamış, yalnız adlarını dəyişdirmişlər
.  

Nəhayət, ən böyük mətn bir poema şəklində olub, “Atraxasis haqqında nəğmə” adlanır. Burada əsas motivlər eyni olsa da, süjet başqadır. Tanrılar dünyanı yaradandan sonra özləri ağır işlərə qatlaşırlar və bu ağır işlər onları heç cür razı salmır:
Bir vaxt tanrılar insan

kimi yaşayırdılar, 

Ağır işlər görərək, 

zənbil daşıyırdılar
.       

Mələklər iki min beş yüz il bu ağır işlərə birtəhər dözürlər, lakin palçıqda, bataqlıqda, tozda, torpaqda işləməkdən bezirlər. Yavaş-yavaş Enlildən şikayətlənir, onun vəzifəyə düzgün qoyul-madığını dilə gətirirlər, onu dəyişmək tələbləri səslənir. Külüng-lərini sındırıb, bellərindən tonqal çatıb, zənbillərini oda atıb Enli-lin məbədinin qapısına yığışır və üsyan qaldırırlar. Enlil böyük tanrıları yanına çağırır. An, Enki, Ninurta, Nerqal gəlirlər. Tanrı-ların söhbətlərindən bəlli olur ki, mələklər Enlilin öz oğlanlarıdı. Nusku Enlilə deyir: “sən öz oğlanlarından niyə qorxursan?”
.

Mələklər bir-birini qardaş sayırdılar. Ağır işlər görüb bezdik-də mələklərin ağsaqqalı öz yoldaşlarına “qardaşlarım” deyə üz tutmuşdur. Bu məqamları ona görə xatırladıram ki, onlarda insa-nın yaranmasının çox incə sirləri gizlənmişdir. 

Enlil mələkləri öldürmək istəyir, An və Enki onunla razılaş-mırlar. Mələklərə doğrudan ağır işlər tapşırdıqlarını etiraf edirlər. Axı mələklər çox zərif və incə varlıqlardı, onların gördükləri işlər mələk işi deyil. Enlil davakarlığından dönmək istəmir və deyir:

 “Burda nələr baş verir, 

mat qalmışam bu işə, 

İndi mən atılmalı

deyiləmmi döyüşə?!
   

An Enlili sakitləşdirir. Enlil Nuskunu mələklərin yanına gön-dərir. Nusku öyrənir ki, mələklər ağır işlərdən beziblər, bu işlərə dözmürlər. An və Enki mələklərin işinin ağır və dözülməz oldu-ğunu təsdiqləyirlər
.

İnsanın yaranması fikri ilk dəfə burada ortaya çıxır.  An insanın ulu nənəsini yada salır. Deməli, insanı yaratmaq problemi yoxdur. Onun ulu nənəsi var, qadın var, ana var. Əsərdə həmin “ulu nənə”, insanı yaradacaq ana Nintidir. Onu çağırır və insanı yaratmağı tapşırırlar.
Ninti insanı yaratmağa razı olur, ancaq onu təkbaşına yox, “yalnız Enkilə birlikdə yarada biləcəyini” vurğulayır. Ninti niyə bir başqa qadını yox, Enkini seçmişdir? Bir mətndə deyilir ki, həyat toxumu Günəş sisteminə uzaq kosmosdan gətirilmişdir
. Bu toxum Enki və Nintidir. Ninti anadı! Enki atadı! Deməli, insanın atası da var, anası da:

 “İnsanı təkbaşına

yarada bilmərəm mən, 

Lakin Enkiylə birgə

gələrəm öhdəsindən.”
 

Bu kiçik parçada insanın ata və ana başlanğıcından yarandığı öz aydın ifadəsini tapıb. Doğrudur, poemanın sonrakı parçalarında insanın gildən-palçıqdan yaradıldığı vurğulanır, ancaq orda çox gizli, örtülü saxlanmış bir mətləb də var. Bu da ondan ibarətdir ki, Ninti tanrılardan birinin qanını gillə yoğurur və insanın mayası tanrı qanı ilə gildən qoyulur. Tanrı qanı geni bildirir: İnsan tanrı qanından, tanrı genindəndi. Bir çox alimlər gil sözünün müstəqim anlamını əsas götürdüklərinə görə, onunla kodlaşdırılmış həqiqəti aça bilməyiblər. “Gil” və “tanrı qanı” poetik kodlardır. Onları ba-şa düşmək üçün həm bütün Şumer epik mətnlərilə tanış olmaq, həm də mətnləri duymaq lazımdır. Bunların hər ikisi eyni dərəcə-də önəmlidir. Gil ana bətni deməkdir. Bunu poemanın son parça-larında aydın görmək olur. Burada gilin bircə  sirri var.

Poemanın başlanğıcında mələklər Enlilə qarşı qiyam qaldı-rırlar. Mələklər tanrıların öz övladlarıdır, onlar ağır işlərə, əzab-əziyyətlərə dözməyib öz atalarından- Enlildən intiqam almağa qalxırlar. İndi həmin ağır işlər, əzab-əziyyətlər boyunduruq kimi insanların boynuna taxılacaq. İnsan tanrı övladı olduğunu bilsə, o da sabah qiyama qalxacaq. Bax bu qiyamın baş verməməsi üçün tanrılar insanın guya gildən yarandığını önə çəkiblər. Lakin poe-mada təkcə gildən yoğrulma səhnəsini bir kənara qoysaq, insanın elə bu gün bizim bildiyimiz qaydada ana bətnində mayalan-mağından tutmuş doğuluşuna qədər hər şey aydın şəkildə təsvir edilmişdir. Gildən yoğrulma ana bətnində mayalanmanın obrazlı ifadəsindən başqa bir şey deyil. 

R.Antes də yazırdı ki, insanlar çox vaxt tanrıların övladı hesab edilmişdir. O yazırdı ki, insanın gildən düzəldilməsi haqqındakı təsəvvürlər sonrakı dövrlərə aiddir və kosmoqonik deyil, yəni bu ilk insanın gildən yarandığını nəzərdə tutmur”
. Araşdırmalar göstərir ki, Şumer mətnlərindəki gil də sonradan artırılmışdır. 
Bütün Şumer mətnlərində insanın yaranmasının bircə məqsədi var: Tanrıya qulluq etmək
. “Enki və Ninmah” əsərində də insan-ların tanrılara qulluq etmək üçün yaradıldığını görürük. Bu mətndə ilk insanı Ninmah düzəldir və Enki onun taleyini müəy-yənləşdirir
. Şumer mətnlərinin çoxunda Enki ilk insanın həm yaradıcısı, həm də müəllimi kimi təqdim edilir
.

Şumer mətninə görə, ilk dəfə yeddi kişi, yeddi qadın yaran-mışdır. Sonra onlar evlənmişlər və görünür, onların hərəsi bir tay-fanın əsasını qoymuşdur.

Poemada insanın doğulması bədii boyalarla verilmişdir. Bu boyalar həqiqi mənzərəni gizlətmək yox, daha gözəl ifadə etmək üçün seçilmişdir:
Doğacaq tanrıları

bir yerə toplayaraq, 

Nintu özü oturub 

günləri sayırdı bax
.  

Bu parçada kişinin evlənməsi, arvadın ərə geməsi, uşağın ana bətninə düşməsi, doqquz ay, doqquz gün orda böyüməsi, boylu qadının öz yükünü yerə qoyması, bu doğumun şadlıqla, şənliklə keçirilməsi o qədər real bədii ifadəsini tapmışdır ki, elə bil poema beş min il öncə yox, bizim günlərdə yazılıb. Poema 5 min il öncə yazıya alınsa da, neçə min il ağızlardan ağızlara ötürülə-ötürülə yaşamışdır. Çünki yazı kəşf ediləndə bu əsərlər bizim oxuduğu-muz şəkildə yaddaşlarda mövcud olmuşdur. Bu cür bitkin, gözəl bir şəklə düşənə qədər də yaddaşlarda cilalanmış, püxtələşmişdir.

 1-ci şəkil.      Tanrı Ninmax doğduğu ilk uşağı
                       göstərir ki, bunu mən yaratmışam

Mama adı çox maraq doğurur. Mama/Mammu Ninqursağın adıdır. O, sağlamlıq tanrısıdır. Həkimdir. İlk insanın yaranmasın-da birbaşa iştirak etmişdir
. Doğum işinə məhz o baxır, daha doğ-rusu, mamaçalıq edir. Mamaça sözü məhz onun adına “ça” sözdü-zəldici şəkilçisi artırılmaqla yaranmışdır. 

Doğumu və uşaqları sevgi- məhəbbət tanrısı İnannanın hima-yə etməsi də türk mifologiyasında Humayın vəzifəsiylə eynidir.

İnsanın doğması və doğulması haqqındakı miflərdə bir ortaq motiv də diqqəti çəkir. “Etana haqqında nəğmə”də Etana arvadı-nın rahat doğması üçün doğum çiçəyinin dalınca gedir. Eyni motivə Sibir türklərinin miflərində rast gəlinir. Yakut türklərindən toplanmış bir mətndə doğum çiçəyindən danışılır. İ.S.Qurviç bu miflərin tarixinin çox qədim olduğunu yazmışdır
. 

İnsanın genetik yolla yaranması və çoxalması bir türk mifində öz ifadəsini tapmışdır. Həmin mifə görə, Tanrı ilk dəfə 7 kişi və onların yanında 7 ağac yaratmışdır. Ağaclar budaq atıb böyümüş-lər, ancaq 7 il ötsə də insanlar çoxalmamışlar. Çünki kişilərin ya-nında qadın olmamışdır
. Bu mif onu göstərir ki, insan yalnız genetik yolla ata-anadan doğulmaqla yarana bilər, başqa yol yoxdur. Burdakı ağac obrazına da ciddi yanaşmaq lazımdır. Əksər epik mətnlərdə ağac obrazı Tanrını yaxud insanı təmsil etsə də, o burda həqiqi anlamda ağacdır. Mifin məntiqi bununla demək istəyir ki, insanla ağacdan, dağdan, daşdan, istənilən təbii varlıqdan nəsil törənməsi mümkünsüzdür. Deməli, insanın nəsil artırmasının bircə yolu var: genetik yol.  

 ŞUMER VƏ TÜRK
 QƏHRƏMANLIQ DASTANLARI
Şumer və türk qəhrəmanlıq dastanları haqqında danışmazdan əvvəl folklor və xalq anlayışlarının bir-birilə necə qırılmaz tellərlə bağlı olduğuna diqqət yetirmək lazımdır. Folklorda yalnız elə motiv, süjet və obrazlar poetikləşdirilir, əbədiləşdirilir və yaddaş-larda yaşayır ki, onlar həmin epik əsərləri yadaran xalqa doğma olur, onun ruhundan süzülüb gəlir. Epik əsərləri yaradan xalqa yad olan, onun milli keyfiyyətlərinə uyğun gəlməyən motiv, süjet və obrazlar heç vaxt folklorlaşmır və yaddaşlarda yaşamır. İ.Abbaslı yazır ki, “Azərbaycan şifahi ədəbiyyatı ideal fikirləri, bəşəri düşüncələri həmişə təbliğ etmişdir. O, yaradıcısı olan xalqa məxsus keyfiyyətləri, məziyyətləri özündə toplamışdır”
. 

Hər bir etnos müəyyən coğrafi ərazidə, müxtəlif təbii varlıq-ların da mövcud olduğu mühitdə məskunlaşır və yaşayır. Həmin təbii varlıqlar arasında ayrı-ayrı insanların və hətta bütövlükdə etnosun həyatı üçün təhlükə törədən nəhənglər də olur. Bu zaman etnos özünü qoruma zərurəti ilə üzləşir. Epik örnəklərdən görün-düyü kimi, başlanğıcda etnos bu varlıqlarla mübarizəyə hazır olmur, hətta qurbanlar verir. Elə bir vaxt gəlib çatır ki, etnosun varlığı təhlükə altında qalır, tarix onu “olum ya ölüm” dilemması qarşısında qoyur. Məhz tarixi şəraitin bu cür kəskinləşməsi etno-sun içindən xilaskar funksiyasını yerinə yetirəcək qəhrəmanların yetişməsinə zəmin yaradır. Buna aid yetərincə tarixi və epik ör-nəklər göstərmək olar. Elə “Dədə Qorqud”u götürək. Oğuz dünya-sının bir qütbündə onun başına əngəl olacaq Təpəgöz doğulur, digər qütbündə etnosu bu ölüm təhlükəsindən qurtaracaq Basat dünyaya gəlir. Yaxud Şumeri götürək. Onun bir qütbündə nəhəng Humbaba, digər qütbündə Bilqamıs və Enkidu dururlar. Təpəgözü yaradan epik təfəkkür onun qarşısına çıxartmaq üçün Basatı, Humbabanı yaradan epik təfəkkür onun qarşısına çıxartmaq üçün Bilqamısla Enkidunu yaratmışdır.

Türk qəhrəmanlıq eposlarındakı qəhrəman obrazlarını səciy-yələndirən və fəqləndirən nədir? Nə üçün bu qəhrəmanlar epik obrazlara çevrilib əbədi yaşamaq haqqı qazanırlar?

Bu suallara cavab verməzdən əvvəl qısaca onu demək istəyi-rəm ki, türk düşüncəsindəki qəhrəman və qəhrəmanlıq anlayışları qərb düşüncəsindəkindən fərqlidir. Məsələn, qərb düşüncəsində Homerin “Odisseya” əsərindəki təkgöz Polifem qəhrəman sayılır-sa, türk düşüncəsində Təpəgöz qəhrəman deyil. Bu da ondan irəli gəlir ki, türk epik qəhrəmanları bir qayda olaraq etnosun varlığını və xoşbəxt həyatını təmin edən funksiyaları yerinə yetirir. Həmin funksiyalara başlıca olaraq aşağıdakılar aiddir:

     1. Etnosun həyatı üçün təhlükə yaratmış nəhəng təbiət varlıq-ları ilə vuruşur və onlara qalib gəlir;

     2. Etnosun özünü, torpağını, yurd-yuvasını, var-dövlətini və sərvətini digər enosların yağmalarından, basqınlarından qoruyur;

     3. Etnosun dinc və xoşbəxt yaşayışını təmin edir;

     4. Tayfalara, tirələrə, hətta xırda-xırda aullara parçalanmış, bölük-bölük olmuş etnosu yenidən bir yerə toplayır, bütövləşdirir, yumruq kimi birləşdirir, əvvəlki gücünü, qüdrətini, böyüklüyünü özünə qaytarır;

5. Öz torpağından qovulmuş, yaxud sürülüb başqa yerə aparılmış, var-dövləti yağmalanmış etnosu, xalqı var-dövləti ilə birlikdə əsirlikdən azad edib öz yurd-yuvasına qaytarır;

     6. Düşmənin işğal etdiyi vətənini və torpağını azad edir;

     7. Etnosun əlindən alınmış azadlığını və vətənin itirilmiş müs-təqilliyini özünə qaytarır;

     8. Haqqın, ədalətin keşiyində durur, haqsızlıqla, ədalətsizliklə mübarizə aparır;

     9. Kasıbların, gücsüzlərin, fağır və əlsiz-ayaqsızların, arxasız, kimsəsiz və köməksizlərin haqlarının tapdalanmasına qarşı durur, onları bütün kənar təsirlərdən müdafiə edir.

Bütün bu ağır və çətin funksiyaları yerinə yetirəcək epik qəh-rəman yalnız ona məxsus səciyyəvi keyfiyyətlərə malikdir:

     1. Çox güclüdür, qüdrətlidir, məğlubedilməzdir;

2. Ağıllıdır, müdrikdir, hər şeyi biləndir. Onun varlığında ağıl-la güc birləşmişdir;

     3. Məğrurdur, təmkinlidir, dəyanətlidir;

     4.Ürəkli və qorxmazdır, heç bir çətinlikdən və ölümdən qorxmur;

     5. Epik qəhrəmanın şəxsi mənafeyi, marağı və istəyi yoxdur. Onun bütün hərəkət və əməlləri etnosun maraqlarına, xalqın mənafeyinə köklənmişdir;

6. Vətənini və xalqını çox sevir. Onun həyatının mənası bu sevgidə, məhəbbətdədir;

7. Epik qəhrəmanın ictimai düşüncəsi adi insanlarınkından yüksəkdir. Bəlkə də onu epik qəhrəmana çevirən məhz bu ictimai düşüncənin yüksəkliyidir.

Xalq tarixi qəhrəmanını öz poetik düşüncəsində daha da mükəmməlləşdirərək ondan ideal epik qəhrəman obrazı yaradır. Bu qəhrəman ona görə ideal hesab edilir ki, etnosun bütün milli varlığı, ideya və düşüncəsi, dünyagörüşü və psixologiyası onun simasında cəmləşir, öz təcəssümünü tapır. Bu təcəssümün poetik səviyyəsi epik əsərin dəyərini müəyyənləşdirən ən mühüm amil-dir. Millətin duyğusal, mənəvi dünyasını dastanlar güzgü kimi əks etdirir. Ona görə dastanlara baxaraq millətləri, millətlərə baxaraq dastanları ayırd etmək olur”
.

Tarixdə türklər qədər çoxsaylı qəhrəmanlıq eposları yaratmış ikinci bir xalq yoxdur. Bu əsərlərin sayını və həcmini indiyə qədər müəyyənləşdirən olmamışdır. Bircə faktı göstərmək istəyirəm ki, “Manas” eposunun həcmi  Homerin “Odisseya” və “İliada” əsər-lərinin birlikdə həcmindən təxminən 20 dəfə çoxdur. Dünya xalqlarının bütün qəhrəmanlıq eposlarının birlikdə həcmi də yalnız türk qəhrəmanlıq eposlarının həcmindən çox ola bilməz. Türk dastanlarının adlarına ötəri bir nəzər salmaq yerinə düşər: “Yaradılış”, “Alp Ər Tonqa”, “Şu”, “Oğuz Kağan”, “Törəyiş”, “Kitabi-Dədə Qorqud”, “Koroğlu”, “Gizir” (“Geser”), “Manas”, “Altın Arıq”, “Alpamış”, “Altan Şaqay”, “Ural Batır”, “Abay Gizir-Xubun”, “Altay Buuçi”, “Ay-Xuuçin”, “Koblandı-Batır”, “Yel qanadlı Nurgün Batır”, “Canqar”, “Alpamış Batır”, “Qəmbər-Batır”, “Ər-Tarqın”, “Ayduray Mergen”, “Xarasqay Mergen” və s. Bunlar türk qəhrəmanlıq eposlarının hamısı deyil. Digər tərəfdən bu gün təkcə “Koroğlu”, “Alpamış”, “Gizir” eposlarının ondan çox variant və versiyası mövcuddur.
 M.Ergin “hər millətin bir milli dastanı olduğu halda, türklərin milli dastanlarının bu cür çoxluğunu onların milli həyatının və tarixi macəralarının bir dastana sığmamasilə əlaqələndirmişdir”
. Bir dastana sığmayan milli həyat və macəralar isə türkün tarixinin nə qədər qədim olduğunu şərtləndirir.  

Ayrı-ayrı xalqların müxtəlif dövrlərdəki qəhrəmanlıq eposları heç də ədəbi uydurma olmayıb, ictimai inkişafın, mədəniyyət tari-xinin çox mühüm mərhələsidir. Bu mərhələni əksər xalqların tari-xində görmək olur. M.Çedvik bunu “qəhrəmanlıq dövrü” adlan-dırmış və onun tarixi xronologiya üzrə bölgüsünü aparmışdır. M. Çedvik e.ə. II minilliyin axırlarını yunan, ondan üç yüz il sonranı hind və b.e. IV-VI əsrlərini Avropanın şimalında yaşayan german-ların qəhrəmanlıq dövrü adlandırmışdır. S.N.Kramer buna Şumer qəhrəmanlıq dövrünü əlavə etmişdir. S.N.Kramer Şumer qəhrə-manlıq dövrünü e.ə. III minilliyin I rübünə aid etmişdir. Bu, yu-nan qəhrəmanlıq dövründən ən azı 1500 il qədimdir
. Deməli, bəşəriyyətin  ilk “qəhrəmanlıq dövrü” şumerlərin adıyla bağlıdır.

M.Çedvikin bölgüsündə iki məqama aydınlıq gətirmək lazım-dır. Birincisi, “yunan qəhrəmanlıq dövrü” deyəndə mütləq Ho-merin “İliada və “Odisseya” əsərləri yada düşür. E.ə. II minilliyin axırlarında yunanlar bir etnos kimi hələ ellin-italiya tayfa birliyindən ayrılmamışdılar
. M.Çedvikin bölgüsü epik əsərlərə əsaslandığından “yunan qəhrəmanlıq dövrünü” “İliada” və “Odis-seya”nın yarandığı tarixdən əvvələ aparmaq olmaz. Əgər yunan ədəbiyyatının “qızıl dövrü” e.ə. 527-322-ci illərə düşürsə, “yunan epik qəhrəmanlıq dövrü” ondan qədimlərə gedə bilməz. Homerin “İliada” və “Odisseya” əsərləri də məhz həmin tarixi kəsimdə yazılmışdır. Araşdırmalar göstərir ki, bu əsərlərdəki bir çox süjet və motivlər Makedoniyalı İskəndərdən əvvəl və onun Şərq ölkə-lərinə yürüşləri zamanı yazılı yaxud şifahi şəkildə Şərqdən gətiril-mişdir. Bu tezisi söyləməyə S.N.Kramerin aşağıdakı fikri əsas verir ki, “yunan, hind və german qəhrəmanlıq əsərlərinin saxlanıl-mış epik rəvayətləri arasında forma və məzmun nöqteyi-nəzərin-dən heyrət doğuran oxşarlıq var”. Şübhəsiz ki, bu oxşarlıqların hamısı daha qədim epik qəhrəmanlıq dövründən gəlmədir. S.N. Kramerin bir fikri də bu tezisin təsdiqi kimi səslənir: “Üslubuna və formasına görə özünməxsus bir janrın-epik poeziyanın müxtə-lif ölkələrdə və ən müxtəlif zamanlarda tamamilə müstəqil olaraq yaranmasına inanmaq çətindir. Ən qədim qəhrəmanlıq rəvayətləri Şumerdə yarandığına görə belə güman etmək olar ki, epik poezi-yanın vətəni İkiçayarası dur”
.

Təpəgöz və Dəli Domrul obrazlarının, habelə “Dədə Qorqud”-dakı bir sıra süjetlərin mənşəyi ilə bağlı araşdırmalar onların indi-yə qədər yanlış olaraq ilkin qaynaq sayılmış yunan miflərindən daha qədim olduğunu göstərmişdir
. Təpəgöz və Dəli Domrul obrazlarının prototiplərinə tarix etibarilə daha qədim olan şumer-türk qaynaqlarında rast gəlinməsi bu motivlərin yunan ədəbiyya-tına Şərqdən keçdiyini söyləməyə tam əsas verir.

M.Çedvikin bölgüsünün ikinci qüsuru bəşəriyyətin qəhrəman-lıq dövrlərinin üç xalqla məhdudlaşdırılmasıdır. Yuxarıda türklə-rin yaratdıqları qəhrəmanlıq eposlarının adlarını məhz buna görə xatırlatdım. İndi sual doğur: görəsən M.Çedvik bu qədər qəhrə-manlıq eposunun altına imza qoymuş türk xalqını niyə unut-muşdur? Bu sualın bircə düzgün cavabı var: türkün tarixinə və mədəniyyətinə qarşı qərb qısqanclığı!

Bu günə qədər şumer dilində 9 qəhrəmanlıq eposu tapılmışdır. Onlardan 2-si Enmerkar, 2-si Luqalbanda və 5-i Bilqamıs haqqın-dadır. XX yüzilliyin 20-ci illərinə qədər Bilqamıs əfsanəvi qəhrə-man adlandırılmış, yalnız L.Vullinin apardığı arxeoloji qazıntılar zamanı tapılmış “Çar siyahısı” və digər qaynaqlar onun tarixi şəxsiyyət olduğunu təsdiqləmişdir
.

“Bilqamıs və ölməzlər dağı”. Bu poemanı 1947-ci ildə S.N. Kramer ingilis, Van Deyk fransız, 1964 və 1973-cü illərdə V.K. Afanasyeva rus dillərinə tərcümə etmişlər
. Dastan şumer dilində “En-e-kur-lu-ti-la-şe” adlanır. Hərfi tərcüməsi belədir: “Kahin və ölümsüz insanlar dağı”. Dastanda giriş hissə yoxdur. Əsər Bilqa-mısın ölməz insanlar yaşayan dağa getmək istəyilə başlayır. Onun ilk sətirlərində deyilir:

            Kahin “ölməzlər dağına”

                yönəltdi fikrini,

            Kahin Bilqamıs “ölməzlər dağına”

                yönəltdi fikrini.        

Bilqamıs “ölməzlər dağı”na getmək istədiyini ilk dəfə dostu Enkiduya söyləyir. Çünki Enkidu bu dağları da, ordakı sidr meşə-sini də, meşəni qoruyan Humbabanı da yaxşı tanıyır. Onların hamısına dərindən bələddir. Burda Bilqamısın dilindən deyilmiş obrazlı, poetik misralar diqqəti cəlb edir:

            Şərəfli adlar içində

                 özüm şərəf qazanacam.

            Adlar şərəflənməyən yerdə

               tanrım şərəf qazanacaq
.   
Bilqamıs deyir ki, bütün insanların şərəfləndiyi, şöhrətləndiyi yerdə onun özü də şərəflənəcək, şöhrətlənəcək. Yox, əgər insanlar bu şərəfə, şöhrətə layiq bilinməzlərsə, onda o Tanrını şöhrətlən-dirəcək. Enkidu Bilqamısa deyir ki, “ölməzlər dağı”na getməyi mütləq Utuya xəbər ver, Utu bilsin ki, hara gedirsən?

           Ağam, əgər dağa getsən

                    bunu Utuya xəbər ver.

           Dağları Utu yaradıb,

                 bunu Utuya xəbər ver. 

Mətndə maraqlı sirlər kodlaşdırılmışdır. Sidr meşəsi olan dağı Utu yaradıb. Sidr meşəsini onun qəhrəmanı Humbaba qoruyur. Bilqamıs Humbabanı öldürməyə gedir. Utu buna razı olacaqmı?

Bilqamıs Enkidunun sözlərindən sonra ağ, təmiz bir çəpişi qurbanlıq üçün qucağına basıb üzünü göyə tutur.  Əllərini dua üçün göyə qaldırır və Utuya deyir:

Utu, yolum dağlaradır,

                     özün mənə qahmar ol.

Yolum sidr meşəsinədir,

                   özün mənə qahmar ol
.                                 

Utu Bilqamısın səsini eşidir və göydən ona cavab verir:

          Sən güclüsən, sayılansan,

                               dağlara niyə gedirsən?                    

Utu Bilqamısdan “ölməzlər dağı”na getməyinin səbəbini soruşur. Bilqamıs da ona deyir:

 Utu, sənə söz deyəcəm,

               sözlərimə sən as qulaq.

 Nə fikrim varsa deyəcəm,

                 ümidimi kəsmə ancaq.

 Mənim şəhərimdə

                  insanlar ölürlər.

 Ürəyimi qəm doldurur.

                   İnsanlar köçüb gedirlər,

 Ürəyimi kədər sarır
.
Bilqamısın niyə məhz Utuya üz tutması ən əhəmiyyətli məsə-lələrdən biridir. Doğrudur, sidr meşəsinə getməyi Utuya bildirmə-yə Biqamısı Enkidu məcbur edir. Bizcə, bunun iki səbəbi var. Birinci səbəb Bilqamısın Utuya qohumluğudur. Çar siyahısından bilirik ki, I Uruk sülaləsinin əsasını Utunun oğlu Meskanqaşar qoymuşdur. Sülalənin ilk çarı Meskanqaşarın oğlu Enmerkar olmuşdur. Onun ardınca Bilqamısın atası Luqalmurad, Bilqamısın qardaşı Dumuzu, Bilqamısın özü və Bilqamısın oğlu çar olmuşlar. Bu sülaləni Utu himayə etmişdir. Şumerdə möhkəm bir qayda olmuşdur ki, bir şəhərin himayəçi tanrısı razılıq verməsəydi, heç kəs çar ola bilməzdi. Heç bir şübhə yoxdur ki, Bilqamısın çarlığı-na da Utu razılıq vermişdir. Digər tərəfdən Enmerkar, Luqalmu-rad, Dumuzu və Bilqamıs soykökü ilə Utuya bağlı idilər. Bilqamı-sın Utuya müraciət etməyinin birinci səbəbi budur. İkinci səbəb yuxarıda deyildiyi kimi, Sidr meşəsini Utunun yaratması və onu qoruması idi. Şumer mətnlərində deyilir ki, Sidr meşəsi olan əra-zinin yiyəsi, ağası Utunun özüdür.  Bu meşəni Livanda lokalizə etməyə çalışırlar. Lakin Azərbaycana Odlar yurdu, Odlu diyar, Odlar ölkəsi, Gündoğan deyilməsi və Günəşə sitayişin çox qədim izlərinin mövcudluğu Sidr meşəsi olan yerləri Azərbaycanda lokalizə etməyə daha çox əsas verir. Şamaxıdakı Dədə Günəş piri, Qaxdakı Günəş dağı, türk tayfalarından birinin günəş adlanması, Günəşli toponimlərinin çoxluğu (Bakıda, Qubada və s.) da yuxarıdakı fikrin əsassız olmadığını göstərir.   

Utu Bilqamısın sözünü eşidir, ona kömək edir, 7 dağı aşmaq üçün ona 7 canlı verir. Bu canlılar ilan yaxud əjdaha şəklində təs-vir edilir. Bəs görəsən niyə 7? Bunun özü də maraqlıdır. Mətndən aydın olur ki, Bilqamıs Sidr meşəsinə getmək üçün 7 dağ aşma-lıdır. “7 dağ aşmaq”  tamamilə rəmzi məna daşıyır. Yəni sözün həqiqi mənasında 7 dağ aşmaq üçün Bilqamısın heç bir ilanın, əjdahanın köməyinə ehtiyacı yoxdur. Görünür, dağların hər biri Bilqamısın Sidr meşəsinə gedəcəyi yolda rastlaşacağı və təkba-şına keçə bilməyəcəyi ciddi əngəllərdir. Bu əngəlləri ötüb keçmək üçün Utu Bilqamısa 7 varlıq verir. Onların hərəsi yalnız bir əngəli ötüb keçmək üçün gərək olur. Bəlkə də həmin varlıqların hərəsi bir əngələ qurban verilir, çünki əngəllərin sayı azaldıqca Utunun verdiyi varlıqlar bir-bir yoxa çıxır. Daha doğrusu, hər bir varlıq öz vəzifəsini yerinə yetirdikdən sonra görünmür.

Bu motiv olduğu kimi altayların “Maday Qara” dastanında var. Maday Qaranın düşməni olan qansız Qara Qula özünü qoru-maq üçün 7 əngəl saxlayır. Bunlardan birincisi 2 balinadır. İkinci əngəl zəhərli göy dənizdir. Bura “ölüm yeri” adlanır. Sonra 2 də-vənin, 2 ayının və s. adı çəkilir. Onların hamısı Qara Qulaya tabe-dirlər. Bu əngəllərin sonuncusu 7 canavar və 9 qarğadır
. Maday Qaranın oğlu Koqyudey Mergen ata-anasını və xalqını Qara Qulanın əsirliyindən azad etmək üçün 7 əngəli ötüb keçməlidir. Bu əngəlləri keçib getmək üçün ona da ilahi qüvvə verilmişdir.

Bu motivin az qala olduğu kimi təkrarı heç vaxt təsadüfi yaxud tipoloji oxşarlıq ola bilməz.   

Şumer mətnlərində hər şey öz adıyla adlandırılmır, çox zaman onlara rəmzi, məcazi don geyindirilir. Bilqamısın 7 dağ aşması, ayaqlarının böyük və kiçikliyi belə məcazlaşmış ifadələrdir ki, hətta söhbətin həqiqətən nədən getdiyini başa düşmək olmur. Utu Bilqamısa deyir ki, “Sənin kiçik ayaqlarına kiçik, böyük ayaq-larına böyük ayaqqabılar düzəldəcəm”
.

     Tədqiqatın uğuru mətni duymaqdan çox asılıdır. Bu fikir  Şu-mer mətnlərinin tədqiqatçılarına da aiddir. Avropa və rus alimləri bəzən həmin mətnləri duymadıqlarına görə, yanlışlıqlara yol verirlər. V.Afanasyeva yuxarıdakı mətni duymamış, ayaqqabıların böyük-kiçikliyini Humbabanın 7 şüası yaxud çoxayaqlı nəhəng-lərlə əlaqələndirmişdir. Halbuki bunlar Humbaba ilə bağlı ola bilməz. Bilqamıs Sidr meşəsinə çatana qədər bu əngəllərlə rast-laşır. Bizə elə gəlir ki, Utu “böyük və kiçik” ayaqlar deyəndə Bil-qamısın yolunda “7 dağ” adlandırdığı əngəllərin böyük-kiçikliyini nəzərdə tutmuşdur. Utunun Bilqamısa verdiyi 7 nəhəngin hər biri bir ayaqqabıya bənzədilmişdir. Şeirdən görünür ki, Utunun gön-dərdiyi hər nəhəng Bilqamısın yolunu kəsəcək bir əngəlin ayaq-qabısıdır. Burada ayaqqabının “dağı” qoruyacağından yox, onu öz içində gizlədəcəyindən söhbət gedir. Yəni hər “ayaqqabı”nın hesabına Bilqamıs  bir “dağı” aşmalıdır.

Bilqamıs 7 dağın hamısını aşır, Sidr meşəsi olan dağa çatır. Burada artıq Utunun verdiyi “ayaqqabı”lardan söhbət getmir. “7 ayaqqabı” aşılmış “7 dağla” arxada qalmışdır. Bilqamıs Humbaba ilə üz-üzə gəlir. Humbaba artıq Bilqamısdan canını qurtara bilmə-yəcəyini başa düşür və aman istəyir. Bilqamısın qəlbi yumşalır, dostu Enkiduya deyir:

Qoy tutulmuş quş

          öz yuvasına dönsün,

Qoy əsir anasının

          qucağına qayıtsın.  

Enkidu cavabında Bilqamısa deyir:

Əgər tutulmuş quş

           dönsə öz yuvasına,

Əgər əsir qayıtsa

           anasının qucağına,

Onda sən özün qayıtmayacan

         səni doğan ananın yanına
.   

Əsl poetik örnək olan bu şeir parçası fikrin orijinallığı, obrazlı deyim diqqəti çəkir. Şeirdə Humbabanın adı çəkilmir, Bilqamıs onu tutulmuş quşa və əsirə bənzədir.  Ona yazığı gəlir, buraxmağı məsləhət görür. Enkidu Bilqamısın obrazlı misralarına eyni obraz-lılıqla, eyni poetik tutumlu misralarla cavab verir. Bu dialoqun məntiqi sonluğu budur ki, “qurda rəhm edən quzuya zülm edər”, yəni Humbabanı öldürməyib buraxsan özün ölməyə məhkumsan.

Dastanın əsas mövzusu əbədi həyat axtarışı, ölməzliyin sirrini tapmaq arzusudur. Bunu dastanın başlanğıcında Bilqamıs Utuya açıq söyləmişdir. Bu sujet Bilqamıs haqqındakı dastanların hamı-sının ana xəttini təşkil edir.

Şumer mətnlərində Dilmun haqqında çox danışılır. O “təmiz”, “namuslu”, “ayıbsız”, “işıqlı ölkə” adlandırılır. Burada xəstəlik və ölüm yoxdur (582,s.128). Dilmun ölməz insanların yaşadığı yerdir. Ziusudranın vətənidir. Bilqamıs ölməzlik axtararkan gəlib Ziusudranı tapır. Onun 7 dağ aşması Bilqamısın yolunu dəqiq müəyyənləşdirməyə imkan verir: Şumer- Aratta- Azərbaycan! 

“Ölməz insanlar” və “ölməzlər ölkəsi” anlayışları türk folklo-runda geniş yayılmışdır. 1890-cı ildə N.F. Katanov tofalardan “Ölməz insanlar və dirilik suyu” adlı bir nağıl toplamışdır. Bu nağılın qəhrəmanı olan bir ovçu öz ölkəsindən uzaqlaşıb böyük bir bataqlığın o biri tayına keçir və orda ölməz insanların yaşadı-ğını görü. Bu nağılın başqa bir variantını da 1972-ci ildə R.A.Şer-xunayeva yazıya almışdır. Sonuncu nağıl “Menge su” (əbədi su) adlanır. Bizim araşdırmalarımız və bir çox yazılı qaynaqlar ölməz insanlar ölkəsini Azərbaycanla, Bilqamısın dibindən dirilik çiçə-yini çıxartdığı dənizi, ovçunun keçdiyi bataqlığı Xəzərlə eyniləş-dirməyə tam əsas verir. Kivaməddin yazır ki, Əbu-İsmaili-Ənsa-rinin farsca “Kəşf-ül əsrar” adlı təfsirində, Salevinin ərəbcə “Ela-rais” adlı əsərində Azərbaycanda ağaca tapınmadan söhbət açı-lır
. Həmin əsərlərdə “Res” ya bir quyu, ya da bir dəniz kimi təs-vir edilir. Ağac da bu dənizdədir. Bütün hallarda bu ağacın da, dənizin də Azərbaycanda olduğu bildirilir.   

“Bilqamis və Ağa”. Bu dastanı S.N.Kramer 1949-cu ildə “Arxeologiya” jurnalında nəşr etdirmişdir. Əsəri rus dilinə İ.T.Kaneva və V.K.Afanasyeva tərcümə etmişlər. İ.Kaneva dasta-nın adını S.N.Kramerdəki kimi saxlamış (“Bilqamıs və Ağa”), V.K.Afanasyeva mətnin ilk sətirlərindən götürüb onu “Ağanın elçiləri” adlandırmışdır. Tərcümələrdə də xeyli fərqlər var.

Bilqamıs tarixi şəxsiyyətdir. I Uruk sülaləsinin dördüncü çarı-dır. Onun haqqında indiyə qədər beş dastan tapılmışdır. Ağa da I Kiş sülaləsinin axırıncı çarıdır. Ağa öz atası En-Mebaragesidən sonra çar olmuşdur. Üstündə Ağanın atası En-Mebaragesinin adı yazılmış bir gips gülqabının tapılması da onların tarixi şəxsiy-yətlər olduğunu təsdiqləmişdir. Bəzi alimlərə görə, onlar təxmi-nən II erkən sülalələr dövründə- e.ə.2615-2500-cü illərdə yaşa-mışlar. S.N.Kramer bu tarixi təxminən e.ə. 2800-cü ilə aid etmişdir
 ki, bu da I erkən sülalələr dövründən 50 il qədimdir. 

İ.T.Kaneva əsərdə təsvir edilən tarixi hadisələrə əsaslanıb yazır ki, onu II erkən sülalələr dövrünə aid etmək doğru deyil
. T.Yakobsona görə paytaxt Urukdan Ura e.ə. 2850-ci ildə köçürül-müşdür. Bilqamısdan paytaxtın Urukdan Ura köçürüldüyü vaxta qədər Urukda bir-birini əvəzləmiş
 7 çarın hakimiyyət dövrünü 2850-nin üstünə gələndə Bilqamısın e.ə. 3000-ci ildən əvvəl yaşa-dığı ydın olur. Digər qaynaqlarda Bilqamısın e.ə. IV minillikdə yaşadığı göstərilir. 

“Bilqamıs və Ağa” dastanında Şumerin iki böyük şəhəri Kiş və Uruk arasındakı birincilik davasından bəhs edilir. Əsər Kiş şəhərinin çarı Ağanın elçilərinin Uruka gəlməsi ilə başlayır:

             En-Mebarages oğlu

                   Ağanın elçiləri

            Gəldilər Kişdən Uruka,

                  Bilqamısın yanına
. 

Ağanın elçiləri Uruka hansı tapşırıqla gəlmişdilər? Ağa onları niyə göndərmişdi? Kiş çarı Uruk çarından nə istəyirdi? Bütün bunlar barədə elçilər heç nə demirlər. Bilqamısın söylədiklərindən aydın olur ki, Ağa Uruku özünə tabe etmək niyyətindədir.

 Bilqamısın milli xarakterinin açılmasında bu dastanın böyük elmi əhəmiyyəti var. Ağanın tələblərini Bilqamıs Uruk şəhərinin ağsaqqallar şurasının müzakirəsinə qoyur. Ağsaqqallar elçilərin tələblərini qəbul etməyi, Kiş şəhərinə tabe olub, müharibəyə girməməyi məsləhət görürlər
. Bilqamıs qürurludur, məğrurdur. Öz gücünə arxayındır. Ona görə ağsaqqallar şurasının qərarı ilə razılaşmır. Məsələni Urukun Gənclər Şurasının müzakirəsinə qoyur, gənclərə müraciət edir. Əslində Bilqamısın bu müraciətini onun hökmü adlandırmaq olar. Burada onun xarakterindəki qətiy-yətlilik və içindəki azadlıq duyğusu üzə çıxır. Heç cür Kişə tabe olmayacağını bildirir. Uruk gəncləri də Bilqamısı dəstəkləyirlər. Bilqamıs Kişə tabe olmur, Urukun azadlığını və müstəqilliyini qoruyub saxlayır. 

Gil lövhələr zədələndiyindən hadisələrin sonu bir qədər qaran-lıq qalır. Lakin qalmış mətnlərdən bəlli olur ki, iş müharibə dərəcəsinə çatdırılmır, Bilqamıs işləri necə qurursa, Ağa könüllü olaraq fikrindən daşınır, Urukun mühasirəsindən əl çəkir, həm müharibə baş vermir, həm də Uruk Kişin tabeçiliyini qəbul etmir. V.K.Afanasyeva doğru olaraq bu əsəri “Bilqamısın qələbə nəğməsi” adlandırmışdır
.

İnannanın əsas evi Uruk şəhərində olmuşdur. “Bilqamıs” das-tanında İnannanın qəhrəman, igid Bilqamısa vurulduğu öz ifadə-sini tapmışdır. “Bilqamıs və Ağa” dastanında Kişlə müharibəyə girərkən Bilqamısın İnannaya güvəndiyini, onun üçün igidliklər göstərdiyini görürük. İnanna Urukun himayəçi tanrısı idi. Urukda nə baş versə, İnannanın razılığı olmalıydı. Bilqamısın İnanna üçün hansı qəhrəmanlıqlar göstərdiyi burada açıqlanmır, ancaq bu barədə ilk dəfə “Bilqamıs” dastanında söhbət açılmışdır. 

Bilqamısın İnannaya güvənməyi, “Bilqamıs” və “Bilqamıs və Ağa” dastanlarında Bilqamısla İnannanın münasibətləri maraqlı səhnələr olsa da, onlar bir-birindən fərqlənir. “Bilqamıs” dastanın-da Bilqamıs haqqındakı digər dörd dastanın motivlərinə rast gəlin-diyi halda, “Bilqamıs və Ağa” dastanından istifadə olunmamışdır. 

“Bilqamıs” dastanında Bilqamıs Enkidu ilə ilk dəfə görüşür və onunla dost olur. “Bilqamıs və Ağa” dastanında isə Enkidu Bilqa-mısın yanındadır. Bilqamıs-İnanna və Bilqamıs-Enkidu paralellə-rindən aydın görünür ki, “Bilqamıs” dastanında “Bilqamıs və Ağa” dastanından daha qədim bir əsərin motivlərindən istifadə edilmişdir. “Bilqamıs” dastanındakı bir çox mifoloji, kosmoqonik düşüncələrin güclü olduğu səhnələr, zoomorfik obrazlar “Bilqa-mıs və Ağa” dastanında yoxdur. Mətndən göründüyü kimi, “Bilqamıs və Ağa” dastanında Bilqamıs Urukun çarı yox, Kulabın kahinidir. Görünür, Bilqamıs Urukun çarı olmamışdan qabaq xalq arasında böyük şan-çöhrət qazanmış, bir qəhrəman kimi sevilmiş, onun haqqında ilk poetik örnəklər də məhz həmin vaxtdan yaranmağa başlamışdır. Bu nəğmələr uzun illər boyu yaddaşlarda yaşamış, yayılmış, bir neçə dastan şəklində formalaşmışdır. Bunlar L.Oppenheymin bir fikrini təkzib etməyə əsas verir. O, “Bilqamıs” dastanını “milli epos” adlandıranlara qarşı çıxır və yazır ki, Bilqamıs haqqında dastan Şumerdə geniş yayılmamış, onların ədəbiyyatında xüsusi yer tutmamış, az tanınmışdır
. 

Nəhayət, Bilqamısın Ağaya qalib gəlməsinin bir səbəbini də açmaq yerinə düşər. Bütün Şumer və türk qəhrəmanlıq dastan-larında qəhrəman başqasının üstünə getmir, kimsənin vətənini işğal etmir. Bilqamıs öz vətənini, öz torpağını qoruyur. Heç kimin torpağını işğal etmək istəmir. Ona görə güclüdür, qalibdir. Ümu-miyyətlə, kiminsə torpağını işğal etmək Şumer və türk düşün-cəsinə yaddır. Bunu onların epik əsərlərində aydın görmək olur.

“Enmerkar və Aratta hökmdarı”. Bu dastan ilk dəfə S.N.Kramerin, sonra R.Jostenin tərcüməsində işıq üzü görmüşdür. Rus dilində ilk dəfə İ.T.Kanevanın sətri tərcüməsində çap edilmiş-dir. Bundan sonra onun nəsrlə hərfi tərcüməsi də oxucuların ixti-yarına verilmişdir. “Bilqamıs və Ağa”dan fərqli olaraq  bu dasta-nın adı əksər nəşrlərdə S.N.Kramerdə olduğu kimi saxlanmışdır.

“Enmerkar və Aratta hökmdarı” dastanının şumer dilindəki orijinalı İstanbulun qədim Şərq Muzeyində saxlanır. S.N.Kramer Amerikadan İstanbula gəlmiş, adi yazı vərəqindən kiçik olan bir gil lövhəcik tapmış, onu “Enmerkar və Aratta hökmdarı” adı ilə tərcümə  və nəşr etdirmişdir. Bu balaca lövhəyə Şumer mirzəsi 600-dən çox sətir yerləşdirmişdir.

Enmerkar I Uruk sülaləsinin çarıdır. O, Günəş tanrısı Utunun nəvəsidir. Atası Meskanqaşar Utunun oğludur. Qaynaqlarda onun Utunun oğlu adlandırılması tanrılara ata deyilməsi ilə də bağlı ola bilər. Meskanqaşarın Utunun oğlu olması ehtimalı da az deyil.

Dastanın başlanğıcında Utunun oğlu Enmerkarın İnannanın işıqlı qəlbilə Zamuş şəhərindən gətirilib Urukun çarı seçildiyi, eyni zamanda Arattanın hökmdarını da İnannanın himayə etdiyi bildirilir. Lakin mətndən bəlli olur ki, İnannanın Aratta hökmda-rına Urukun çarı Enmerkara olan qədər rəğbəti yoxdur. Bu fikir dastanda aşağıdakı kimi ifadə edilmişdir:

İnanna Arattanın

             böyük hökmdarına

          çələng verdi.

Lakin ona  Kulabın

           kahini qədər

         məhəbbət bəsləmirdi
.

Enmerkar bunu bilirdi. Enmerkar Utunun nəvəsiydi. İnanna və Utu əkiz bacı-qardaşdılar. Enmerkar İnannanın qardaşı nəvəsi-onun varisidi. İnannanın Enmerkara münasibətində bu qohumluq az rol oynamamışdır. Bəlkə də buna görə Enmerkar İnannadan xahiş etmişdir ki, Arattanın adamlarının Uruk üçün qızıl və gümüş hazırlamalarına göstəriş versin. Arattanın dağlarından Uruka ev tikmək üçün daş daşısınlar. Bir sözlə, Aratta Uruka tabe olsun.

İnanna Enmerkarın xahişini eşidir. Enmerkar Arattaya elçi göndərir. Elçi 7 dağ aşıb Arattaya çatır və hökmdara deyir: “Sənin atan, mənim ağam məni sənin yanına göndərdi. Urukun baş kahini, Kulabın baş kahini məni sənin yanına göndərdi”
.

Elçi Enmerkarın sözlərini Aratta hökmdarına çatdırır. Aratta hökmdarı elçiyə deyir: “Məni Arattaya dünyanın ağası, müqəddəs İnanna gətirib. Məni dağlarda Arattaya böyük qapı qoyub. Aratta Uruka necə tabe ola bilər? Aratta Uruka tabe olmayacaq”
.

Elçi Aratta hökmdarına xatırladır ki, İnanna Arattanın Uruka tabe olmasına razılıq vermişdir. Onda Aratta hökmdarı əlacsız qalıb Urukdan taxıl istəyir, əvəzində Enmerkarın tələblərini yerinə yetirməyə razı olduğunu söyləyir. Elçi cavabları Enmerkara çatdırır. O da eşşəklərə taxıl yükləyib Arattaya yola salır.

Enmerkarın bir hökmdar kimi məqsədi Uruku paytaxt elə-məklə ölkəni birləşdirmək olmuşdur. Deməli, böyük dövlət yarat-maq ideyası Şumer dövründən çarları düşündürmüşdür. Dastanın mətnindən aydın görünür ki, Enmerkarla Aratta hökmdarı arasın-da söz davası getmişdir. Burada fiziki güclər yox, ağıl, bilik, təfəkkür toqquşmuşdur. Onların bir-birinə göndərdikləri ismarıc-lar ağıl nümayişindən başqa bir şey deyil. Hər iki hökmdarın “qıfılbənd” formasına əl atmasına, öz fikirlərini daha obrazlı, poetik və gizli demək cəhdinə indiyə qədər dastanın araşdırıcıları toxunmamışlar. Şumerdə sözə yüksək qiymət verildiyi haqqında çoxlu mətnlər var. Ancaq sözün, ağlın, müdrikliyin silahdan güclü olduğu, bir qoşunun görə bilməyəcəyi işlər gördüyü ilə ilk dəfə bu dastanda qarşılaşırıq. Enkinin köməyi sayəsində Enmerkar Aratta hökmdarına silahsız, döyüşsüz- sözlə qalib gəlir. Sözün gücü ilə bütün məsələlər dincliklə yoluna qoyulur.

Enmerkar haqqında “Enmerkar və Ensikuşdanna” adlı ikinci dastanı 1979-cu ildə A.Berlin tərcümə etmişdir. Əsəri rus dilinə V.K.Afanasyeva çevirmişdir
. Mətnlərin tutuşdurulması onların bir dastanın iki parçası olduğunu göstərir. İkinci parçada da eyni personajlar iştirak edirlər: Enki, İnanna, Utu, Enmerkar, Aratta hökmdarı (Ensikuşdanna). 

İlk dastanda Enmerkarın Aratta hökmdarının “qıfılbəndlərini” açmasına və onun üzərində qələbə çalmasına müdriklik tanrısı Enki kömək etsə də, məsələni qəti şəkildə İnannanın Enmerkarın tərəfində olması həll etmişdir. Ensikuşdanna da bunu bilir və İnannanın sevgisini qazanmaq, onunla evlənmək fikrinə düşür və bu iddiayla Uruka çapar göndərir. Bu dəfə tanrı Nisaba da səhnə-yə çıxır. O da Enmerkarın tərəfində olur. Bütün hadisələr Uruk çarının üstünlüyü ilə davam edir və onun qələbəsilə də başa çatır. 

Dastanda tarixi, mifoloji hadisələr epikləşərək canlı, təsirli dialoqlarla əsərin bədii dəyəri xeyli artırılmış, ideya-məzmun dolğunluğu gücləndirilmişdir.

Dastanda Şumer və Aratta arasındakı münasibətlər və əlaqələr haqqında zəngin bilgilər var. Onun mətnindən görünür ki, Şumer və Aratta arasında güclü iqtisadi və mədəni əlaqələr olmuş, Şumerdən Arattaya taxıl və mal-heyvan,  Arattadan Şumerə daş, ağac materialları, habelə qiymətli metallar (qızıl, gümüş, bürünc, qurğuşun və s.) aparılmışdır
.
“Luqalbanda zinrik dağlarda”. Şumerlərin doqquz qəhrə-manlıq dastanından ikisinin qəhrəmanı Luqalbandadır. Luqalban-da Bilqamısın atasıdır, I Uruk sülaləsinin üçüncü çarıdır. Bu süla-lənin nəsil, soy ağacı Günəş tanrısı Utuya bağlıdır.

Luqalbanda haqqındakı birinci dastanı şərti olaraq “Luqal-banda zinrik dağlarda” adlandırmışlar. Bu əsər C.Vilkenin tərcü-məsində işıq üzü görmüşdür.

Dastan “Enmerkar və Aratta  hökmdarı” dastanı ilə yaxın-dan səsləşir və demək olar ki, onunla bir silsilə təşkil edir. Hadi-sələrin əsas mərkəzi yenə Urukdur. Urukun çarı Enmerkar Aratta dövlətinin üstünə hücuma hazırlaşır və qoşun toplayır. Bu dastan-da əsas qəhrəman kimi Enmerkar və Luqalbanda iştirak edirlər. Lakin hadisələr daha çox Luqalbandanın ətrafında baş verdiyinə görə,  onu  əsərin əsas qəhrəmanı saymağa daha çox haq  verir. 

Mətnin başlanğıcında Enmerkardan, onun öz qoşununun başında Arattaya getməyindən, yeddi dağ aşmağından danışılır. Enmerkar tanrı Utunun nəvəsidir. Başının üstündə həmişə Utunun işığı var. Onun başındakı ox şimşək kimi işıq saçır. Baltası göy-dən gətirilmiş tuncdandır. Balta da işıqlıdır, parıldayır. Ordunun başında yeddi qəhrəman durur. Onlar yüzbaşıdır. Hərəsinin ixtiyarında gah üç yüz, gah altı yüz döyüşçü olduğu vurğulanır. Onların haqqında deyilir:

Onlar yeddi idilər,

        Tanrı Uraş yaradıb.

Vəhşi inəyin südüylə

         Bəsləyiblər onları.

Onlar yeddi idilər-

         Başçıların başçısı,

Ağaların ağası.

Bütün böyüklərin də 

         Böyükləri idilər.

Üç yüzün başındadır-

        Hərəsinə üç yüz düşür.

Altı yüzün başçısı-

       Birinə altı yüz düşür
.    

Bu yeddi qəhrəmandan sonra səkkizinci gəlir. O, Luqalban-dadır. Luqalbanda Arattaya gedərkən yarı yolda xəstələnir. Onun xəstələnməyi çox aydın, obrazlı, bədii detallarla ifadə edilmişdir:

Baltaya tuş gələn ilan kimi

           Yaxaladı azar onu.

Tələyə düşmüş keçi kimi

          Ağzı üstə yıxdı onu.

Vuran-tutan əllərini

         Tərpədə bilmir bu saat.

Zirək ayaqlarını

         Yerə basa bilmir indi.

Çarı çağırır onu,

          Yerindən dura bilmir.

Uca dağlara 

          Duman-çisgin çökür.

Uruka aparsınlar-

          Necə aparsınlar bilmirlər.

Kulaba aparsınlar-

          Necə aparsınlar bilmirlər.

Dağlarda soyuqdan

         Dişləri şaqqıldayır
.    

Dağda bir isti yer tapıb Luqalbandanı orda qoyurlar. O burada ağır bir sınaqdan çıxır. Planetlərdən Günəşin, Ayın və Veneranın çıxdığını müşahidə edir, Absu dənizindən qalxan qaranlıq qüvvələri görür, çox qəribə olayların şahidi olur. Burada Luqalbandaya təbii bacarıq və qeyri-adi biliklər verilir.

Luqalbanda Utuya üz tutur. Ondan kömək istəyir. Utu onun sözlərini eşidir. Köməyini əsirgəmir. Luqalbanda sağalır, ayağa durur və Utuya öz təşəkkürünü bildirir:

Ninqalın qəhrəman oğlu,

           Sənə salam olsun,

           Azarlamaram bir daha.

Utu, sənin sayəndə mən

           Qardaşlarımla dağlar aşdım.

Bir zinrik dərədə,

           Bir qorxulu yerdə

           Azarlamaram bir daha
.    

Artıq sağalmış Luqalbanda Utuya təşəkkürünü bildirəndən sonra onun bacısı, Urukun himayəçi tanrısı İnannaya üz tutur: 

Ay İnanna, qaytar məni,

              Doğulduğum yerə qaytar.

               Qaytar doğma şəhərimə.

Anam məni harda doğub,

               O şəhər yanımda olsun.

Mən ilan, o səhra kimi

                Qoy hər an yanımda olsun
.  

Bundan sonra elə həmin dağda Luqalbanda Anın, Enlilin, Enkinin, Ninqursağın şərəfinə qurbanlar verir.

“Luqalbanda və Anzud quşu”. Luqalbanda haqqındakı “Luqalbanda və Anzud quşu” adlı ikinci dastan birincinin dava-mına oxşayır. Bu mətn Nippur, Ur, Kiş və Qoyuncuq şəhərlə-rindən tapılmış, C.Vilke tərəfindən tərcümə edilərək birinci dastanla birlikdə işıq üzü görmüşdür.

Bu dastanda Luqalbanda Anzud adlı qartalla qarşılaşdırıl-mışdır. Bu qartalın qorxusundan dağ keçisini əsməcə tutur, vəhşi buğa dağlarda gizlənir. Luqalbanda ağıllı hərəkət edir. Şirin yeməklər hazırlayır, hətta onlara bal qatır. Qartal yuvasında olmayanda onun balalarını qayğıyla yemləyir. Qartal balasının gözlərinə sürmə çəkir, başına çələng qoyur. Qartal yuvasına dönəndə görür ki, onun balalarına kimsə qayğı göstərib. Bu, qartalın xoşuna gəlir. Luqalbanda özündə cəsarət tapıb deyir ki, “sənin balalarına mən qulluq etmişəm. Sənin balalarına sağlıq arzulayıram, sənin özünə sağlıq arzulayıram. Dünəndən burada səni gözləyirəm. Səndən tale istəyirəm”. Anzud onun taleyini öz istədiyi kimi müəyyənləşdirir və deyir:

Sənə öyüd verirəm,

         Öyüdümü unutma.

Sənə söz söyləyirəm,

         Diqqətlə qulaq as.

Sənə nə demişəmsə,

         Sənə tale vermişəm.

Dostlarına da demə,

Qardaşlarına da açma.

Xeir-şər ürəkdə

          Baş-başa yatır, bəli.

İndi mən öz yuvama,

         Sən ordunun yanına
.   

Luqalbanda öz ordusunun yanına qayıdır. Dostları, yoldaş-ları onun gəlişindən sevinirlər. Əslində onun sağ-salamat qayıdıb gəlməyinə inanmırlar. Onu bir az da müalicə edib sağaldırlar. Enmerkarın qoşunu Uruka dönür. Kulaba yaxınlaşır. Onun adamlarından heç kəs Kulaba- İnannanın yanına getməyi boynuna götürmür. Bu işi Luqalbandaya tapşırır. Luqalbanda İnannanın yanına gəlir, Enmerkarın sözlərini İnannaya çatdırır.

Göründüyü kimi, Şumer folkloru qəhrəmanlıq dastanları ilə olduqca zəngindir. İndiyə qədər Şumer epik mətnləri arasında doqquz qəhrəmanlıq dastanının tapılması, birinci növbədə, həmin xalqın tarixinin qəhrəmanlıq səhifələri haqqında aydın təsəvvür yaradır. İkincisi, bu mətnlər Şumer folklorunda dastançılıq ənənəsinin çox qədim tarixə malik olduğunu göstərir. 

Qəhrəmanlıq dastanlarının əsas mövzusu Şumerin müxtəlif şəhərləri arasındakı mübarizə və birincilik davası olsa da, onlarda müharibə səhnələri yoxdur. Bu da həmin şəhərlər arasındaklı münasibətləri öyrənmək baxımından böyük əhəmiyyət kəsb edir.

Nəhayət, türk dastançılıq ənənəsinin tarixini, inkişaf mərhələlərini, bir çox süjet, motiv və obrazların tipologiyasını, genealogiyasını düzgün öyrənmək üçün Şumer qəhrəmanlıq dastanları zəngin material verir və əvəzedilməz ilkin qaynaqlardır.

QƏHRƏMANLIQ İDEYASI VƏ
QƏHRƏMANIN İDEALI
Eposu xalq yaradır və xalq üçün yaradır
. Eposun anonimliyi məhz buradan irəli gəlir. Hər bir anonim folklor əsərinin altında onu yaradan xalqın imzası var. Epos xalqın özü tərəfindən yazıl-mış tarixidir. Burada söhbət məhz yaddaşlara yazılmaqdan gedir. AMEA-nın müxbir üzvü Tofiq Hacıyev də “...qəhrəmanlıq dasta-nı tarixin şifahi dərsliyidir. Həqiqətən, ad (Kitabi-Dədə Qorqud-İ.S.) bugünkü mənasında kitabdır, həm də məhz dərslik kitabıdır və “Dədə Qorqud kitabı” Oğuz tarixinin yazılı dərsliyidir
 deyən-də bunu nəzərdə tutmuşdur. Bu yazılı dərslik yazıya alınmazdan qabaq min illər boyu şifahi şəkildə mövcud olmuş, yaddaşlarda yaşamış, cilalanaraq, mükəmməlləşərək bizə bəlli olan poetik gözəlliyi qazanmışdır. Necati Dəmir yazır: “dastanlar millətlərin ensiklopediyasıdır. Tarixi ünsürlərin yanında millətlərin keçmiş-dəki gələnək, görənək və yaşayış tərzləri ilə ilgili olaraq bəlkə də heç bir qaynaqda rast gəlinməyən bilgilər dastanlarda yer almaq-dadır”
. Epos qərəzsiz yazıldığından daha dürüst tarixi qaynaqdır. Əsas məsələ onlardakı tarixi duymağı və görməyi bacarmaqdır.    

Bəs xalq bu eposları nə üçün yaradıb? Epossuz keçinmək olmazdımı? Eposun genezisindən və tipologiyasından danışan alimlər bu suallar ətrafında düşünmüş, onlara müəyyən cavablar vermişlər. Digər tədqiqatçılar da yeri gəldikcə bu məsələlərə toxunmuş, maraqlı fikirlər söyləmişlər. Bütün bunları nəzərə almaqla yeni qaynaqların üzə çıxarılması Şumer və türk folklo-runda öz geniş əksini tapmış qəhrəmanlıq ideyası və epik qəhrə-manın idealı mövzusuna yenidən qayıtmağı zəruriləşdirmişdir.

Qəhrəmanlıq ideyası nə vaxt yaranıb? Qəhrəmanlığın tarixi hardan başlanır? Xalq özünü etnos kimi dərk etdiyi, yaşamaq üçün təbiət qüvvələrindən və qarşılaşdığı digər düşmənlərdən qorunmağın lazım gəldiyini anladığı andan onda qəhrəmanlıq ide-yası yaranıb. Çünki dörd tərəfin düşmənlə doludursa və yaşamaq istəyirsənsə, mütləq güclü olmalısan. Qəhrəmanlıqlar, igidliklər göstərməlisən. Qəhrəmanlıq ideyasının yaranma tarixçəsini qısaca bu cür xarakterizə etmək olar. Bir sözlə, qəhrəmanlığın tarixi xalqın tarixi qədər qədimdir. Xalq özünü dərk etdikdə xalq olur. Özünüdərk isə onun qəhrəmanlığı ilə eyni tarixdən başlanır. Özünüdərk qəhrəmanlığın stimuludur. Qəhrəmanlıq ideyası və qəhrəmanın idealı Şumerdə yaranmışdır. 

Hər bir xalq yaşadığı zaman və məkan daxilində müəyyən çətinliklərlə qarşılaşmış, hətta çox zaman qeyri-adi təbiət varlıq-ları kimi real təhlükələrlə üz-üzə qalmışdır. Bu zaman kimsə xalqın xilası yolunda özünü qabağa vermiş, gücünə, qüvvəsinə və ağlına güvənərək real təhlükələri aradan qaldırmışdır. Belə hallar qədim insanların həyatında tez-tez baş vermişdir. Xalq da kimlə-rinsə qəhrəmanlığına tez-tez ehtiyac duymuşdur. Qəhrəmanlar adətən ağlına və fiziki gücünə görə seçilmiş adamlar olublar. Xalq da bunu görüb, başa düşüb, öz qəhrəmanını tanıyıb, onu dəyərlən-dirib, özünə başçı seçib, inanıb və arxasınca gedib. Manas qara-kitayların bahadırları Neskar və Nökərə qalib gəldikdən sonra ağsaqqallar toplaşıb qərara gəlirlər ki, bütün xalqı birləşdirib qara- kitayların təcavüzlərindən qorumağı bacaran bir adamı xan seçsinlər. Manas xan seçilir. Qəhrəmanlıq ideyası zaman-zaman xalqın yaşam duyğularından birinə çevrilib, onun varlığına hopub, həyat tərzini müəyyənləşdirən əsas amillərdn biri olub.

Qəhrəmanlıq statusu qazanmış insanlar öz üzərlərinə düşən vəzifəni də yaxşı dərk etmişlər. Onlar qəhrəman olana qədər heç bir vəzifə borcu daşımamışlar. Yalnız zaman və şərait tələb etdik-də meydana çıxıb qəhrəmanlıq göstərmişlər. Məhz bundan sonra onların boynuna qəhrəmanlığın yaratdığı bir vəzifə borcu qoyul-muşdur. Böyük bir eli idarə etmək, qorumaq, yaşatmaq vəzifəsi-nin onların öhdəsinə düşdüyünü anlayandan sonra qəhrəmanlarda qəhrəmanın idealı formalaşmağa başlamışdır. Onda qəhrəmanı iki sual düşündürmüşdür:1. Mən kiməm?2. Mən neyləməliyəm? Qəhrəmanın  idealının mahiyyətini açmaq üçün bu iki sualın cavabını bilmək kifayətdir: 1. Mən qəhrəmanam. Seçilmişlərdə-nəm. 2. Mənim vəzifəm xalqı, vətəni qorumaqdır.

Xalqın və vətənin bütövlüyünü qorumaq, xarici təcavüzlərin qarşısını almaq, onları əsarət altına düşməyə, dağılmağa, parça-lanmağa qoymamaq, dinc və xoşbəxt yaşayışını təmin etmək- bunlar qəhrəmanların üzərinə düşən başlıca vəzifələrdir. Yeri gəlmişkən demək lazımdır ki, türk epik düşüncəsində fiziki güclə ağıl və müdriklik qəhrəmanlığın qoşa qanadıdır. Doğrudur, fiziki güc, zor və silah qəhrəmanlığın ilkin şərtləridir, lakin müdriklik və ağıl da qəhrəmanlığın mühüm atributlarındandır. Bütün türk epik qəhrəmanları həm fiziki cəhətdən çox güclüdürlər, həm də son dərəcə ağıllı və müdrikdirlər. Biz bunu Bilqamısdan üzü bəri bütün sonrakı türk epik qəhrəmanlarının timsalında aydın görü-rük. Epik qəhrəmanın idealının və qəhrəmanlığının ən xarakterik xüsusiyyəti xəlqilikdir. Bütün epik əsərlərdə qəhrəmanlıq xalq üçün, onun dincliyi, rahatlığı, həyatının gözəlliyi, xoşbəxtliyi üçün göstərilir. Məhz ona görə də qəhrəmanın idealı müqəddəsdir.

“Dədə Qorqud”da Təpəgöz bütün Oğuz elini ölüm təhlükəsi ilə üz- üzə qoyur. Oğuzlar hər gün Təpəgözə iki adam, beş yüz qoyun qurban verməyə məcbur olurlar. Bu zaman Basat ortaya çıxır. Onun  idealı Oğuzu Təpəgözdən qurtarmaqdır. Basat bu funksiyanı yerinə yetirmək üçün doğulmuşdur. Ona görə də onu idealından döndərə bilmirlər. Basat Təpəgözü öldürür və Oğuz elini ölümdən qurtarır. Basat adi Oğuz deyil, tanrı mənşəlidir. Təpəgözü öldürmək üçün onu tanrı özü yaradıb xilaskar missiya-sında Oğuz elinə göndərmişdir. Basatın uşaq ikən itməsi və aslan südü ilə bəslənməsi onun qəhrəman statusunun təməlqoyma mərhələsi kimi başa düşülməlidir. 

Eyni sözlər Bilqamıs və Enkiduya aiddir. Enkidunu tanrı yara-dıb Humbabanı öldürmək üçün Bilqamısla görüşdürmüşdür. Basat və Enkidu obrazları genealoji və tipoloji cəhətdən qohumdur.

Türkmən alimi Qurbangül Quzıçıyeva yazırdı ki, “Tarixi çox əskilərə dayanan Dədə Qorqud yaxud Qorqut Ata kitabında irəli sürülmək istənən ana fikir vətəni sevmək, onu qorumaq, xalqın ar-namusudur”
. Dədə Qorqud deyirdi ki, “torpağı əkib-becərməsən qorumağa dəyməz, qorumasan əkib-becərməyə”. Oğuz və ümu-miyyətlə, türk düşüncəsində torpaq, vətən anaya bərabər tutulur, ona “ana vətən” deyilir. “Ana haqqı” isə “Tanrı haqqı”dır! Demə-li, vətən, torpaq özü elə Tanrının simvoludur.     

Koroğlunun idealı Çənlibeli alınmaz qala kimi qorumaq, ora düşmən ayağını dəyməyə qoymamaqdır. Bu şeirdə Koroğlunun idealı gözəl ifadə edilmişdir:

     Gözləri aladı, qaşları yağı, 

     Niyar olub Xan Eyvazın dustağı. 

     Çənlibeldi Koroğlunun oylağı,

     Şah da gəlsə Çənlibelə qoymaram
.

Koroğlunun əsas ideyası xalqın oyanışı, haqq-ədalət uğrunda mübarizədir. İsrafil Abbaslı doğru deyir ki, “Koroğlu”da fiziki qəhrəmanlıqla mənəvi qəhrəmanlıq paralel şəkildə çıxış edir. Eposun bütün ruhundan aydın görünür ki, onda “xalqın vətənpər-vərlik, humanizm və yadellilərə qarşı yenilməzlik düşüncələri qorunub saxlanmışdır”
. 

Atası Manasa danışır ki, Esen xan qırğız xalqını dağıtmış, öz yurdundan pərən-pərən salmışdır. Onun atası da öz qohumları ilə birlikdə Altaya sürülmüşdür. Ona görə də Manas həyatının məna-sını qırğız xalqının keçmiş azadlığını özünə qaytarmaqda, xarici işğalçıların əsarətindən azad etməkdə görürdü ki, qəhrəmanın ideal keyfiyyətlərini məhz bunlar səciyyələndirir. Ona görə, Manas özünə suallar verir:

                Atam məni nə üçün əkib?

                Anam məni nə üçün doğub?

Məhz bu sualların cavabları Manasın həyat amalını- poetik idealını formalaşdırır. 

                 Yaxşı torpaqları verməkdənsə,

                 Qapaz altda yaşamaqdansa,

                 Qoy qırğız oğlanları

                 Ölsünlər bir nəfər kimi
.  

Manas öz həyat idealını yaxşı başa düşür, qırğız xalqını əsirlikdən qurtarır, onu bir yerə toplayıb öz yurduna qaytarır və xarici düşmənlərdən qoruyur. Manas, Bakay, Sırqak kimi bahadır-ların simasında qırğız xalqının mərdliyi, dəyanəti, vətənə məhəb-bəti və azadlıq sevgisi öz ifadəsini tapmışdır.

P.N.Berkov “Manas” eposundan bu parçanı misal çəkərək çox maraqlı bir fikir söyləmişdir ki, “bununla Almambet insanla onun vətəni, fərdlə xalq arasında təbii üzvi bağlılıq qurmuşdur 
.

                Kimin ki, öz evi var,

                Kimin ki, öz xalqı var,

                Kimin ki, doğma vətəni var, 

                Hansı qəhrəmanda bunların hamısı var.

                O insanların gözlərinə cəsarətlə baxar.

                Onun başı qapaz tanımaz.

                Onun gözlərini kor eləməz göz yaşı.

                Mənim kimi alçalmaz, təhqir olunmaz
.     
Qırğız xalqı tarix boyunca qara- kitayların, monqolların və kalmıkların işğalçılıq hücumları ilə üzləşmişdir. Qırğız xalqının tarixi taleyinin epik güzgüsü olan “Manas” eposunda biz onun müqəddəs ideallarının çox dolğun təcəssümünü görürük.

Manasın arvadı Kanıkey ilk monoloqunu belə tamamlayır: “Bu ölkə sənin vətənindir”.

A.N.Bernştam deyirdi ki, “Manas” eposunun mayasını qırğız xalqının azadlığı və onun keçmiş qüdrətinin özünə qaytarılması ideyası təşkil edir
.
R.Kıdırbayeva “dağılmış qırğız boylarının birləşdirilməsinin dastanın baş ideyası olduğunu söyləmiş, Manası bu bağımsızlıq mübarizəsinin ilham qaynağı adlandırmışdır”
. Naciyə Yıldıza görə “Manas” bütün türk boyları üçün bir ensiklopediyadır”
. 

Alpamışın birinci işi müxtəlif tirələrə, tayfalara, hətta aullara parçalanmış ölkəsini birləşdirmək olmuşdur. Alpamış ənənəvi və tipik epik qəhrəmandır. O, mənsub olduğu etnosun, xalqın “qorx-mazlığını, qəhrəmanlıq şücaətini özündə ümumiləşdirən, xalqın taleyini öz taleyi bilən, elin yaxşı günləri, xoşbəxt gələcəyi üçün özünü hər an oda atan, qurban verməyə hazır olan ideal bahadır kimi mücəssəmləşmişdir”
.

Qazaxların “Ər Tarqın” eposu belə qurtarır:

          Qəhrmanın arzusu- xalqına xidmət,               

          Qəhrəmanın amalı- xalqını şərəfləndirmək!
 

Bu bütün qazax epik qəhrəmanlarının idealının poetik ifadə-sidir.“Koblandı- Batır”, “Alpamış”, “Koblandı- Batır”, “Ər Tarqın” eposlarının əsas ideyası nəslin və tayfanın qorunmasıdır. 

Altayların “Maday Qara” eposunun da başlıca ideyası vətəni və xalqı qorumaq, onu əsirlikdən qurtarmaq, dinc və xoşbəxt yaşayışını təmin etməkdir. Qara Qula adlı düşmən Maday Qaranın ölkəsinə hücum edir, yurdunu talayıb, var- dövlətini yağmalayır, insanlarını əsir aparır, vətənini dağıdır. Bütün bunlar Maday Qaranın qocalıq dövrünə düşür. Bu zaman sonsuz Maday Qaranın oğlu doğulur. Uşağı Qara Qula öldürməsin deyə atası dağa aparıb onun beşiyini bir ağacdan asır. Uşağı ağacla dağ bəsləyir. Eposda ağac Koqyudey Mergenin anası, dağ isə atasıdır. Burada ağac da, dağ da tanrının simvollarıdır. Onu tanrı ruhları olan ağac və dağ bəsləyib böyütdüyünə görə, Qara Qulaya qalib gəlir, əsir düşmüş xalqını yenidən öz vətəninə qaytarır. O üzünü xalqa tutub deyir:

Kimin yurdu varsa, yurduna qayıtsın,

Kimin yeri varsa, getsin öz yerinə.

Hardan gəlmişdiniz, qayıdın düz ora,

Mən zalım xaqandan azad etdim sizi
. 

V.V.Radlov hələ XIX yüzilliyin sonlarında Altay türklərindən süjeti “Maday Qara”nın süjetinə çox yaxın olan “Xan Pudey” adlı bir dastan yazıya almışdır
. Həmin dastanda da düşmənin adı Qara Quladır. O Kaadı kağanın yurduna hücum edir, onu talayır, xalqını əsir alır, var- dövlətini yağmalayır. Bütün bunlar “Maday Qara” eposunda olduğu kimidir. Üstəlik Kaadı kağan obrazı da Maday Qara obrazı ilə eyniyyət təşkil edir. Kaadı kağan da qocal-mışdır, övladı yoxdur. Qara Qulanın hücumundan qabaq onun da oğlu doğulur. Qara Qulanın qorxusundan atası uşağı bir ağacın altında gizlədə bilir. Onu bir qarı tapıb saxlayır və adını Xan Pudey qoyur. Xan Pudey də xalqını və ata-anasını əsirlikdən qurtarıb öz yurduna qaytarır. Onların dinc və təhlükəsiz yaşayı-şını təmin edir. S.S.Surazakov Altay eposlarındakı bu cür süjet oxşarlıqları haqqında yazır: “Söyləyicilər düşmənlərin əsir apar-dıqları insanları azad edən bahadırların sərgüzəştlərinin müxtəlif variantlarını yaratmaqla başlanğıc süjeti inkişaf etdirmişlər”
. 

Altay qəhrəmanlıq dastanlarındakı süjetlərə digər türk dastan-larında da rast gəlinir və onların hamısı eyni genetik köklərə gedib çıxır. Onların əksəriyyətində eyni süjetin az qala təkrarlandığının şahidi oluruq. “Oçı Bala” eposundan bir parçaya baxaq:

           Mal yataqlarında otlar göyərib,

           Xalqın yurdunda küknarlar bitib.

           Gözəl çəmənlərdə heyvanlar yoxdu,

           Gözəl yurdlarda el-oba qalmayıb
.  

Bu mənzərə “Alday Buuçay” eposunda təkrarlanır:

Üç doğma qardaş bir aydan sonra

Evə gəlib gördülər:

İlxıları otlayan çəməndə

Ot qalmayıb.

İnsan meyitləri yan-yana.

Atların qanı vadiləri doldurub

              Yəhər boyu
.

Hər iki eposdan görünür ki, düşmən Altaya hücum edib, xalqı əsir aparıb, yurdunu xaraba qoyub. Belə zaman kəsimlərində xal-qın içindən qəhrəman çıxır. Onu bu müsibətlərdən qurtarır. Altay eposlarındakı ideya və idealdan danışan A.Adarov yazır ki, xalqın ağır günlərində qəhrəmanlıq eposları insanları mərdliyə, dözümlü-lüyə səsləmiş, onlara vətənə sevgi və sədaqət aşılamışdır
.
Kalmıkların “Canqar” eposunda xalqın məğrurluğu, öz vətə-ninə alovlu məhəbbəti ifadəsini tapmışdır. Eposun qəhrəmanı Canqar yurdundan qovulmuş, əsir aparılmış kalmık xalqını vətə-ninə qaytarır, onun bütövlüyünü, azadlığını, dincliyini bərpa edir.  

Epik tarix çox zaman real tarixə qarşı qoyulur, bir növ onun səhvlərini düzəldir. Epik tarixdə ümidsizlik optimizmlə, əsarət azadlıqla, ölüm və dağıntı qurtuluş və qələbəylə, xalqın hüquqsuz-luğu onun iradəsi və həlledici gücüylə əvəz edilir. İ.N.Koqan doğ-ru yazırdı ki, maddi mədəniyyət predmetlərinə nisbətən mənəvi mədəniyyət predmetləri onları yaradanların şəxsiyyəti haqqında daha çox məlumat almağa imkan verir
. Ona görə epik tarixi real tarixə qarşı qoymaq yox, real tarixin epik düşüncənin süzgəcindən keçmiş gerçək izlərini görməyi və duymağı bacarmaq lazımdır.  

Folklor əsərləri yalnz o zaman xalq yaradıcılığı sayılır ki, onda xalqın idealları öz əksini tapmış olur. Xalq heç zaman öz ideallarına zidd olan əsər yaratmaz və yaddaşında saxlamaz. Xalqın yaddaşını zorlamaq mümkün deyil. Epik əsərlərdə xalqın idealları qəhrəman obrazlarının üzərinə köçürülür, epik mətndə qəhrəmanın idealı şəklində yenidən bizə təqdim edilir. Ona görə qəhrəmanın idealını xalqın idealı kimi başa düşmək lazımdır. 

Qaraqalpaqların “Qırx qız” eposunda kalmıklar qaraqalpaqları əsir aparırlar. Gülayım və onun 40 qızdan ibarət dəstəsi xalqı azad edib, vətəninə qaytarır. Eposda Gülayımın, Sərvinazın, Otbasanın və s. şəxsi həyatından bir kəlmə danışılmır. Söhbət yalnız xalqın, vətənin, yurdun qorunmasından gedir. Qəhrəman Gülayım deyir:

Elsiz batır bolmadı,          Elsiz adam batır olmaz,
Yersiz batır bolmadı.       Vətənsiz adam batır olmaz
.    

Gülayımın ikicə sətirlik bu sözlərində türk qəhrəmanının idealı gözəl və obrazlı ifadə olunmuşdur. Eposda vətəni satanlara, qorxaqlara belə deyilir: 

 Diri-diri əsir düşən qorxaqlara,

Vətəni satanlara ar olsun.   

Belələrinə acıq vermək üçün xalqın qılıncının məğlubedilməz, ruhunun sarsılmaz olduğu da ayrıca vurğulanırdı: 

Xalqın qılıncı məğlubedilməz, 

Xalqın ruhu sarsılmazdır
.      

Ona görə də N.Davkarayev yazırdı ki, “Qırx qız” eposunda “batır xalqın etibarlı xidmətçisidir. Kim öz xalqına xidmət etmir-sə, öz vətənini qorumursa, onun həmin torpaqda dəfn olunmağa belə haqqı yoxdur”
. 

“Gizir” epik silsiləsində göyün Şərq və Qərb parçalarının tan-rıları olan Atay Ulanla Xan Xurmas arasındakı toqquşmada Xan Xurmas Atay Ulanı tikə-tikə eləyir. Onun yerə düşmüş hər tikə-sindən əcaib heyvanlar, natəmizliklər və pisliklər yaranır. İnsanla-rın nəsli kəsilmək təhlükəsi qarşısında qalır. Onun qarşısını almaq üçün Xan Xurmasın ortancıl oğlu Buğa Beliqte göydən yerə gəlir, insan şəklində yenidən doğulur və Gizir adını götürür. Bütün bu pisliklərin, təhlükəli canlı varlıqların kökünü kəsir
. Bu epik sil-silədə qəhrəmanın idealı ilə xalqın idealı üst- üstə düşür. 

“Gizir” epik silsiləsindəki bütün motivlər türk mifik düşüncə-sindən gəlir. Çünki bu eposun ilkin variantı türk mühitində yaran-mışdır, yəni onun ilk yaradıcıları türklərdir. Monqollar onu tibetli-lərdən, tibetlilər uyğurlardan mənimsəmişlər
. Gizir sözü hazırda türk dilində döyüşçü, əsgər, hərbi komandan deməkdir. Giziroğlu Mustafa bəy obrazı da Gizirlə eyni mənşəlidir. Gizir sözü qədim türk dilində “patrul” anlamında “gəzər” şəklində işlənmişdir. Sonra “gizir” şəklinə düşmüşdür. Bir xakas nağılında qəhrəmanın itik axtardığı çay Kezir adlanır
. Gizir adı məhz belə bir əhvalatla bağlı olub, “gəzir” sözündən yaranmışdır. Azərbaycanda geniş ya-yılmış Aşıq-aşıq oyununda Xandan sonra ikinci şəxs Gizirdi. 

Basat və Enkidu kimi, Gizir də insanları pis qüvvələrdən, bədbəxtliklərdən, qeyri-adi varlıqlardan xilas etmək missiyası ilə göydən yerə göndərilmişdir. Gizir xalqın idealıdır, bir epik obraz kimi, xalqı təmsil edir. Fiziki və mənəvi cəhətdən güclüdür, mərddir, qorxmazdır, düşmənlərindən daha ağıllıdır. Kasıb və fağır insanlara qarşı daha xeyirxahdır.

“Gizir” epik silsiləsini Şumer eposları ilə bağlayan iki maraqlı fakt var: 1. Şumerlər özlərini qarabaşlar adlandırırdılar. Onlara qarabaş xalqı deyilmişdir. “Gizir” eposunun bütün versiyalarında qarabaş xalq adına rast gəlinir. Monqol versiyasında isə qarabaş xalqından daha geniş danışılır. Bacısı Gizirə deyir: “sən qarabaş xalqının başçısı olmalısan”. Tibet versiyasında Gizir artıq qarabaş xalqının başçısı kimi təqdim olunur
. “Gizir” epik silsiləsində təsvir olunan tanrılar Xan Xurmasla Atay Ulan arasındakı döyüş Şumer mətnlərindəki Enki-Absu döyüşü ilə yaxından səsləşir. Onlardakı zamanın qədimliyi də bir-birinə uyğun gəlir. Enki-Absu döyüşü hələ dünyanın və insanın yaranmadığı vaxtda baş vermiş-dir. “Gizir” eposunda da bunu aydın görürük:

Bu o zaman idi ki, dünya

Təzəcə işıqlanırdı.

Otlar hələ çıxmamışdı,
Sözlər hələ yox idi
.         

Epik qəhrəmanların idealının kökündə insanların özünü və tayfasını yaşatmaq istəyi durur. Onlar əcdadlarının yurd saldıqları, vətən dedikləri torpağın üstdə yaşamağı hər şeydən üstün tuturlar.

Türk eposlarında qəhrəmanlıq ideyasının və qəhrəmanın idea-lının ən səciyyəvi xüsusiyyəti odur ki, epik qəhrəmanlar heç vaxt başqasının yurduna işğalçılıq və talançılıq məqsədilə hücum et-mirlər. Onlar qonşu dövlətlərə diz çökdürmək, xalqını əsir götür-mək ideyasından uzaqdırlar. “Koroğlu” və “Dədə Qorqud”da, “Maday Qara” və “Altın Arıq”da, “Koblandı Batır” və “Alpa-mış”da, “Ural Batır” və “Gizir”də bu motivlər yoxdur. Monqol versiyasında Gizir deyir: “Özgələrin üstünə hücum etmə, əgər sənin üstünə hücum etsələr, onda geri çəkilmə”
. Manas bir dəfə hücum edib düşmən ölkəsi olan Beycanı tutur. Bu onun arvadı Kanıkeyi qəmləndirir. Kanıkey qabaqcadan hiss eləyir ki, yad ölkəni tutmaq Manasa xoşbəxtlik gətirməyəcək. Ona görə Manasdan xahiş edir ki, tezliklə ordusu ilə birlikdə öz vətəninə qayıtsın
. Türk dastanlarında qəhrəmanlıq ideyasının və qəhrə-manın idealının mayasını təşkil edən bu motiv bir Şumer atalar sözü ilə tam üst-üstə düşür: “Sən birinin evinə girərsən, başqası da gəlib sənin evinə girər” yaxud “Sən düşmənin torpağını tutmağa gedərsən, düşmən də gəlib sənin torpağını tutar”
. Şumer qəhrəmanlıq dastanlarının idealının mayası da bu ideya ilə yoğrul-muşdur. “Bilqamıs və Ağa” dastanında Ağa Uruka elçi göndərib onu təslim olmağa çağırır. Ağa istəyir ki, Uruk adamları ilə birlikdə ona tabe olsun. Bilqamıs isə doğma şəhəri Urukun və onun adamlarının Kişə tabe olması, öz azadlığını və müstəqilliyini itirməsi ilə barışmır. Ağa Urukun üzərinə işğalçılıq niyyətiylə hücum etsə də, Bilqamıs kimi ağıllı, müdrik, güclü bir qəhrəmanla qarşılaşaraq geri qayıtmalı olur.

Epik qəhrəman kimi, Bilqamısın bir səciyyəvi keyfiyyətini ayrıca qeyd etmək lazımdır. Bilqamıs ölümün çarasını axtarır və çox əzab-əziyyətdən sonra gedib ölməz insanların yaşadıqları ölkəyə çıxır. Ölməzlik çiçəyini dənizin dibindən tapıb çıxardır. Bu çiçəkdən təkcə özü barınmaq istəmir, onu Uruka gətirmək istəyir ki, bütün uruklular ondan istifadə edib ölməz olsunlar. Lakin ilan onu oğurlayır
. İlanın peyda olmağının və çiçəyi oğurlamağının sirri hələ açılmamışdır. Tanrılar insanı ölümlü yaratdılar. Bilqa-mısın bütün insanları ölümsüz etmək fikrinə düşməsi tanrılara xoş gəlməmiş və yəqin ki, tanrılardan biri ilan cildinə girərək çiçəyi oğurlamışdır. Bilqamıs bu çiçəkdən tək özü barınıb ölməz ola bilərdi. Lakin o öz ölməzliyini bütün Uruk camaatını ölümsüzlüyə qovuşdurmaq idealına qurban vermişdir. Bilqamısın idealı bu eposda çox gözəl ifadə edilmişdir.

M.Allahmanlı Bilqamısın dənizin dibindən ölməzlik çiçəyini tapıb çıxarması, Dədə Qorqudun ölümdən qaçıb su üzərində taxta üstdə üzməyi və Koroğlunun Qoşabulağın suyundan içməyi ara-sında bir yaxınlıq, doğmalıq, oxşarlıq görməkdə haqlıdır 
. 

Adil Cəmil “Dirilik çiçəyini” itirən Bilqamısla Qoşabulağın suyundan atasına gətirə bilməyən Koroğlunun təəssüfləri arasında bir paralellik görür
. Hatəmi Tantəkin Türkiyənin Diyarbəkir ağzından toplanmış “Ölüm olmayan yer” nağılı ilə “Bilqamıs” eposunun süjetləri arasında paralellər aparıb çox yaxın səsləş-mələr üzə çıxarmışdır
. 

“Enmerkar və Ensikuşdanna” adlı Şumer dastanının əsas ide-yası vətəni və xalqı xarici işğallardan və təcavüzlərdən qorumaq-dır. Ensikuşdanna öz məsləhətçi-çaparını Uruka göndərir. Çapar Enmerkara öz ağasının ismarıcını çatdırır. İsmarıcın məzmunu belədir ki, Uruk Arattaya tabe olmalıdır. Lakin Enmerkar Urukun başqasına tabe olmasına razılıq vermir. 

“Bilqamıs və Ağa”, “Enmerkar və Ensikuşdanna” dastanları-nın hər ikisinin mətnindən aydın olur ki, Kiş, Uruk və Arattada qohum tayfalar yaşayırlar. Onlar bir-birlərinə düşmən deyillər. Məsələn, türk şumeroloqu Müəzzəz İlmiyə Çığ doğru deyir ki, “şumerlər Asiyadan köçərkən bir qismi Arattada qalmışlar”
. Aratta hazırkı Güney Azərbaycan torpaqlarında yerləşmişdir.  Onun tarixdə mövcud olmuş qədim Azərbaycan dövləti Aratta ilə eyniliyi şübhəsizdir. Şumerlərin ilk vətənlərinin Xəzər dənizinin ətrafı, Azərbaycan, xüsusilə, Bakı və ona yaxın ərazilərin olması, onların buradan İkiçayarasına getdikləri, yol boyu bir neçə yerdə şəhərlər saldıqları, Arattanın da məhz bu cür köç zamanı yaran-ması faktları arxeoloji qazıntılarla, etnolinqvistik materiallarla təsdiq edilir və bir-birini yaxşı tamamlayır. Bu qohumluq adı çəkilən dastanların mayasına hopmuşdur. Məhz bu qohumluğun nəticəsində Kişlə Uruk və Aratta ilə Uruk arasındakı ziddiyyət və çəkişmə müharibəsiz, dinc yolla, danışıqlarla sona çatmışdır.

Beləliklə, epik qəhrəmanlar xalqın bütün ideallarının canlı simvoluna çevrilmiş, onun yaşamı və xoşbəxtliyi uğrunda mübari-zə aparmış, arzu və əməllərinin həyata keçirilməsini təmin etmiş-lər. Bəs xalq bunların qarşılığında öz qəhrəmanı üçün neyləmiş-dir? Xalq onu sevən, onun həyatı uğrunda mübarizə aparan qəhrə-manlarını ikiqat çox sevmiş, bu sevgisini bildirmək üçün onların əməllərinin bədii ifadəsi olaraq qəhrəmanlıq eposlarını düzüb-qoşmuş, öz qəhrəman oğullarının adlarını əbədiləşdirmişdir.

Hər bir qəhrəmanlıq eposu qəhrəmana xalqın sevgisindən, məhəbbətindən yaranmışdır
. Onların adlarını xalqın məhəbbəti əfsanələşdirmişdir. Bu əsərləri min illər boyu xalqın yaddaşında yaşadan əsas məziyyətlərdən birincisi onların mayasının mərdlik, igidlik, qəhrəmanlıq duyğuları ilə yoğrulmasında, ikincisi, qəhrə-manlıq ideyasının xalqın öz ruhundan doğmasında, üçüncüsü, epik qəhrəmanların idealı ilə xalqın ideallarının üst-üstə düşmə-sindədir. Xalq yalnız xalqı və vətəni dərindən sevən, bütün şüurlu həyatını onların azadlığına və xoşbəxtliyinə həsr edən, əsl vətən-pərvərlik nümunəsi olan qəhrəmanlar haqqında dastanlar qoşmuş-dur. Bilqamısı, Dədə Qorqud qəhrəmanlarını, Koroğlunu, Manası, Ural Batırı, Altın Arığı, Koqyudey Mergeni, Alpamışı, Giziri, Edigeyi də xalq məhz onların simasında öz ideallarını gördüyünə görə min illər boyu sevə-sevə yaddaşında yaşatmışdır. 

Şumer və türk epik qəhrəmanları heç vaxt məğlub olmurlar, çünki onlar xalqın ideallarının daşıyıcılarıdır. Xalqın idealları isə məğlubedilməzdir. Oruc Əliyev doğru deyir ki, epik qəhrəmanlar xalq idealının ifadəçiləri olduqlarına görə, onlar təbiətin qorxunc qüvvələri ilə qarşılaşdırılır və qalib gəlirlər
.

Şumer və türk folklorunda qəhrəmanlıq ideyası və qəhrəman-ın idealı mövzusunun müqayisəli təhlili göstərir ki, onların tarixi çox qədim olub, kökləri etibarı ilə eyni etnopoetik düşüncəyə bağlanır. Türk qəhrəmanlıq eposlarının hər birini bir qəhrəmanlıq himni adlandırmaq olar. 
            İNSANDAN TANRIYA BİR YOL VAR 
Tanrı sözü haqqinda. Şumer və türk folklorunda çoxlu oxşar bədii formul və poetik fiqurlar var. Onlardan bir qismində Tanrı-İnsan münasibətləri ifadə edilmişdir. Tanrı-insan formullarının hamısı Tanrı ilə bağlıdır.  

Şumerlər Tanrıya Dingir deyirdilər. Dingir/Tingir/-Tenqri/ Tanrı eyni sözdür. Bunu inkar etmək mümkün deyil. Şumerlər göyü bütövlükdə Tanrı kimi təsəvvür edirdilər. Tanrı Anın adının göy, səma mənası da bu fikri təsdiqləyir. Adın işarəsi olan                    ideoqramı da həm An, həm göy, səma, həm də ulduz kimi oxunur. Şumerəqədərki panteonda da belə omuşdur. Tanrı Abın adı göy, səma mənası bildirmişdir ki, bu söz hazırda türk dilində abı rəng çaları kimi yaşamaqdadır. 

Türklər də göyü bütövlükdə Tanrı kimi təsəvvür edirdilər. Bunun ən yaxşı nümunəsini “Dədə Qorqud”da görürük. Dəli Domruluin arvadının dilindən deyilən “Yer tanıq olsun, göy tanıq olsun” ifadəsində “yer” və “göy” sözlərinin hər ikisi “Tanrı” sözünün sinonimi yerində işlənmişdir. Mahmud Kaşğari İslamı qəbul etməyən türkləri “göyə tənqri” dediklərinə görə hətta “yerə batası kafirlər” adlandırmışdır
. “Türklər göyə də Tenqri deyir-dilər. Göyü yaradan uca bir gücə də”
. Qədim türk dünyagörü-şünə görə, dünyanı əvvəlcə Göy idarə etmişdir. Bu düşüncə türk-lərdən digər xalqlara keçmişdir
. Buradakı Göy məhz tanrı deməkdir. Bütün türklər Göyə Tanrı kimi baxır və ona sitayiş edirdilər. Biz bunu xəzərlərin dini inamlarında da görürük
. Bu inam xəzərlərin ərəblərə qarşı mü-barizəsindən bəhs edən kumık folklor örnəklərində indi də yaşamaqdadır
. Orxon-Yenisey yazılarında bu fikrə çox tez-tez rast gəlinir. Gültəkin abidəsində türklər arasında geniş yayılmış Humay tanrı kimi Göylə eyniləşdirilmişdir. Gültəkin abidəsinin mətnində belə bir cümlə diqqəti çəkir: “Göy və insan həmahəng olduqlarından, bütün kainat böyük bir küll halındadır”
. Yenə həmin mətndən başqa bir cümləyə baxaq: “Tanrı tək göylərdə doğulmuş türk müdrik xaqanı bu vaxt (taxta) oturdum”
. Birinci misalda “Tanrı” əvəzi-nə “Göy”, ikincidə “Göy” əvəzinə “Tanrı” sözü işlədilmişdir. B. Çobanzadə Orxon kitabələrindəki Göy sözünün əsl mənalarının Göy-Səma və Tanrı-allah olduğunu ayrıca vurğulamışdır
.  Qə-dim türk dilində Tanrı və Göy sözləri sinonim olmuşdur. V.V. Bartold yazırdı ki, Orxon yazılarında Tanrı sözü maddi anlamda Göy, Göy isə Tanrı deməkdir
.  Terxin yazılarında da “Göy” sö-zü “Tanrı” sözü ilə ifadə  edilmişdir. Həmin yazıda Bilgə Kağan da, onun anası Elbilgə xatun da “Göydə doğulmuş” epiteti ilə təq-dim edilirlər: “Tenqridə bolmuş el etmiş bilgə  kağan el bilgə xa-tun”
. S.A.Pletneva Saltovo-Mayatski mədəniyyətinə aid nümu-nələrdəki günəş təsvirlərində göyün tanrısı-Tanrı xanın simvol-laşdırıldığını, onun Günəş Tanrısı olduğunu yazmışdır
. Orxon-Yenisey yazılarında və folklor örnəklərində adı çəkilən Humay Tanrıdır. Gültəkin abidəsində Kağan Tanrı ilə, onun arvadı isə Humayla eyniləşdirilir. Deməli, türklərin düşüncəsində göydə Tanrı-Humay cütlüyü mövcud olmuş və yerdə Xaqan-onun arvadı cütlüyünə transformasiya edilmişdir. Bir çox türklər Göyə- Tanrı-ya qurban vermişlər
. L.P.Potapov beltir və kaçin türklərindən Göyə edilən dualar yazıya almışdır
. Belə dualar digər türklər, o cümlədən azərbaycanlılar arasında da var. “Göyə üz çevirmək” (Göyə üz tutmaq – İ.S.) deyimini S.Altaylı doğru olaraq “Tanrıya yalvarmaq” kimi mənalandırmışdır
. 

Tunqus-mancur dillərində dünyanı və bütün varlığı idarə və himayə edən güc anlamındakı arka sözü lüğətlərdə “Göy” və “Tanrı” kimi tərcümə olunur
. Bundan başqa, mancur, buryat və monqol dillərindəki tenger, tengeri, tenqri sözləri eyni zamanda “göy”, “səma” deməkdi
. Rus alimlərinin əsərlərində qədim türklərin Göy deyəndə Tanrını, Tanrı deyəndə Göyü başa düşdük-ləri dönə-dönə qeyd edilmişdir.

Türk düşüncəsində Göy-Tanrı; Tanrı-Göy anlayışlarının məna eyniliyi onları sinonimləşdirmişdir. Bu baxımdan monqol mifo-logiyası da türk mifologiyasından heç nə ilə fərqlənmir.

Biz Göy və Tanrı, Yer və Tanrı eyniliyini Şumer mətnlərində də görürük. Həmin mətnlərdə çox zaman Tanrı əvəzinə Göy, Göy əvəzinə Tanrı sözü işlədilir. Əslində yuxarıda deyildiyi kimi, onların ikisi də eyni söz olub, eyni ideoqramla da işarə edilir. Deməli, Tanrı və Göy sözləri şumer dilində omonim olmuşdur – An. Bir Şumer şeirindən götürülmüş aşağıdakı parçada Tanrı əvəzinə Göy və Yer sözləri işlənmişdir:

Göy əmr verdi, yer doğdu, 

 Numun bitkisini doğdu.

Yer doğdu, göy əmr verdi,

Numun bitkisini doğdu
. 

Məzmundan aydın görünür ki, əmr edən də (Göy), doğan da (Yer) Tanrıdır. Bir mətndə İnanna günəş tanrısı Utuya deyir:

Kutsal ləyən içində yaxalandım,

         Arı kap içində sabunlandım.

Göyün şahlıq paltarını geyindim,

      Gözlərimi kömürlə boyadım
.     

Bu mətndəki “Göy” sözünün də “Tanrı” yerində işləndiyinə heç bir şübhə yoxdur. “Göyün şahlıq paltarı” ifadəsi “Tanrının şahlıq paltarı” kimi başa düşülməlidir. Ümumiyyətlə, şumer və türk dillərində “Göyün buğası–Anın buğası”, “Göyün qapısı– Tanrının qapısı”, “Göy üzü mübarəkdir–Tanrı üzü mübarəkdir”, “Göyün verdiyi pay–Tanrının verdiyi pay”, “Göydən gələn səda–Tanrıdan gələn səda”, “Göydən gələn qada-bala–Tanrıdan gələn qada-bala” kimi paralel işlənən onlarla ifadələr var ki, bunlar hər iki xalqın Tanrı və Göy haqqında düşüncələrinin eyni olduğunu göstərir. Bu adların məzmunca eyniliyi Şumer və türk folklorun-dakı Tanrı-İnsan formullarının oxşarlığını şərtləndirən əsas amil-dir. Tanrı sözünü bir çox xalqlar türklərdən götürmüşlər. Yunanlar “Tenqri”nin “te” kökünə “os” şəkilçisi qoşub onu “teos” eləmişlər (te+os=teos). Ağaverdi Xəlil yazır ki, şumerlərdəki “Dingir”, Konfusinin əsərindəki “Tien”, Çin qaynağındakı “Hun Tan-hu su Mo-tun” adlarındakı oxşar sözlər Tanrı teoniminin deyilişləridir
. Skandinaviya xalqlarının göy tanrısı Tur adlanır
. V.N.Basilova görə, Tur adı qədim türklərin Tenqri sözündən yaranmışdır
. Eposçuluq ənənəsi ilə birlikdə tanrıçılığı da Skandinaviya xalqları türklərdən götürmüşlər. Son vaxtlar eposçuluq ənənəsi, folklor obraz, süjet və motivləri ilə yanaşı, bir sıra inam, etiqad, adət və ənənələrin Skandinaviyaya Şərqdən gətirildiyini etiraf edirlər
. 

Tanrı haqqında bugünkü bilgilərimizin qısaca özəti belədir: Tanrı hər şeyi yaradan, görən və biləndir! Özü görünməz və bilinməzdir! Antropomorf deyil və maddiliyndən söhbət gedə bilməz. Bəs Şumer və türk folklorunda Tanrı necə təqdim olunur?

Şumer və türk folklor örnəklərində Tanrının üç əsas statusu aydınca görünür:

1. Tanrı yaradıcıdır; 2. Tanrı xan/xaqandı; 3. Tanrı əcdaddır. 

Tanrı-insan ilişgilərinin düzgün açılışı bu üç statusun geniş təhlilini tələb edir. İndi onları bir-bir nəzərdən keçirək.

I. Tanrı yaradıcıdır. Bu, Tanrını Tanrı kimi səciyyələndirən ilk statusdur. Şumer dilindəki mixi yazılı mətnlərdə və türk folk-lor örnəklərində açıqca deyilir ki, dünyanı və insanı Tanrı yarat-mışdır. Dünyanın və insanın yaranması motivi Şumer və türk ya-radılış dastanlarında demək olar ki, üst-üstə düşür. Burada yalnız adlar eyni deyildir. Mixi yazılı mətnlərdə bu məsələlərlə bağlı zəngin bilgilər var. İnsan Tanrının yaratdığı yeganə canlı varlıqdır ki, xüsusi ağıla, düşüncəyə, istedad və qabiliyyətə malikdir.

Türk düşüncəsində tanrı insanlaşdırılır. “Dədə Qorqud”dakı Tanrı qəzəblənir, acıqlanır, bağırır. “Dəli Domrul” boyunda bunu aydın görürük. Dəli Domrulun sözü Tanrıya xoş gəlir. “Tanrı tanıq (şahid) olsun” deyilir. Tanrıya “comərdlər comərdi” deyə müraciət olunur
. Yunus İmrə Tanrı üçün padşah, sultan, sevgili və dost epitetləri işlətmişdir. Yunusdakı və Kitabdakı  Tanrı islam düşüncəsindəki yox, qədim türk düşüncəsindəki Tanrıdır.

Altay şamanları yeraltı dünyanın tanrısı Erliki  qoca kişi kimi təsvir edirdilər. Gözləri və qaşları kömür kimi qapqara, saçları qıvrım, saqqalı dizlərinə düşür, bığları burulub qulaqlarından asıl-mışdır. Çənəsi toxmağa, buynuzları ağac köklərinə bənzəyir.

 Qədim türk yazılarında “yer həyatı”, “göy həyatı” ifadələrinə rast gəlinir. Bunu dini görüşlərlə bağlayanlar var
. Qədim türklər göydə də yerdəki kimi yaşayış olduğuna, hətta onların əcdadları-nın göydən gəldiklərinə inanırdılar. 

N.F.Katanovun Abakan türklərindən topladığı mətnlərin biri-nin məzmunu belədir: “üç qardaş ova gedir. Kiçik qardaş bir qu quşu tutur və onu buraxmır. Quş onu göyə qaldırır. O görür ki, göydə də yerdəki kimi həyat var. Orda da əkir, səpir, biçir, yaşayır, hətta yatır və dururlar
. Buryat miflərində və qəhrəmanlıq epos-larında göydəki həyatla yerdəki həyat eyniləşdirilir, göydəkilərin yerdəkilər kimi yaşadıqları təsvir edilir
. Bu cür motivlər digər türk epik mətnlərində də mövcuddur. 

Şumer qaynaqlarında Tanrı antropomorfdur, maddidir, insanı da özünə bənzər yaratmışdır. Şumerlər inanırdılar ki, Tanrı da göydə insanlar kimi yaşayır
. Tanrı da insan kimi sevir, evlənir, arvadı, uşağı var, qəzəblənir, danışır, düşünür, müzakirə və müba-hisə edir, yaradır, qurur və s. Şumer panteonunda hər bir Tanrının öz evi var. Hazırda xalq arasında çox işlənən “Allahın evi” ifadəsi məhz Şumer dövrü düşüncəsinin dildə kristallaşmış qalığıdır. İslam düşüncəsinə görə, Allah maddi deyil və “Allahın evi”ndən söhbət gedə bilməz. Məscidlərə isə “Allahın evi” deyilir. Şumer panteonunda hər bir tanrının öz evinin olması bu ifadənin həmin dövrdən gəldiyini və onun tarixinin nə qədər qədim olduğunu göstərir. Baş tanrı Anın Urukdakı evi Eanna (Anın evi deməkdir, sonra onu nəvəsi İnannaya bağışlamışdır), Enkinin Eridudakı evi Eabzu, Utunun Sippardakı evi Ebarra, Nannarın Urdakı evi Ekiş-nuqal, Adadın Bit-Karkardakı evi Euqalqal, İnannanın Akkaddakı evi Emax, Enlilin Nippurdakı evi Ekur adlanırdı
. Deməli, “Allahın evi” formulu “Tanrı-insan” formulunun bir törəməsi olub, Şumer dövrünün qalığı kimi dildə yaşamaqdadır. Bunu hazırda dilimizdə işlənən başqa bir formul da təsdiqləyir. Bu da “Allahın bacısı oğlu” formuludur. Bir adam özünü dartanda, baş-qalarına yuxarıdan aşağı baxanda onun haqqında “Allahın bacısı oğlu” formulu işlədilir. Bu formul Tanrı haqqında yuxarıda deyi-lənlərlə- antropomorfluqla bağlıdır. Ancaq formulun alt qatında çox maraqlı bir məna gizlənmişdir. Şumer Tanrılar panteonunda və ilk çarlıqlarda vərəsəlik bacı xətti ilə ötürülmüşdür. Məsələn, Enki Tanrı Anın böyük oğlu olduğu halda, vərəsəlik kiçik oğlu Enlilə keçmişdir, çünki Enlil Anın həm də bacısı oğludur. Əksər Şumer çarlarının taxtında vərəsə kimi onların bacıoğulları oturur-dular. Görünür, minilliklər “bacıoğlu vərəsəliyi” formulunu xalqın yaddaşından poza bilməmiş, onun ekvivalenti kimi “Allahın bacısı oğlu” formulu yaranmışdır. Xalqın düşüncəsinə görə yalnız Tanrının vərəsəsi olan bacısı oğlu özünü Tanrı sayağı apara bi-lərdi. Ona görə xalq tanıdığı, Allahın bacısı oğlu olmadığını bil-diyi adamlar özlərini o cür aparanda onların haqqında “elə bil Allahın bacısı oğludu” formulunu işlətmişdir. 

Azərbaycan türkcəsində “Allahın kölgəsi üstündən əskik ol-masın”, “Allah şahiddir”, “Allahın qəzəbinə gələsən”, “Tanrı tör-püsü dəymək”, “Tanrı deyəni demir” kimi onlarla kristallaşmış formullar var ki, bunlar islam düşüncəsilə bir araya sığışmır. Şumer mətnlərilə tanışlıq aydın göstərir ki, bu formullar Şumer dövründə və ondan da əvvəl yaranmışdır. 

II. Tanrı xan/xaqan statusunda. Bu statusu iki funksiyaya ayırmaq olar: 1. Tanrı bütün dünyanı idarə edir; 2. Tanrı tək dün-yanı yox, xan/ xaqan kimi yer üzünü, şəhərləri, ölkələri idarə edir.

Birinci Tanrının statusuna daxil olan başlıca funksiyadır. Şumer və türk folklorunda Tanrının dünyanı idarə etməsinə dair çoxlu örnəklər var. Şumer mətnlərindən bilirik ki, dünya yaranan-da Göyü baş tanrı An, Yerlə Göyün arasını Enlil, Yeri Enki götürür. An ata kimi dünyanı idarə edir, lakin özü göydə oturdu-ğuna görə bütün funksiyaları Enlilə verir. Enlil və Enki yeri və göyü idarə edirlər. Türk folklorunda da dünyanı, yeri və göyü Tanrı idarə edir. Türk “Yaradılış” dastanının qəhrəmanı Qara xanın obrazı Enlillə eyniləşdirilə bilər. Qara xan türk mifik düşün-cəsində dünyanı və insanı yaradan, onu idarə edən ilk Tanrıdır. Qaraxanlılar özlərini Tanrı Qara xanın törəmələri sayır və onlar Tanrı Qara xanın adını yaddaşlarında “insanların və yerin hökmdarı” kimi yaşadırdılar
.   

Tanrıya məxsus statusun ikinci qolu onun xan/ xaqan funk-siyası ilə bağlıdır. Şumer qaynaqlarında açıqca deyilir ki, ilk dəfə çarlıq/xanlıq/xaqanlıq göydən yerə endirilərkən tanrılar özləri çar/ xan/xaqan oldular. Həmin qaynaqlara görə, Alulim 28 800 il, Alalqar 36 000 il Eriduda, Enmeluanna 43 200 il, Enmenqalanna 28 800 il, Dumuzi 36 000 il, Ubartutu 18 600 il Sipparda xanlıq etmişlər
. “Etana haqqında nəğmə”nin mətni də xaqanlığın göydən endiyinə, kiminsə yalnız tanrının razılığı ilə xan olmasına, xanlığı tanrının himayə etdiyinə gözəl nümunədir. 

Tanrılar çar/xan/xaqan statusunu öz övladları vasitəsilə insan-lara ötürdülər. Tanrının uşaqları və nəvələri tanrılarla insanlar arasında bir növ vasitəçi rolunda çıxış edirdilər. Eyni funksiyanı sonralar xaqanlar yerinə yetirmişlər. Məsələn, I Uruk sülaləsinin  əsasını Günəş Tanrısı Utunun oğlu Meskanqaşar qoymuş, özün-dən sonra oğlu Enmerkar çar/xan/xaqan olmuşdur. Qaynaqlar təsdiqləyir ki, Bilqamıs da Enmerkarın nəvəsidir
. Deməli, I Uruk sülaləsinin bütün xaqanları Utunun nəslindəndirlər. Bu sü-lalə bütövlükdə Tanrı Utunun törəmələridir.  Luqalbanda, Dumu-zu və Bilqamısın çətinə düşəndə yalnız Utuya müraciət etmələri, ondan kömək ummaları da bu fikri təsdiqləyir. Afanasyeva V.K. doğru olaraq Utunu I Uruk sülaləsinin nəsil, tayfa tanrısı adlandır-mışdır
. V.Skurlatov da Göy tanrısının (svaroq) savr/savir/ sabir-lərin tayfa tanrısı olduğunu söyləmişdir
.  

S.S.Bessonova Herodotun “Tarix” kitabında skiflərin haqqın-da verilmiş əfsanələrdən birinin mifolojidən daha çox “bütün skiflərin eyni əcdaddan törədikləri və çar hakimiyyətinin onlara tanrı tərəfindən verildiyi ideyasını əsaslandırmağa xidmət etdiyini yazmışdır”
. Bu da dolayısı ilə skiflərin özlərinin tanrı mənşəli olduqlarını, çarlığı da öz əcdadları olan tanrılardan irsən aldıqla-rını söyləməyə tam əsas verir.   

Şirpurludan tapılmış bir lövhədən bəlli olur ki, şəhərin ensisi Eannatum Umma şəhəri üzərində qələbə çalmış və bu lövhə Şirpurlunun himayəçi tanrısı Ningirsuya həsr edilmişdir. Lövhədə Ningirsunun rəsmi çəkilmişdir. Eannatumun dilindən yazılmışdır ki, “onu döyüşə Ningirsu ruhlandırmış və qələbə çalmağına kömək etmişdir
. Şumer epik mətnlərində Enlillə Ningirsunun kimisə çar qoyub ona güc-qüvvə verdiklərindən tez-tez söhbət açılır. Bir mətndə açıqca deyilir ki, Enlilin qəhrəman oğlu Ningir-su Şirpurlunun sərhədlərini insanlar üçün müəyyənləşdirdi və dünyanın dörd cəhətinin çarı Utuxanqalın özünə qaytardı
. Bir Şumer mətnində çar Entemenaya Tanrı Enlil tərəfindən qeyri-adi güc verildiyi, onun Tanrı Ninqursağın südü ilə bəsləndiyi öz əksini tapmışdır. Şirpurlunun digər ensisi Qudeya Ningirsunun köməyi ilə taxta çıxıb onun iradəsini yerinə yetirmişdir. Qudeya-nın tikdirdiyi məbədin planını Ningirsunun özü vermişdir
. 

Türk folklorunda və qədim yazılı mətnlərində xaqanların tanrı mənşəli olduqlarına, yaxud tanrıların köməyi ilə xaqan taxtında oturduqlarına dair çoxlu nümunələr var. Asiya hunlarının böyük xaqanı Mete e.ə. 176-cı ildə Çin imperatoruna göndərdiyi məktu-bunda özünün Tanrı tərəfindən taxta çıxarıldığını və Tanrının kö-məyi ilə qələbələr qazandığını yazırdı
. VII əsrdə yaşamış Misir mənşəli Bizans tarixçisi Feofilakt Simokatta yazırdı ki, “türklər odu hər şeydən yüksək tutur, havaya və suya sitayiş edir, torpaq haqqında himnlər oxuyurlar. Yeri və göyü yaradan tək varlığa inanır, onu Tanrı adlandırırlar”
. Türklər torpağı, suyu, odu və havanı ona görə kutsal sayırdılar ki, bunlar Tanrının rəmzləri idi. 

Orxon-Yenisey yazılarında xaqanı Tanrı başının üstünə- göyə qaldırır ki, bu onun xaqan seçilməsinə işarədir. “Gültəkin” abidə-sində oxuyuruq: “türk xalqı yox olmasın deyə, xalq olsun deyə atam  İltəriş xaqanı, anam İlbilgə xatunu tanrı təpəsində tutub yu-xarı qaldırmış”. Yenə orda: “Tanrı güc verdiyi üçün atam xaqanın qoşunu qurdtək imiş, yağısı qoyuntək imiş”
. S.Q.Klyaştornı Tensey və Turan qayaüstü yazılarında rast gəlinən “Göydə xoşbəxt” ifadəsinin yalnız tanrı mənşəli adamlara, yəni xanlara, xaqanlara ünvanlandığını yazmışdır
. Deməli, Tanrı razılıq ver-məsə, kimsə xaqan ola bilməz, Tanrı arxasında durmasa kimsənin xaqan taxtında duruş gətirməsi mümkünsüzdür. “Oğuz Kağan”, “KDQ”, “Manas”, “Koroğlu” eposlarının qəhrəmanları ona görə dünyanı dəyişdirmək, dünyanın nizamını saxlamaq istəyirdilər ki, bunu Tanrının onlara verdiyi borc bilirdilər. K.V.Nərimanoğlu Koroğlunun təkcə epik qəhrəman olmadığı məsələsinə toxunarkan onun Tanrı ilişgisindən də söz açmışdır
. “Edigey” dastanından danışan Ç.Zərifova yazır: “padşahlığın, taxta oturmağın insanlara əskilərdən Tanrı tərəfindən verildiyi düşünülmüşdür”
.

İşi yaxşı gedən, daşa əl vursa su çıxan, həmçinin uğuru uğur dalınca qazanan adamlar haqqında türk dilində işlənən “ tanrı əlini kürəyinə qoyub” “filankəsə Tanrı balam deyib” ifadələri Tanrı-insan-əcdad formullarından  sayıla bilər.

Qara xan həm tanrıdır, həm xandır. Buryatların, “Abay Gizir” dastanının qəhrəmanı Gizir bütün hallarda göy mənşəlidir. Bəzi variantlarda göy tanrısı Xormusun, digərlərində tanrı Esege Mala-nın oğludur. Türklər Giziri gah Tanrı, gah Göyün oğlu, yaxşı tale yazan və s. adlandırırlar. O, insanları ölümdən qurtarmaq üçün tanrının göstərişi ilə yerə gəlir, burda xan olur. 

Oğuz Kağan bütün varlığıyla Şumer dünyasına bağlıdır. Dastanın birinci cümləsindən bəlli olur ki, Oğuz Ay Kağanın oğludur. Oğuz Kağanın birinci qızla evlənməsi də birbaşa Şumer miflərini xatırladır, onlarla səsləşir. Oğuzun öz oğlanlarına Ay, Gün, Ulduz, Dəniz, Göy, Dağ adları qoymağı da Şumer miflərilə qırılmaz tellərlə bağlıdır. Oğlanların tanrı adlarıyla adlanması da tanrı başlanğıcını unutmamaq, yaşatmaq ideyasının təzahürüdür.

Rəşidəddinin “Oğuznamə” və Əbül Qazinin “Türkmənlərin şəcərəsi” əsərlərində Oğuz  Qara xanın, Qara xan Nuhun oğlu Ya-fəsin oğludur. Rəşidəddinin “Oğuznamə”sində Qara xan Yafəsin nəvəsi, Oğuz xan isə nəticəsidir
. Əbül-Qazinnin “Türkmənlərin şəcərəsi” əsərində Qara xan Yafəsdən sonrakı 7-ci nəsilə aiddir. Yafəsin oğlu Türk, onun oğlu Tütək, Tütəyin oğlu Əbülcə xan, onun oğlu Baku-Dib xan, onun oğlu Göy xan, onun oğlu Alınca, sonuncunun oğlu Moğol-Tatar xan, onun oğlu Qara xandır
.

Faruk Sümərə görə, “Dədə Qorqud” dastanlarının əsas qəhrəmanlarından biri olan Salur Qazanın atasının adı dastanlarda Ulaş, “Türkmənlərin şəcərəsi”ndə isə Enkişdir
. Ancaq Enkiş adının mənşəyi haqqında Faruk Sümər özü heç nə demir. Əgər Oğuzun atası Qara xanın Nuhun oğlu Yafəsin nəvəsi olduğunu qəbul etsək, onda Salur Qazanın atası Enkişin kimliyini dəqiqləş-dirmək xeyli asanlaşar.

“Bilqamıs” dastanından bəllidir ki, Tufanı Enlil törətmiş, onu Utnapiştimə (Nuha) Enki xəbər vermişdir. Deməli, Enki Nuhu (Utnapiştini) görmüşdü. Yer üzərindəki həyatı Enki xilas etmişdir. Oğuz Kağan Nuhun nəvəsidirsə, onda Salur Qazanın atası məhz Şumer tanrısı Enki ola bilər. Bunu Əbülqazinin bir məlumatı da təsdiqləyir: “Oğuz xanın vaxtından Çingiz xanın vaxtınadək Tində, İtildə və Yayıqda bu üç çayın sahillərində qıpçaq elindən başqa, başqa ellər yox idi. Onlar həmin yerlərdə dörd min il ərzində yaşadılar”
. Şumer mifləri ilə türk epik örnəklərindəki faktlar, göründüyü kimi, bir-birini yaxşı tamamlayır.   

XVI yüzillikdə yaşamış Ağqoyunlu hökmdarı Uzun Həsənin şəcərəsi Oğuz xana və Nuha bağlanmışdır: “Ağqoyunlu müvərrixi Əbubəkr Tihrani isə Uzun Həsən bəyin Oğuz xana və Nuh Əley-hüssalama qədər aparıb çıxardığı şəcərəsini yazarkən “Came ət-təvarix”dən istifadə etmişdir”
.

Bunların heç birində təsadüf axtarmağa əsas yoxdur. Nuhun oğlunun adı Türk, onun da oğlunun adı Qara xandır. Oğuz xan da Qara xanın oğludur. Hətta türk yaradılış dastanlarında Qara xan tanrı kimi təqdim olunur və dünyanı onun yaratdığı göstərilir.

Xaqanın tanrı olması yaxud tanrı tərəfindən təyin olunması motivi Şumer qaynaqlarında rast gəldiyimiz ilk çarlıqları tanrı-ların özlərinin, sonra isə onların övladlarının idarə etmələri faktı ilə tam üst-üstə düşür.
Fəzlullah Rəşidəddinin “Oğuznamə”sində Oğuz hakimlərinin Gün xanın soyundan gəldikləri bildirilir. Əfzələddin Əsgər Rəşidəddinə istinad edərək yazır ki, kayı boyundan çıxanlar ilahi mənşəli sayılırlar və hakimiyyət haqqı yalnız onlara məxsusdur. Köl Erki xan Qorqudu, Oğuz tayfalarının hamısını, ağsaqqalları yığıb deyir: “Padşahlıq taxtına onların tayfasından çıxan və Ulu Tanrı tərəfindən bu vəzifə üçün seçilənlər layiqdirlər”
.  

Tabğaç xanları özlərini “səma oğlanları” adlandırırdılar
. Yakutlar epik qəhrəmanlarına “Ağ Tanrının sevimli oğlu” deyir-dilər
. L.Qumilyov Çin qaynaqlarına söykənərək yazırdı ki, V yüzilliyin sonlarında İrtış çevrəsində yaşayan teleslərin ağsaqqalı Afuçjilo “Göyün böyük oğlu” titulu ilə şərəfləndirilmişdir
. Buradakı Göy sözünü Tanrının sinonimi kimi başa düşmək lazımdır. 795-ci ildə Uyğurustanda əyanlardan birinin Kutluq adlı oğlu taxta oturdularkan ona demişdilər: “Sən Tanrı çarısan. Əllə-rini yanına sal, qiymətli taxtında otur”
.   

Şumerdə cəmiyyətin özü iki yerə bölünmüşdür. Yüksək mənsəblilər Göyün, aşağı mənsəblilər Yerin oğlanları sayılırdılar. Onların dəfnləri də bir-birindən fərqlənirdi. Şumer şəhərlərindən bir neçəsinin çarı hələ sağ ikən Tanrı statusu qazanmışdır. Yazılı mətnlərdə onların adlarının əvvəlinə tanrı bildirən işarə qoyul-muşdur. Bu həmin çarların ya tanrıdan törədiyini (mənşəyini), ya da çarlığın onlara tanrı tərəfindən verildiyini bildirirdi
.   Naram-Sin, Şulgi, Bur-Sin, Şu-Sin, İbbi-Sin belə çar- tanrılardır. Adlara qoşulmuş “sin” epiteti onların Ay tanrısı, daha doğrusu, onun oğlu Günəş tanrısı Utunun nəslindən olduqlarını göstərir. Şulgi Ur sülaləsinin, Bur-Sin isə İssin sülaləsinin çarları olmuşlar.  I Uruk sülaləsinin beşinci çarı məşhur epik qəhrəman Bilqamıs ölümündən sonra tanrılaşmışdır. Onun adının əvvəlinə Tanrı determinativi qoyulması bu fikri söyləməyə əsas verir. 

İ.A.Krıvelyev yazırdı ki, əgər tanrılar yüksək vəzifəli real insanlardan fərqlənmirdilərsə, həmin insanları Tanrı rolunda tə-səvvür etmək çətin deyil
.

V.E.Maynoqaşeva yazırdı ki, “Göyün xan kimi təqdim edil-məsi, görünür, Göylə Tanrının eyniləşdirilməsi düşüncəsindən gəlir. Xakaslarda “xan- xuda”// “xan- tanrı” ifadələri bu gün də saxlanmışdır”
. 

Qədim insanların təfəkküründə çarlığın və əbədiyyətin yalnız Tanrıya məxsusluğuna güclü inam olmuşdur. Dağıstandakı Taba-saran rayonunun Xuryak kəndində XVIII əsrə aid türk qəbris-tanlığında başdaşında və sinə daşında “Çarlıq və əbədiyyət Allaha məxsusdur” sözləri yazılmış qəbirlər var
. XX əsrə qədər möv-cud olmuş “kəndxuda” termini də “kənd” və “xuda” (Tanrı) sözlərindən əmələ gəlib “kəndin tanrısı” deməkdir. Onun mənası tanrının xan, xaqan statusu ilə tam üst-üstə düşür. Azərbaycanda artıq arxaikləşmiş “bəy dediyin nədi, bəyənmədiyin nədi” deyimi bəyin Tanrı statusuna işarədir.  

Əksər türk dastanlarında Göy/Səma həm tanrı, həm də xan kimi təsəvvür edilir. Bunu “Altın-Arıq” eposunda görmək olur
. Qədim türk runik yazılarında Göyün türklərə güclü xaqanlar göndərdiyi əksini tapmışdır
. Bu mətnlərdə Göy deyəndə tanrı nəzərdə tutulur.
Türk hökmdarları yerdə tanrını təmsil edirdilər. KDQ-də “Padşahlar tanrının kölgəsidir” ifadəsi işlənmişdir
. Bir Şumer atalar sözündə deyilir: “Xaqan Tanrının güzgüsüdür”. Başqa bir Şumer atalar sözündə insan Tanrının kölgəsi adlandırılır: “Tanrı-nın kölgəsi insan, insanın kölgəsi var-dövlətdir”
. Qədim türklər öz atalarını Tanrının kölgəsi hesab edirdilər
. Şumer möhürlərin-dəki rəsmlərdən aydın görünür ki, dini mərasimlərdə başçılar və kahinlər tanrı rolunda çıxış etmişlər. Şumer çarları Tanrının yerdəki nümayəndələri sayılırdılar. Hətta onlara görə, çarın taxta çıxması himayəçi tanrının panteonun başçısı olması anlamı ilə üst-üstə düşürdü. Şəhər-dövlətin əsas ağası Tanrı özü idi
. Nin-girsu Şirpurlunun, Enki Eridunun, Nisaba Gişxunun, Nannar Urun himayəçi tanrılarıdır. Enlil həm Nippurun, həm də bütün Şumerin böyük Tanrısı, yerin-göyün baş hakimi idi. Nippu-ru onun özü salmışdır. Onun sözləri göyün dayağı, yerin təməliy-di
. Bu tanrılar əvvəlcə həmin şəhərlərin çarları, sonra himayəçi-tanrıları olmuşlar. Bir vaxtlar isə bütün insanlar onları özlərinə əcdad hesab etmişlər
. Bu deyimlər bir-birini yaxşı tamamlayır və türk düşüncəsindəki tanrı-xan/xaqan ilişgisini açmağa kömək edir. “Tanrını təmsil etmək”, “Tanrının güzgüsü” və “Tanrının kölgəsi” anlayışları bir-birinə çox yaxın olub, xaqanın tanrıdan cəmi bircə pillə aşağıda durduğuna işarədir. Bir çox qaynaqlara görə, yerdəki ilk sülalələr tanrılara məxsus olmuşdur. Tarixin “qızıl əsr” adla-nan dövründə tanrılar yerdə sərbəst gəzir və insan-larla ünsiyyətdə olurdular. Həmin dövrdə insanlar Tanrılarla birgə yaşamış, onlara qulluq etmişlər. İnsanların ilk ağaları tanrılar idi. “Qızıl əsr” qurtaranda tanrılar qeyb olmuşlar
. 

Monqol panteonunda tanrılara xad/xam deyilmişdir. Məsələn, ana Ud/Ut odun xaqanı sayılırdı
. T.A.Bertaqayev “xad/xam” sözlərini türk dilindəki “xan/xaqan” sözləriylə eyniləşdirmişdir. Buryatlar “xad/xam” deyəndə səma tanrılarının oğlanlarını, qızla-rını, nəvə-nəticələrini nəzərdə tuturdular. Xan/xaqan “Tanrı ata”, “xaqan ata”, “böyük ağa”, “Tanrının göydən göndərdiyi rəhbər” kimi qəbul edilirdi
. Qədim türklərə görə, tanrılar dağlarda, zirvələrdə yaşayırdılar. Şərqi Tyan-Şandakı dağlardan və zirvələr-dən biri Xan Tanrı dağları və Xan Tanrı zirvəsi adlanır ki, burda Tanrı sözünə xan epitetinin qoşulduğunu görürük. Tanrı xan ifa-dəsi, onun dağa və zirvəyə qoyulması Tanrının xan/xaqan statusu haqqında aydın təsəvvür yaradır. Xan epiteti türk mifologiyasında Tanrının kainatda və panteonda böyük, başçı olduğunu bildirir
. 

Yenisey yazılarında Tanrı Humaya həm də “Humay bəyimiz” deyə müraciət edildiyinə rast gəlinir
. Bu ifadə Humayın türklər arasında təkcə tanrı deyil, həm də xan, bəy statusunda tanındığını göstərir. Deməli, türklər Tanrını xan, xaqan, həmçinin xanı, xa-qanı əvvəlcə Tanrı, sonralar isə onun təmsilçisi hesab etmişlər.

Yuxarıda deyilənlərdən belə nəticə çıxarmaq olmaz ki, kim xan, xaqan olurdusa, xalq onu Tanrı gözündə görürdü. Əksinə, həmin mətnlərdə ifadə edilən əsas fikir budur ki, yalnız ən layiqli, yüksək səviyyəli adamlar xan/xaqan ola bilərdilər. Xan/xaqan bütün keyfiyyətləri ilə Tanrıya bərabər olmalı idi. Bu fikir şumer-lərin “xaqan Tanrının güzgüsüdür” atalar sözündə çox aydın ifadə edilmişdir. Əslində xalq öz xaqanını bilə-bilə ideallaşdırırdı. Bü-tün keyfiyyətlərilə xalqın ideallarına cavab verməyən xaqanlar həm nüfuzlarını, həm də onlara sakrallıq-müqəddəslik qazandır-mış hakimiyyətlərini asanlıqla itirə bilərdilər.      

Tanrının əcdad statusu haqqında. Şumer və türk yaradılış dastanlarında deyilir ki, Tanrı insanı özünə bənzər yaratmış, ona öz sifətini vermişdir. Lakin elmdə bunun əksi olan fikirlərə də rast gəlinir. Bəzi alimlər Tanrının insanlar tərəfindən uydurulduğu fik-rindədirlər. Onlara görə, “insanlar Tanrını özlərinə oxşar və öz obrazlarında yaratmışlar. Onlar insanlara aid xasiyyətləri tanrılara da aid etmişlər”
. C.Frezer yazırdı ki, insanlar özlərində magik bir güc olduğunu və ətrafdakılara təsir edə bildiklərini hiss etdik-də dünyanı idarə edən hər hansı qüvvələrinsə varlığına inanmış-lar
. Bunun əksini düşünən alimlər isə tanrıları real canlı varlıq kimi qəbul edir, onların antropomorf olduğuna inanırlar. Bir çox təkamülçülər də bu fikrə tərəfdar olublar ki, tanrılar real insan-əcdaddırlar
. Hazırda bu fikrin tərəfdarları daha çoxdur. Son vaxtlar əldə edilmiş yeni qaynaqlar və araşdırmalar bu barədə maraqlı faktlarla zənginliyi baxımından diqqəti cəlb edir. Bu qaynaqlardan ən qədimi və əhəmiyyətlisi Şumer epik mətnləridir.

Şumer mətnləri ilə tanışlıq göstərir ki, insanlar heç bir tanrı uydurmayıblar və öz xasiyyətlərini onların obrazına köçürməyib-lər. Bu məsələ Şumer və türk folklorunda çox aydın şəkildə öz ifadəsini tapmışdır.      

Tanrı-insan-əcdad formullarına Şumer və türk folklorunda tez-tez rast gəlinir. Ona görə də Tanrı-insan ilişgilərinin öyrənil-məsində bu formulların açılması böyük elmi əhəmiyyət kəsb edir. Bu formulları bilmədən türk folklorunda və yazılı mətnlərində rast gəlinən bir çox nümunələrin mənasını düzgün açmaq mümkün deyil. Ona görə də türk foklorundakı bir çox məsələlər bu günə qədər ya açılmamış, ya da yanlış şərh edilmişdir. 

Tanrı-insan-əcdad formullarını açmaq üçün  dünyanın və insa-nın yaranması haqqındakı Şumer mətnlərində yetərincə bilgilər verilmişdir. Dünyanın və insanın yaranmasından danışarkən bu mətnlər hərtərəfli təhlil edilmişdir. Burada onları təkrarlamadan yalnız həmin araşdırmaların sonucunu xatırlatmaq istəyirik: “Bir sözlə, insan Tanrı övladıdır. Atası tanrıdı, anası mələk”. Bu iki cümləlik tezis geniş bir araşdırmanın son nəticəsidir
. Həmin araşdırmada istifadə edilmiş mətnlərdə açıqca deyilir ki, Enkinin ilk dəfə 7 qadından 7 oğlu və 7 qızı olmuşdur. Mətndə onların genetik yolla doğulduqları, atalarının Enki olduğu, hətta anaları-nın adları da verilmişdir. Hazırda yer üzündə mövcud olan və olmayan bütün insan nəsilləri həmin 7 oğlan və 7 qızdan törə-yiblər ki, onların da ulu əcdadı Şumerin müdriklik tanrısı Enkidir. Altay türklərinin bəzi miflərində Ulgenin gildən 7 insan yaratdığı öz əksini tapmışdır
 ki, yer üzündəki bütün xalqların həmin yeddi qardaşdan törədiyi bildirilir. Bu da Enkinin yeddi oğlu motivi ilə tam üst-üstə düşür. Yeri gəlmişkən deyək ki, I Uruk sülaləsinin əsasını Günəş tanrısı Utunun oğlu Meskanqaşar qoy-muşdur. Həmin sülalənin bütün çarları Utunun qan qohumlarıdır. Bilqamıs özü Tanrı Ninsunun, Dumuzi Tanrı Enkinin oğludur. Bilqamıs və Dumuzu ana xəttiylə Utuya bağlanır. Ninsunun Ay Tanrısı Nannara qohumluğu barədə mətnlər var. Nannar Utunun atasıdır. Ninsun Ninurta ilə Babanın qızıdır, yəni Anın nəticəsi, Enlilin nəvəsidir. Onda Bilqamısın Utuya qohumluğu da aydınlaşır. Utu Nannarın oğlu, Nannar Ninurtanın qardaşıdır. Deməli, Utu və Ninsun əmioğlu, əmiqızıdır. Bilqamıs və Dumu-zunun anaları Ninsundur
. Utu Bilqamısın anasının əmisi oğlu-dur. Tanrıların əcdad-ata-ana olduqlarına dair Şumer mətnlərin-dən istənilən sayda misal gətirmək olar. Şumerlər Tanrını sözün həqiqi anlamında ata-ana hesab edirdilər. Onlar hətta atanı-ananı Tanrıya tay tuturdular. “Şuruppakın öyüdləri” adlı mətndə bunun aydın ifadəsi verilmişdir. Şuruppak oğlu Ziusudraya deyir:

Ana Günəş Tanrısı Utu kimidir, o uşaq doğur.

Ata Tanrı kimidir, işıq saçır.

Ata Tanrı kimidir, dəyişməz onun sözü
.     

Şumer mətnlərini müasir genetikanın nailiyyətləri ilə müqayi-səli şəkildə araşdıran Amerika alimi Z.Sitçin də vurğulamışdır ki, insan genetik yolla ata-ana evliliyindən doğulmuşdur və onun damarında Tanrı qanı var
.

“Əvvəl türklərdə, sonra şumerlərdə, nəhayət, yunanlarda və digər xalqlarda planetlər tanrılara, tanrılar da insanlara çevrilirlər. Başqa sözlə, insanlar tanrılardan, tanrılar isə planetlərdən yaranıb-lar”
. İngilis alimi E.Teylorun söylədikləri də Tanrının insanın əcdadı olduğu fikrinin təsdiqinə xidmət edir. 

Şumer qaynaqlarında Aruru Tanrı- əcdad, Alala Tanrı- ata əcdad, Belili Tanrı- ana əcdad, Quba Tanrı- ana adlandırılır
. Bunlar Şumerdən əvvəlki panteonun tanrılarıdır və adların hamısı türkcədir. Ona görə də bu panteonu Türk tanrılar panteonu adlandırmaq mümkündür.  

Türklər Humayı həm Tanrı, həm də ana hesab edirdilər. İ.S.Kloçkov yazırdı ki, insanlar tanrılarla qohumdurlar, onlardan ancaq ölümlü olmaqları ilə fərqlənirlər
. Qordon Çayld da yazırdı ki, “Şumerin ilk sakinləri özlərini Tanrının övladları sayır-dılar”
. V.K.Afanasyevaya görə, “Şumer tanrıları insanlarla bir yerdə olmasa da, hardasa onların qonşuluğunda, lap yaxınlığında yaşayırdılar”
. Lakin Şumer mətnlərindən aydın görünür ki, tanrılarla insanlar bir yerdə- bir şəhərdə, bir qəsəbədə, hətta evlə-nib bir evdə də yaşamışlar. 

Tanrıların insanlarla evləndikləri, onlardan uşaqların doğul-duğu haqqındakı Şumer mətnlərinə mütəxəssislərin böyük əksə-riyyəti şübhə ilə yanaşmırlar. Müəzzəz İlmiyə Çığ yazır ki, “adamlar yer üzündə çoxalmağa başlayır. Onların çox gözəl qız-ları doğulur və Tanrı oğulları onlarla evlənirlər”
. Tanrı oğulları ilə yer qızlarının da uşaqları olur.  Bilqamısın da Tanrı-insan evli-liyindən doğulduğundan danışan mütəxəssislər bu cür metislərin hətta çox az olduqlarını vurğulayırlar. Axı Bilqamıs Tanrı-insan evliliyindən doğulmuşlar arasında çox böyük şöhrət qazanmışdır. Belələri doğrudan da az olmuşdur. Çoxları isə məşhurlaşmamış və tanınmamışdır. Ona görə də əksər epik qəhrəmanlar bir tanrı oğlu olaraq qəbul edilir. Türk dastanlarının alp igidləri Ön Asiyanın mixiyazılı mənbələrində Tanrı oğulları kimi yazıya alınmışdır
. Türk eposunun arxaik elementlərini daha çox saxlamış tənha qəh-rəmanlar, bir qayda olaraq, Tanrı oğullarıdır. Şumerin bütün epik qəhrəmanlarının adlarının əvvəlinə Tanrı determinativi qoyulur ki, bu da onların Tanrı oğlu olduğunu göstərir. Qəhrəmanların Tanrı qızları ilə evlənmələri də türk eposlarında öz izlərini qoruyub saxlamışdır. Şor dastanı “Altın Sırık”da qəhrəman Altın Şappa Doqquz Tanrının kiçik qızı Altın Torkul ilə evlənmişdir”.  

Oğuz Kağanın şəcərəsi Günəş tanrısına, Alp Ər Tonqanınkı da Nuhun oğlu Yafəsin oğlu Türkə, ordan da gedib Tanrı Enkiyə bağlanır
. Türkün Yafəsin oğlu olduğunu türk mifologiyasında geniş yayılmış və hazırda yaşayan Yada daşı inamında görürük. Onun köməyi ilə türklər istədikləri vaxt yağış yağdırırlar. Həmin daş haqqındakı bir rəvayətə görə, Nuh Tanrıdan xahiş etmişdir ki, oğlu Yafəsə yağış yağdırmağın sirrini öyrətsin. Tanrı Yafəsə üstündə sehrli ad yazılmış bir daş vermişdir. Yafəs həmin daşı boynundan asmışdır. Yafəs daşı yerə atıb üstünə yazılmış adı çağırdıqda yağış yağar, yaxud xəstələr sağalarmış. Yafəs öləndə daşı oğlu Türkə vermişdir. Ən axırda bu daş oğuzlarda qalmış-dır
. X əsr müəllifi İbn əl-Fəqih əl-Həmədaninin “Ölkələr haq-qında məlumatlar” adlı kitabında Əbu Abbas ibn Məhəmməd əl-Mərvaninin dilindən söylənmiş bir hekayətdə ərəblərlə müha-ribədə türklərin bu daşdan istifadə edərək göydən “daş yağışı” yağdırdıqları bildirilir
. Eyni məzmunlu bir hekayət də Xorasan əmiri İsmayıl ibn Əhmədin dilindən yazılıb qaynaqlara düşmüş-dür. Bu hadisə türklərlə müharibədə baş vermişdir. Qaynaqlarda göstərilir ki, türklər bu daşın köməyi ilə yağış, dolu, qar yağdır-mağı, duman və bulud gətirməyi, şimşək çaxdırmağı bacarırlarmış. A.Q.Yurçenko bu hadisələrin real müşahidənin nəticəsindən çox ədəbi fantaziya olduğunu söyləmişdir
. Yazıdan görünür ki, bu daşın Nuhun xahişi ilə oğlu Yafəsə Tanrı tərəfindən verildiyi və Yafəsdən oğlu Türkə keçdiyti, nəhayət ən sonda oğuzlarda qaldığı barədə onun heç bir bilgisi olmamışdır. İnsanlara hər şeyi müdriklik Tanrısı Enkinin öyrətdiyini nəzərə alsaq, onda Yafəsə yağış yağdırmağın sirrini də onun öyrətdiyini qəbul etmək olar. Burada Enkinin suların yiyəsi olduğunu da nəzərə almaq lazımdır. Bununla Nuhun Enkiyə qohumluğu da bir daha təsdiqlənir.

Oğuz Kağanla Bilqamıs arasında yaxın bağlılıq görən Arif Acalov Oğuz Kağanın da yarımtanrı olduğunu, ən azı tanrı mənşəliliyini söyləmişdir
. Bilqamısın isə üçdə ikisi tanrı, üçdə biri insandır. 

K.V.Nərimanoğlu və F.Uğurlu yazırlar: “Bilqamıs- Ay ilahəsi Ninsunun, Axilles- Dəniz ilahəsi Tetidanın, Oğuz isə Ay Kağanın, yəni Ay ilahəsinim oğludur. Hər ikisinin Ay ilahəsindən olması, göründüyü kimi, Bilqamısla Oğuzu daha da yaxınlaşdırır və şübhəsiz ki, bu bənzərlik təsadüfi sayıla bilməz”
. 

Oğuz Kağanın Tanrı mənşəli olduğu, birincisi, onun doğulu-şundan bilinir. O, Ay Kağanın oğludur. İkincisi, Oğuz Kağan türk dövlətinin yaradıcısı, xaqanı və qoruyucusudur. Üçüncüsü, Oğuz işığın içindən çıxan qızla evlənir. Həmin işığı və onun içindən çıxan qızı Şumer panteonundakı sevgi, məhəbbət Tanrısı İnanna ilə eyniləşdirmək mümkündür. Bu, onun tanrı tipologiyasını müəyyənləşdirir
. Bu qızdan onun üç oğlu olur: Ay xan, Gün xan və Ulduz xan. Ə.Bican Ərcilasun göydən düşən işığın Tanrı olduğunu, Oğuz xanın oğlanlarının Gün xan, Ay xan, Ulduz xan adlandırılmasının kosmosu simvollaşdırdığını söyləmişdir
.  Eyni motivlə tatarların “Edigey” eposunda qarşılaşırıq. Toxtamı-şın arvadı Canikə iki qız doğur:

Xannan xannı jıydırdı,            İgid Edigey o vaxtkı

Bidən binə jıydırdı.                 Doğru işlər gördü.

Tubiyalər suydırdı,                  Toxtamışın arvadı

Utız kön uen kıldırdı;              İki əkiz qız doğdu.

Olı kızı ayqa tig-                  Böyük qızı Ay kimiydi,

Atın kuep Xanəkə.            Adını Xanəkə qoydular.

Keçə kızı köngə tig-          Kiçik qızı Gün kimiydi,

Atı kuep Könəkə.               Adını Günəkə qoydular.

Künələn anda tındırdı.       Onlar belə doğuldular
.        

Bu doğuluşlarda və adlarda heç bir təsadüf yoxdur. Ay xan və Xanəkə, Gün xan və Günəkə adlarında Ayın və Günəşin ulu əcdad kimi yenidən nəvə-nəticə adlarında canlandırılması öz əksini tapmışdır. Şumer mifologiyasında Günəş Ayın oğlu, İnanna qızıdır. Başqırdların “Ural Batır” eposunda Ayxılu Ayın qızıdır. Balkar-Qaraçayların “Nart” eposunda Satanayın anası Ay, atası Günəşdir. Bu motivlər necə də bir-birini tamamlayır.

Əksər tədqiqatçılar Ay Kağanı Oğuzun anası hesab edir və  Ay Kağanı türk panteonunda aparıcı mövqe tutmuş Humayla eyniləşdirirlər. Türklərdə uşağa “anasının oğlu” deyilmir, bu ifadə yalnız təhqir anlamında işlədilir. Uşaq yalnız atasının adıyla çağırılır. B.Ögəl dastandakı “gözləri aydın oldu” ifadəsini düzgün başa düşüb, bununla Oğuzun atası Ay kağana gözaydınlığı verildiyini yazmışdır
. “Gözün aydın olsun” ifadəsi Azərbay-canda və Anadoluda çox işlənir. Görünür, Oğuz doğulanda onun atası Ay Kağana gözaydınlığı verilmiş və o da eposda öz ifadəsini tapmışdır. Şumer panteonunda da Ay tanrısı atadır, Günəş Tanrısı Utu onun oğlu və İnanna qızıdır. B.Ögəl yazır ki, A.M.Şerbak “gözləri aydın oldu” ifadəsinin anlamını doğru duymuş, Ay Kağanı Oğuzun atası hesab etmişdir. Lakin “Oğuznamə”nin A.M.Şerbakın tərcüməsindəki nəşrində Ay Kağan Oğuzun anasıdır
. Görünür, B.Ögəl bu fikri ya başqa qaynaqdan götür-müş, ya da A.M.Şerbakın tərcüməsindəki “V odin den iz dney ozarilis qlaza Ay-Kaqan, i ona rodila sına” sətirlərində “ona rodila” ifadəsinin qadına aid olduğunu başa düşməmişdir.

Əfsanəvi türk sərkərdəsi Buku xanın doğuluşu və hakimiyyəti haqqındakı bir əfsanədə deyilir: “Tuğla və Selenqa çayları arasın-da iki ağac vardı. Bu ağacların ortasında bir kurqan/xəndək yaran-dı və ora hər gün göydən işıq düşdü. Xəndək günbəgün böyüdü. Uyğurlar bunu görüb ora gəldilər. Onlar burada şirin və gözəl nəğmə səsləri eşitdilər. Hər gecə işıq bu kurqanın 30 addımlıq həndəvərini işıqlandırırdı. Hamilə qadın kimi, vaxtı çatanda bu kurqanın qapısı açıldı. Orada beş otaq, hər otaqda bir oğlan gör-dülər. Oğlanların ağzında süd əmmək üçün əmzik varıydı. Tayfa-nın rəhbərləri gəlib onlara baxdılar və qarşılarında diz çökdülər. Oğlanlara ad verdilər: Sonqur təkin, Qotur təkin, Tükən təkin, Or təkin və Buku təkin. Uyğurlar Buku təkini xan seçirlər. Hər gün onun yuxusuna bir qəribə qız girir və Buku xanı dağa aparır. Buku xan həmin dağda yurd salır və dövlət qurur”. S.V.Dmitriyev Cüveyniyə istinad edərək yazır ki, ruhlar tez-tez onun yuxusuna gəlir və öyüd-nəsihət verirdilər ki, bu da Buku xanın hakimiy-yətinin Tanrı tərəfindən himayə edildiyinin əlaməti idi”
.

Yuxarıda adı çəkilən iki ağac Tanrını simgələmişdi. Göydən düşən işıq da Günəş Tanrısının simgəsindən başqa bir şey deyildi. Mətnin məzmunundan çıxan nəticə budur ki, Buku xan Tanrının oğludur, öz ata-anası olan tanrılar onu xaqan taxtında oturdub himayə etmişlər. Gecələr onun yuxusuna girən qəribə qadın Tanrı anası, öyüd-nəsihət verən də Tanrı atası olmuşdur. 

    Başqırdların ilk insanın yaradılması haqqındakı bir əfsanə-sində suyun üstünə düşən işıqdan danışılır. Başqırd alimi Z.Q. Aminev yazır ki, başqırdların əcdadları həmin işığı Humay kimi başa düşürdülər
. Onda “Oğuz Kağan”dakı işıqla əfsanədəki işı-ğın hər ikisi göydən düşür və birinin İnanna, digərinin Humayla eyniləşdirilməsi İnannanın sonradan Humaya çevrildiyi və  əcdad olduğu tezislərinin doğruluğunu göstərir. Axı Humay əksər türk mifoloji və epik örnəklərində göydən gəlmiş gözəl qadın kimi təsvir edilir. “Altay-Buuçi” eposunun qəhrəmanı Xan Xurbustu Göy Tanrını təmsil edir. Onun qızı da göyün- Tanrının qızıdır. Sayan-Altay panteonundakı personajların çoxusu əcdad sayılır
.

Tanrı-əcdad formullarının açılmasında skiflərin Tarqıtayın Tanrı mənşəli olduğuna dair inamları da maraq doğurur. Skiflər öz tayfalarının Tarqıtayın törəmələri olduğunu düşünürdülər, yəni Tarqıtayı öz əcdadları hesab edirdilər. Eyni zamanda onlar Tarqı-tayın da Göyün- Tanrının oğlu olduğuna inanırdılar
. Skiflər ona da inanırdılar ki, Tarqıtay e.ə. 1600- 1500-cü illərdə yaşamışdır. Bu deyilənlərə Herodotun bir fikrini də əlavə etmək olar ki, “skiflərin inanclarına görə, hələ Tarqıtayın sağlığında onların istifadə etdikləri qızıl əşyalar-  kotan, boyunduruq, balta və kasa da Skif torpağına göydən göndərilmişdir və tanrıların iradəsi ilə onlar Tarqıtayın kiçik oğluna çatmışdır. Məhz göydən gəldiyinə görə bu qızıl əşyalar skiflərdə dövlətin və xaqanlığın rəmzi rəmzi sayılırdı. Burada iki məsələ öz əksini tapmışdır: 1. Xaqanlıq Tanrıya məxsusdur və yalnız Tanrının seçdiyi adamlar xaqan olurlar; 2. Tanrı qızıl əşyaları xaqanlığın rəmzi kimi yalnız öz törəmələrinə göndərə bilərdi.  Burada çox maraqlı bir faktla üzlə-şirik. Şumer mətnlərinə görə də balta həqiqətən göydən gəlmişdir. Kotanı və boyunduruğu isə Tanrı Enlil yaratmışdır
. Tarqıtayın Tanrı oğlu olduğunu bir fakt da təsdiqləyir. Herodot Heraklın skiflərin əcdadı Tarqıtayın yunanlaşmış variantı olduğunu yazmış-dır. Deməli, yunanlar Tarqıtay adını Herakl şəklinə salmışlar. Əslində yunan miflərindəki Herakl elə Tarqıtaydır. Bu faktı artıq bir çox alimlər etiraf etmişlər
. Buradan çıxan nəticə odur ki, Herakl adı ilə birlikdə onunla bağlı süjet və motivlər də skiflərdən götürülmüşdür. Herakl isə Tanrı oğludur. Bu da Tarqıtayın Tanrı oğlu olduğu deməkdir. B.N.Qrakov yazırdı ki, “yunanların Tarqı-tayı Herakla çevirmələri üçün o qədər də böyük əziyyət çəkməyə ehtiyac olmamışdır”
. Digər mütəxəssislər bu addəyişmənin tipoloji oxşarlıq əsasında baş verdiyini yazırlar. İsmayıl Öməroğlu Dədə Qorqudla Tarqıtay arasında da eynilik görür
. Dədə Qor-qudun qeybdən xəbər verməsi, uzun ömür yaşaması, müdrikliyi, hər şeyə ad qoyması və s. keyfiyyətləri bu fikri söyləməyə əsas verir, çünki bunlar yalnız Tanrıya məxsus keyfiyyətlərdir.  Tarqı-tayı Oğuz Kağanla eyniləşdirməyə imkan verən çox tutarlı bir arqumenti də mütləq qeyd etmək lazımdır. “Oğuz Kağan” dasta-nında Göy, Dağ və Dəniz adlı qardaşlar üç gümüş ox tapır və on-ları ataları Oğuz Kağana verirlər. Oğuz Kağan oxları kiçik oğlan-larına verir. Dastanın sonundan bəlli olur ki, ox əslində dövləti, hakimiyyəti təmsil edir və Oğuz Kağan oxları oğlanlarına ver-məklə xaqanlığı onlara tapşırdığını bildirmişdir. Eyni mənzərəni Tarqıtayın həyatında görürük. Herodotun qələmə aldığı rəvayət-lərdən birində Tarqıtay oğlanlarını sınayır və oxu hakimiyyətin rəmzi, simgəsi olaraq kiçik oğluna verir. Arşakidlərə (ərsaqlara-İ.S.) aid sikkələr üzərində oxçu təsvirlərinə çox rast gəlinir. Həmin təsvirlərdə qəhrəman oxu ya kiməsə uzadır, ya da kimdən-sə alır. D.S.Rayevski yazır ki, bu təsvirlərin oxşarına qədim Şərq, və ellin sikkələrində rast gəlinmir. O da bu motivin yalnız Skif əfsanəsilə bağlı olduğunu söyləyir
. Deməli, “Oğuz Kağan” das-tanındakı, Tarqıtay haqqında əfsanədəki və ərsaqlara aid sikkələr-dəki ox motivinin eyniliyi böyük elmi əhəmiyyət kəsb edir, əgər başqa heç bir xalqda yoxdursa, bütün bunlar həmin motivin türk mənşəli olduğunu göstərir. Bu fakt həm də antik müəlliflərin “arşakidlərin skif mənşəli olduqları” fikrini təsdiqləyir. Bu isə o deməkdir ki, arşakidlər türk sülaləsi, Parfiya isə türk dövləti olmuşdur. Deməli, skiflərin türklər olduğu da doğru fikirdir. Bura onu da əlavə etmək lazımdır ki, “skiflərin də yaşadıqları düzənlik-də bütün tayfalar indiki Asiya köçəriləri (?) kimi türk dilinin türk dialektində danışırdılar”
.  

Şumer və türk folklorunda Tanrı-insan ilişgilərindən danışar-kan tanrıların insanlara, insanların tanrılara sevgisini, məhəbbətini də nəzərə almaq lazımdır. Əvvəldə tanrılarla insanların evlənmə-lərindən danışmışıq. Bu evliliyin də kökündə saf, təmiz, ülvi sevgi, məhəbbət dururdu. Ən əvvəl bilməliyik ki, Şumerdə qadın zorla-maq yolverilməz idi, bu ən ağır cinayət sayılırdı. Dumuzunun ölümü öz bacısı Geştinannanı zorlaması ilə bağlıydı. Enlil Ninlillə evlənərkən qanunu pozduğuna görə Yeraltı dünyaya qovulmuşdur. Yalnız öz ağıllı hərəkətləri və Ninlilin onu tək buraxmaması, yəni onu ürəkdən sevməsi sayəsində Yeraltı dünyadan çıxa bilmişdir. 

Şumerdə qadına sevgi, məhəbbət çox ülvi, çox müqəddəs duy-ğular idi. Şumer teoloqlarına görə, Tanrı-insan münasibətləri ağa-qul münasibətlərindən başqa bir şey deyil. Lakin S.N.Kramer doğru duymuşdur ki, Şumer mətnlərində nəzəriyyələrin və teoloq-ların dediklərinin əksinə olaraq təcrübədə tanrıların insanlarla ata-oğul və ər-arvad münasibətlərinə daha çox rast gəlinir
.

İnanna tanrıdır, ancaq Bilqamısı dəlicəsinə sevir. Bilqamısın atası Luqalmurad insandır, ancaq o, tanrı Ninsunla evlənmişdir. İnanna insanların Tufan nəticə-sində məhv olduqlarını bildikdə bir ana kimi “mənim doğduqlarım” deyərək onların ölümünə acı göz yaşları tökmüşdür. Enki isə bir ata kimi öz övladlarının ölü-münə razı olmamışdır. Həmin mətnlərdə Enkinin insanlara ata, İnannanın ana sevgisi dolğun ifadə edilmişdir. İnanna bütün can-lıların anası idi, ona görə insanlara “mənim doğduqlarım” deyir-di
. Bunlar Tanrı-insan ilişgilərini açmaq üçün yaxşı faktlardır.

Türk folklor örnəklərində tanrılar insanları sevirlər, insanlar da tanrıları. Onlar evlənirlər. Onların uşaqları əksər hallarda qəh-rəman olurlar. Basat Təpəgözə: “Atam adın sorar olsan,-Qaba Ağac! Anam adın deyərsən,- Qağan Aslan!” deyərkən atasının da, anasının da Tanrı olduğunu söyləmişdir. Eposda “Qaba Ağac” ata Tanrının, “Qağan Aslan” isə ana Tanrının rəmzləridir. Sadəcə olaraq epik düşüncə onları öz adları ilə yox, kodlarla, rəmzlərlə təqdim etmişdir. “Aruz oğlu” ifadəsi çaşqınlıq yaratmamalıdır. “Gizir” dastanlarında olduğu kimi Basatın göydəki ata-anası Tanrı, yerdəki ata-anası insandır.    

Koroğlu obrazının bir çox xüsusiyyətləri onu Tanrı ilə eyni-ləşdirməyə imkan verir. Nizami Cəfərov doğru deyir ki, “Azər-baycan Koroğlusu həm ilahi mənşəyə, həm də ilahi tipologiyaya malikdir, hətta bir qədər də irəli gedib demək olar ki, qədim türk təfəkküründə möhkəm yer tutmuş Tanrı obrazının konkret tarixi dövrdəki transformudur”
. Hətta Koroğlunu konkret olaraq dağ tanrısı adlandıranlar da var
. Dağ isə türk folklorunda konkret olaraq əcdad obrazında qarşımıza çıxır. Həsənnənə, Həsənbaba, Baba dağı, Koroğlu dağı kimi adlar buna gözəl örnəkdir. Maaday Qara körpə oğlunu dağ atasına və ağac anasına tapşırır. Xakaslar dua edərkən dağlara “aqalarım, enelerim”, yəni “mənim atam da, anam da sizsiniz” deyirlər
.            

Tanrı-insan sevgisinin, əcdad-övlad münasibətinin daha gözəl bir motivini yenə “Bilqamıs” və “Koroğlu” eposlarında görürük. Bilqamısın anası Tanrı Ninsun Enkidunu, Koroğlunun arvadı Nigar xanım Eyvazı oğulluğa götürürlər. Bununla Nigar da tanrı-laşır və Koroğlunun Tanrı mənşəyi bir daha təsdiq olunur.  

M.P.Xomonov Gizirin Tanrı oğlu olduğunu, həmişə göylə əlaqə saxladığını, atını, silahını və gücünü də göydən aldığını yaz-mışdır). Gizirin yenidən göyə qayıtması isə belə izah edilir ki, buryatların inamına görə, o, Tanrının oğlu kimi atasının yanına qayıtmalı idi. Lakin Gizir yerdə insanla evlənmiş və onun uşaqları yerdə qalmışlar
. 

Dastançı Balyaday Mosoyev buryatların “Altan Şaqay” dasta-nının qəhrəmanının göydə yaşadığını, göy adamı olduğunu, yerə göydən gəldiyini söyləyirmiş. Buryatların “Gizir” dastanının qəh-rəmanı da göydə yaşamış, yer üzündə insanların kökünün kəsil-məsi təhlükəsi yarandıqda yerə enmiş və insanları xilas etmişdir. S.Ş.Çaqdurov yazır ki, Gizir göydən gəlib, yarımtanrıdır, yerdəki nəsillərin, tayfaların əcdadıdır, ona görə də öz doğmalarının, yaxınlarının, soydaşlarının, tayfadaşlarının – bir sözlə, öz törəmə-lərinin ölümünə razı olmur
.  

Gizirin yerdəki bütün fəaliyyəti qəhrəmanlıqdan daha çox sehrə, şamanlığa əsaslanır ki, bu da birbaşa onun həm qədimliyi, həm də tanrı mənşəliliyi ilə bağlıdır. S.M.Abramzon “Manas” eposunun süjetlərindən danışarkən “Almambetin Günəş tanrısının oğlu olduğunu açıqca vurğulamışdır” 
. Yakutların “Yel qanadlı Nurgün Batır” eposunda ilk insanların yerə gəlmələrindən danışı-lır ki, bu motivin qədimliyi ilə onun məzmunu bir-birini tamamla-yır. Mətndən aydın olur ki, dünyanı yaradan tanrılar Yerdə yaşa-yış, həyat olsun deyə göydən bura insanlar göndərirlər.

Bundan sonra Yel qanadlı Nurgün Batır özünün Günəş tanrısının nəslindən olduğunu söyləyir: “Mən Günəş tayfasının oğluyam. Tanrı əlini qoyub mənim kürəyimə”
.

Bu eposdakı ilk insanların göydən gəlməsi, onların göydəki vətənlərinin “Günəş ölkəsi” adlanması, Nurgün Batırın Günəş tayfasından olması kimi motivlərə ciddi yanaşmaq lazımdır. Digər türk epik qəhrəmanlarının əksər hallarda Şərqdə, Günəşin doğdu-ğu yerdə- Günəş ölkəsində yaşadıqlarını görürük. Qara Namazov yazır ki, ilk insan Mu qitəsində doğulmuş, onların ölkəsi “Kui” adlanmışdır ki, bu da “Günəş ölkəsi” deməkdir. O, ingilis alimi Ceyms Cercvarda əsaslanaraq tarixi qaynaqlarda Günəş imperi-yasının adının çəkildiyini yazır. Azərbaycanın ərazisi də bu imperiyanın daxilində idi. Günəş imperiyasında Günəşə- tək Tanrıya inam başlıca yer tuturdu
. Bütün bunlar ilk insanın Azərbaycanda doğulması və Günəş kultunun burada geniş yayıl-ması ilə də təsdiqlənir. Epik mətnlərdəki “Günəş ölkəsi” və “Gündoğan”, Azərbaycanın “Günəşli diyar”, “Günəş ölkəsi”, “Odlar ölkəsi”, “Şərqin gündoğanı”, “Gündoğan” adları bir-birilə tam üst-üstə düşür. İndi qətiyyətlə demək olar ki, Azərbaycan haqqında işlədilən bu epitetlər təsadüfi olmayıb, Günəş tanrısının adı ilə bağlıdır və Göydəki eyni adların yerdəki təcəssümündən, təkrarından başqa bir şey deyil. 

Günəş və Ayla bağlı motivlər türklərin düşüncəsində qədim dövrlərdən dərin kök salmışdır. Yenisey epitafiyalarında ölüm “göydə Ayı və Günəşi görməkdən məhrum olmaq”la eyni tutulur, “mavi göydə Günəş və Ay, yerdə tayfa birliyi və xan” paralel-lərinə rast gəlinir. Eyni düşüncəni türk eposlarında görürük. “Manas” eposunda Manasın ölümündən sonra “Günəş söndü-yox oldu, öldü, Ay işıq saçmadı-öldü” deyilir. Şor dastanlarında qəh-rəmanla birlikdə Günəş və Ay da ölür. Kaçın və koybal tayfala-rında da buna oxşar düşüncə mövcud olmuşdur. Azərbaycanda “ölüm” sözünün sinonimi yerində “üzünə gün doğmasın”, “günün gecə olsun””günün qara gəlsin”, “gün üzünə həsrət qalasan”, “işıqlı dünyan qaralsın”, “işıq üzünə həsrət qalasan”, “qəbrinə də gün düşməsin”, “bacan bağlansın”, “gün deyə-deyə qalasan”, “gün üzü görməyəsən” kimi onlarla ifadələr işlənir. 

Türklər Günəşsiz dünyanı “o dünya” adlandırırdılar. Ölmək Günəşli dünyadan Günəşsiz dünyaya köçmək, Günəşdən ayrılmaq kimi başa düşülürdü. Bununla da türklər bütün həyatı, varlığı, yaşamı Günəşlə bağlayırdılar. Türklərin qan yaddaşında, epik təfəkküründə Günəşlə bağlı düşüncələr xüsusi poetik kodlarla şifrələnmişdir.        
Ay və Günəş kultu xristianlıqda yoxdur
. Onlar Aya və Günəşə tapınmamışlar. Hətta bir sıra xristian xalqlarında Günəşə ox atmaq adətinin olduğu mənbələrdə qeyd edilmişdir. Tur Xeyer-dal yazır ki, “1530-cu ildə İnk imperiyasında ispanlar hakimiyyətə gələnə kimi mədəniyyətlər ardıcıl olaraq bir-birini əvəz etmişdir. İspanlar inklərin tarixinin Kuzkodakı Günəş məbədində qorunan taxta lövhəciklər üzərində həkk olunduğunu öyrənmiş və həmin lövhəcikləri yandırmışlar”
. Burada iki məsələ aydınlaşır: 1. Günəş məbədi toxunulmaz olduğuna görə inklər taxta lövhələri orada saxlayırdılar; 2. İspanlar Günəş məbədinin toxunulmazlı-ğına da məhəl qoymamış, ora daxil olaraq taxta lövhələri yandır-mışlar. Hər iki fakt göstərir ki, həmin Günəş məbədi xristianlara məxsus olmamışdır. Bu kultun xristianlıqda yayılmamasını yalnız dinlə bağlamaq doğru deyil. Türklər də müəyyən dövrdə xristian olmuşlar. Lakin həmin dövrdə də türklərdə Ay və Günəş kultu nəinki unudulmamış, hətta zəifləməmişdir. Deməli, Ay və Günəş kultunun kökündə dini təsəvvürlər və dünyagörüşü dayanmır. Ona görə Ay və Günəş kultunun ilkin köklərini etnomifoloji düşüncə və təsəvvürlərdə axratmaq lazımdır. Şumerlərdə və türklərdə Ay və Günəş kultunun bir-birilə tam üst-üstə düşməsi yuxarıda deyilənləri təsdiqləməklə yanaşı, həm də onların ilkin qaynağının eyni etnik düşüncəyə, dünyagörüşünə bağlandığını göstərir.

Türk epik qəhrəmanlarının atları da ağıllı və müdrikdir, çünki qəhrəmanların özləri kimi, atları da göydən, Tanrı tərəfindən gön-dərilmişdir. Qırat dərya ayğırından törəmişdir. Zəki Vəlidi Toğan türk epik qəhrəmanlarının atlarının dağ yaxud dəniz ayğırından törənməsini Tanrının türkləri digər xalqlardan üstün tutması kimi dəyərləndirmişdir
. “Koroğlu” eposunda Qıratın hərəkət və davranışlarını diqqətlə izlədikdə onun müdrikliyini aydınca görmək olur. Koroğlu təsadüfən deməmişdir ki, “at igidin qarda-şıdır”. Muxtar Kazımoğlu Qıratın dərya atından doğulmasını və Qoşabulağın suyundan içdikdən sonra Koroğluya qeyri-adi bahadırlıq və qeyri-adi aşıqlıq verilməsini doğru müşahidə etmiş, hər ikisinin su başlanğıcından törədiklərinə əsaslanaraq onların mifoloji qardaş olduğlarını söyləmişdir
. Basatın da atına “At deməzəm sana, qardaş derəm, qardaşımdan yey!” deyə müraciət etməsi türk epik ənənəsində qəhrəman-at qardaşlığının möhkəm yer tutduğunu göstərir. Basatın və Koroğlunun Tanrı mənşəli olduqları bəllidirsə, onların “qardaşım” dedikləri atlarının da Tanrı mənşəli olduğuna heç bir şübhə yoxdur. “Ural-Batır” epo-sunda Ağbozatı anası Ay Tanrısı qızı Humaya bağışlamışdır. Buryat və yakut epik qəhrəmanlarının atlarını ya göydən, ya da Günəş ölkəsindən Tanrı göndərmişdir. Onlar da Koroğlu və Qırat kimi qəhrəmanla birlikdə dirilik bulağından su içmişlər. Bu atlar dar ayaqda dil açıb danışır, qəhrəmanlara öz ağıllı məsləhətləri ilə kömək edirlər. 

Hətta epik qəhrəmanların valideynlərindən birinin at olduğu hallara da rast gəlinir ki, bu birbaşa Tanrıyla bağlılıq deməkdir.

Xakas türklərinin “Ay–Xuuçin” eposunun qəhrəmanı özünü Gün xanın oğlu adlandırır: “Mənim atam Gün xandır, Mən Gün xanın oğluyam”
.

Evenk folklor örnəklərindən birinin qəhrəmanı Günəşə müra-ciətlə deyir: “Bizə işıqlı düşüncə ver. Biz sənin uşaqlarınıq”
. Azərbaycan folklorunda Günəş obrazı xüsusi yer tutur. Onların da çoxunda Günəş insanqılıqdır (antropomorfdur) və əcdad statusun-da çıxış edir. Eyni adlı Azərbaycan nağılının qəhrəmanı Tapdıq Şəmsi xanımı sevir. Şəmsi Gün xanımın qızıdır. Nağılın sonunda bəlli olur ki, Tapdıq da Gün xanımın oğludur və Şəmsi xanımla bacı-qardaşdılar. “Burdakı Gün xanım ilkin tanrı olan Günəşin nağıllaşmış obrazıdır”
. Anadolu türklərinin “Pəri qızı” nağılın-da qəhrəman özü də bilmədən Günəşin qızı ilə evlənmişdir. Bu, uzun müddət onların arasında sirr olaraq qalmışdır. Bir dəfə qızın sehrli küpləri ona “Ay atanın, Günəş ananın, ulduz qardaşlarının canı, məni vurma” deyəndə oğlan şübhələnir və eyni andı verir. Qız da Tanrının qızı olduğunu açıb deyir
. Anadolu sözünün mənası “Günəş doğan”, “Şərq ölkəsi”, “Günəşi sevənlərin ölkəsi” deməkdir. Bu motivlər Şumer mətnlərindəki Utu və İnannanın bacı- qardaşlığını da yada salır.

Qobustan qayalarındakı gəmi rəsmlərinin baş tərəfində Günəş təsvir edilmişdir. Saymalı-Daşdakı türk abidələrində Günəş başlı insan təsvirləri var. Yerli türklər Saymalı-Daşı Günəş dağı adlan-dırırlar. Qədim rəssamlar Saymalı-Daşdakı qayaların üstündə əc-dadlarının Göyə- Günəşə getdikləri yolları təsvir etmişlər. Bu yol-lar onları əcdadlarının yanına aparırdı. E.Tahirov yazırdı ki, türk tanrıçılığının kökündə Günəşə sitayiş dururdu
. Azərbaycanda Dədə Günəş piri, Günəş dağı, Günəşlə bağlı çoxlu əfsanə və rəvayətlər var ki, bunların real tarixi kökləri yox deyildir. 

Şumerdə gəmiçilər Günəş tanrıısı Utudan xeyirxahlıq umur-dular. Onların bir atalar sözündə deyilir ki, “Gözəl niyyətlə yola çıxsan gəmini Utu (Günəş tanrısı) yaxşı limana gətirər. Pis niyyət-lə yola çıxsan, o gəmini sahilə atar”. Şumer gəmilərində yarımtan-rılar və gələcəkdə Ur şəhərinin əsasını qoyacaq Tanrı əcdadlar üzürdülər
. Şumer və Qobustan gəmilərindəki Günəş təsvirləri mütləq Günəş kultu ilə bağlıdır. Heç bir şübhə yoxdur ki, Qobus-tan və Şumer gəmiləri arasında bağlılıq olmuşdur. A.Qoroxov bu barədə deyirdi: “Bununla belə, qamış gəmilər (Qobustan gəmiləri-İ.S.) Şumer dövrü qayıqlarının müasiridir, “Tiqris”in prototiplə-ridir. Ola bilsin ki, beş min il bundan qabaq Ərəbistan dənizinin sahillərində yaşayan yüksək mədəniyyətin Qobustan adaları ilə əlaqəsi olub”
.   Şumerlərdə Günəş kultu ilə əcdad kultu üst-üstə düşürdü ki, biz bunu türk folklor örnəklərində də görürük.     

Balkar və qaraçayların “Nart” eposunun variantlarından birin-də nartların ilk dəmirçisi qəhrəman Debet Tanrı Göylə (Od Tanrı-sı, Günəş- İ.S.) Tanrı Yerin oğludur. Yeryüzməkin arvadı Satana-yın atası Günəş və anası Aydır. Surazakov yazır ki, “qəhrəmanın Göyün, Günəşin və Ayın qızı ilə evlənməsi motivinin tarixi çox qədimdir və ona təkcə Altayların yox, buryatların, yakutların və digər türk-monqol xalqlarının eposlarında da rast gəlinir”
. T.M.Hacıyeva yazır ki, “Satanayın tanrı mənşəli olması balkar və qaraçaylarda ana əcdad kultunun yaranmasına səbəb olmuşdur”
. 

Altayların “Oçı-bala” eposunun qəhrəmanları olan iki bacılar “Göysifət” epiteti ilə təqdim olunur, “Altayın Tanrı qızı” adlandı-rılırlar
. Eposda “Göy qızı”nın “Tanrı qızı”, “Göysifət”in “Tan-rısifət” yerində işləndiyinə şübhə yoxdur. Başqırdların “Ural-Batır” eposunda Humay baş Tanrı Samrau ilə Günəşin qızıdır və Ural onunla evlənir.  Samraunun Aydan olan qızı Ayxıludur. Bu eposda göydəki həyat geniş təsvir edilmişdir. Səma, göy varlıqları tamamilə insanlara oxşayırlar və insanlar kimi adi həyat yaşayırlar. Yenisey yazılarından birində deyilir ki, “mən tanrı tayfamdan, öz qohumlarımdan ayrıldım”
. Burada kiminsə təkcə özünü yox, bütün tayfasını Tanrı mənşəli saydığını, Tanrının həmin tayfanın əcdadı olduğunu aydın görürük.    

Çin qaynaqlarında göstərilir ki, hunlarda və xunlarda Göyə, Yerə, Günəşə, Aya, Ulduzlara - əcdad ruhlarına sitayiş edilmişdir. Həmin qaynaqlara görə, Göy ata başlanğıc, Yer ana başlanğıc sayılmışdır ki, bu da tamamilə Şumerdəkinin eynidir: An–Göy– ata; Antu–Yer–ana. Hunlar, qotlar və madyarlar Atillanın işıqdan doğulduğunu düşünürdülər ki, bu da Günəş Tanrısının onun əcdadı olduğu deməkdir. Hələ XX yüzilliyin əvvəllərində Q.N. Potanin yazırdı ki, Mərkəzi Asiyada Göyün oğlu kultu mövcud olmuş, bu oğul dünyanın yaradılmasında atasına kömək etmişdir. Həm də göyün oğlu inamının müstəqil yaranması üçün Mərkəzi Asiyada hər cür imkan olmuşdur
. Şumer qaynaqlarından bilirik ki, Dünyanın yaranması Göy Tanrısı Anın adı ilə bağlıdır. Lakin Yeri və Göyü bir-birindən onun oğlu Enlil ayırmışdır. Hər iki halda dünyanın yaranması və ata-oğul motivləri tamamilə üst-üstə düşür. Son araşdırmalar bir çox folklor obraz, süjet və motivlə-rinin məhz Şərqdən Qərbə aparıldığını qətiyyətlə söyləməyə imkan vermişdir. Amerika alimi Z.Sitçin yazır ki, dinlər və miflər Yunanıstana Kiçik Asiya və Aralıq dənizi adaları vasitəsilə Yaxın Şərq-dən gətirilmişdir
. Hind möhürlərində Bilqamısın iki şirlə döyüşdüyü səhnənin oxşarına rast gəlinir. P.A.Qrinser yazır ki, “hindlilər öz inkişaflarına görə, Hind vadisinin ən qədim yerli əhalisinə borcludurlar. Bu əhali hind-avropalılardan daha əvvəl həmin ərazilərdə yaşamış, şumerlər kimi, kifayət qədər inkişaf etmiş mədəniyyətə malik olmuşdur
. 

Türklərin “Yaradılış” dastanında Tanrı Qara xan bütün insan oğullarının atası və anası adlandırılır: “Tanrıların ən ulusu, bütün varlıqların başlanğıcı, insan oğullarının ata və anası Təngərə Kayra Xan özünə oxşar bir varlıq yaradaraq ona (kiji) dedi”
. Buradakı “Tanrıların ən ulusu”, “bütün varlıqların başlanğıcı”, “insan oğullarının atası və anası” formullarını diqqətdən qaçırmaq olmaz. Onların hamısı Şumer mətnlərindəki eyni formullarla üst-üstə düşür və “Tanrı-insan” ilişgilərinin açılmasında çox böyük önəm daşıyır.

Tanrının insanqılıq olduğuna dair türk dilində çoxlu deyimlər var ki, onları yalnız insanların tanrılarla bir yerdə yaşadıqları dövrlərin yaddaşda qalmış yadigarları hesab etmək olar. “Allahın oğlu”, “Allah balam deyib”, “Tanrı bəndəsi”, “Allahın bacısı oğlu”, “Tanrı haqqı –ana haqqıdır” belə deyimlərdir. 

Hətta bu gün türk dilində hədəfi Tanrı olan bir çox qarğışlar, söyüşlər və s. də var ki, bunların yaşını söyləmək mümkünsüzdür. “İnsan və onun şəxsi Tanrısı” adlandırılmış bir Şumer mətnində insan Tanrısına etirazını bildirir, onu qınayır ki, “mən müdriyəm, niyə cahil, qanacaqsız gənclərlə qabaqlaşmalıyam. Mən bilikli-yəm, niyə məni avam sayırlar? Dörd yan ərzaqla doludur, mənim yeməyim-aclıqdır”
. Burada insan elə bil Tanrıyla yox, öz yoldaşıyla, insanla danışır.  

B.Ögəl yazırdı ki, “insan ta başlanğıcdan bəri Tanrı ilə bəra-bər yaşayırdı. İnsan Tanrıyı qısqanır və onunla rəqabətə girirdi
. Şumer və türk folklor örnəklərini diqqətlə araşdıranda görürük ki, Göyün sakinləri yerdəki insanlardan heç nə ilə fərqlənmirlər. Bu belə bir inamın ifadəsidir ki, “qədim dövrlərdə Günəş və Ay insanlar kimi doğulur, doğur və yaşayırdılar”. Bu gün yerdəki insanlar bir-birlərinə necə oxşayırlarsa, tanrılarla insanlar da o qədər oxşayırdılar. Görünür, ilk insanların tanrı və insan haqqında təsəvvürləri bizimkindən fərqli olaraq reallıqla, gerçəkliklə daha çox səsləşmiş, bu təsəvvürlər zaman-zaman dəyişsə də, folklor örnəklərini yaşadan yaddaşlar onları ilkin variantda saxlamışdır. A.Ulanov doğru yazırdı ki, “bütün kölgələr, ruhun yeraltı dünyası, tanrıların insanlardan uzaq, yüksək kateqoriya olmaları haqqında təsəvvürlər sonradan yaranmışdır”
. Mətnlərdən görünür ki, ilk türklər–ilk insanlar Tanrıya biz bu gün ata-anamıza baxdığımız kimi baxmışlar. Hətta Hun xanlarından birinin qızları o qədər gözəl olmuşlar ki, xan onları yerdəki insanlara layiq görməmiş, Tanrıya (Göyə) ərə vermək qərarına gəlmişdir. Göydən bir qurd göndərilmişdir. Kiçik qız həmin qurdla evlənmişdir və onlardan uyğurlar törəmişlər. Buna oxşar bir motivə də narım selkuplarında rast gəlinir. Q.İ.Pelix yazır ki, əvvəllər bizim qızlar gözəl olurdular. Onları göyə göndərirdilər ki, Tanrıya layiqdirlər
. Alimlər bunu insanın səma, göy mənşəli olması və öz keçmişini unutmaması ilə bağlayırlar. Türklərdən götürülüb çin qaynaqla-rına düşmüş bir atalar sözündə deyilir: “insan köklərilə əcdad-larına bağlıdır, ancaq onun əsl kökü göylərdədir
. İnsanın əsl köklərinin göylərdə olduğunu Şaman əfsanələrində aydın görmək olur. Şamanlar göyə qalxır, tanrılarla söhbət edir, nəhayət, yerə qayıdırlar. Əfsanələrdən bəlli olur ki, şamanlar bütün sehrli güclərini Tanrıdan alırlar. 

“Göy” Tanrının “Qoluboy – бог”, Göytürkün “qoluboy türk” kimi yanlış tərcüməsi rus alimlərinə məxsusdur. Əhməd Bican Ərcilasun isə Göytürk Bəngü daşlarından danışarkən doğru olaraq “Göy” sözünün “səmavi” anlamda başa düşüldüyünü yazmışdır
. İsrafil Abbaslı F.Ünlü Hizarçıya istinad edərək yazır: “Göytürk” anlamındakı “göy” mavi mənasını daşıyır. Bütövlükdə “Göytürk” etnonimi “ilahi türk”, “səmavi türk” çalarlarını ifadə edir”
. Füzuli Bayat da doğru olaraq yazır ki, “etnik-mədəni sistemdə Göytürk, göy börü, göy keçi əslində bu varlıqların ilahi mənşəyini bildirir
.  Onların ilahi mənşəyini bildirən həmin adlara qoşul-muş “göy” epitetidir. Şumerdəki Ab və An Tanrı adlarının mənası şumer və türk dillərində “göy”, “səma” deməkdir. Ab və An tanrı adlarında olduğu kimi Göy Tanrı deyimində “Göy” xüsusi isim olub Tanrının adıdır. Göy Tanrı və Göytürk adlarındakı “göy” sözü qətiyyən rəng bildirmir. Xakas dilində “ağ” sözü məhz “göy” deməkdir. Onlar “Göybörü”yə “Ağbörü” deyirlər. Ona görə demək olar ki, “Ağçağan” dini məhz Göy Tanrıçılığın eynidir
.

Göytürk etnonimdir. Rus alimi Y.V.Çesnov yazırdı ki, soro-çinlər qıpçaq türkləridir və onun adındakı “sarı” sözü rəng yox, köçərilər arasında dünyanın bir hissəsini– cəhəti bildirmişdir
. Göytürk etnonimi də məhz birbaşa onların göylə, səma ilə bağlı olduqlarını bildirir. Yazılı və şifahi mətnlərdən aydın görünür ki, türklər özlərini Tanrının övladı hesab edirdilər, onlar əcdadlarının göydən  gəldiklərinə inanırdılar. Onlar öz xaqanlarının Tanrı övladı olduqlarına şübhə etmir, bunu “Tanrıdan doğulmuş” yaxud “Tanrının doğduğu” şəkillərində ifadə edirdilər. Hunlar belə hesab edirdilər ki, onların ulu əcdadı Metenin oğlu “Tanrının oğlu-dur”
. Bu isə birbaşa Metenin özünün Tanrı olduğuna işarədir. Mətnlərdə türklərin Humayı özlərinə ana saydıqlarını aydın görürük. Bilgə xaqanın Tanrıdan doğulduğu bir neçə mətndə öz əksini tapmışdır. Ə.Rəcəbov və Y.Məmmədov “qədim türk qəbi-lələrinin hamısında xaqanın bu təyinlə müşayiət olunduğunu” göstərirlər. Göytürklər xaqanlarının Tanrıdan doğulduqlarını söy-lədikləri kimi, xaqanlarını da özlərinin əcdadları sayırdılar: “Əc-dadımız Bumın (mətndə Yamı) xaqan dörd tərəfi sıxışdırmış..”
. “İnsan oğulları üstünə atalarım Bumın Kağan, İstəmi Kağan hökmdar olmuş”
. Tanrı →xaqan → insan formulundan aydın görünür ki, Göytürklər tanrının törəmələri olmuşlar. S.Q.Klyaş-tornı qədim türk abidələrindəki mifoloji süjetlərdən danışarkən onları üç bölmə üzrə altı qrupda cəmləşdirmiş, onlardan birini “Dövlətin tanrı tərəfindən yaradılması və Xaqanın Tanrı mənşə-liliyi haqqında miflər” adlandırmışdır. Onun seçdiyi mətnlərə görə Göytürk dövlətini Tanrı yaratmış, özü xaqan qoymuş, xaqanlar da mənşəcə Tanrıya bağlı olmuşlar. Hətta xaqanlar Tanrıya, onların arvadları isə Humaya oxşadılır
 . Şumer çarları hər il ali kahin qadınla müqəddəs nigah mərasimi keçirirdilər. Bu mərasimdə çar özünü Tanrı Dumuziyə, kahin qadını isə İnannaya oxşadırdı. Türklərdə də Şumerdəki kimi tanrılar üçlüyü olmuşdur ki, Humay da bu üçlüyə daxil idi. Türk panteonundakı bu tanrı üşlüyü sonradan onların hərbi quruluşuna da keçmişdir. Türk ordusu üç qanaddan ibarət olmuşdur. Bu üçlüyü bütün türk tayfaları istifadə etmişlər. Şumerlərin ən çox işlətdikləri silah üç qanadlı idi. Bütün bu düşüncə və təsəvvürlərin kökü çox qədimlərə gedib çıxır. Biz onların oxşarını və təkrarını Şumer mətnlərində görürük. Şumer panteonunda üç böyük tanrıya – Ana, Enlilə və Enkiyə ata deyə müraciət olunmuşdur. Şumer mətnlərində Ay Tanrısı Nannara göyün və yerin hökmdarı, qarabaş xalqının atası, xeyirxah çar, xeyirxah tanrı deyə müraciət olunur
. Bu müraciətlərdə “ata” sözü bizim bu gün işlətdiyimiz mənadan başqa həm də “əcdad” anlamındadır. Məsələn, İnanna Ana “ata” deyə müraciət edir. Halbuki İnanna Nannarın qızı, Nannar Enlilin oğlu, Enlil Anın oğludur. Deməli, V.K.Afanasyeva “ata” sözünün “əcdad” sözü-nün sinonimi kimi işləndiyini söyləməkdə haqlıdır
. 

Türklər Günəşə tapınmışlar və Günəşi başlıca soy hesab etmişlər. Bu baxımdan Azərbaycanda qodu-qodu mərasimində oxunan mahnının mətni də maraq doğurur: 

Gün çıx, gün çıx!

Kəhər atı min çıx!

Burada Günəşin çağırılmasını Tanrının çağırılması, əcdadın çağırılması kimi başa düşmək lazımdır. Mətndəki “Kəhər atı min çıx” ifadəsinin məna açımı bir çox yeni məqamların ortaya çıxarılmasına imkan verir. Türk mifologiyasında Günəşin atla bağlı olduğuna dair fikirlər var. Bu misralar həmin fikrin təsdiqi kimi səslənir. Türk mifik düşüncəsində Günəş kultu ilə At kultu çox vaxt çarpazlaşır, sintezləşir, bir-birilə bağlanır. Avestadan tutmuş Herodota qədər bir çox yazılı qaynaqlarda əksini tapmış Günəş və At kultunun bir-birilə bağlılığının təsadüfi olmadığı Orta Asiyada üzə çıxarılmış Günəş məbədlərindəki at fiqurları və təsvirlərilə də maddi təsdiqini tapmışdır
. Şumer lövhələrinin birində Yeraltı dünyanın yiyəsi Tanrı Ereşkiqal atın belində təsvir edilmişdir. Ereşkiqal qaranlıq dünyanı–gecəni təmsil edir. Onun atın üstündə təsvir edilməsi Günəşin batması, dünyanın qaranlığa qərq olması anlamındadır. Yəni Ereşkiqal  Günəşi atından salıb onu özü minmişdir. Ereşkiqal atın belindən düşməlidir ki, Günəş 
doğsun. Burada da Günəşlə At bir-birinə bağlanmışdır.

“Qodu-qodu” mətnindən də onun Günəşin çağırılması ilə bağlı olduğu aydın görünür:

                    Qodunu gördünmü?

                    Qoduya salam verdinmi?

Burada Qodu sözü Günəş Tanrısı Utunun adının fonetik variantıdır.

Azərbaycanda Günəşlə bağlı daha iki maraqlı fakt var. Onlardan biri evlərin qabaq tərəfinin gündoğana baxmasıdır. Burada digər səbəblərlə yanaşı, hər səhər Günəşi- əcdadı üfüqdə görmək, onu salamlamaq inamı da var. Bu adətin Azərbaycanda çox qədim tarixi olub, indi də davam etməkdədir. İkincisi dörd cəhətdən ikisinin Günəşin adıyla bağlı olmasıdır. Azərbaycanda şərq və qərb əvəzinə xalq arasında yalnız Gündoğan və Günbatan terminləri işlənir. A.N.Kononov bu terminləri bilməsə də, türk-lərin şərqə doğru oriyentasiyasını məhz doğan Günəş kultu ilə əlaqələndirmişdir
. V.V.Bartoldun yazdığına görə, bu adət digər türklərdə və monqollarda da var
.

 Tarixi qaynaqlarda günəş adlı türk tayfasından danışılır. Bu etnonim teonim mənşəli olub, Günəş Tanrısının adından götürülmüşdür. Oğuz Kağanın böyük oğlunun Gün xan, digərinin Ay xan adlanmasını da əcdad adının övlada qoyulması kimi başa düşmək lazımdır. Deməli, Oğuz Kağanın əcdadları Günəş və Ay olmuşdur. Bu onu göstərir ki, folklor mətnlərindəki “Günəşin oğlu”, “Günəş tayfası”, “Tanrı tayfası” kimi ifadələr əsassız deyil-dir. Qədim türk etnoslarından bəziləri inandıqları, tapındıqları və əcdad saydıqları Tanrının adını etnonim kimi qəbul etmişlər.   

Yuxarıda deyilənlərdən aydın görünür ki, türklər Günəşi əcdadları saymışlar və Günəş kultu əslində elə əcdad kultu olmuş-dur. Tur Xeyerdal yazırdı ki, şumerlərdə Günəş kultu ilə əcdad kultu eyniləşmişdir. Şumerlərin qamış gəmilərində onların Tanrı əcdadları üzürdülər
. 

Tanrı-əcdad-insan formullarından danışarkən türk folklorunda rast gəlinən uşağı olmayan qadınların balıq yedikdən sonra uşaq doğmağı motivinə də diqqət yetirmək lazımdır. Belə uşaqlar əksər hallarda qəhrəman olurlar. Çuvaşların “At oğlu” nağılında qadın balıq yeyir və oğlan doğur. Başqırd nağılında da qadın balıq yedikdən sonra qəhrəman olan oğlan doğur
. Azərbaycan nağıl-larında balıqla bağlı motivlər daha çoxdur. Bunların heç biri mənasız deyil. Balıq su deməkdir. Suların yiyəsi müdriklik tanrısı Enkidir. Enkinin evi Xəzər dənizindədir. Enki ilk insanın atasıdır. İnsanları tufandan o xilas etmişdir. Onun bir ləqəbi də Balıqdır. Deməli, bütün bu deyilənlər balıq yeyib oğlan doğmaq motivinin Tanrı əcdad kultu ilə bağlı olduğunu göstərir.

Hun adı balıq sözünün sinonimi kimi maraq doğurur. Çin mifologiyasında Tufanla mübarizə aparan mifik qəhrəmanın adı Hundur. Hunun mənası balıq deməkdir. Nuh sözü Hunun güzgü oxunuşudur. Çin miflərinə görə, Hun sonradan balıq-tanrıya çev-rilmişdir. Bunun ardınca Hun “ağ at” kimi təsvir olunur
. Bütün bu söhbətlər Tanrı Enkini yada salır. Enkinin həyatı ilə yaxından tanışlıq Çin miflərində söhbətin ondan getdiyini aydın göstərir. İnsanları Tufandan Enki xilas etmişdir. Enkinin ləqəbi Balıq olmuşdur. Balıqlar bürcü onun şərəfinə adlandırılmışdır. Nuhun gəmisində yemək qurtarmış, Enkinin balıqçıları onları balıqla təmin etmişlər. Bütün bunlar Enki, Hun, Nuh, Tufan, balıq, ağ at, Tanrı-əcdad motivlərinin bir-birilə qırılmaz tellərlə bağlı olduğunu göstərir.    

Altay türklərinin Tufan əfsanəsində Namanın (Nuhun) oğlan-larından birinin adı Balıqdır. Yuxarıda deyildiyi kimi, Balıq Enki-nin ləqəbidir. İnsanları Tufandan o xilas etmişdir. Enki Nuhun (Şumerdə Ziusudranın) əcdadı olmalıdır. Balıq adı da əcdadın adı-nın övlada qoyulması ənənəsindən gəlir ki, həmin ənənə bu gün də Azərbaycanda yaşayır. Şumer çarlarından Utuxeqalın balıqçı oğlu olduğu (balıq qaxac edən) mətnlərdə öz əksini tapmışdır.

Hindlərin Tufan əfsanəsində Manu bir səhər əlini yuyarkan ovcuna bir balıq düşür. Balıq ona deyir ki, məni xilas elə, mən də səni xilas edəcəyəm. Manu balığı böyüdüb suya buraxır. Tufan olacağını və gəmi düzəltməyi Manuya həmin balıq söyləyir. Tufan olduqda Manu gəmini həmin balığın buynuzuna bağlayır. Müəzzəz İlmiyə Çığ doğru deyir ki, “əslində bu, balıq deyil, Tanrı imiş. Manuyu sınamaq üçün balıq cildinə girmişdir
. Altay əfsanəsindəki Nama ilə Hind mifindəki Manu adları da bir-birinə çox oxşayır. Motivin isə Şumerdən qaynaqlandığı balıq söhbəti ilə də təsdiqlənir. Əgər balıq Tanrıdırsa, onda həmin Tanrıının Enki olduğu şübhəsizdir. 

Tanrı-insan-əcdad ilişgilərini açmaq üçün “Dədə Qorqud kitabı” bizə zəngin material verir. O.V.Vasilyeva “Dədə Qorqud kitabı”nda zaman və məkan təsəvvürlərindən bəhs edərkən Günəş, Ay və ulduzların insanlarla bağlılığı, doğmalığı haqqında maraqlı fikirlər söyləmişdir
. Qazan xan özünü tanıdarkan maraqlı poetik kodlardan istifadə etmişdir ki, bunların kökləri məhz həmin qədim təsəvvürlərlə bağlıdır :

Ağ qayanın qaplanının erkəyində bir köküm var.

Ağ sazın aslanında bir köküm var.

Ağ sunqur quşu erkəyində bir köküm var.
 
Bu şeirdəki “Ağ qayanın qaplanının erkəyi”, “Ağ sazın asla-nı” və “Ağ sunqur quşu erkəyi” formullarının ordakı ayrı-ayrı sözlərin hazırda bizim düşüncəmizdə kök salmış bəlli mənalarına görə açıqlanması doğru deyil. Qazan xanın öz dilindən onun kim-liyini açmaq üçün poetik kodlar verilmişdir. Həmin kodlar vasitə-silə Oğuz xanın kökünü- əcdadını tapmaq mümkündür.

Xakas dilində “ağ” sözünün “göy” anlamında işləndiyini qeyd etmişik. “Saxalılar sakral bilinən ağ rəngi bütün dünyanı və bu dünyadakı nəsnələri yaradan Tanrının- Ürüng- Ayıq Toyonun (Ağ yaradıcı) simvolu hesab edirlər. Bəlli olduğu üzrə, saxalıların “Ər Soqotoy” yaradılış dastanının eyni adlı qəhrəmanı həm də Ağoğ-lan adlanır. Çünki inama görə, o baş Tanrı- Ağ yaradıcının xəlq etdiyi ilk insandır”
. 

  “Ağoğlan” adlı Azərbaycan nağılında öldürülüb basdırılmış qız dirilir və adını dəyişib Ağoğlan qoyur. Çünki qızın dirilməsi birbaşa Tanrıyla- Göylə bağlıdır. Ona görə, Ağoğlan adını Tanrı oğlu- Göy oğlu kimi başa düşmək lazımdır. “Ağ atlı oğlan” nağılında da Ağ rəng Göyün rəmzidir. Ağ at da, Ağ quş da, Ağ paltar da Göy, Səma mənşəlidir. Qədim türk dilində “ağ” sözü uca, yüksək anlamlarında işlənmişdir. “Kopoğlu” eposundakı Ağ qaya da uca, yüksək, başı buludlara dəyən qayadır. Nərbalanın Ağ atı da Göydən gəlmişdir. Onun Ağ quşu və aslanı isə elə Qazan xanın “Ağ sazın aslanı” və “Ağ sunqur quşu”dur. Nağılın məzmunu da bunları deməyə imkan verir. 

 “Dədə Qorqud kitabı”nda Qazan xan “Ağ qaya” deyəndə Tanrı məkanı olan yeri nəzərdə tutmuşdur . Burada ağ Tanrı rəngidir. Yaradılış miflərində ağ rəng Tanrını, soyu, kökü bildirir. Türk düşüncəsində Tanrı, yaradılış, soy, kök anlayışları daha çox göylə bağlı olduğuna görə, yuxarıda deyilən bütün hallarda “ağ” sözünü “göy” sözünün sinonimi kimi başa düşmək daha doğru olar. Onda aydın olur ki, “Ab”, “An” və “Ağ” sözlərinin hər üçü “Göy” anlamı bildirib “A”  yuvasından yaranmışdır. Bizim dedi-yimiz kod da elə budur. İndi məsələ aydın olur ki, Oğuz xanın dediyi “Ağ qayanın qaplanının erkəyi” də, “Ağ sazın aslanı” da, “Ağ sunqur quşun erkəyi” də Göy mənşəlidir. Onlar Tanrının rəmzləridir. Oğuz xan bu şifrələrlə atasının da (erkəyi), anasının da (aslan) Tanrı olduğunu kodlaşdırmışdır. Basatın da anası aslandır. Bu deyilənlər Oğuz Kağanın və Salur Qazanın əcdadının Tanrı olduğu haqqında digər bilgilərlə üst-üstə düşür.        

 KDQ-də rast gəlinən Tanrı-insan-əcdad formulunun gözəl örnəklərindən biri də “Ana haqqı, tanrı haqqı” ifadəsidir. Qorqud-şünaslar və eposdan yazan digər müəlliflər “Ana haqqı, Tanrı haq-qı” deyiminə diqqət yetirmişlər, ancaq onun poetik kodunu açma-mışlar. Alimlərin əksəriyyəti “Ana haqqı Tanrı haq-qına bərabər tutulur” deməklə kifayətlənmişlər. Halbuki “Ana haqqının niyə Tanrı haqqına bərabər tutulduğunun” daxili poetik tutumunu, hansı etnomifoloji düşüncədən yarandığını açmağa ehtiyac var. 

 Hələ açılmamışdan ifadənin özü bizə çox şey pıçıldayır. Burada Tanrı-insan-əcdad ilişgisinin çox gözəl kodu verilmişdir. Bu deyimi ilk dəfə “Salur Qazanın evinin yağmalandığı boy”da Uruzun dilindən eşidirik. Salur Qazanın evini yağmalamış Şöklü Məlik onun belini sındırmaq üçün namusunu ləkələmək istəyir, ancaq qadınlar arasında kimin Boyu uzun Burla xatun olduğunu tapa bilmir. O zaman əmr verir ki, oğlu Uruzun ətindən kabab bişirib qadınlara yedirsinlər. Kim yeməsə o, Burla xatundur. Onda Uruz anasına deyir:

 -Ağzın qurusun, ana! Dilin çürüsün, ana! Ana haqqı, tanrı haqqı deyilməsəydi qalxıbanı yerimdən duraydım. Yaxanla boğazından tutaydım. Qaba öncəm altına salaydım, -dedi.

İkinci dəfə bu formulu “Uşun qoca oğlu Səgrək boyu”nda Səgrək işlətmişdir. Qardaşı Əgrəyin dustaq olduğunu biləndə anasına deyir:

                      Ana haqqı, tanrı haqqı olmasaydı

                      Qara polad üz qılıcım tutaydım,

                     Qafillicə görklü başın kəsəydim.

                     Alca qanın yer üzünə tökəydim,

                     Ana, zalım ana!- dedi.  

Üçüncü dəfə “Salur Qazanın dustaq olub oğlu Uruz çıxardığı boy”da yenə də Qazanın oğlu deyir:

-Mərə ana! Mən xan (Bayındır) oğlu deyilmişəm, xan Qazan oğlu imişəm. Mərə, qavat qızı! Munu mənə neçün deməzdin? Ana haqqı, tanrı haqqı deyilmişsə, qara polad üz qılıcım dartaydım, qafillicə görklü başın kəsəydim. Alca qanın yer üzünə tökəydim- dedi
. 

“Ana haqqı, tanrı haqqı” formulunun bir törəməsini də məhəbbət dastanlarında görürük. Öz sevgilisinin arxasınca uzaq səfərə yola düşməzdən öncə qəhrəmanlar öz analarından halallıq alırlar. Bu halallıq “ana, halal eylə, hümmət eylə” formulu ilə ifadə edilmişdir. 

“Ana haqqı, tanrı haqqı” formulu çox dərin kökləri olan, tarixi gerçəkliyə söykənən, eposda yerində işlənən ən maraqlı deyimlər-dəndir. Onun insanların tanrını ana kimi tanıdıqları (məsələn, Bil-qamısın anası Tanrı idi), tanrının əcdad olduğuna inandıqları əski çağlardan yaddaşlarda yaşadığına heç bir şübhə ola bilməz. Şumer mətnlərindən birində açıqca deyilir ki, “ananın sözünə Tanrının sözü kimi qulaq as”
. Bu ifadə “Ana haqqı-Tanrı haqqı” deyimi-nin sinonimi olub, onun mənasını olduğu kimi əks etdirir. Bizim bugünkü düşüncəmizlə bir araya sığmasa da, şumer və türk epik mətnlərindəki Tanrı-insan-əcdad münasibətləri bir tarixi gerçəklik idi. İslam dövründə insanlar heç vaxt bu cür düşünməzdilər. Bunun özü iki məsələni aydınlaşdırmağa kömək edir:

1. KDQ-nin yaranma tarixi islamdan çox qədim olub, Şumer dövrünün düşüncə və duyğularıyla olduqca zəngindir. Eposun mətnində adda-budda mirzələr müəyyən söz və ifadələr artırsalar da, onun əti, qanı, ruhu əski türk düşüncə, inam və duyğularıyla yoğrulmuşdur. Sonradan artırılmış ifadələri və cümlələri mətndən götürdükdə onun məzmununa heç bir xələl gəlmir. Ancaq əski türk düşüncə və inamlarını mətndən ayırmaq mümkünsüzdür. 

2. Təkcə “ana haqqı, tanrı haqqı” formulunda “tanrı-əcdad” kodunun qorunub saxlandığı göz önündədir. Tanrı əcdaddır. Özü də anadır. Ona əl qaldırmaq olmaz. Bizim eposda da ana Tanrı statusundadır. Bu statusu ona heç kim verməyib. Tanrıların insanların anası olduğu dövrlərdən bu status irsən analara keçib. Deməli, KDQ-də “tanrı-əcdad” anlayışı nəinki unudulmamış, əksinə, onun ruhuna hopmuş “ana haqqı, tanrı haqqı” formulunda kristallaşmış, minillər boyu yaddaşlarda yaşamış, sonradan da kitaba düşərək ölməzləşmişdir.                

Tanrı-insan-əcdad formullarının bir törəməsi də Tanrı-himayəçi formuludur. Tanrının himayəçi funksiyasının hüdudları çox genişdir. Tanrı himayəçi statusunda ailədəki atanı xatırladır. İstər Şumer, istərsə türk folklorunda Tanrı həm şəhərləri və onların xaqanlarını, həm də tayfaları və ayrı-ayrı insanları himayə edir. Sonradan  dövlətin qoruyucusuna çevrilir. Burada iki məsələ ortyaya çıxır: 1). Tanrı insanın əcdadıdır, onu qoruyur; 2). İnsan dövlətdən əvvəl yaranıb. Məntiq doğrudur. Əvvəldə Tanrının digər statuslarından danışılarkan  buna dair müəyyən örnəklər verilmişdir. Bilqamıs sidr meşəsinə yola düşərkən Günəş tanrısı Utuya üz tutur, ondan kömək istəyir. Utu da yeddi aşılmaz dağı aşmaq üçün ona yeddi qeyri-adi varlıq verir
. Bilqamısın bir çox xarakterik cizgiləri Günəş Tanrısının xarakterini xatırladır. Onun kürəyində Günəş şüaları təsvir edilməsi, həmişə Günəşin simvolu olan qızıl şirlə əlaqəsi, ölməzlik axtarması bunlara aiddir. O, bir ağ keçini qucağına basıb Utuya qurban kəsir. Luqalbanda xəstələnib dağda qalır, ölüm ayağında Utuya müraciət edir, ondan kömək istəyir. Utu onun əcdadıdır, ona görə də öz törəməsi olan Luqalbandanı qaçılmaz ölümdən qurtarır, ona dirilik suyu və dirilik yeməyi verir. Yeraltı dünyanın demonları Dumuzunu axta-randa o da Utuya üz tutmuş, ondan kömək ummuşdur
. İnanna özü tanrı olsa da, yeraltı dünyaya gedərkən başına gələcəkləri irəlicədən düşünərək köməkçisinə tapşırmışdır ki, əgər mən üç günə qayıtmasam onda Enlilə müraciət edərsən. Enlil yardım etməsə, Enkiyə bildirərsən. Köməkçi belə də etmişdir. Enki İnannanın yeraltı dünyadan geri qayıtmasında yardımçı olmuşdur.

Türklər də həmişə dara düşəndə həm göyü, həm yeri köməyə çağırırdılar. Altay əfsanələrindən birində iki  döyüşçü üz-üzə gəlir. Biri o birinə deyir ki, nə göyə, nə də yerə dua et, xeyri yoxdur
. Ümumiyyətlə, altaylarda hər nəslin öz himayəçi əcdadı var. Kumık dastanının qəhrəmanı Ayqız da  dar ayaqda Tanrıya üz tutur, ondan kömək umur. Hətta onun xalqına arxa dursun deyə Tanrıya dua edir, yalvarır
.

İnanna sevgi-məhəbbət və uşaq doğumu tanrısıdır. Həm də əcdaddır. Onun türk miflərindəki adı Humay-dır. Hər ikisinin funksiyası eynidir. A.M.Saqalayev və E.M.Kryukov yazırdılar ki, Humay ildırımsaçan göy tanrısıdır, uşaqları himayə edir, insanlar onu əcdad sayırlar. İnsanlara bilikləri, incəsənəti və dini o öyrətmişdir
. Şumer miflərində isə bütün bilikləri və incəsənəti insanlara Enkinin öyrətdiyi deyilir.  

KDQ-də biz Tanrını himayəçi obrazında dönə-dönə görürük. Oğuz türkləri Tanrını əcdad sanırdılar. Əcdadın üzərinə düşən əsas funksiyalardan biri məhz xilaskarlıq, arxa, kömək, himayə durmaqdır. Basatın Təpəgözlə qarşılaşdığı səhnə bu baxımdan ayrıca önəm daşıyır. Həmin boydan bir parçaya baxaq:

-Basat qoçun başını Təpəgözün əlinə sundu. Təpəgöz buynuzundan bərk tutdu, qaldırcaq buynuz dərilə əlində qaldı. Basat Təpəgözün budu arasından sıçrayıb çıxdı. Təpəgöz buynuzu götürüb yerə çaldı. Aydır:

-Oğlan, qurtuldunmu?

Basat aydır:

-Tanrım qurtardı
.

Təpəgöz Basatı öldürmək üçün dörd dəfə bu cür hiyləyə əl atır, tələ qurur, ancaq Basat hər dəfə sağ qalır və “Tanrım qurtardı” deyir. Bilqamısın yeddi aşılmaz dağı aşması üçün yeddi qeyri-adi varlıq verən Utu burada da Basatı bütün ölüm təhlükələrindən qurtarır və onun Təpəgözün mağarasından çıxması üçün mağaranı yarıb yeddi yerdən qapı açır. Bu iki lövhədə Tanrının xilaskar, himayəçi statusları, Bilqamısın və Basatın ondan bəhrələnməsi, birincinin yeddi aşılmaz dağı aşması, ikincinin Təpəgözün mağa-rasından sağ çıxması və yeddi rəqəmləri tamamilə üst-üstə düşür. Bunlar heç vaxt təsadüfi ola bilməz.

 KDQ-də Tanrı xilaskar, himayəçi statusunda başqa boylarda da görünür. Buğac yaralandıqda Tanrı obrazında Xızır gəlir, “Ana südü ilə dağ çiçəyinin onun yarasını sağaldacağını” bildirir
.

Şumer və türk teoqonik düşüncəsində Tanrı və göyün eyniləş-dirildiyini bilirik. Göyün ucalıq rəmzi olduğu da bəllidir. Ucalıq Tanrıya xasdır. Ona görə KDQ-də Tanrıya “uca” epitetiylə müra-ciət olunduğuna dönə-dönə rast gəlirik.

                     Ucalardan ucasan,

                     Uca tanrı!

Bu şeiri Əmran Təkurla qarşılaşarkan söyləyir. Orda Təkur Əmrana deyir:

-Oğlan, alındınsa tanrınamı yalvarırsan? Sənin bir tanrın varsa, mənim yetmiş iki putxanam var,-dedi
.

Burda Tanrı Əmrana 40 yigidcə güc verir və o da düşmənə qalib gəlir.

KDQ-dəki Tanrı islamın formalaşdırdığı allah deyil, türklərin yaradılışdan bəri inandıqları Tanrıdır. “Qadir tanrı verməyincə ər bayımaz”, “uca tanrı dost olub mədəd versin” kimi deyimlər islamdan öncəki düşüncənin izlərini saxlamaqdadır. İndi gəlin aşağıdakı misralara baxaq:

             Urduğun ulıtmayan, ulu tanrı!

             Basdığın bəlirtməyən bəlli tanrı!
  
İslama görə, Tanrı bəlli deyil. Bu düşüncəyə görə, “vurmaq” və “basmaq” anlayışları da Tanrıya aid edilə bilməz. Deməli, KDQ-də oğuzların üz tutduqları, tapındıqları, arxalandıqları, hoya çağırdıqları islamın bilinməyən, maddi olma-yan, ağılla dərk edilməyən, gözlə görünməyən allahı yox, qədim türklərin bilinən, dost və əcdad olan, ağılla dərk edilən və hətta gözlə görünən Tanrısıdır!

Əslində türklər öz əcdadlarını tanrılaşdırmışlar. Hazırda Azərbaycan xalqının dilində işlənən “ata-ana balanın kiçik allahıdır”, “ataya ibadət Allaha ibadətdir” kimi onlarla ifadələr var ki, əcdadın tanrılaşdırılması fikri ilə tam üst-üstə düşür. Həm də bu ifadələr İslam düşüncəsinə yad olduğuna görə, onların dildə yaşamasına ciddi yanaşmaq lazımdır. Görünür, digər ifadələr kimi, bunlar da İslamdan əvvəlki düşüncənin məhsulu olub, indi də yaşayır. V.Şerbakov da doğru olaraq insanların öz əcdadlarını tanrılaşdırdıqları fikrini söyləmişdir
.   

Tanrının türkün əcdadı olduğunu M.Kaşğari də xüsusi vurğu-lamışdır: “Türk əleyhissalam Nuhun oğlunun adıdır. Bu ad Nuh oğlu Türkün övladlarına tanrının verdiyi addır”
. Burada “türk” adı həm antroponim (Nuhun oğlunun adı), həm də etnonim (Türkün övladlarına tanrının verdiyi ad) kimi işlənmişdir. Övlada adı əcdad- ata, ana verir. Türklərə türk adını Tanrı vermişdir. Deməli, Türk Tanrının övladı, TanrıTürkün əcdadıdır!                 

ŞUMER VƏ TÜRK DASTANLARINDA FORMA
 VƏ BƏDİİ İFADƏ OXŞARLIQLARI
Şumer epik mətnləri bizim dövrümüzə yazılı şəkildə gəlib çatmışdır, lakin buna əsaslanıb onları yazılı ədəbiyyat adlandır-maq olmaz. Onlar ilk dəfə şifahi şəkildə yaranmış, yüz illər boyu yaddaşlarda yaşamış, yalnız yazı kəşf ediləndən sonra gil lövhə-lərə köçürülmüşdür. Bəzi alimlər bu mətnlərin III Ur sülaləsinin hakimiyyəti dövründə yazıya alındığını söyləmişlər. Sözsüz ki, yaddaşlardakı əsərlərin hamısı yazıya alınmamış, çoxlu folklor süjet, motiv və obrazları unudulmuşdur. Yazıya alınmış əsərlərin də hamısı gəlib bizə çatmamışdır. Minlərlə gil lövhələr torpaq altında məhv olmuş, sularda batmış yaxud hələ də tapılmamışdır. Bütün bunların da nəticəsində Şumer xalqının yaratdığı ağız ədəbiyyatının böyük bir qismi itirilmişdir. 

Şumer epik mətnlərinin demək olar ki, hamısı anonimdir. Digər tərəfdən, həmin mətnlərdə şifahi poetik nitqin özünəməx-susluğu, ağız ədəbiyyatının bütün səciyyəvi üslub elementləri, bədii ifadə və təsvir vasitələri qorunub saxlanmışdır. Bu iki xüsusiyyəti nəzərə alıb demək olar ki, Şumer epik mətnləri yazıya köçürülmüş şifahi xalq yaradıcılığı örnəklərindən başqa bir şey deyil. Bununla belə, onları folklor hesab etməyən müəlliflər də var. Bu fikir nə qədər mübahisə doğursa da, Şumer epik mətnləri-nin şifahi xalq yaradıcılığı nümunələri olduğu şübhəsizdir. Bunu onların məzmunu da göstərir. 

XX yüzilliyin əvvəllərində Şumer epik mətnlərini çətinliklə başa düşənlər onları dəyərsiz, bayağı əsərlər hesab edirdilər. Lakin Şumer epik mətnləri S.N.Kramerin gərgin əməyi sayəsində oxunub nəşr edildikdən sonra bu fikir dəyişdi. Bütün Babil ədəbiyyatının Şumer mətnlərinin tərcüməsindən, təbdilindən yaxud işlənmiş yeni formasından ibarət olduğu təsdiqləndi.  

Şumer epik mətnləri janr baxımından çox zəngin və rənga-rəngdir: eposlar, əfsanələr, atalar sözü və məsəllər, sevgi-məhəb-bət lirikası, təmsillər, öyüd-nəsihətlər, ağılar, allahlar, şəhərlər və xaqanlar haqqında himnlər, alqışlar, qarğışlar, dualar, mərasim nəğmələri və s. 

Şumer epik mətnlərinin əksəriyyəti şeir şəklindədir. Xüsusilə 9 qəhrəmanlıq eposunun hamısının mətni yalnız şeirdən ibarətdir. Nəzmlə epos qoşmaq Şumerdə bir epik ənənəyə çevrilmişdir. Bu ənənə sonralar türk xalq yaradıcılığında uğurla davam etdiril-mişdir. Türk qəhrəmanlıq eposlarının da çoxu yalnız şeirlə qoşul-muşdur. “Manas”, “Gizir”, “Maaday Qara” kimi eposlarda nəsr yoxdur. “Dədə Qorqud” və “Koroğlu” eposlarında bu ənənə yeni bir mərhələyə keçmiş, nəzmlə nəsr yüksək səviyyədə növbələş-dirilmişdir. Bəzi müəlliflər epik mətnlərdə nəzmlə nəsrin növbə-ləşməsinin üç mərhələdə baş verdiyini yazırlar. Onlara görə, ilk eposlar nəsrlə qoşulmuş, ikinci mərhələdə nəzmlə nəsr növbələş-miş, üçüncü mərhələdə nəzm özünə möhkəm yer tutmuşdur. Lakin Şumer eposlarının mətnlərilə tanışlıq bunun əksini göstərir. 

Həmin üç mərhələni belə səciyyələndirmək olar: nəzm, nəzmlə nəsr  və nəsr.   

Şumer qəhrəmanlıq dastanları ilə “Dədə Qorqud”, “Koroğlu” və digər türk eposları arasında həm forma, həm də məzmun, ideya, süjet oxşarlıqları aydın nəzərə çarpır. Bundan başqa, bədii ifadə və təsvir vasitələri, poetik üslüb çalarları arasında da bir qaynağa bağlanan çox səciyyəvi elementlər var. 

Şumer epik mətnləri şifahi xalq yaradıcılığı üçün daha çox səciyyəvi olan bədii ifadə vasitələrilə zəngindir. Onlarda epitetlər, hiperbola, metafora, paralelizmlər, təkrirlər xüsusi yer tutur.

Epitetlər: A.N.Veselovski yazırdı ki, “qısaca desək, epitetin tarixi poetik üslubun tarixidir”
. Şumer epik mətnlərindəki epi-tetləri ilk dəfə S.N.Kramer araşdırmışdır. Şumer dilində epitetlər daha çox “qal” (böyük), “mah” (qüdrətli), “kuğ” (işıqlı), “ki-ağ” (sevimli, əziz) sözlərinin köməyi ilə yaradılır. Şumer mətnlərində epitetlərə ilk dəfə Tanrı adlarında rast gəlinir. Məsələn, müdriklik Tanrısı Enkinin epiteti Nudimmuddur. Bu sözün açımı “nadir, qiymətli, gözəl şeylərin yaradıcısı” deməkdir
. 

Ay Tanrısı Nannarın epiteti “təzə ay”dır. Bu epitet hazırda Azərbaycan dilində işlənən “bədirlənmiş ay”, “ay təzələndi”, “on dörd gecəlik ay” deyimləri ilə üst-üstə düşür.

Günəş Tanrısı Utunun arvadı Ayyanın epiteti “gəlin”dir. Şumer Tanrı adlarının  çoxunun əvvəlinə bu cür epitetlər qoşul-muşdur: “İşıqlı İnanna”, “İşıqlı Luqalbanda” və s. Bu cür epitetlərə türk folklorunda daha çox rast gəlinir. “Şir Manas”, “Qoç Koroğlu”, “Dəli Domrul” buna yaxşı misaldır.

Epitetlər hər bir qəhrəman üçün onun xarakterinə uyğun ola-raq seçilir. Eyni epiteti xaraktei uyğun olmayan iki qəhrəman haq-qında işlətmirlər. Epitetin bir qəhrəmanın adına qoşulması mütləq onun üstünlüyünü göstərir. Epitetlərdə millilik də nəzərə çarpır.

Metafora. Şumer epik mətnlərində metaforalara daha çox rast gəlinir. Meta-foralar daha çox “kimi” qoşmasının köməyi ilə yaradılır. Metaforalarda “buğa kimi”, “vəhşi buğa kimi”, “qurd kimi”, “ilan kimi” bənzətmələri xüsusi yer tutur:

Enlil böyük bir buğa kimi ayağını basdı torpağa,

Bərəkət içində rahat günlər yaratmaq üçün.   
Dəniz suları qurdlar kimi yırtdı Enkinin gəmisinin onurğasını,

Dəniz suları aslan kimi parçaladı gəminin qılçını.     
Şərur silahı göyə dayanaraq düşmən ölkəsini silib-               

                                                            süpürməkdə,

Havanı bir ox kimi yarmaqda,

Zəhərli oxlar şəhərləri yaxıb-yıxmaqda.
     
Tanrı Enlilin evi Ekur dağa və göyə bənzədilir:

Böyük ev ucadır bir dağ kimi,

Tanrı Enlilin evi ucadır bir dağ kimi.

Ev Günəş kimi ucadır. 

Məbəd- onun tanrısal qanunu göy kimi dəyişdiriləmməz.

Onun arınmış ayinləri torpaq kimi  

                                         parçalanammaz.
.

Aratta hökmdarı Ensikuşdannanın Enmerkarın yanına göndərdiyi elçinin yerişi “dağ qoçu kimi”, “vəhşi qartal kimi”, “çöl eşşəyi kimi”, “şir kimi”, “qurd kimi” metaforaları ilə təsvir edilmiş, Urukun şöhrəti isə belə təsvir olunmuşdur:

Urukun şöhrəti yayılıb dağlara,

Onun saf, xeyirxah gümüşü işıqları 

Arattanı kürk kimi örtdü,

           Yorğan kimi bürüdü.
    

Şumer epik mətnlərinin səciyyəvi xüsusiyyətlərindən biri odur ki, onlarda poetik obrazlılıq çox vaxt metaforalar vasitəsilə yara-dılır. Eyni sözü türk eposları haqqında da demək olar. “Manas” eposunda qəhrəmanın gücü şirə, baxışları qartala bənzədilir:

Əjdaha kimi acıqlı olacaq o,

Şir kimi güclü olacaq o.   

Yenicə göz açıb dünyaya

Qartal kimi baxır deyirlər.
 

Hiperbola. Şifahi xalq yaradıcılığı üçün çox səciyyəvi olan bədii təsvir vasitələrindən biri hiperboladır. Hətta hər hansı epik mətnin şifahi xalq yaradıcılığına aid olub-olmadığını müəyyənləş-dirərkən, birinci növbədə, onlarda hiperboladan  istifadə edilib-edilmədiyinə diqqət yetirmək lazımdır. Şumer epik mətnlərini şifahi xalq yaradıcılığı adlandırmağa əsas verən hiperbolalardır.

Türk eposlarındakı ən xarakterik hiperbolalardan biri qəhrə-manların möcüzəli doğuluşunun və qeyri-adi sürətlə böyüməsinin təsviridir. Bu cür hiperbola ilə ilk dəfə “Oğuz Kağan” eposunda qarşılaşırıq. Oğuz ana-sından bircə gün süd əmir. Çiy ət, şorba, şərab istəyir. 40 günə böyüyür
. Alpamış 25 günə 25 yaşlı igid olur
. Maday Qaranın oğlu Koqyudey Mergen doğu-landan 2 gün sonra “ana”, 6 gün sonra “ata” deyir. Beşiyini sındırır, 100 vedrə süd içir
. Tuvalıların “Xunan Qara” eposunun qəhrəmanı “1 gündən sonra 1 yaşım var, 2 gündən sonra 2 yaşım var” deyir. 

Altayların “Xan Altın” eposunun qəhrəmanı iki günlüyündə “ana”, altı günlüyündə “ata” deyir.

Şorların “Xan Pergen” eposunda yeni doğulmuş çağa üç günlüyündə ayağa durur və yeriyir.

Yakutların “Qız Dəbiliyə” və “Qüdrətli Ər Soqodoh” olonxo-larında bir günlük uşaq bir yaşındakı, iki günlüyündə iki yaşın-dakı, üç günlüyündə üç yaşındakı, dörd günlüyündə dörd yaşın-dakı kimi olur
. Göründüyü kimi, bu mətnlərdə zamanın sürəti adi zamandan kəskin şəkildə fərqlənir. Folklorşünaslıqda “epik zaman” və “epik məkan” terminlərindən çox istifadə edilir, çünki epik mətnlərdə bu anlayışlarla tez-tez qarşılaşmalı oluruq. Yuxarı-dakı mətnlərdə isə söhbət epik yox, kosmik zamandan gedir. “Epik zaman” və “epik məkan” anlayışlarında zaman və məkan sadəcə olaraq öz yerini dəyişir. Kosmik zaman isə öz sürətinə görə həm epik, həm də adi zamandan fərqlənir. Kosmik zamanla Şumer mətnlərində də rastlaşırıq. “Enki və Ninqursaq” adlı mətndə Ninqursaq Enkidən hamilə qalır. Onun hamiləliyinin hər günü bir aya bərabərdir. Burada zaman kosmik sürətlə gedir. Həmin səhnə belə təsvir edilir:

Onun bir günü bir ay kimidir.

Onun iki günü iki ay kimidir.

Onun üç günü üç ay kimidir.

Onun dörd günü dörd ay kimidir.

Onun beş günü beş ay kimidir.

Onun altı günü altı ay kimidir.

Onun yeddi günü yeddi ay kimidir.

Onun səkkiz günü səkkiz ay kimidir.

Onun doqquz günü doqquz ay kimidir.

                 Analığın doqquz ayı kimi.
  

Enkinin Ninqursaqdan Ninsar adlı qızı olur. Enki onunla da evlənir. Ninsa-rın da hamiləlik dövründə hər gün bir ay kimi ötür.  Ninkurun hamiləlik dövrü də eyni kosmik zamanla keçir.  Onların hər ikisində  zaman bu cür təsvir edilir:

Onun bir günü bir ay kimidir.

Onun iki günü iki ay kimidir.

Onun doqquz günü doqquz ay kimidir.
  

Burada günlərin-ayların hamısı sadalanmır, bununla da zamanın daha sürətlə keçməsinə şərait yaradılır. Doqquz gün-doqquz ayın hamısı sadalananda xeyli vaxt itirilir, təkrarların hesabına zaman daha ağır addımlarla irəliləyir. Lakin “Onun bir günü bir ay kimidir, Onun doqquz günü doqquz ay kimidir” deyəndə doqquz ayın özü də bir göz qırpımında gəlib keçir.

Poemada kosmik zaman anlayışı yalnız hamiləlik dövrünə aid deyil.  Ninsarın, Ninkurun böyüməsində də zamanın çox böyük sürətlə ötdüyünü görürük. Doğrudur, mətndə onların tez böyümə-lərinə aid konkret ay və gün ifadələri işlədilmir. Burada zamanın sürətini hiss etmək üçün yalnız mətni duymaq lazımdır.

Göründüyü kimi, Şumer və türk epik təfəkküründəki kosmik zaman anlayışları forma və məzmunca bir-birilə yaxından səsləşir, eyniyyət təşkil edir. Zamanın bu cür kosmik sürətlə təsvirinə çox az xalqın epik təfəkküründə rast gəlinir. Bunlar nadir səsləşmələr, oxşarlıqlardır, ona görə də onlarda təsadüfilik görmək mümkün deyil. Əslində şumer və türk epik mətnlərində rast gəldiyimniz bir günün bir ay yaxud bir il kimi ötməsi poetik kəşfdir. Bu poetik kəşfi isə müxtəlif yox, eyni etnopoetik təfəkkürün məhsulu hesab etmək lazımdır. Heç bir şübhə yoxdur ki, bu qəbildən olan oxşar-lıqlar daha çox etnopoetik təfəkkürün eyniliyindən gəlir. Azərbaycan nağıllarında kosmik zaman anlayışı “nağıl dili yüyrək olar” formulu şəklində qəliblənmiş və geniş yayılmışdır.  

Bilqamısı öldürmək üçün İnannanın göydən gətirdiyi Buğa 7 qurtuma Fəratın suyunu qurudur:

O buğa yeriyib Fərata endi.

Yeddi qurtuma içdi, çayın suyu yox oldu.

Nəfəs dərdikcə yerdə yeddi xəndək oyuldu.
      

Koroğlu bir oturuma yeddi qazan aş yeyirdi. Bığlarını yeddi dəfə eşib qulaqlarının arxasında düyünləyirdi. Bu hiperbolalar bir-birilə necə də yaxından səsləşir. Hiperbolaların yeddi sayı üzərində qurulması da təsadüfi deyil.

Şumer dastanlarının poetikasından danışarkan onları düzüb-qoşan şairin üslubuna da diqqət yetirmək lazımdır. Məsələn, “Enmerkar və Aratta hökmdarı” dastanında şair əsərin emosional təsirini artıran, onun dramatik gərginliyini daha da gücləndirən poetik detalları bacarıqla, böyük ustalıqla seçməyi bacarmışdır. Burada şairin zəngin və dərin poetik duyğularla yaşadığı da öz ifadəsini tapmışdır. Şumer şairi bu dastanda təkrarların və paralellərin köməyi ilə çox gözəl və yaddaqalan ritmik səhnələr yaratmışdır. S.N.Kramer bu dastanı Şumer ədəbiyyatının bizə məlum olan əsərlərinin ən yaxşılarından biri adlandırmışdır.

Poemada Şumer şairinin fikrin obrazlı, sətiraltı ifadəsinə meylliliyi diqqəti daha çox çəkir. Digər dastanlardan fərqli olaraq bu əsərdə Enmerkarın və Aratta hökmdarının bir-birinə göndərdikləri ismarıclar qıfılbəndi xatırladır. Enmerkar öz çapa-rını ikinci dəfə Arattaya göndərərkən ona deyir:

-Çapar, Arattanın böyük hökmdarına belə de: “Mənim səltə-nətimin bünövrəsi əzəmətli qaydalardır.

Bu səltənət Kulabı qorumaq üçündür. Bu işıqlı səltənət işıqlı İnannaya və onun məbədinə pərəstiş edir. Səltənəti hazırlayıb qoy özüylə götürsün. Arattanın hökmdarı əqiqi hər hansı ağac kimi, lazuriti hər hansı ağac kimi qoy öz əlinə alsın və mənə gətirsin
.

Burada qiymətli daş-qaşlar (əqiq, lazurit) ağaca, ağac isə səltənətə bənzədilir. Sözsüz ki, deyilən sətiraltı məna buradadır. Daş-qaş, ağac və səltənət ifadələri, onların bir-birilə gizli, sətiraltı bağlılığı Şumer şairinin (bəlkə də çarların) poetik düşüncəsi, obrazlı təfəkkürü haqqında aydın təsəvvür yaradır.

Çapar Arattaya gəlir. Öz ağasının ismarıcını olduğu kimi Aratta hökmdarına çatdırır. O da Urukun çarına bir bağlama-qıfılbənd göndərir:

· Çapar, Kulabın baş kahininə, öz ağana söylə: “Səltənət qoy ağacdan olmasın. O ağacın adını da çəkməsin. Qoy o sidr ağacından da olmasın. Qoy sərv ağacından da olmasın. Nə ağcaqayından, nə də şümşəddən olmasın.

Nə misdən, nə qızıldan olmasın,

Nə əqiqdən, nə lazuritdən olmasın.

Səltənəti hazırlayıb qoy özüylə götürsün. Kulabın baş kahini əqiqi hər hansı ağac kimi, lazuriti hər hansı ağac kimi əllərinə alıb qoy mənə gətirsin
.

Bu səhnə bir növ Nizami Gəncəvinin “İskəndərnamə” poema-sında Nüşabənin İskəndəri qarşıladığı səhnəni xatırladır.

Çapar yenidən Uruka qayıdır. Bu sözləri Enmerkara çatdırır. Burada mətn korlandığından hər şey aydın başa düşülmür. Ancaq məzmundan aydın görünür ki, Enmerkar mətnin sirrini  başa düşmür. Onu Enkinin köməyi ilə açır. Çünki mətndə işlənən ifadələr şifrələnmişdir, onlarda sətiraltı mənalar gizlədilmişdir. Bu balaca mətn parçasından insan ağlının dərinliyi, gücü, nəyə qadir olduğu aydın görünür. Enmerkar mətnin sirrini başa düşdükdən sonra səltənəti hazırlayıb çaparla Arattaya göndərir. Aratta hökmdarı səltənəti gördükdə başa düşür ki, onun qıfılbəndi açılmışdır. Əvvəlcə fikirləşir ki, Enmerkara tabe olsun. Ancaq fikrindən daşınır, ona daha bir bağlama göndərir. 

- Çapar, Kulabın baş kahininə-öz ağana söylə: “Qoy sənə bir it versin: nə qara olsun, nə ağ. Nə palıdı olsun, nə... nə sarı olsun, nə boz. Qoy bu it mənim itimlə boğuşsun görək onlardan hansı güclüdür”
.

Çapar yenidən Uruka qayıdır və bu sözləri olduğu kimi Enmerkara söyləyir. Enmerkar Aratta hökmdarına aşağıdakı cavabı göndərir:

-Çapar, Arattanın hökmdarına söylə: “Qoy sənə bir paltar versin. Nə qara olsun, nə ağ. Nə palıdı olsun, nə.. Nə sarı olsun, nə ala. Mən itimi, Enlilin bic itini onun üstünə buraxaram. Mənim itim onun itiylə boğuşar və onlardan hansının güclü olduğunu görərik”
.

Bu dəfə Enmerkarın ismarıcı xeyli uzun olur. Çapar onun dediklərinin hamısını yadında saxlayıb təkrarlaya bilmir. Ona görə Enmerkar dediklərini gil lövhəyə yazır. Bir fakta da diqqət yetirmək lazımdır. Çapar uzun yol gedirdi. Enmerkarın ismarıcını çapar yolda kiməsə danışa bilərdi. Halbuki belə ismarıclar yalnız göndərənlə alana bəlli olmalıydı. Onu heç çapar da bilməməliydi. O vaxt indiki kimi bağlı zərf olmamışdır
. Enmerkarın öz fikir-lərini gil lövhəyə daha çox him-cimlə, üstüörtülü yazmağa çalış-ması  məhz onun kimsə tərəfindən başa düşülməməsi məqsədini güdmüşdür. Bəlkə elə buna görə də mətndə deyilir ki, yazını ilk dəfə məhz həmin vaxt Enmerkar kəşf etmişdir. Həmin günə qədər yazı nə olduğunu heç kim bilməmişdir.

Bir çox mütəxəssislər yazını Enmerkarın kəşf etməsi faktı ilə razılaşmırlar. Burada ziddiyyətlər yaradan yazının e.ə. XXXIV-XXXIII yüzilliklərdə kəşf edilməsi, Enmerkarın isə I erkən sülalələr dövründə- e.ə. 2750-ci ildən sonra yaşamasıdır. Yazının kəşfi ilə Enmerkarın yaşadığı dövrlər arasında təxminən 800 il zaman uzaqlığı var. Çar siyahısına görə Enmerkar I Uruk sülaləsinin ilk çarı olmuşdur. Bu sülalənin çarlığı isə II erkən sülalələr dövrünə- e.ə. 2615-ci ildən sonraya düşür
.

Şumer çarlarının siyahısındakı tarixlərin dürüstlüyü bir çox hallarda şübhə doğurur. Biz Bilqamısla bağlı apardığımız araşdır-malar zamanı da bu cür dolaşıqlıqlarla üzləşmişik. Şumer tarixi-nin ayrı-ayrı səhifələri ilə çar siyahılarındakı tarixlər bəzən üst-üstə düşmür. İ.T.Kanevanı da yazını Enmerkarın kəşf etdiyinə şübhə ilə yanaşmağa çar siyahısındakı tarixlər vadar etmişdir. Halbuki bu şübhə digər arqumentlərlə təsdiqlənməmişdir. Məşhur Amerika şumeroloqu S.N.Kramer dastanın beş min il bundan qabaq yarandığını söyləmişdir ki, bu da eramızdan üç min il əvvələ düşür
. Deməli, S.N.Kramerin dediyi tarix də çar siyahı-sındakı tarixlə uyğun gəlmir. 

Biz mətndən gördük ki, Aratta hökmdarının qıfılbəndini açmaqda Enmerkara müdriklik tanrısı Enki kömək etmişdir. Şumer qaynaqlarında dönə-dönə deyilir ki, bütün elmlərin sirrini müdriklik tanrısı Enki bilirdi, mədəniyyəti göydən yerə o gətirmişdi, insanlara hər şeyi Enki öyrətmişdi. Bu faktlar onu söyləməyə tam əsas verir ki, yazı yazmağı da insanlara ilk dəfə Enki başa salmışdı. Bu, Enmerkar da ola bilərdi, başqası da. Bu fikri təsdiqləyən başqa bir arqument də var. Şumer qaynaqlarında deyilir ki, yazı ilk dəfə Urukda kəşf edilmişdir. Bütün bunlardan başqa Enmerkar tanrı mənşəli çardır. Yazını onun kəşf etməsi ağlabatandır. Bu arqumentlərin hamısına kompleks yanaşdıqda yazının Enmerkar tərəfindən kəşf edildiyinə şübhə xeyli azalır. “Suruppakın oğlu Ziusudraya öyüdləri” adlandırılmış iri həcmli bir mətndə də Suruppak oğlu Ziusudraya yazını ilk dəfə Enkinin yaratdığını söyləyir
. Aratta hökmdarının qıfılbəndini Enmer-karın Enkinin köməyi ilə açması da yazının Enkinin köməyi ilə Enmerkar tərəfindən kəşf edildiyini düşünməyə əsas verir. 

Şumer və türk epik mətnlərindəki forma və bədii təsvir oxşarlıqlarından daha geniş danışmaq olar.  Hələlik isə həmin oxşarlıqlar haqqında aydın təsəvvür yaratmaq üçün  yuxarıdakı paralellər kifayətdir.

ŞUMER VƏ TÜRK FOLKLORUNDA
ƏBƏDİ HƏYAT İDEYASI VƏ AĞAC KULTU
Digər xalqlar kimi, türklər arasında da ağac kultu geniş yayıl-mışdır. Ona görə də mifoloji ağac obrazına türk folklorunda sıx-sıx rast gəlinir. Mifoloqlar ağac kultunu əksər hallarda animizmlə bağlayırlar. Müqəddəs ağac çox zaman hər hansı bir ruhun yaxud mifoloji varlığın yuva saldığı sehrli məskən kimi təsvir edilir. “Məlikməmməd” nağılında Zümrüd quşu, “Luqalbanda zinrik dağlarda” adlı Şumer eposunda Anzud quşu, “Bilqamıs, Enkidu və yeraltı dünya” eposunda  Anzud quşu və demon Lilit məhz ağacda yuva qurmuşlar.   

Türk folklorunda ağac obrazına birtərəfli yanaş-maq doğru deyil. Burada həm ağac kultuna, həm də kultla heç bir bağlılığı olmayan ağac obrazlarına rast gəlinir. Ona görə türk mifologiya-sındakı ayrı-ayrı ağac obrazlarının mahiyyətinin doğru-düzgün  açılması üçün onların hər birinə fərdi şəkildə yanaşmaq, birini digərindən fərqləndirmək, həmin ağaclarla mifik düşüncədə nəyin kodlaşdırıldığını üzə çıxarmaq lazımdır.

İnsan yarandığı gündən ölümün səbəbləri ilə maraqlanmış, əbədi həyatın sirlərini öyrənməyə çalışmışdır. Bu mövzu bütün xalqların mifologiyasında, folklorunda və yazılı ədəbiyyatında öz ifadəsini tapmışdır. Motivin ilkin qaynağı Şumer dastanı “Bilqa-mıs və ölməzlər dağı”dır. Dastandan bilirik ki, dostu Enkidunun ölümündən sonra Bilqamıs bərk qəmgin olur, bir gün özünün də öləcəyini düşünür və əbədi həyat axtarışına başlayır. Bunlar hamı-sı aydındır. Bəs əbədi həyat, ölməzlik Bilqamısın ağlına hardan gəlmişdir?! Bu sualın düzgün cavabını yalnız Şumer qaynaqla-rında tapmaq mümkündür. 

Şumer qaynaqlarında açıqca deyilir ki, ilk insanlar tanrılarla bir yerdə yaşayır, onlara xidmət edirdilər. Əbədi həyat, ölümsüz-lük yalnız tanrılara nəsib olmuşdur və bunu da ilk insanlar görür və bilirdilər. Onu da bilirdilər ki, Tanrı qanından doğulublar. İnsanların əbədi həyat, ölməzlik fikrinə düşmələri məhz bundan qaynaqlanmışdır. Ona görə də özlərini göyün bir parçası sayır, göyə, Tanrıya qovuşmağa ölməzlik kimi baxırdılar. Məsələn, Bilqamısın anası tanrı, atası insan olduğundan üçdə ikisi Tanrı, üçdə biri insan idi və sonuncu “üçdə bir” onu əbədi həyatdan, ölümsüzlükdən məhrum etmişdir. Bilqamıs da tanrıların ölümü insanların taleyinə yazıb, ölməzliyi özlərinə götürdükləri ilə barışmır və əbədi həyatın, ölməzliyin sirrini axtarmağa başlayır
. Həmin vaxt Uruk şəhərinə göydən bir daş düşür. Bunu belə yozurlar ki, Bilqamısa ölməzlik veriləcək
.   

Əbədi həyat, ölməzlik motivinə “Adapa haqqında nəğmə” poemasında da rast gəlirik. Adi balıqçı olan Adapa küləyin qanad-larını sındırır və Anın qəzəbinə səbəb olur. An onu yanına çağırır. Enki Adapanı öyrədir ki, “An sənə paltar versə, geyin, lakin su yaxud yemək versə, yaxın durma. Onlar ölüm suyu və ölüm yeməyidir”
. Adapa göyün yeddinci qatında oturan Anın yanına qalxır. An ona su və yemək verir, lakin Adapa Enkinin dediyi kimi edir və suya, yeməyə yaxın durmur. An ona paltar verir. Adapa paltarı geyinib geri qayıdır, yerdə insan ömrünü yaşayır və ölür. Burada ya An, ya da Enki biclik işlətmişdir. Əgər An doğrudan da Adapaya ölməzlik suyu və yeməyi təklif etmişdirsə, onun ölməzlik qazanmağını Enki istəməmişdir. Yox, əgər An doğrudan da Adapanı zəhərli su və yeməklə öldürmək istəmişdir-sə, onda onun həyatını Enki xilas etmişdir. Mənbələrdən  birində Adapanın Enkinin yer qadınından doğulmuş oğlu olduğu göstə-rilir. Həmin mənbəyə görə, atası Enki ona müdriklik vermiş, anası insan olduğuna görə ölməzlik verə bilməmişdir
. Buna əsaslanıb demək olar ki, An həqiqətən Adapanı zəhərli su və yeməklə cəzalandırmaq istəmiş, atası Enki onun həyatını xilas etmişdir. Anın verdiyi paltar rəmzi məna daşıyır. Ola bilsin ki, Adapanın müdrikliyi Anın xoşuna gəlmiş, onu mükafatlandırmışdır. Həmin paltarı geyinən Adapa başqalarından seçilmiş, onlardan üstün olmuşdur. Çünki mətnin bir yerində Anın ona sonsuz hakimiyyət verdiyi göstərilir
. Adapanın Anın verdiyi paltarı geyinməyi onun həmin hakimiyyəti qəbul etdiyini təsdiqləyir.      

Əbədi həyat, ölməzlik axtarmaq motivi dünaynın bütün xalq-larının folkloruna şumerlərdən keçmişdir. Ona görə bu motiv Amerikada, Çində, Avropada, Yaxın Şərqdə yayılmasından asılı olmayaraq bir-birinə oxşayır. Bu oxşarlıq onların genetik cəhət-dən eyni qaynağa bağlı olduğunu göstərir.

Şumerlərdə əbədi həyatın, ölməzliyin rəmzi “Dirilik ağacı”dır. Onu daim iki müdrik qoruyur. Bu ağac “Məlikməmməd” nağılın-dakı alma ağacına oxşayır. Almanı yeyən adam cavanlaşır. Onu da hər dəfə div aparır. Almanı yeyib cavanlaşmaq motivi “Bilqa-mıs” dastanında çiçəklə cavanlaşma motivinin eynidir. İlan çiçəyi oğurlayır, qabığını dəyişib cavanlaşır. Çiçək-alma və ilan-div paralelləri motivin genealoji qaynağını üzə çıxarmağa kömək edir.

Şumer mətnlərindəki “Dirilik ağacı” “Dədə Qorqud”da “Qaba ağac” adıyla xatırlanır. “Qaba ağac” bir koddur, onun açılması çox önəmlidir. “Basat Təpə-gözü öldürdüyü boyda” Təpəgöz Basatdan onun kimliyini soruşur, Basat deyir:

        Anam adın sorar olsan, Qaba Ağac, 

        Atam adın deyirsən Qoğan Aslan.

        Mənim adım sorarsan Aruz oğlu Basatdır.
 

Basatın atası Aruz Qoca, anası da Aruz Qocanın arvadıdı, insandı. Hər ikisi insandı. Bəs Basat “Atam adın deyirsən Qoğan Aslan” və “Anam adın sorar olsan Qaba Ağac” misralarıyla nə demək istəyir? Basat körpəliyindən vəhşi heyvanlar arasında yaşamış, aslan südüylə bəslənmişdir. Qoğan Aslanı ata hesab edərkən bəlkə bunu nəzərdə tutmuşdur? Burada bir məntiqsizlik var. Onu açmaq lazımdır. Südü ananın döşündən əmərlər. Basat isə Qoğan Aslanı ana yox, ata adlandırır. Basat Qoğan Aslana ata deyərkən döşündən süd əmdiyi aslanı nəzərdə tutduğu şübhə-sizdir. Ancaq “Qaba Ağac”a ana, Qoğan Aslana ata deyilməsində çox ciddi bir dolaşıqlıq var. Mən də bu dolaşıqlığı açmadığım üçün əvvəllər dastandan götürülmüş mətnə əsasən “Qaba Ağac”-dan ana, “Qoğan Aslan”dan ata başlanğıc kimi danışmışam. Doğ-rudur, türk eposlarında ağaca ana obrazında da çox rast gəlinir. Lakin “Dədə Qorqud”dakı Qaba Ağac bütün keyfiyyətlərilə yega-nə obrazdır. Ona ümumi Ağac obrazı kimi baxmaq olmaz. Xüsu-silə, Basatın aslan südüylə bəslənməsi Qoğan Aslanın ata olmadı-ğını düşünməyə əsas verir. Həm də aslan şirin erkəyinə yox, dişi-sinə deyirlər. Basatın Aslan döşündən süd əmməsi motivi Türk “Yaradılış” dastanında uşağı qurdun əmizdirməsi motivi ilə bir-birinin eynidir. Qurd da anadır. Bundan başqa, türk düşüncəsində atanın adı anadan sonra çəkilə bilməz. Şeirdə isə birinci ananın adı çəkilir. Bu məntiqlə yanaşdıqda Basat  Qoğan Aslanı ata yox, ana adlandırmalı idi. “Qaba Ağac”ın da ana olmağı şübhə doğu-rur. “Dədə Qorqud”un bir çox nəşrlərini tutuşdurduqda onun ilk nəşrlərindəki mətnlə son nəşrləri arasında fərq olduğu üzə çıxdı. Məsələn, dastanın 1939-cu il nəşrində həmin şeir belədir:

Atam adın sorar olsan, Qaba Ağac.

Anam adın deyərsən Qoğan aslan.

Mənim adım sorarsan Uruz oğlu Basatdır.
    

30 il eposun Drezden nüsxəsi üzərində çalışmış, katib və naşir təhriflərinin bir çoxunu aradan qaldırmış Şamil Cəmşidovun Drezden əlyazmasının dürüstləşdirilmiş mətni əsasında nəşr etdirdiyi “Kitabi-Dədəm Qorqud” kitabında həmin şeir dastanın 1939-cu il nəşrində olduğu kimidir
.

Türkiyə alimlərindən O.Ş.Gökyayın və M.Erginin nəşrlərində bu şeir parçası demək olar ki, eynidir. Onların hər ikisində Basat “Qaba Ağac”ı ata, Qoğan Aslanı ana adlandırır
. Adnan Binya-zarın “Dedem Korkut” kitabında bu şeirdəki “ata” sözü “baba” ilə əvəzlənsə də, digər Türkiyə nəşrlərində olduğu kimi, “Qaba Ağac” ata, Qoğan Aslan anadır
.

Əli Sultanlı da “Qaba Ağac”ın ata, Qoğan Aslanın ana adlan-dırıldığı variantı əsas götürmüşdür.
 Bu məqalələrin yazıldığı 1959-cu ilə qədər keçmiş SSRİ-də dastanın cəmi iki nəşri mövcud olmuşdur: 1939-cu il (H.Araslı, Bakı) və 1950-ci il (V.V.Bartold, Bakı). Görünür, Əli Sultanlı da V.V.Bartoldun yox, H.Araslının tərcüməsinin daha doğru olduğunu qəbul etmişdir.    

 “Dədə Qorqud” eposunun 1962-ci il nəşrində şeir dəyişdi-rilmiş, “Qaba Ağac” ana, Qoğan Aslan ata adlandırılmışdır
. Kitabın naşiri Həmid Araslı bu dəyişikliklə bağlı heç bir bilgi vermədiyindən onun səbəbi qaranlıq qalmışdır. Görünür, H.Araslı 1950-ci ildə V.V.Bartoldun tərcüməsində dastanı nəşrə hazırla-yarkan V.V.Bartoldun şeiri daha düzgün tərcümə etdiyi qənaətin-də olmuş və onu dəyişmişdir. “Dədə Qorqud”un F.Zeynalovla S.Əlizadənin hazırladıqları nəşrində də (1988) “Qaba Ağac” ana, “Qoğan Aslan” atadır
. S.Əlizadə “anam” və “atam” sözlərinə belə izah vermişdir: “Anam. Ergində “atam”, H.Araslıda “anam”. Oğuzların qədim inancına isnadən (bax: “Salur Qazanın evinin yağmalandığı boy”) ağaca “ana” deyilməsi daha inandırıcı sayıl-malıdır. Atam. Ergində “anam”, H.Araslıda “atam”
.

Niyəsə S.Əlizadə H.Araslının 1939-cu il nəşrinə toxunma-mışdır. O, M.Ergin nəşri ilə eyni vaxtda O.Ş.Gökyayın Türkiyə və H.Araslının Bakı (1939) nəşrlərinə də diqqət yetirməmişdir.

“Dədə Qorqud”un V.V.Bartoldun rus dilinə tərcüməsində “Qaba Ağac” “ana”, “Qoğan Aslan” “ata” adlandırılmışdır
. V.V.Bartold da Azərbaycan alimləri kimi bu adları M.Ergin nəşri ilə müqayisə etmiş,  orda “Qaba Ağac”ın “ata”, “Qoğan Aslan”ın “ana” olduğunu diqqətə çatdırmış, Qoğan Aslanın “ana” adlandı-rılmasını Basatın meşəyə qaçması, aslan döşündən süd əmməsi ilə izah etmişdir ki, bu həqiqətən belədir
. Əgər Basat Aslanın dö-şündən süd əmirsə, Aslanın ata adlanması mütləq şübhə doğurma-lıdır. Ancaq V.V.Bartold Basatın döşündən süd əmdiyi Qoğan Aslanı niyə ana yox, ata adlandırdığının fərqinə varmamışdır.

M.Seyidov eposun H.Araslı, M.Ergin və V.V.Bartold nəşrlə-rindəki bu fərqi görmüş, V.V.Bartoldun tərcüməsinin doğru oldu-ğunu düşünmüşdür
. 

“Dədə Qorqud” ensiklopediyasında şeir ilkin variantda olduğu kimi verilmiş, Qaba Ağacın ata, Qoğan Aslanın  ana statusu bərpa edilmişdir
.

Bəs bu dolaşıqlığın kökü nədədir? Eposun Drezden nüsxə-sində ata və ana sözlərinin hər ikisi qoşa nöqtəli “te” (    ) hərfi ilə yazılmışdır. Ona görə hər iki söz “ata” kimi oxunur. Sözsüz ki, onlardan biri səhv yazılmışdır. O.F.Sərtqaya Qaba Ağacı ana obrazında qəbul etdiyinə görə, onun əvvəlindəki sözdə “nun” hərfinin tək nöqtəsinin (   ) yerinə mirzənin “te” hərfinin qoşa nöqtəsini (   ) qoyduğu fikrindədir
. Bizə görə, Qaba Ağac atanı təmsil edir. Deməli, mirzə Qaba Ağaca aid “ata” sözünü düzgün, Qoğan Aslana aid “ana” sözünü yanlış yazmışdır. O.F.Sərtqaya bu yanlışlığın hansı sözdə olduğunu tapmadığından öz araşdırma-sında bir sonuc əldə edə bilməmişdir
.   

Ananı təmsil edən Qoğan Aslan adındakı kişi epitetinin (Qoğan-Qağan-Kağan) qadına aid edilməsi çaşqınlıq yaratma-malıdır. Türk düşüncəsində qadınlara kişi epitetiylə müraciət olunmasına çox rast gəlinir. 

Mən “Qaba Ağac” və “Qoğan Aslan”ın hansının “ata”, hansı-nın “ana” olması faktı üzərində ona görə bu qədər geniş dayandım ki, Şumerin “Dirilik Ağacı” ilə Dədə Qorqudun “Qaba Ağacı” arasında başqa heç bir epik əsərdə rast gəlinməyən oxşarlıq var. Ona görə Qaba Ağac kodunun açılması çox önəmlidir. “Dədə Qorqud”da “qaba” sözünün bir çox məna çalarlarına rast gəlinir: “qaba köpək”, “qaba sarıq”, “qaba ağac”, “qaba ələm”, “qaba çomaq”, “qaba ökcə”, “qaba-qaba bəylər” ifadələrinin hər birində qaba sözünün ayrıca məna çaları var. “Dədə Qorqud”un arxasın-dakı sözlükdə “Qaba-möhkəm”
 izahı verilmişdir. “Kitabi-Dədə Qorqud”un izahlı lüğəti”ndə isə “Qaba”sözü “böyük, ağır, yekə, kobud” mənalarında yozulmuşdur. “Qaba-qaba bəylər” “varlı-dövlətli bəylər” anlamındadır
. “Qaba ağac”ın məna açımı bizim üçün daha maraqlıdır: “Qaba Ağac. Antrop. 1) Qüdrətli, müqəd-dəs ağac: Qədim oğuzlarda Ağac təbiətin canlanma simvolu olaraq müqəddəs sayılmışdır. Görünür, elə bu baxımdan da “Qaba Ağac” ad birləşməsi yaranmışdır: Anam adın sorar olsan,- Qaba Ağac. Atam adın dersən- Qağan Aslan; 2) Köklü-gövdəli, möhkəm bir ağac: Qaraca Çoban zərb eylədi, qaba ağacı yerilə, yurdilə qopardı”
. Eposun Türkiyə nəşrlərində də “qaba” sözü  “böyük”, “iri”, “yüksək”, “nəhəng”, “azman” kimi izah edilir.
 Bu izahların hamısı sözün üst qatda olan mənası baxımından doğrudur. Ancaq burada sözün əsas mənası alt qatda olub, kodlaşdırılmışdır. Bu kodu açmaq lazımdır. 
Qaba çoxçalarlı sözdür, hər ifadənin tərkibində bir məna daşıyır. İlkin mətni nəzərə alsaq, “Atam adın sorar olsan, Qaba Ağac” misrasında gizli bir mənanın kodlaşdırıldığı aydın görünür. Ona görə də “qaba” sözünün buradakı mənası digər ifadələrdəki mənalarına uyğun gəlmir. “Qaba Ağac” adi ağac deyil. Qaraca çobanın və Təpəgözün dartıb kökündən çıxartdıqları ağacın da “Qaba Ağac”la heç bir bağlılığı yoxdur, onlar ayrı-ayrı ağaclardır.

“Qaba Ağac” kodunun açarı mətnin özündə verilmişdir. Basat bir neçə dəfə Təpəgözün ölüm həmlələrindən qurtarır. Təpəgöz onu ölmüş bilir və ölmədiyindən xəbər tutunca “Mərə oğlan! Dəxi ölmədinmi?” deyə təəccüblənir. Basat “Tanrım qurtardı” deyir. Axırda Təpəgöz “Sənə ölüm yoxmuş” deyərək ondan kim olduğunu soruşur. Bax onda Basat “atasının Qaba Ağac, anasının Qoğan Aslan” olduğunu açıqlayır.

“Qaba Ağac” kodunun açarı Təpəgözün Basata dediyi “Sənə ölüm yoxmuş” sözlərindədir. Ölümsüz yalnız tanrıdır. Basat da “Atam adın sorar olsan Qaba Ağac, Anam adın deyərsən Qoğan Aslan” deyərkən Təpəgözün sözünün cavabında özünün tanrı övladı olduğunu dilə gətirmişdir. Süleyman Əliyarlıya görə, “Boyları yaradan xalq üçün aslan təsadüfi bir personaj deyil, ulu soykökdən biridir
. 

Bu müqayisələrdən aydın olur ki, Qaba Ağac və Qoğan Asla-nın hər ikisi Tanrının inkarnasiyaya və metamorfozaya uğramış obrazıdır, birinci atanı, ikinci ananı təmsil edir. Ağacın ata obrazı olduğunu Azərbaycan və qaraçay türkləri arasında geniş yayılmış “Ağac kişi” mifik obrazı da təsdiqləyir. Ona “Meşə adamı” da deyilir. Ağac kişi obrazı meşədə yaşayan, insan kimi əyninə köh-nə paltar geyən, hətta çox vaxt insanlara yaxınlaşan bir kişi kimi təsvir edilir. “Yakutların və tuvaların əcdadları olan tayfalardan biri “meşə uryangitləri” adlanırlar”.  

“Qaba” sözünün mənasını açmağın da böyük əhəmiyyəti var. Şumer dilində qaba döş, sinə, qabaq deməkdir. Döşü, sinəni qabırğalar əmələ gətirir. Heç bir şübhə yoxdur ki, qabırğa sözü qaba (döş, sinə) sözünün törəməsidir. Bunu təkcə həmin sözlərin oxşarlığı deyil, başqa faktlar da təsdiq-ləyir. Bir çox dünya xalqlarının mifo-logiyasına görə, Həvva Adəmin qabır-ğasından yaranmışdır. Qabırğadan in-san yaranması mifik düşüncənin sər-hədlərindən kənara çıxa bilmir. Bura-da fikir çox gizli şəkildə deyilmişdir. “Dədə Qorqud”dakı “Qaba Ağac”ın mənası bu mətndəki “Qabırğa”da kodlaşdırılmışdır. Şumerlərin “Dirilik ağacı” qabırğa şəklindədir (3-cü şəkil). Həmin ağacı iki müdrik qoruyur. 

Şəkildən göründüyü kimi, “Dirilik ağacı” insan qabırğasının eynidir. Həm də bu, kişi qabırğasıdır. Həvvanın Adəmin qabırğa-sından yaranması dedikdə də onun ata başlanğıcına işarə edil-mişdir. Orda onurğa sütunu aydınca görünür. Qabırğaların hamısı onurğa sütunundan budaqlanır. Şumer dilində “ti” həm “diri”, “dirilik” (həyat), həm də “qabırğa” deməkdir. Bunlardan başqa, həmin sözün “ox” mənası da var. Bu da həyat və qabırğa sözləri-nin məna, məzmun və funksiyaca bir-birinə bağlı olduğunu göstə-rir. Onurğa insan orqanizmi üçün təkcə skelet funksiyası daşımır. Nəsil artımını təmin edən toxum onurğadakı sümük iliyindən yaranır. “Dirilik ağacı”nın qabırğaya oxşadılması məhz bu sirri özündə ifadə etmək məqsədindən doğmuşdur. Burada o qədər dəqiqlik var ki, onu danmaq mümkün deyil. Həvvanın qabırğadan yaranması dedikdə mütləq Şumer mifologiyasındakı “Dirilik ağacı”nı başa düşmək lazımdır, çünki həmin ağac yaradılışın, həyatın başlanğıcının, qaynağının rəmzidir. Törəyişin və həyatın mayası onurğanın içindəki ilikdədir və həyatın mənasını burada axtarmaq lazımdır. Deyilənlərdən aydın olur ki, “Qaba Ağac”, “Dirilik Ağacı” və “Qabırğa” ata başlanğıcın rəmzidir.

Ağac türk mifik düşüncəsində özünəməxsus yeri olan və mifik yaddaşdan əksər folklor örnəklərinə keçmiş bir obrazdır. Onun ata yaxud ana başlanğıc olması motivi türk folklorunda geniş yayılmışdır. Hətta uşağı olmayanların sehrli alma yedikdən sonra uşağa qalması və doğması motivi bir çox nağıllarımızın süjetində qabarıq nəzərə çarpır. Bu almanı əksər nağıllarımızda uşağı olmayanlara üzü nurlu bir qoca (çox zaman Xızır) verir və bundan sonra onların uşağı olur. Yenə alma (daha doğrusu, ağac!) ata başlanğıcın rəmzi olub, kişi funksiyası daşıyır. Əksər araşdırıcılar doğru olaraq bu qənaətə gəlmişlər ki, ağacın və onun meyvəsi olan almaların doğuluş vasitəsi kimi çıxış etməsi də əski təsəvvürlərdən qaynaqlanır. Bu fikri təsdiqləyən faktlardan biri də almaların Xızırın əlilə verilməsidir. Xızır/Xıdır Şumer panteonun-da yer, su və müdriklik tanrısı Enkinin oğlu Mardukun adlarından biridir, yəni o da tanrıdır.

Ağac obrazına digər türk dastanlarında da çox rast gəlinir. Bunlarda ağac motivi bir-birini təkrarlamasa da, əksər hallarda əcdad funksiyasında çıxış edir və başlanğıcı, kökləri etibarilə bir qaynağa bağlanır. Altayların “Maday-Qara” eposunda eposun qəhrəmanı Maday-Qaranın qoca yaşında bir oğlu olur. Uşaq elə bir vaxt doğulur ki, düşmənlər Maday-Qaranın qocalıb əldən düşdüyünü bilirlər və onun evini talamaq, var-dövlətini, mal-qoyununu sürüb aparmaq, insanlarını kölələşdirmək üçün fürsət gözləyirlər. Maday-Qara yaxşı anlayır ki, Qara-Qula kimi qansız düşmən onun körpə uşağını da öldürəcək. Ona görə  körpə uşağı dağa aparır, onu beşiyə qoyub sıx meşədə bir ağacdan asır. Özü evə qayıdıb arvadına deyir ki, uşaqdan nigaran olma. Mən onu beşiyə qoyub dağda-kı meşədə bir ağacdan asmışam. Uşağı “ağac anası” və “dağ atası” qoruyacaq:

                  Anası tozağacı qucağında isidəcək,

                  Atası dağ onu bəlalardan qoruyacaq
. 

Əski türk mifik düşüncəsində dağ da, ağac da canlıdır, insanqılıq obrazlardır, çünki səma mənşəlidir, tanrılarla ilişgilidir. Burada dağ ata funksiyası daşıdığına görə, ana funksiyası ağaca verilmişdir. Bu fərq mahiyyəti dəyişmir. Maday-Qaranın ağacı uşağın anası, dağı onun atası adlandırması ümumtürk təfəkkü-rünün məhsulu olub, Şumer qaynaqlarında rast gəlinən “Dirilik Ağacı” obrazı ilə həm tipoloji, həm də genealoji bağlılığını saxla-mışdır. Digər türk dastanlarında da ağac obrazı əcdadlardan birini təmsil edir.   

Doğuluşun, törəyişin Tanrı adıyla bağlı olduğu şübhəsizdir. Qabırğa da Tanrıyla bağlıdır. İnsanın 12 cüt qabırğası var. Bu rəqəm Şumer panteonundakı 12 böyük Tanrı cütlüyünə uyğun gəlir. Hər cüt qabırğa onurğanın bir fəqərəsindən budaqlanır. Hər qoşa qabırğanın biri kişi, digəri qadın olmaqla cüt- cüt fəqərələrə bağlanır. Bu cütlüklər Tanrı cütlüklərini təmsil edir: 1. An- Antu; 2.Enki- Ninki; 3. Enlil- Ninlil və s.

 İnsan qabırğasının 12 olması heç də təsadüfi deyil. Şumerin qabırğaya oxşayan “Dirilik ağacı”nda da 12 cüt əsas budaq (üç ədəd sonuncu xırda çıxıntılardan başqa) vardır. Bu sayların üst- üstə düşməsinin və qabırğaların sayının Tanrılarla bağlılığının təsadüfi olmadığını onların ölçüləri də təsdiqləyir. Qabırğalar müəyyən nisbətdə bir- birindən gödək olur. Bu gödəklik Tanrı-ların panteondakı nüfuz rəqəmlərinə tam uyğun gəlir. Məsələn, panteonda Anın nüfuzu 60 rəqəmilə ölçülür. Deməli, ən uzun qabırğa da onunkudur. Enlilin rəqəmi 50-dir və ikinci qabırğa ona uyğundur. Tanrıların nüfuz rəqəmləri bu cür azalır. Qabırğalar da eyni qaydada qısalır.

“Dədə Qorqud”da “Qaba Ağac” simvolik səciyyə daşıyır və birbaşa insana, həm də kişi cinsinə aid edilir. Deməli, Basatın “Atam adın sorar olsan Qaba Ağac” fikrinin Şumer mifik təfək-küründən qaynaqlandığı, “Dirilik ağacı” ilə “Qaba Ağac” ifadə-lərinin eyni anlamda işləndikləri şübhə doğurmur. Bunun əksini düşünmək üçün hələlik əlimizdə heç bir əsas yoxdur.

 Ağac obrazına ilk dəfə “Törəyiş” dastanında rast gəlirik. Altay türklərinin inancına görə, Tanrı Qara xan dünyanı yaradar-kan adaya 9 budaqlı bir şam ağacı əkmişdir. Bu, dünyanın ilk şam ağacıydı və Tanrının simgəsiydi.  

Ağacın həyat rəmzi olması, ata başlanğıcın ondan qaynaq-lanması “Oğuz Kağan” dastanında öz ifadəsini tapmışdır. Bu motiv “Oğuz Kağan” dastanında belədir: “Yine bir gün Oğuz Kağan ava gitti. Önünde bir göl ortasında, bir ağac gördü. Bu ağacın kovuğunda bir kız vardı, yalnız oturuyordu. Çok güzel bir kızdı. Gözü gökden daha gök idi; saçı ırmak kibi dalgalı idi; dişi inci kibi idi. Öyle güzeldi ki, eger yer yüzünün halkı onu görse: Eyvah! Ölüyoruz der ve (tatlı) süt (acı) kımız olurdu.

Oğuz Kağan onu görünce aklı gitti. Yüregine ateş düştü; onu sevdi, aldı. Onunla yattı ve dilegini aldı.

(Kız)  gebe kaldı. Günler ve gecelerden sonra (gözleri) parladı ve üç erkek çocuk doğurdu. Birincisine Gök adını koydular; İkincisine Dağ adını koydular; üçüncüsüne Deniz adını koydular”
.

“Oğuz Kağan” dastanındakı bu motivə olduğu kimi “Oğuz-namə”nin uyğur versiaysında rast gəlinir. Orda da Oğuz Kağan Ağacın koğuşunda bir qız görür, onu alır, üç oğlu olur
.

Hər iki halda Oğuz Ağacla yox, onun qucağındakı qızla evlənir. Burada  ağacın qızın atası yaxud anası  olduğu bilinmir. Ancaq dastanın başqa bir yerindəki mətndə bu sirrin açılışı var. Oğuz Kağan İt-Barak adlı bir tayfa ilə savaşmış və məğlub olmuşdur. Ona görə bir adaya gedib xeyli müddət orada qalmış-dır. Bu zaman əri döyüşdə ölmüş qadınlardan birinin doğum ağrı-ları tutmuş və qadın başqa yer tapmadığından bir ağacın koğuşuna girib orada doğmuşdur (Bu bilgi B.Ögəldən götürülmüşdür. Dastanın M.Ergin nəşrində bu motiv yoxdur). Oğuz xan doğulan uşağa Qıpçaq adı vermişdir. Qıpçaq sözü qədim türkcədə “ağac koğuşu” (içi çürümüş və oyulmuş ağac) deməkdir
. Belə düşünmək olar ki, qadın öz ərinin qucağına sığınmışdır. Deməli, burada ağacın ata olduğu çox aydın ifadə edilmişdir. Onda demək olar ki, “Oğuz Kağan” dastanındakı hər üç halda ağac ata başlan-ğıcı təmsil edir.

P.Xəlilov bu ağacla Basatın “atası” olan ağacı eyniləşdirmiş, hər ikisinin əcdad funksiyası daşıdığını və Basatın ağacı təsadüfən “ata” adlandırmadığını yazmışdır
.

Türk folklorunda ağacın onun üstünə düşən işıqdan uşağa qaldığı motivinə də rast gəlinir. Çin qaynaqlarında saxlanmış bir türk əfsanəsində ağacın üstünə gecələr bir işıq düşür və günlərin bir günü bu ağac beş uşaq doğur. Həmin beş uşaqdan biri tarixdə Buku xan kimi tanınmışdır. Bu mətndə işıq atanı, ağac isə ananı təmsil edir. M.Seyidova görə, ana başlanğıc olan ağac “Dünya ağacı”, ata başlanğıc olan işıq isə Günəşdir
. Azərbaycan və ümumiyyətlə, türk folklorunda geniş yayılmış “günəşin oğlu”, “işıqdan (nurdan) doğulma” motivlərinin hamısı məhz Günəşlə bağlıdır.   

“Oğuznamə”nin uyğur variantında Oğuz Kağana ası çıxan Urum Kağanin qardaşı oğlu Oğuz Kağana deyir:

Bizim xoşbəxtliyimiz sənin

xoşbəxtliyindir, bizim soyumuz

Sənin nəsil ağacının

budağıdır. Tanrı sənə

böyük yer tapşırıb.
 

Bu şeir parçasındakı “nəsil ağacı” Şumer miflərindəki “Dirilik ağacı”nın bir qədər aydın ifadə edilmiş obrazıdır.

“Oğuz Kağan” dastanından gətirdiyimiz misaldakı göl və onun ortasındakı ağac da özündə güclü bir gerçəyi yaşatmaqdadır. Ancaq bu günə qədər o gölün və ağacın kodlaşdırdığı gerçəyi açmaq kimsənin ağlına gəlməmişdir. Qaynaqların araşdırılması göstərir ki, dastandakı göl Xəzər dənizidir. Onun ortasındakı ağac da məhz “Dirilik Ağacı”dır. Onu “Dünya ağacı” da adlandırırlar. Bu ağac haqqında alman alimi Erix Serenin verdiyi bilgilər ma-raqlıdır. O yazır ki, İran miflərindəki “bütün toxumların ağacı”, “bədbəxtliklərin qənimi” ağacı, “xeyirxah və güclü müalicə vasi-tələri ağacı” Xəzər dənizinin ortasındadır. Ikinci ağac da  Xəzər dənizindədir (şübhəsiz, bu dəniz başlanğıcda “göy dənizi, “səma dənizi” adlanmışdır) və Xaoma Qokard (yaxud Qao Kerena) adlanır. Daim bu ağacın ətrafında üzən balıqlar onu pis ruhlardan qoruyur. Yerdəki sarı ağacın mifik proobrazı olan Xaoma bütün müalicə keyfiyyətlərinə malikdir və ölənlər dirilərkən onlara ölməzlik bəxş edən içilən şirəsi var”
.

Buradakı İranı fars kimi başa düşmək lazım deyil. Bu mifin farslara aidiyyəti yoxdur, o türklərə məxsusdur. E.Seren burada bir çox həqiqətlərin üstünə işıq salacaq maraqlı ipucu vermişdir. Onların bəzilərini artıq açıqlamışıq. Məsələn, Xəzər dənizinin “göy dənizi” adlanması onu Şumer qaynaqlarındakı Absu dənizi ilə eyniləşdirməyin yanlış olmadığını göstərir. Absu həm göydən yerə endirilmiş ilk dənizdir, həm də adın açımı “göy dənizi” (ab-göy, su-dəniz) deməkdir. İlk insanı Enki Absu-Xəzər dənizinin qırağında yaratmışdır. Şumerin “Dirilik ağacı”nı Enkinin oğlan-ları Dumuzi və Ningişzid, Xəzər dənizindəki ağacı balıqlar qoru-yurlar. Balıq Enkinin ləqəbidir. Şumerin “Dirilik Ağacı” həyatın həm başlanğıcını, həm də davamını təmsil edir. Xəzər dənizindəki ağac “bütün toxumların ağacı” adlanır. Hər iki ağacın funksiyası eynidir. Deməli, onlar eyni ağacdır. Xəzər dənizindəki ağacın ölməzlik verən şirəsi də maraq doğurur. “Maday-Qara” eposunda Maday-Qara körpə oğlunu beşiyə qoyub meşədə ağacdan asır. Ağac uşağı öz şirəsilə bəsləyir. Xəzər dənizindəki ağacın şirəsi və Maday-Qaranın oğlunu bəsləyən ağacın şirəsi bu ağacları eyniləş-dirmək üçün çox tutarlı faktdır. V.N.Toporov folklordakı ağac şirəsini ana Tanrının südü ilə eyniləşdirmişdir. Ağac daha çox məhsuldarlıq Tanrısı ilə qarşılaşdırılır. Məsələn, Dumuzu- İnanna ilə. “Dünya ağacı”nın şirəsi Xaoma adlanmışdır. Bu şirəni verən ağacın və onu qoruyan Tanrının da adı Xaomadır. Skiflər və sarmatlar həmin Tanrıya inanırdılar. Hətta skiflərin üç boyundan biri Xaoma içkisi hazırlayan skiflər adlanırlar.  Bunlardan başqa, Xaomanın “bütün müalicə keyfiyyətlərinə malik olması” da yuxarıda qoyduğumuz sualı cavablandırmağa imkan verir. Şumer mətnlərindən bilirik ki, Enki Absu/ Xəzər dənizində ilk insanı Ninqursaqla birlikdə yaratmışdır. Ninqursaq sağlamlıq tanrısıdır, bütün xəstəliklərin müalicəsi onun əlindədir. Xaomanın müalicə keyfiyyətləri ilə Ninqursağın sağlamlıq tanrısı olması, Xaomanın Xəzər dənizinə bağlılığı və Enkiylə Ninqursağın da ilk insanı məhz Xəzər dənizinin qırağında yaratdıqları digər faktlarla birlik-də bizim araşdırmalarımızın üstünə aydın bir işıq salır. 

“Dirilik Ağacı”nın- “Dünya Ağacı”nın Xəzər dənizi ilə bağlı-lığını təsdiqləyən faktlar çoxdur. Sibir şamanlarının “Dünya Ağa-cı”nın üzü həmişə cənuba baxır. Bu, onların cənubu öz əcdad-larının vətəni saydıqlarını ifadə edir. Cənub deyəndə Azərbaycan və Xəzər dənizi nəzərdə tutulur. Hələ XX yüzilliyin 20-ci illərində Sibir xalqlarındakı qartal kultunu araşdıran L.Y.Şternberq qısaca olaraq “Dünya Ağacı” obrazına da toxunmuş, onun kökünü Sibirdə deyil, ondan çox-çox uzaqlarda- Xəzər dənizinin sahil-lərində axtarmağı məsləhət görmüşdür
.   

Türklərin qədim mədəniyyət abidəsi olan “Avesta”da həyat və əbədiyyət ağacının adı çəkilir. M.H.Təhmasibə görə, “Avesta”-dakı Berezant dağı Azərbaycanda Elbura adı ilə tanınan Elbrus-dur. Günəş dünyanı bu dağdan seyr etməkdədir. Onun cənub ətəklərində yerləşən Vuruqaş isə Kaspi-Xəzər dənizidir. Haqqında danışılan həyat və əbədiyyət ağacı da haman bu səmavi su qaynağının suyu ilə qidalanır
. Z.A.Raqozina da Xəzərin dünya okeanı olduğunu, “Avesta”da Vuru-Kaşan adlandığını yazmış-dır
. Y.V.Çəmənzəminli yazırdı ki, Kür və Araz çayları arasında yaşayan xalqın inamına görə, “Avesta”dakı Naara ağacı “Kür-qəsb” dənizində bitib, bütün təbiətə ruh verərmiş. B.Abdulla yazır ki, Yusif Vəzirin öz ehtimalına görə, Kürqəsb dənizi bizim bu gün tanıdığımız Xəzərdir
. “Avesta”dan bəlli olur ki, Simurq quşu dənizdə bitmiş bir ağacın başında yaşayır. İsmayıl Öməroğlu yazır ki, bu dəniz Xəzər dənizi, həmin ağac isə Xəzər dənizinin ortasın-dakı Xaoma-həyat ağacıdır
. Xaoma həm tanrının, həm də ağacın adıdır. Onun şirəsi əbədi həyat, ölməzlik verir. “İnannanın yeraltı dünyaya enməsi” adlı mətndə Enkinin yeraltı dünyaya göndərdiyi Kurqar və Qalatur İnannaya dirilik suyu və dirilik otu ilə toxunub onu dirildirlər. Bu motivlər bir-birilə çox yaxından səsləşir. Yuxarıdakı misaldan göründüyü kimi, M.H.Təhmasib də Xəzər dənizinin səmavi su olduğunu vurğulamışdır.  

 “Dədə Qorqud”dakı “Qaba Ağac”ın birini də “Manas”da görürük. Düzdür, o, “Qaba Ağac” adlanmır. Onun adı Bəytərək-dir. Sözün təhrif olunduğu göz qabağındadır. Bay Tanrı sözü Bəytərək şəklinə düşmüşdür. Həmin Ağac belə təsvir edilir: “Bu ağacın kökləri yer altındakı dünyada (ölülər ölkəsində), gövdəsi yer üstündə (yaşayan insanlar ölkəsində) və başı göy üzündədir (Xuda və ruhların ölkəsində)
. “Manas” ensiklopediyasında bu ağacın kutsal olduğu vurğulanmışdır. Bu ağac birinci növbədə, dünyanın üçlü modelini simvollaşdırmışdır. Elə buradan da onun Tanrı simgəsi olduğu nəzərə çarpır. 

Əski türk mifik düşüncəsində Tuba adlı bir ağac obrazı da var. Onun digər ağaclardan başlıca fərqi ondadır ki, kökləri göydə, budaqları yerdədir. Türk mifik düşüncəsinə görə, “hündür və gözəl görkəmli Tuba ağacının budaqları bütün cənnət evlərinin üstünə kölgə salır. Meyvələri yeyilmir. Tuba ağacının hər yarpağı bir insanı təmsil edir. Hər insan öləndə bu yarpaqlardan biri dü-şür”
. Kölgə salmaq tanrıya aiddir. Ona görə “Dədə Qorqud”da deyilir: “kölgəlicə qaba ağacın kəsilməsin”. Burada iki gizli kod var. 1. Tuba ağacı və yeyilməyən meyvə; 2. Qaba Ağac və onun kölgəsi. Hər iki Ağac Tanrını təmsil edir, metamorfozalaşdırılmış-dır (evfemizm). Yeyilməyən meyvə insan, kölgə yer üzüdür. Tan-rı göydədirsə, kölgəsi yer olmalıdır. Məntiq bunun belə oldu-ğunu söyləməyə əsas verir. “Türk mifologiyasına görə, darda qalanlar “Qaba Ağac”ın kölgəsinə sığınırlar. Onlar Tanrıya sığınırlar”
. 

Tarixi-mifoloji baxımdan Tuba ağacı daha əski çağlara gedib çıxır və göy mənşəliliyini, səma mənşəliliyini qoruyub saxlamış-dır. Bəs bu ağacın köklərinin göydə, budaqlarının yerdə olması nə deməkdir? Bu mənasız bir şeydimi? Yoxsa onun kökünün göydə olmasında nəsə bir sirr kodlaşdırılmışdır?

Bu sualları cavablandırmazdan qabaq demək lazımdır ki, kökü göydə olan ağac mifi bir çox xalqlarda var. Burada rus mifologi-yasından iki nümunəyə diqqət yetirməyi lazım bilirəm, çünki onların hər ikisi şərqlə bağlıdır. Qədim rus ədəbiyyatındakı mətn-lərdən birində şərq kilsəsindən və onun yanındakı ağacdan danışılır. Qriqoriy Boqoslova aid edilən bu mətn “Üç xaç ağacının tarixi” adlanır. Bu ağac suyun ortasında təsvir edilir. Çox böyük və gözəldir. Kökü göydə, budaqları yerdədir.

Eyni obraza rus folklorunun başqa bir mətnində də rast gəli-nir: “Dənizdə, okeanda, Kurqan adasında kökləri yuxarı, budaq-ları aşağı baxan bir tozağacı var. Ana Keşiş Boqoroditsa həmin tozağacından ipək saplar sarıyır və qanlı yaraları tikib sağaldır”
.

Fikir verin: bu ağac da şərqdədir. Kilsənin yanındadır. Suyun içindədir. Kökü göydə, budaqları yerdədir. Yaraları sağaltmaq qüdrəti var. Bunların hamısı Tuba və Xaoma ağacları haqqında deyilənlərə uyğun gəlir.

İndi görək bu ağac nəyi təmsil edir? Yenə Sibir şamanlarının inanclarına baxaq. Birincisi. Şamanların “Dünya ağacı” antropo-morfdur (insanqılıqdır). Onun təsvirində belə çoxlu insan cizgiləri var. Bundan başqa, şamanlar ağacın köklərini insanın saçları kimi təsəvvür edirdilər. Bu ağac hazırda Rusiya Antropologiya və Etnoqrafiya Muzeyinin Sibir şöbəsində saxlanır. Onu 1914-cü ildə V.K.Arsenyevin köməyi ilə doktor N.V.Kirillov Botçi çayının sahilində yaşayan oroçilərdən (xalqdır) tapmışdır. Onun kökləri yuxarıdadır. Köklərdən aşağıda gövdənin hər iki tərəfində insan sifəti təsvir edilmişdir. Şamanların təsəvvürlərinə görə, bu ağacla insan arasında bir bağlılıq var. Aşağıdakı fikirlər şamanların dü-şüncəsində bir gerçəkliyin gizləndiyini göstərir. Məsələn, Platon “Timey” əsərində insanı kökü göydə, budaqları yerdə olan ağaca bənzədərək yazırdı ki, “insan yer yox, göy, səma mənşəlidir. Pla-tona görə, baş insanın köküdür və Tanrı onu ruhun ilk dəfə doğul-duğu göyə yaxın yaratmışdır. Ərəb yazıçısı Məsudi Platona əsas-lanıb 
 deyirdi ki, “insan bir ağac olaraq yerə yox, göyə məxsus-dur, bədəninin şaqulluğuna görə, yerdən yuxarı dikəlir. Tanrı bizim başımızı və kökümüzü o yerdən asmışdır ki, ruhumuz ordan gəlmişdir”. Platon bütün əsərlərində ruhun göydən gəldiyi fikrin-də olmuşdur. Türk folklorundakı Tuba ağacı məhz insanın kökü-nün göydə olduğunu göstərir. Bu ağacın kökləri əcdadları, göv-dəsi indiki nəsli, budaqları gələcək törəmələri təmsil edir. Tuba ağacının köklərinin göydə olması insanların əcdadlarının göydən gəldiklərini işarələmişdir.

Altay türklərinin V.V.Radlov tərəfindən toplanmış yaradılış haqqındakı miflərində ilk dəfə tanrıların doqquz budaqlı bir ağac-dan doqquz insan yaratdıqları öz əksini tapmışdır. Onların düşün-cəsində ağac danışır, xəstələnir, kömək umur və sağalır. Ağac ağacı müalicə edir. N.A.Alekseyev telengitlərdən “kam-ağaş” haqqında yazdığı bir əhvalatı belə nəql edir: “Bir dəfə altaylı meşədə “kam-ağaş”ın altında gizlənir və birdən eşidir ki, bir ağac “kam-ağaş”a deyir: “Gedib xəstə ağacı sağaltmaq lazımdır” “Kam-ağaş” cavab verir:

-Bu gün gedə bilmərəm, qonağım var. Sabah gedərəm”
. 

Ağacın xəstələnməsi və “kam-ağaş”ın onu sağaltması Şumer mətnlərində rast gəldiyimiz bir əhvalatla tam üst-üstə düşür. Şumer mətnində Tanrı Enki xəstələnir, sağlamlıq Tanrısı Ninqur-saq əvvəlcə onu sağaltmağa razı olmur, acığı tutduğuna görə giz-lənir, lakin axırda yenə Enkini o sağaldır. Bizim araşdırmala-rımız Şumerin “Dirilik ağacı”nın Enkinin rəmzi olduğunu söyləməyə imkan verir. Onda yuxarıdakı ağacın xəstələnməsi motivi ilə Şumerin “Dirilik ağacı”-nın- Enkinin xəstələnməsi motivini eyniləşdirmək mümkündür. Deməli, telengitlərin söylədikləri əhvalatda xəstələnən və onu müalicə edən əslində tanrılardır.

Sibir xalqlarının mifologiyasında ağac motivi mühüm yer tutur. Q.İ.Pelix yazır ki, ağac motivi Sibir mənşəli deyil, o cənubdan, bəlkə də İran körfəzinin sahillərindən gətirilmişdir
. Əldə olan qaynaqların düzgün təhlili ağac motivinin Xəzər dənizi ətrafında- Azərbaycanda yarandığını göstərir.

Kumukların folklorunda ağac və tanrı haqqında maraqlı epizodlar saxlanmışdır. Onlarda “Tanrı xan ağacı” və ona inam bu gün də yaşayır.

Deməli, hələ çox qədim düşüncələrdə ağac əcdad kimi təsəv-vür edilmişdir. İnsanın ağacdan doğulduğu haqqındakı miflər də bunu söyləməyə əsas verir. Ağac həm ata, həm ana kimi təsvir olunmuşdur. Kökləri göydə olan ağac insanın əcdadlarının göy mənşəli olduğuna bir işarədir. Göytürk etnonimi də məhz bu həqi-qətin daşlaşmış ifadəsidir. Göytürklər əcdadlarının göydən yerə gəldiklərini bilirdilər və ona görə özlərini göytürk adlandırmışlar. 

Xəzərlər Tanrı xanı uca bir ağac kimi təsəvvür edir və ona inanırdılar. Türklər Tanrını çox zaman ağac şəklində təsəvvür edirdilər. Xakaslar iki böyük ağacı əcdad sayır və onlardan birinin Ulgen, digərinin də Humay olduğuna inanırdılar. C.Bəydili yazır ki, “Ağac türk tanrıçılıq sistemində Göy Tanrının simgələrindən biridir”
. Deməli, Basat “Atam adın sorar olsan Qaba Ağac” deyəndə məhz özünün Tanrı oğlu olduğunu, “Tanrım qurtardı” deyəndə də öz əcdadının onu xilas etdiyini söyləmişdir.

Ayrı-ayrı xalqların mifologiyasındakı “Dünya ağacı” əslində Şumer mətnlərində gördüyümüz üçlü dünya modelinin rəmzidir. V.N.Toporova görə, “Dün-ya ağacı”nın budaqları göyü, gövdəsi yerlə göyün arasını və kökləri yeraltı dünyanı işarələmişdir.
 Biz burada dünyanın üç böyük Tanrı- An, Enlil və Enki arasında bölünmüş üçlü modelini aydın görürük.   

Bütün bu deyilənlərdən çıxış edib deyə bilərik ki, Şumerin “Dirilik Ağacı”, Dədə Qorqudun “Qaba Ağacı”, türk mifik düşün-cəsindəki Tuba ağacı, “Dünya Ağacı”, habelə əksər xalqların miflərində rast gəlinən ağaclar Tanrı obrazı olub, tipoloji və genetik cəhətdən bir qaynağa bağlıdır. Bu qaynaq hələlik daha qədim olan Şumerin “Dirilik Ağacı”dır. “Dirilik Ağacı” haqqında aşağıda verilmiş bilgilər onun gerçəkdən əcdad obrazı olduğunu göstərir. Şumerin “Həyat Ağacı”nı Enkinin oğlanları Dumuzi və Ningişzid qoruyurlar. Adap haqqındakı Şumer mifindən bəlli olur ki, Dumuzi və Ningişzid eyni zamanda baş tanrı Anın qapısında keşik çəkirlər. An Enkinin, Enlilin və Ninqursağın atasıdır. Şumer miflərindən bilirik ki, ilk insanı Enki və Ninqursaq yaratmışlar, daha doğrusu, Enki ilk insanın atası, Ninqursaq anasıdır. Deməli, An insanın ulu əcdadıdır. Miflərdən onu da bilirik ki, qəzəbli Enlil Tufan törədib insan nəslinin kökünü kəsmək istəmişdir, lakin Enki insanları xilas etmişdir. Görünür, Enki Tufandan sonra “Dirilik Ağacı”nı yaratmış və insanın nəslini əbədi yaşatmaq üçün onu qorumağı öz oğlanları Dumuzi və Ningişzidə tapşırmışdır.

Enki tanrıdır. Göydən gəlmişdir. İlk insan onun övladıdır. İnsanqılıq ağac obrazındakı göyə, səmaya bağlılıqda məhz insanın göy, səma mənşəliliyi, onun əcdadlarının göydən gəldiyi öz dolğun ifadəsini tapmışdır.    

“DƏLİ DOMRUL” BOYU
VƏ ŞUMER MƏTNLƏRİ
“Dədə Qorqud kitabı”nın ən maraqlı və mükəmməl boyların-dan biri Dəli Domruldur. Bu boy Drezden nüsxəsində var, Vati-kan nüsxəsində yoxdu. Həmid Araslı bunu Vatikan nüsxəsinin üzünü köçürən katibin islam dininə daha çox bağlı olması ilə əlaqələndirmişdir. H.Araslıya görə, “bu dastan (Dəli Domrul boyu-İ.S.) islam zehniyyətinin hələ psixoloji və şüurda qüvvət-lənmədiyini, insanların dini təsəvvür və ənənələrə hələ yabançı olduğunu əks etdirir”. Çünki “burada qəhrəman ilahi qüvvələrlə mübarizə aparır”.
 Tofiq Hacıyevə görə, Domrulun Allahı tanıması “türkün təkallahlılıq, göy Tanrı-sı inamı ilə də özünü doğruldur, eynən islam ölçüsü ilə də”.
 N.Cəfərovun fikrincə isə “Tanrını, Allahı tanımaq, ondan qorxmaq ideyasının “Kitab”da ən kəskin şəkildə irəli sürüldüyü boy- “Duxa qoca oğlu Dəli Domrul boyu”dur. Onun fikrinə görə, “Dəli Domrul boyu” göstərir ki, islama qədərki türk oğuz təfəkkürü islamı müəyyən mühakimə-lərlə, sorğu-suallarla, qeyd-şərtlə qəbul edir, islam türk təfəkkü-ründə boşluğa, ideyasızlığa düşmür”
. 

“Dəli Domrul boyu”nun mətnindən daha çox zamanın ab-havasından və islam dininə fərdi münasibətdən doğan bu fikirlərin hər birində həqiqətin müəyyən izləri var, ancaq çox sirləri mətnin alt qatlarında gizləndiyinə görə, “Dəli Domrul boyu”nun yeni prizmadan baxmaqla daha geniş və dərin təhlili mühüm bir məsələ kimi qarşıda durur. Əfzələddin Əsgər doğru deyir ki, “dastan mətninin bir çox məsələlərinə folklor münasibətinin çatışmadığı duyulur”
. 

Dəli Domrul haqqında ilk fikir söyləyən eposun Drezden nüsxəsini nəşr etdirib dünyaya tanıdan alman şərqşünası H.F.Dits olmuşdur. O, Dədə Qorqud süjetlərinin mənşəyi, xüsusilə onların yunan miflərilə müqayisəsi zamanı türk eposunun orijinallığını və ilkinliyini söyləmişdir
. Onun ardınca Hiyoldeke dastan üzərin-də işləmiş, mətnin çox yerlərini başa düşmədiyindən işini üzə  çıxarmamış, əlindəki materialları tələbəsi V.V.Bartolda vermişdir.

Digər alman alimi Volter Ruben də “Dədə Qorqud”un tədqiqi ilə məşğul olmuş, “Dəli Domrul” boyunun süjetinin bizanslılar yolu ilə “Dədə Qorqud”a keçməsi fikrini irəli sürmüşdür.

  Rus alimlərindən “Dədə Qorqud”la ilk dəfə akademik V.V.-Bartold  məşğul olmuş, “Dəli Domrul” boyunu rus dilinə tərcü-mədə “Rusiya İmperator Akademiyasının Arxeologiya Cəmiyyəti Şərq bölməsinin əsərləri” adlı məcmuənin səkkizinci cildində nəşr etdirmişdir. V.V.Bartold dastan haqqında yığcam bir araşdırma aparmış, Dəli Domrul boyunun indiyə qədər nə müsəlman, nə də Ön Asiya ədəbiyyatında paralelini, oxşarını tapmağın mümkün olmadığını söyləmişdir.
 Bu fikir Azərbaycan qorqudşünaslı-ğında yetərincə təkzib olunmuşdur.

V.V.Bartold bu fikri söyləyərkən türk folkloru ilə kifayət qədər tanış olmamışdır. Bu gün bizə bəlli olan türk ağız ədəbiy-yatı örnəklərində “Dəli Domrul” boyunun süjetinə oxşayan çoxlu motivlər var. Azərbaycan nağıllarında ölüb-dirilmə motivinə geniş şəkildə rast gəlinir. “Məlikməmməd”, “Dostluğun sirri”, “Qızıl qoç”, “Şahzadə Mütalib”, “Tələtin nağılı”, “Barxudarın nağılı”, “Vəfalı at”, “Səmədin nağılı”, “Gülnar xanım”, “Yusiflə Sənubər”, “Comərdin nağılı” nağıllarını araşdıran Ramil Əliyev bu nəticəyə gəlmişdir ki, onlardan bəzilərinin əsasında məhz can əvəzinə can qoyduqdan sonra dirilmə motivi durur
. Hətta bu gün də Azərbaycanda boyun süjetinə oxşayan motivlər yazıya alınmadan yaşayır. Sonra görəcəyik ki, “Ural-Batır” eposunun süjeti “Dəli Domrul” boyu ilə az qala tamamilə üst-üstə düşür. “Gizir” eposunun süjetinin əsasında da insanları kütləvi ölümdən qurtarmaq motivi durur. Kumuk folklorunda geniş yayılmış ölümlə vuruşmaq motivi “Dədə Qorqud”dakına çox oxşayır. “Cavad haqqında nəğmə”də də Cavad adlı qəhrəman Domrul kimi əzrayılla vuruşur:

        Javat batır tartıp alqan savutların deşikdən,

        Azirayil kaçıb çıkqan eşikdən.

  H.Tantəkin Türkmənistan EA Məhtimqulu adına Dil və Ədəbiyyat İnstitutunun Əlyazmaları fondunda “Dəli Domrul” boyuna oxşayan bir nağıla rast gəlmişdir. Bu nağılı 1948-ci ildə Güney Azərbaycandakı türk tayfalarından olan yomutlardan eşit-miş bir nəfərin dilindən Aşqabadda yazıya almışlar. H.Tantəkinin qısa xülasəsindən nağılın süjeti ilə “Dəli Domrul” boyunun ikinci süjetinin eyniliyi aydın görünür. Nağılda Əzrayıl bir gəncin canını almaq istəyir. O da ata-anasına üz tutur, ancaq son anda yalnız öz arvadı onun canı əvəzinə can verməyə razı olur. Bu da allaha xoş gəlir və gəncə 120 il ömür verir. H.Tantəkin hazırda türk folklo-runda “Dəli Domrul” boyunun beş variantı olduğunu söyləmiş-dir.
 Böyük türk alimi Fuad Köprülüzadə yazırdı ki, “əski türk şamanlığında bir xəstənin yerinə digər kimsənin özünü qurban verməsi etiqadı mövcud olmuşdur”.
 Dilimizdə işlənən “Canını sənə tapşırdı”, “ömrünü sənə bağışladı” kimi deyimlər də bu motivlə bağlı yaranmış formullardır. Bizim müşahidələrimiz də türk folklorunda bu boyun süjetinə oxşar motivlərin daha çox olduğunu göstərir. 

Sonralar boyun süjeti ilə bağlı tədqiqatçılar arasında fikir ayrılığı yaranmışdır. Alimlərin bir qismi H.F.Ditsin və V.Rube-nin, digərləri V.V.Bartoldun fikirlərinə tərəfdar çıxmışlar. Burada onların hamısını sadalamağa ehtiyac olmasa da, yanlışlıqların nədən doğduğunu aydınlaşdırmaq üçün bəzilərinə yığcam şəkildə toxunmaq lazım gəlir.

“Dədə Qorqud” süjetlərinin orijinallığını və ilkinliyini, kənar-dan alınmadığını söyləyən alimlərin əksəriyyəti əslində F.Ditsin və V.Rubenin fikirlərilə tanış olmamışlar. Onlar öz araşdırmaları nəticəsində bu qənaətə gəlmişlər. İkincilər isə demək olar ki, yetərincə araşdırmalar aparmadan V.V.Bartoldun fikirlərini bu və ya digər şəkildə təkrarlamışlar. 

V.M.Jirmunski Təpəgöz obrazının mənşəyindən danışarkən doğru olaraq onun yunan Polifemindən qaynaqlanmadığını  de-mişdir. Dəli Domrul obrazından və həmin boyun əsas ideyasından danışarkən isə V.M.Jirmunski  V.V.Bartoldun fikirlərini təkrarla-malı olmuşdur. O, P.A.Falevə əsaslanaraq “Dəli Domrul” boyu-nun yunan mifləri ilə əlaqəsindən–həmin miflərin bu boyun ilkin qaynağı olduğundan geniş danışdıqdan sonra “Arslan Kağan” adlı əfsanə ilə “Dəli Domrul” boyu arasındakı oxşarlıqlara əsaslanıb onu da boyun qaynaqları sırasına daxil etmişdir.
 Mirəli Seyidov da əfsanə ilə “Dəli domrul” boyu arasındakı oxşarlıqdan danış-mışdır.
 Təəssüflər olsun ki, V.M.Jirmunski və M.Seyidov “Arslan Kağan” əfsanəsini ermənilərin adına çıxmaqda çox böyük yanlışlığa yol vermişlər. Fikir verin: “Arslan Kağan”.  Onun adı kimi süjetinin də türk mənşəli olduğunu gizlətmək mümkün deyil. Arslan, Aslan türk folkloru üçün səciyyəvi addır və ona çox rast gəlinir. Azərbaycan folklorunda Aslan personajları xüsusilə çoxdur. “Kəlləgöz” nağılının qəhrəmanı da Aslandır. Altayların “Malçi-Mergen” eposunun əsas personajlarından biri Arslan Kağandır. XIX əsrin sonlarında Q.N.Potaninin Sibir türklərindən topladığı folklor örnəklərində də Aslan adlı qəhrəmanlar var.  

Onu da bilmək lazımdır ki, Arslan şəxs adı etnonim mənşə-lidir. Qıpçaq tayfalarından biri ars adlanmışdır. Deməli, ars etnonimi və ondan yaranmış Arslan şəxs adı istisnasız olaraq türk sözüdür. Arslan adlı çoxlu türk xaqanları olmuşdur: Qılıc Arslan, Qızıl Arslan, Qara Arslan və s.    

Əmin Abid yazır ki, Misirdə yaşamış türk soylu Əbubəkr Abdullah ibn Aybək Davadarı türklərin “Oğuznamə” kitabının hələ 793-cü ildə farscadan ərəbcəyə çevrildiyini və onunla birlik-də “Arslan Kağan” nağılını gördüyünü söyləmişdir.
 Deməli, çox qədimdən “Arslan Kağan” nağılı türk folklor örnəyi kimi farslara və ərəblərə bəlli olmuşdur. Sübuta ehtiyac yoxdur ki, eyni adlı türk nağılını ermənilər yalnız öz dillərinə tərcümə etmişlər.

P.A.Falev “Dəli Domrul” boyunu yunan mifləri ilə müqayisə etsə də, fikrini belə yekunlaşdırmışdır: “Ərinin ruhu əvəzinə öz ruhunu verən arvad mövzusuna noqaylıların “Çora Batır”  haqqın-da əfsanəsində rast gəlirik. Ola bilsin ki, həmin mövzu qədim türk mənşəlidir”.
 Niyəsə V.M.Jirmunski P.A.Falevin bu fikrinə toxunmamışdır. V.M.Jirmunski “Dəli Domrul” boyundakı süjetin yunan miflərindən gəldiyini iki arqumentlə əsaslandırmağa çalışmışdır: 1. Süjetin yunan torpağındakı qədimliyi (e.ə. IV əsrdə yazıya alınması); 2. “Domrul” və “Digenis” arasındakı birbaşa əlaqə türk eposu üçün səciyyəvi olmayan Duxa adı ilə təsdiq-lənir.
 V.M.Jirmunskinin hər iki tezisinin yanlışlığı M.H. Təhmasib tərəfindən vaxtında təkzib edilmişdir. Birinci tezis barədə bir qədər sonra danışılacaq. “Duxa adının türk eposu üçün səciyyəvi olmadığı, onun Digenislə eyniləşdirilməsi”nin yanlışlı-ğını M.H.Təhmasib belə ifadə etmişdir: “Digenislə isə bu adın (Dəli Domrul-İ.S.) heç bir əlaqəsi yoxdur”.
 

Dəli Domrul və Digenis adlarının bağlılığından danışarkan yalnız birincinin ilkin, ikincinin onun törəməsi olduğunu qəbul etmək mümkündür. Burada mütləq türk sözlərinin yunan dilinə keçərkən necə tanınmaz şəklə düşdüyünü, yunan sözlərinin isə türk dilində az qala dəyişmədiyini nəzərə almaq lazımdır. Hər iki dilin alınma sözlərə münasibəti kontekstində yanaşdıqda qətiyyətlə demək olar ki, Digenis adı Domrulun yunanlaşmış variantından başqa bir şey deyil. Bu fikri təsdiqləmək üçün türk dilindən yunan dilinə keçərkən tanınmaz şəklə düşmüş yüzlərlə şəxs və yer adları göstərmək olar. Ən böyük türk tayfala-rından biri olan qıpçaqları ruslar “poloves”, yunanlar isə “kuman” adlan-dırırdılar. Göründüyü kimi, hər iki dildə etnonim tanınmaz şəklə düşmüşdür. Nəhayət, Domrul adı Şumer tanrısı Dumuzi ilə eyni köklüdür. Tofiq Hacıyev Dumuzi/Tomiris/Domrul adları arasında bağlılıq görməkdə haqlıdır.
 Dumuzu- ölüb-dirilmə və Domrul-Əzrayıl süjetlərinin oxşarlığı da bu adların eyniliyini təsdiqləyir.  

Əli Yazıçıoğluna məxsus “Oğuznamə”də belə bir alqış var: “Səlim oğlu Qaramanı sevib, Tanrı yaradan; ulu sultan budağı; altun körpü yapan; Əzrayılla savaşan; salxım-salxım don geyən; sakar atını oynadan Tokuş Qoca oğlu Toğrul Sultan”. Vaxtilə B.Ögəl Tokuş Qoca oğlu Toğrul Sultanın Dəli Domrulla eyni şəxs olduğunu yazmışdır. V.M.Jirmunski və Ə.Bican Ərcilasun da Toğrul və Domrulun eyni şəxs və ad olduğunu vurğulamışlar. V.Sultanzadə “Dəli Domrul” boyu ilə Şumer qaynaqları arasında paralellər aparıb yaxın oxşarlıqlar, eyniliklər tapmış, Ə.Yazıçı-oğlunun “Oğuznaməsi”ndəki Toğrul Sultan və Dumuzu arasın-da bir bənzərlik olduğunu, lakin Toğrul Sultandan fərqli olaraq Dumuzunun bir sultan olmadığını söyləmişdir.
 Dumuzi həm tanrı, həm də I Uruk sülaləsinin üçüncü xaqanıdır.        

Xalıq Koroğlu “Dəli Domrul” boyu haqqında V.V.Bartoldun fikirlərini olduğu kimi təkrarlamışdır: “...beşinci Oğuznamə (“Dəli Domrul” boyu – İ.S.) nə tipinə, nə də mövzusuna görə “Qorqud kitabı”nın ümumi kompozisiyasına uyuşmur və başqa Oğuznamələr arasında yad görünür. Boyu oğuzlarla nə etnik, nə tarixi elementlər, nə də qəhrəmanların tərkibi (burada “Qorqud kitabı”ndakı çoxsaylı oğuz bəylərindən heç biri yoxdur) bağ-layır..”.
 Lakin X.Koroğlu başqa bir yazısında bu yanlışlığı düzəldərək söyləmişdir ki, “ölümdən qaçmaq mövzusu qədim oğuz mənşəlidir, ona səlcuqlar sülaləsinin əsasını qoymuş Səlcuq-da da rast gəlinir və çətin ki, bu motivi V.M.Jirmunskinin düşün-düyü kimi, yunan mifologiyasına bağlamaq mümkün olsun.
   

Əli Sultanlı “Dəli Domrul” boyu haqqında maraqlı fikirlər söyləmişdir: “Kənardan ölümə şıllaq atan, lakin ölüm qarşısında payız yarpağı kimi əsən insanın canlı timsalını ancaq  qüdrətli bir şair yarada bilərdi. Surət boyun əvvəlindən axırına qədər tədrici üsulla inkişaf etdirilmişdir. Surətin inkişafını 3 mərhələyə bölmək olar: 1. Ölümdən qorxmayan dəliqanlı Domrul; 2. Ölüm qarşısın-da zavallı Domrul; 3. Bağışlanmış Domrul. Dəli Domrul bütün Azərbaycan ədəbiyyatında əvəzsiz və orijinal bir surətdir. Onun nə sələfi, nə də xələfi var”.
 Əli Sultanlı süjetin orijinallığını doğru qeyd etmiş, lakin onun sələfinin və xələfinin olmadığını söyləyərkən yanlışlığa yol vermişdir. Yuxarıda deyildiyi kimi, bu süjetin türk folklorunda onlarla variantı var.

Paşa Əfəndiyev “Dəli Domrul” boyunun süjetindən danışar-kən onun yunan miflərindən götürüldüyünü söyləmişdir”.

Kamal Abdullaya görə “Oğuz və yunan mifləri bu münasi-bətləri (ata-ana-oğul, ər-arvad- İ.S.) sanki bizim üçün tamam yeni bir tərəfdən təqdim edir. Və bu spesifik təqdimat qoşa şəkildə iki variantda, özü də hansının əvvəlinci, hansının sonrakı olmasını anlamağa imkan verməyən bir tərzdə üzə çıxır”
.

Boyun əsas süjetini təşkil edən can əvəzinə can qoymaq motivinin qədim yunan miflərindən qaynaq-landığı fikrini V.M.Jirmunskidən sonra O.Ş.Gökyay və başqaları da qəbul etmiş-lər. Azərbaycan qorqudşünaslarından ilk dəfə M.H.Təhmasib “Dəli Domrul”  boyuna bu süjetlərin “kənardan gəldi”yini söylə-yənlərə üz tutaraq demişdir: “Son zamanlarda “Kitabi-Dədə Qorqud”u tədqiq edən bir sıra görkəmli alimlər belə fikrə gəlmiş-lər ki, guya bu süjet Dədə Qorqud dastanları sırasına kənardan, hətta xaricdən gəlmişdir”. M.H.Təhmasib yunan miflərinin erkən dövrlərdə yazıya alındığının və geniş yayıldığının, bunun qarşılı-ğında türk miflərinin yazıya alınmadığının əsas arqument olmadığını çox yerində dəyərləndirmişdir: “...hər hansı bir əsərin bir xalq içərisində çox qədimlərdən bəri dəfələrlə toplanması, yazıya alınması heç də o əsərin ancaq həmin xalqa mənsub olması demək deyildir. Eləcə də hər hansı bir əsərin bir xalqda toplanıb yazıya alınmaması heç  də həmin əsərin xalqda olmadığını sübut etmir.
 Folklorunu toplayıb yazıya alan xalq yunanlar, folkloru-nu toplayıb yazıya almayan xalq isə türklərdir. M.H.Təhmasib “Dədə Qorqud” eposunun yaranma tarixinin və boyların mənşəyi-nin təhrif edilməsi ilə bağlı çox doğru olaraq demişdir: “Abidə ona görə X-XI əsrlərə aid edilir ki, biz səlcuqilər axınının bu əsrlərdə baş vermiş olduğuna, oğuzların da buraya bu illərdə gəldikləri haqqında yazılanlara ehkam kimi inanmış, əsl həqiqəti üzə çıxarmaq üçün səy göstərməmişik”.
 Bu gün elmin qarşısın-da duran vəzifələrdən biri həmin yalançı doqmaları dağıtmaqdır.  

M.H.Təhmasibin fikirlərini davam etdirən Şamil Cəmşidova görə, “Dəli Domrul” boyunun əsas süjetini təşkil edən can əvəzinə can qoymaq motivi Azərbaycan xalqının öz içərisində yaranmış, onun şifahi xalq ədəbiyyatında orijinal və dərin köklərə malik olmuşdur. Çünki qadının öz ərinin təhlükəsizliyi yolunda fəda-karlıq göstərməsi “Dədə Qorqud” boylarının hamısına xas olan bir xüsusiyyətdir”.

Bəhlul Abdulla “Dəli Domrul” boyu ilə bağlı ayrıca araşdırma aparmış, özündən əvvəlki əksər qaynaqlara nəzər salmış, onları saf-çürük edərək Dəli Domrul və onun atası Duxa Qoca adlarının, boyun süjetinin mənşəyini açıqlayaraq bu qənaətə gəlmişdir: “..Dəli Domrul”un süjetini, istərsə də boy qəhrəmanının özünün və atasının adını ayrı-ayrı yabancı ünvanlarda yox, əski türk miflərində, türk adlarında axtarmaq gərəkdir.
 B.Abdulla öz araşdırmalarını  belə tezisləşdirmişdir: “Bu, sadəcə olaraq, oğuz-larda Tanrının vahidliyinə inamı, folklor poetikasının prinsiplə-rinə uyğun olaraq, çox sonralar özünə hopduran, təsirə düşməyən, türk adlarını içində yaşadan bir boydur. Bu boy “Kitab”dakı ən əski boylardan biri, çox olsun ki, birincisidir”.
 Boyun ən əski mifoloji xarakter daşıdığını A.Acaloğlu da qeyd etmişdir
.

Kamran Əliyev bu məsələni aydınlaşdırmaq üçün sualı belə qoymuşdur: “Dəli Domrul” boyu eposun strukturunda təsadüfdür yoxsa zərurət? O hərtərəfli müqayisəli araşdırmalar apardıqdan sonra bu qənaətə gəlmişdir ki, “Dəli Domrul” boyu eposun struk-turundan- süjetindən, kompozisiyasından, poetika elementlərin-dən ayrılmaz və təcridolunmazdır. Hətta “Dəli Domrul” boyu olmasaydı, sözsüz ki, epos öz bitkinliyini, dərin məna siqlətini, əzəmətini və monumentallığını xeyli itirmiş olardı”.

Faruq Sümər Duxa adının qədimliyini və türk mənşəli olduğunu xüsusi vurğulamışdır.
 Səlcuqlar sülaləsinin əsasını qoymuş Səlcuqun atasının adı Dukak olmuşdur. Xalis türk olan ulusların ən yüksək idarə məmuruna Daruqa deyilmişdir.
 Onun sadə və daha asan tələffüz forması Duqa/Dukadır. Oğuzlarda yad dillərdən gəlmə şəxs adları olmadığından Duxa adının kökünü mütləq türk dilində axtarmaq lazımdır.   

 “Dədə Qorqud”dakı Duxa adının yunan mənşəli olmadığını qaynaqlar da təsdiqləyir. Əvvəla, bilmək lazımdır ki, Bizans tarixində Duka adına ilk dəfə X əsrdə rast gəlinir.
 İkincisi, “Digenis Akrit” haqqın-da Bizans poeması XI əsrdən sonra yaranmışdır. Üçüncüsü, bu poemaya qədər Bizans  folklorunda onun qaynağı hesab ediləcək heç bir əsər olmamışdır. Homerə qədər və Homerdən sonra yunan xalqının “Digenis Akrit”dən başqa bir dənə də qəhrəmanlıq eposu yoxdur.
 Homerin əsərləri isə müəllifli və ya-zılı abidələrdir, onları xalq eposu adlandırmaq olmaz. Dördüncüsü, poemada yalnız yunanların deyil, başqa xalqların da yaradıcılığında mövcud olan epik motivlərə rast gəlinir. Beşincisi, Digenisin tarixdəki prototipinin axtarışı heç bir nəticə verməmişdir.
 Bizans tarixçisi Mixail Psell də “Digenis Akrit” poemasının qəhrəmanlarının prototiplərini X əsrdə yaran-mış Duxa nəslinə bağlamağa çalışmışdır. Lakin onun “Xrono-qrafiya” kitabının tərcüməçisi Y.N.Lyubarski bu bağlılığn tamamilə şübhəli olduğunu söyləmişdir
. 

Duxa adına Kumuk folklorunda Aduqa şəklində rast gəlinir. “Cavad haqqında nəğmə”də Aduqa ölümlə vuruşan Cavadın atasının adıdır. Duxa oğlu Dəli Domrul da ölümlə vuruşur. Motivlərin eyniliyi Aduqa adının Duxanın fonetik variantı olduğunu göstərir. A.M.Acıyevə görə, Aduqa, Duxa, Duka, Duha eyni adın variantlarıdır. Aduqa Kumukun bəzi rayonlarında məhz Duxa/Duka/Duha kimi tələffüz olunmuşdur
. Kumuk alimi “Ca-vad haqqında nəğmə”ni islamdan daha qədim dövrlə bağlamışdır.

 Başqırd folklorunda Altunduqa-Batır epik qəhrəmanlardan birinin adıdır. “Altun”və “Batır”  müstəqil sözlərdir və mənaları aydındır. Ona görə “Duqa”nın da müstəqil söz olub, “Altun”a qoşulduğu şübhəsizdir. 

Duxa adının Deke formasına digər türk xalqlarının folklo-runda da rast gəlinir. V.V.Radloffun Sibir türklərindən topladığı folklor örnəklərindən biri “Buğa-Dəkə” adlanır. Buğa-Dəkə şəxs adıdı.
 

Bəzi qaynaqlarda Daku və Debuka şaman adlarına rast gəlinir. Burada Duka adının metateza nəticəsində Daku şəklinə düşdüyü və Debukanın isə onun fonetik variantı olduğu aydın görünür.

Dəkə/Duka/Daku/Debuka adları ilə Duxa arasındakı bu fərq Sibir türklərinin tələffüzündən və adların rus transkripsiyasından irəli gəlmişdir.

Əjdər Fərzəli də Duxa adının Duğ kökündən yarandığını yazır.
 Dügər şəxs adının, Dügər etnoniminin və Düyərli toponimlərinin Duxa adı ilə bağlanmağı Duxa adının qədimliyini və türk dilinə məxsusluğunu təsdiqləyir, çünki “qədim dövrlərdə etnonimin dil mənşəyi etnosun öz dili ilə bağlı olmalıdır”.
  

Deməli, poemadakı Duka adını Bizans tarixində rast gəlinən Duka adları ilə eyniləşdirmək yanlışdır. Nəhayət, Duxa şəxs adına yunanlardan ən azı min il əvvəl yaşamış Anşan çarlarının adların-da rast gəlinir. Məsələn, I Şuruk Duxa belə adlardandır.
 Şumer çarlarından Akalam Duq(a) və Meskalam Duq(a) adlarının sonun-dakı Duqa sözünü alimlər çox zaman Duq kimi oxuyurlar. Halbuki Şumer dilində sözlərin sonunda saitlərin yazılmadığını nəzərə alsaq, bu adları Akalam Duqa və Meskalam Duqa kimi oxumaq olar. S.Qaşqay yazır ki, Xorxor qayasının 3-cü sütununda Dukama şəhərinin adı çəkilir.
 İ.Cəfərsoylu bu faktı digər qaynaqlarla tutuşduraraq Dukama sözünün Duka tanrısına tapınan etnos demək olduğunu yazır.
 Şumer panteonundakı Göy tanrısı Anın arvadlarından birinin adı Qatum Duq(a) olmuşdur. Sözün tərkibin-əki “qatum”un “xatun” olduğu aydın görünür. Qudeya da Tanrı Qatum Duqa və Şirpurlu çarının oğludur
. Onda bir məsələ də aydınlaşmış olur ki, Duka//Duxa tanrı adı olub, epitet kimi Şumer çarlarının adlarına qoşulmuşdur. Əgər Duxa doğrudan da Tanrı adıdırsa, onda bu, R.Əliyevin Domrulun Tanrı ilişgili mifoloji qəhrəman olması fikri ilə tam üst-üstə düşür.
  

Şumer mətnlərində bu sözə Duku şəklində də rast gəlinir. M.İ.Çığ yazır ki, Şumer tanrılarının göydə Duku adlı toplantı yerləri və kürsüləri vardı.
 S.N. Kramer onu “tanrıların yaratma otağı” kimi tərcümə etmişdir.
 “Yaratmaq” deyəndə çox güman ki, “doğmaq” nəzərdə tutulmuşdur. Onu “doğum otağı” kimi başa düşmək daha doğru olar. Onda Duxa adının “doğmaq” kökündən yarandığı haqqında Ə.Fərzəlinin fikri də öz təsdiqini tapır. Bəllidir ki, tufandan əvvəl 7 müdrik haqqında miflər olmuşdur. Uruk yazarları ya ağızlardan eşidib yaxud yazılı qaynaqlardan götürüb onların adlarını yazmışlar. İ.S.Kloçkova görə, hansısa iri və dəyərli əsər müəllifi olan müdriklərdən bir neçəsinin adı kataloqlarda saxlanmışdır. Onların arasında Duqqa adı da var.
 Adın əvvəlində “müdrik” determinativi olaraq “m” işarəsi qoyulmuşdur: m en-me-duq-qa. 

Şumer dilində ayrıca “duğa” sözü də var. Onun “şən, sevinən” mənalarında işləndiyi göstərilmişdir.

Yuxarıda deyilənlər Duxa adının yunan mənşəli olmadığını, türklərdən bizanslılara keçdiyini söyləməyə əsas verir.

“Dəli Domrul” boyu iki süjet xətti üzərində qurulmuşdur: 1. Ölümdən qorxmamaq, Əzrayılla vuruşmaq, Əzrayılı öldürüb xalqın canını ondan birdəfəlik qurtarmaq; 2. Can əvəzində can qoymaqla ölümdən xilas olmaq.

Süjetin hər iki qolu maraqlı və orijinaldır. Bu motivləri yunan mifləri ilə müqayisə etmək o qədər də uğurlu nəticə vermir. Birin-cisi, Evripidin “Alkesta” əsərinin qəhrəmanı Admet can əvəzində can verib ölümdən qurtarmaq üçün öz arvadına yalvarırsa, Dəli Domrul öz arvadından bunu xahiş etmir. Alkesta Admetin xahi-şindən, minnətindən sonra öz ərinin canı əvəzinə can verməyə razı olursa, Dəli Domrulun arvadı bunu heç bir xahiş-minnətsiz eləyir. Dəli Domrulun arvadının sevgisi Alkestanın sevgisini kölgədə qoyur. Bu müqayisədən aydın görünür ki, “Dəli Domrul” boyu-nun süjeti daha qədim və daha orijinal olub, yunan mifində təhrif edilmişdir. Bu o deməkdir ki, yunan mifi ilkin qaynaq olmamış-dır. Alman alimi Valter Ruben də məhz Dəli Domrulun arvadının bu fədakarlığına görə boyun “Alkesta” əsərindən üstün olduğunu söyləmişdir.
 İngilis alimi Paul Mirobil isə “Dəli Domrul” boyu-nu “Alkesta” əsəri ilə bağlayanların fikirlərinə şübhəylə yanaşmış, “bu boyu digər boyların davamı hesab etmişdir”.
  Son sözü Şumer qaynaqları deyir. Həmin qaynaqlar çoxlarına qaranlıq görünən bu problemin üzərinə işıq salmağa imkan verir. Burada Şumer qaynaqları ilə bir neçə paralel aparmağa ehtiyac yaranır.

Birincisi, ölümün nə demək olduğunu başa düşməmək. Mətndən bəlli olur ki, Dəli Domrul ölüm anlayışından uzaqdır. Ona görə də Əzrayılı tapmaq, onunla savaşmaq, çəkişmək, dirəşmək istəyir: Dəli Domrul körpüsünün yanında çoxlu adam görüb ora gəlir:

· Mərə qavatlar, nə ağlarsız? Mənim körpümün yanında bu qovğa nədir? Niyə şiyvən edərsiz?- dedi.

Ayıtdılar:

· Xanım, bir yaxşı yigidimiz öldü. Ona ağlarız,- dedilər.

Dəli Domrul aydır:

· Mərə, yigidinizi kim öldürdü?

Ayıtdılar:

· Vallah, bəy yigit, allah taaladan buyruq  oldu, al qanatlı Əzrail ol yigidin canını aldı.

Dəli Domrul aydır:

· Mərə, Əzrail dediyiniz nə kişidir kim, adamın canını alır? Ya qadir allah, birliyin, varlığın həqqiçün Əzraılı mənim gözümə göstərgil! Savaşım, çəkişim, dirəşim, yaxşı yigidin canın qurtarayım.

Əzrayılı axtarmaq, onunla savaşmaq ideyası insanın ölümü ilə barışmamaq deməkdir. Deməli, bir igidin öldüyünü görənə qədər Dəli Domrul insanın ölümünü ağlına belə gətirmir, yəni onun ölüm haqqında təsəvvürü yoxdur. Təkcə bu fakt həmin motivin tarixinin nə qədər qədim olduğunu aydın göstərir. Şərqdə bu motiv mövcud olanda yunanlar hələ yox idilər. Söhbət tarixin başlanğıcından, Şumer dövründən gedir. Bilqamıs dostu Enkidu ölənə qədər ölümün nə demək olduğunu bilmir. Yalnız Enkidu öləndən sonra başa düşür ki, bir gün onun özü də öləcək. Ona görə ölümün səbəbini və çarasını axtarır. Uzun əzab-əziyyətdən sonra ölümsüzlük çiçəyini tapsa da, onu ilan oğurlayır. Bilqamısın başına gələn bütün əhvalatlar “Dədə Qorqud”da qorunub saxlan-mışdır. Aşağıdakı formullarda bu iki əsərdəki süjetlərin eyniliyini aydın görmək olur:

 “Bilqamıs və ölməzlər dağı”              “Dədə Qorqud Kitabı”

Enkidu ölür                                           Bir oğuz igidi ölür

Bilqamıs dostunu ağlayır                      Oğuzlar öz igidlərini                      

                                                               ağlayırlar

Bilqamıs insanların ölümünə                Dəli Domrul insanların    

acıyır                                                     ölümünə acıyır                                                                

Bilqamıs ölümün çarasını                     Dəli Domrul Əzraili 

Tapmaq fikrinə düşür                           öldürmək  fikrinə düşür

Bilqamıs insanların ölümlü                  Dəli Domrul ölümdən 

yarandıqlarını anlayır                            qurtulmağın

                                                               mümkünsüzlüyünü              

                                                               anlayır

Bilqamıs ölməzlik çiçəyini                   Dədə Qorqud ölmək 

 tapır, lakin ilan onu                              istəmir. Yatır. Yuxuda

 oğurlayır.                                              onu ilan çalır  və ölür.

Əslində Bilqamısın tapdığı çiçəyi ilanın oğurlaması ilə Dədə Qorqudu ilanın vurması tamamilə eyni motivdir. Hər ikisində ölümün alın yazısı olduğuna, insana ölməzliyin verilmədiyinə işarə edilmişdir. Süjetin sonu da tamamilə bir-biriylə üst-üstə düşür. Tanrı Dəli Domrula yüz qırx il ömür vermişdir. Bilqamıs da təxminən elə o qədər yaşamışdır, çünki yüz iyirmi altı il çar olmuşdur. Bunun da üstünə on dörd yaş cavanlığını gələndə yüz qırx eləyir. Yuxarıdakı müqayisədən göründüyü kimi, “Dəli Domrul” boyunun süjetini təşkil edən birinci motivin tarixi yunan miflərindən daha qədim olub, öz kökləri ilə Şumer qaynaqlarına bağlanır. Bu da həmin motivin ilk dəfə Şərqdə yarandığını, dün-yaya buradan yayıldığını, yunanların onu sonralar türklərin yadda-şından eşitdiklərini və mənimsəyərək öz əsərlərinə daxil etdik-lərini söyləməyə tam əsas verir.

Ölümlə barışmamaq, allahdan ömür istəmək və bunun real-laşması motivi ilə bir də Şumerli şair Ludingirranın kitabında rastlaşırıq. Kitabın on üçüncü lövhəsindəki mətndə Ludingirranın bir gün dostu Şeşdadanı üzüntü içində gördüyündən söhbət açılır. Ludingirra ondan niyə qəmgin olduğunu soruşur. O da ölümdən qurtarmaq üçün tanrısı Babaya yalvardığını söyləyir:

            Qartaldan qaçan bir quş kimiyəm,

              canımı qurtarmaq istəyirəm.

           Ölümdən qaçıb sənin qucağına sığınıram,

                          ölümün əlindən al məni!


Mən gənc bir adamam, ölümüm

                          üçün bir ağı  söyləyirəm.

                 Yaşamım məndən uzaqlaşır.


Bir inək öz buzovunu

                   qoruduğu kimi qoru məni!


 Məni doğan anam kimi

                            acı mənim halıma.

Buradakı tanrıdan ömür istəmək motivi Dəli Domrulun tanrı-dan ömür istəmək motivi ilə üst-üstə düşür. Mətndə insan-tanrı və ana-bala münasibətini görürük. Şeşdada-bala və Baba-ana paraleli mətndə ana-bala münasibətinin ifadəsinə çevrilmişdir. 

Boyun süjetini təşkil edən ikinci motiv- can əvəzində can qoymaq motivi birincinin davamı olub, məhz onun özündən budaqlanmışdır. Eposda Dəli Domrul Əzrayılın dalınca düşür, onu öldürmək istəyir. Bir dəfə Əzrayıl onun gözünə görünür. Dəli Domrul qara qılıncını sıyırıb Əzrayılın üstünə cumur. Əzrayıl bir göyərçin olub bacadan qaçır. Əzrayıl ikinci dəfə Dəli Domrulun atını hürküdür. At onu yıxır və Dəli Domrul yerə dəyib “başı bunalır”. Əzrayıl onun sinəsinə çökür ki, canını  alsın. Dəli Dom-rul ona yalvarır. Əzrayıl deyir:

-Mərə, dəli qavat! Mənə niyə yalvarırsan? Allah-taalaya yalvar! Mənim də əlimdə nə var? Mən dəxi bir yumuş oğlanam- dedi.

Dəli Domrul aydır:

· Ya pəs can verən, can alan allah taalamıdır?
.

Dəli Domrulun hələ Əzrayıl və Allah haqqında təsəvvürləri o qədər az və bəsitdir ki, təkcə bu fakt motivin hansı dövrün yadigarı olduğunu deməyə bəs eləyir. Əzrayılın bu sözlərindən sonra Dəli Domrul allaha yalvarır. Dəli Domru-lun sözləri Allaha xoş gəlir, Əzrayıla deyir:

· Çün mərə qavat mənim birliyim bildi, birliyimə şükür qıldı, ya Əzrail, Dəli Domrul can yerinə can bulsun, onun canı azad olsun, -dedi.

Eposda canı əvəzinə can bulmaq ideyası burada ortaya çıxır. Nə atası, nə anası Dəli Domrula can qıymırlar. Bəzi mütəxəssislər belə düşünürlər ki, Domrulun ata-anası qocadır, doğub-törəmək potensialı yoxdur, ona görə də Domrulun həyatını onlarla dəyiş-mək, əvəzləmək olmaz”.
 Burada nə qədər güclü mifoloji düşün-cə olsa da, gerçəklik ondan daha üzdədir. Motivin mahiyyətində ata-oğul, ana-oğul və ər-arvad sevgisi durur və üstünlük qeyd-şərtsiz sonuncuya verilir. Halbuki  Dəli Domrul halalından-arva-dından canı əvəzinə can istəmir, ona son sözünü deyib halallaşır:

Tövlə-tövlə şahbaz atlarım

Sana binət olsun!

Düyünlü altun ban evlərim

Sana kölgə olsun!

Qatar-qatar dəvələrim

Sana yüklət olsun!

Ağ ayılda ağca qoyunum

     Sana şülən olsun!
 

Bu sözləri eşidən qadın görün ərinin yolunda necə fədakarlıq göstərir:

                 Yer tanıq olsun, göy tanıq olsun!

                 Qadir tanrı tanıq olsun!

                 Mənim canım sənin canına qurban   

                                                     olsun! – dedi.
 

Biz canı əvəzinə can qoymaq motivi ilə də ilk dəfə Şumer dastanlarında rastlaşırıq. “Enlil və Ninlil” adlı mətndə Enlil çayda çimən Ninlili görür və ona təcavüz edir. Onun bu hərəkətindən qəzəblənən tanrılar Enlili yeraltı dünyaya qovurlar. Bu zaman Ninlil Enlili tək buraxmır, onunla yeraltı dünyaya gedir. Enlil ağıllı və müdrik tanrıdır.  Yeraltı dünyadan çıxmaq üçün yol tapır. Ninlil Ay Tanrısı Nannara hamilədir. Enlil Nannarı da yeraltı dünyadan çıxarmaq istəyir. Ona görə cildini dəyişərək Ninlili üç dəfə hamilə qoyur. Ninlil Nannardan sonra Nerqalı, Ninazunu və Enbilulunu doğur. Nerqal, Ninazu və Enbilulu yeraltı dünyada qalırlar, Enlil, Ninlil və Nannar isə oradan çıxırlar. Bu mətn “can əvəzinə can qoymaq” motivinə gözəl bir nümunədir. Əgər Ninlil Nerqalı, Ninazunu və Enbilulunu doğmasaydı, Enlil, Ninlil və Nannar yeraltı dünyadan çıxa bilməzdilər. Üçü yeraltı dünyada qalır, üçü oradan çıxır. 

Göründüyü kimi, “Dəli Domrul”  boyundakı “can əvəzinə can qoymaq” motivi müxtəlif epizodlarda mövcuddur. Motiv bütöv-lükdə “İnannanın yeraltı dünyaya enməsi” adlı mətndə var.  Bu mətndə Şumer panteonunun sevgi, məhəbbət tanrısı İnannanın yeraltı dünyaya getməsi, orda bacısı Ereşkiqal tərəfindən öldürü-lüb çəngəldən asılması, müdriklik tanrısı Enkinin onu dirildib işıqlı dünyaya qaytarması təsvir edilmişdir. Şumerlər də yeraltı dünyanı bizim kimi yalnız ölülərin dəfn olunduğu, yatdığı yer kimi başa düşürdülər. Şumer kitablarının birində deyilirdi ki, “əgər o yeraltı dünyaya düşsə, ölməlidir”.
 İnannanın dirilməsi və işıqlı dünyaya qayıtması belə olur. Enkinin yaratdığı Kurqar və Qalatur yeraltı dünyaya gedirlər. İnannanın meyitini çəngəldən düşürürlər, biri “dirilik otu”, o biri “dirilik suyu” ilə onun bədəni-nə toxunur. Bu zaman İnanna dirilir və işıqlı dünyaya çıxır. Ancaq iş bununla bitmir. Mətndən görünür ki, yeraltı dünyanın da öz qanunları var:

İnanna qalxır.

İnanna yer altından çıxır.

Anunnaklar onu yaxalayırlar:

“Yeraltı dünyaya enənlərdən

           kim ordan elə çıxıb

             ona zərər dəyməsin?

Əgər İnanna qayıdırsa”

       Gedər gəlməzlər ölkəsindən 

              qayıdırsa,

Qoy başının yerində

                baş saxlasın!
 

A.Acalov Dəli Domrul obrazından danışarkən Şumer mifləri ilə müqayisələr aparmış, lakin mətnlərlə geniş tanışlığı olmadı-ğından “Şumer mifində bir sıra elementlər var ki, onları Dəli Domrul” boyunda görmürük. Lakin başqa qaynaqlarda müəyyən paralellər tapmaq mümkündür” qənaəti ilə kifayətlənmişdir.
 Halbuki A.Acalovun adını çəkdiyi “İnannanın yeraltı dünyaya enməsi” mifinin mətnindən götürülmüş yuxarıdakı şeir parçasın-dakı “Qoy başının əvəzində baş saxlasın” misrasında bizi maraq-landıran  motivin çox aydın ifadəsini görürük. Burada açıqca deyilir ki, yeraltı dünyadan sağ-salamat çıxmaq üçün hər kəs “başının əvəzində baş” qoymalıdır. Həm də maraqlı budur ki, İnannanın tanrı olmağına, artıq işıqlı dünyaya qayıtmağına baxmayaraq yeraltı dünyanın böyük və kiçik “qala”ları ondan əl çəkmirlər, “can əvəzində can” tələb edirlər. Belə vəziyyətdə İnanna öz əri Dumuzunu qurban vermək qərarına gəlir. Onu “qala”lara nişan verir. Yeddi iblis Dumuzunu Kulab şəhərində çar taxtında oturduğu yerdə tuturlar. Nəhayət, Dumuzu öldürülür. Lakin Tanrı və İnannanın əri olduğuna görə ona güzəşt edildiyini görürük.  Dumuzuya hər ilin 6 ayını işıqlı dünyada, digər 6 ayını yeraltı dünyada yaşamağa icazə verilir. O hər il indiki sentyabrın 21-də ölür və martın 21-də dirilir. Novruz bayramı Dumuzu-nun dirilmə günüdür. Bu bölgü təsadüfən belə aparılmayıb. Dumuzu məhsuldar-lıq tanrısıdır. Martdan sentyabra qədər təbiətin məhsul yetişdirən dövrüdür. Bu dövrdə Dumuzu sağ olur ki, xalq bir illik ehtiyatını yetişdirsin və toplayıb qış hazırlığı görsün. Sentyabrdan marta qədər isə əkin-səpin olmur. Xalq Dumuzusuz da keçinə bilir. Göründüyü kimi, burada ölüb-dirilmə motivi də var.

Dumuzu əksər xalqların panteonunda rast gəlinən və payızda ölüb, yazda dirilən bütün bitkiçilik tanrılarının prototipidir.

Başqırdların qəhrəmanlıq dastanı olan “Ural Batır”da nəinki ölümdən qaçma, hətta Əzrəki ilə (Əzrayıl) vuruşma motivi süjetin əsas xətlərindən birini təşkil edir. Dəli Domrul kimi, Ural Batır da insanın ölümü ilə barışmır, Əzrəki ilə vuruşub onu öldürməklə insanlığı ölüm qorxusundan qurtarmaq istəyir. Ölümün çarasını axtarmaq və ölməzlik qazanmaq ideyası “Ural Batır”da özünün geniş əksini tapmışdır. Yanbirdənin dilindən deyilir:

Divlər şahlığında, uzaq torpaqda

Dirilik bulağı var.

Kim ondan içsə, bir andaca

Ölümsüz olur deyirlər.
   

Bunun ardınca ilan Ural Batıra deyir ki, baş tanrı Samraunun Günəşdən qızı doğulub. Adı Humaydır. Onu alsan ölməzliyin sirrini öyrənə bilərsən. Humay isə Ural Batıra həmin bulağın divlər padşahına məxsus olduğunu deyir:

Dirilik bulağı elə bir yerdə axır ki, 

Hələ onu görməyib heç kim.

O, divlər padşahına məxsusdur.
  

“Dirilik bulağı”nın divlər şahlığında olması, divlər padşahına məxsusluğu motivləri ona görə düşünülüb ki, qorxaq, gücsüz, iradəsiz, cəsarətsiz insanlar onu axtarmaq fikrinə düşməsinlər. Bilqamıs obrazında bunlar aydın verilmişdir. Heç bir çətinlik, hətta ölüm belə onu bu yoldan döndərə bilmir. Eyni iradəni, cəsa-rəti və qəhrəmanlıq eşqini Ural Batırda görürük. Pənah Xəlilov “Dədə Qorqud”dakı və “Ural Batır”dakı bu motivi Şumer qaynaq-ları ilə müqayisə edərək hətta “Ural Batır”ın “Bilqamıs”dan daha qədim oldu-ğu fikrini söyləmişdir: “Ölüm və insan süjetinə görə “Ural Batır” dastanı “Mahabharata”ya nisbətən qədim görünür”. Demək “Kitabi-“Dədə Qorqud”un süjet xətti üzrə  “Mahabhara-ta”ya bağlanan köklərini daha qədim türk dastanlarında axtarmaq lazım gəlir. Ölüm və insan ömrünün əbədiliyi probleminə gələndə bu ziddiyyətin qəhrəmanlıq dastanları səpgisində qoyuluşu və həlli sanki Şumer dastanından başlanır. Amma “Ural Batır” ondan da qədimdir. Qədimliyin də bir əlaməti odur ki, Bilqamısın ölüm-süz həyat axtarışları axırda yeraltı Şirin sularda bitən əbədi ömür çiçəyini əldə etmə qisməti ilə bağlananda Şumer igidi bunun öhdəsindən gəlsə də, çiçəyi əldə saxlaya bilmir, ilan çiçəyini udur. Demək, ömür çiçəyinin insana çatmamasında ziyankar qüvvə olan ilan Şumer dastanının süjetində yalnız ötəri finaldırsa, başqırd qəhrəmanlıq dastanında Uralın ilanlar və divlər padşahlığına qarşı mübarizəsi geniş epik süjetlərlə zəngindir”.

Pənah Xəlilovun müqayisələri və onlardan doğan mülahizələri orijinallığı və yeniliyi ilə maraq doğurur. Birincisi, indiyə qədər əksər alimlər “Dəli Domrul” boyunun süjetindəki “insan-ölüm” motivini daha çox yunan mifləri ilə müqayisə etmişlər. P.Xəlilov isə onu hind eposu “Mahabharata” ilə paralellər aparmaqla təhlil etmişdir. P.Xəlilov “Ural Batır”ın həm “Dəli Domrul”dan, həm də “Mahabharata”dan daha qədim olduğunu söyləməklə kifayətlən-məmiş, həmin motivi Şumer qaynaqlarındakı eyni motivlə qarşı-laşdıraraq “Ural Batır”  Şumer dastanlarından da qədimdir” qəna-ətinə gəlmişdir. P.Xəlilovun bu fikri bizim Şumer qaynaqları əsasında apardığımız bir çox müqayisəli araşdırmaların sonucu ilə yaxından səsləşir. İlk insanların Xəzər dənizinin sahilində doğul-ması, buradan bir neçə istiqamətdə yayılması bu motivlərin ilkin yaran-ma yerini düzgün müəyyənləşdirməyi xeyli asanlaşdırır. İndi demək olar ki, bu motivlər ilk dəfə Xəzər dənizinin sahillə-rində yaranmış, buradan Volqaboyuna, Sibirə, Orta və Ön Asiya-ya aparılmışdır. Yalnız çox-çox sonralar bu motivlər Ön Asiya-dan, bəlkə də Kiçik Asiyadan qərbə də yayılmışdır.

Bu fikri təsdiqləyən bir faktı da nəzərə almaq lazımdır. Haq-qında danışdığımız süjetlərin çoxusu yunan xalqı arasında şifahi şəkildə yayılmazdan əvvəl yazıya keçmişdir. Yunan müəlliflərinin yazdıqları əsərlər kitab şəklində olduğundan onların vasitəsilə bu motivlər Şərqdə yayıla bilməzdi. Ona görə bu motivləri yaddaşın-da yaşadan xalqın yunan kitabları ilə tanışlığından danışmaq olmaz. Yunan müəllifləri isə, əksinə, həmin dövrdə Şərq mədə-niyyəti ilə yaxından tanış idilər.

Burada bir incə məqama diqqət yetirmək lazım gəlir. Bütün xalqlardakı bu motivlər nə qədər oxşar olsalar da, onların arasında fərq də var. Məsələn, yunan, fars, hind və s. xalqlarda ölümlə vuruşmaq, ölümə qalib gəlmək, ölməzlik qazanmaq şəxsi maraq-lardan doğursa, Şumer və türk dastanlarında qəhrəman yalnız bütün xalqı ölümdən xilas etmək uğrunda mübarizə aparır. Burada artıq şəxsi maraq yoxdur. Məsələn, Bilqamıs əbədi həyat çiçəyini tapır, onu özü istifadə etmir, Uruka aparmaq istəyir ki, bütün xalqı ölümsüz olsun. Dəli Domrul Əzrayılı öldürmək istəyir ki, xalqın canı qurtarsın. Ural Batır da tək özünün yox, xalqının ölməzliyi uğrunda çarpışır. Muxtar Kazımoğlu “Dədə Qorqudun əcəldən qaçmasında özü ilə yanaşı, başqalarının da dərdinə çarə tapmaq mahiyyəti olduğunu” söyləmişdir.

“Dədə Qorqud”u macar dilinə tərcümə edib araşdıran İmre Adorjan macar xalqının “Sevginin sınanmaları” adlı balladalarının kökünü yunan yaxud Roma miflərinə bağlayanlara cavab olaraq yazır: “Belə balladalar tarixin hansısa bir zamanında türklərin yaşadığı, yaxud osmanlıların fəth etdikləri yerlərdə rastlandığına görə, onun türk mənşəli olması qənaətindəyəm”.
 Müəllif bu fikirdən əvvəl həmin balladalara “Karpat hövzəsindən bəridə təsa-düf edilmədiyini, Balkanlarda çoxlu variantları olduğunu” söylə-miş və sonda bu qənaətə gəlmişdir: “Məncə “Sevginin sınanması” adlı balladalar qrupunun qaynağı “Dəli Domrul” boyudur”.

İnsanların və mədəniyyətin Şərqdən Qərbə yayılması ilə bağlı çoxsaylı faktların üzə çıxarılması bu gün tarixə yeni bir gözlə, yeni prizmadan baxmağı tələb edir. Amerika alimi Z.Sitçin yazır: “Erkən daş dövründən orta daş dövrünə (paleolitdən mezolitə) keçid 11.000 il bundan qabaq Yaxın Şərqdə baş vermişdir. Böyük Tufandan sonra burada əkinçilik və heyvandarlıq ağlasığmaz dərəcədə sürətlə inkişaf etmişdir. Bu yaxınlarda linqvistlər tərə-findən təsdiq olunmuş arxeoloji tapıntılar və digər dəlillər göstərir ki, əkinçilik və heyvandarlıq mədəniyyətini Avropaya bu sahədə zəngin elmə və təcrübəyə yiyələnmiş insanlar köçərkən özləri ilə Yaxın Şərqdən gətirmişlər. Bu tayfalar eramızdan 4500-4000 il əvvəl İver yarımadasına, 3500-3000 il əvvəl indiki Fransa və Hollandiyaya, 3000-2500 il əvvəl Britaniya adalarına gəlmişlər. Həmin insan köçləri Avropaya gələndə Yaxın Şərq neolitlə çox-dan xudahafizləşmişdi. Təxminən eramızdan 7400 il əvvəlki dövr Yaxın Şərq üçün gildən və metaldan istifadə edilməsi və şəhər yaşayışının yaranması ilə səciyyəvi olmuşdur. Bu faza Britaniya adalarına gətirilərkən böyük Şumer mədəniyyətinin artıq iki min ildən, Misir mədəniyyətinin min ildən artıq yaşı vardı”.

Atlantida qitəsi də Asiyada yerləşmişdir. Onun əhalisinin çoxunu Şərq tipi təşkil etmişdir. Amerika əhalisi də başlıca olaraq Şərqdən gəlmədir.
 

Təsadüfi deyilməmişdir ki, “genetik cəhətdən ellinizmdən və xristianlıqdan çox qədim olan Qədim Şərq tarixi insanlığın tari-xinin, sivilizasiyalar tarixinin ilk fəslidir”.
 Yaxud: “sirli əsr-lərin” qaranlıqlarında işıldamağa başlayan və e.ə. VIII-VII əsrlər-də yaranan ellin mədəniyyəti iqtisadiyyat, sosial münasibətlər və mədəniyyət sahələrindəki əhəmiyyətli uğurlarına görə daha çox Ön Asiyanın qədim mədəniyyətlərinin təsirinə borcludur”
. Bir çox yunan tanrı adları, obraz, süjet və motivləri Şərqdən gəlmiş-dir. Yunanların Tufan əfsanəsinin ilk qaynağı şumerlərin Ziusudra haqqında əfsanəsi olmuşdur. “Dədə Qorqud” yunan mifologiya-sını da qidalandıran ən zəngin mənbələrdən biridir
. Bura türk dastanlarının tarixinin qədimliyini də əlavə etmək lazımdır. Kamal Üçüncü türk dastanlarının Avrasiyadakı neolit dövründə təşəkkül tapdığını yazır ki, bu da e.ə. 7000-5000-ci illərə düşür
. Ayrı-ayrı müəlliflərdən yüzlərlə bu cür misallar gətirmək olar ki, onların heç biri əsassız deyilməmişdir. Yüzlərlə mifoloji və folklor süjetləri, obrazları, motivləri, bədii fiqurları mövcuddur ki, onlar ilk dəfə Şərqdə yaranmış və ordan qərb folkloruna və yazılı ədəbiyyatına keçmişdir. Bunlar barədə çox yazılmışdır. Onların arasındakı bütün ayrıntılar, fərqlər isə şifahi şəkildə yaddaşlarda yaşayarkən və bir etnik düşüncədən digərinə ötürülərkən baş vermiş təbii şaxələnmə, budaqlanma hadisəsi kimi qiymətləndi-rilməlidir. Bu cür şaxələnmə, variantlaşma folklor motivləri üçün yol verilən, hətta labüd yaradıcılıq prosesidir. 

Kevin Osborn və Deyn Berdjes doğru deyirdilər ki, “antik mifologiyadakı tanrılar və qəhrəmanlar haqqındakı hekayətləri yunan və roma şairləri yaratmayıblar. Onlar daha qədim qonşu mədəniyyətlərin, birbaşa Orta Şərq ölkələrinin mifləri əsasında formalaşmışdır. Yunan mifologiyasının inkişafına şumerlər, babil-lilər və assurlar təsir göstərmişlər”
. Son zamanlar aparılmış araşdırmaların müəllifləri Oğuz qəhrəmanlıq eposunun Qərb dastanlarına təsirindən daha ciddi danışırlar.

  Serblərin qəhrəmanlıq eposunda çoxlu motivlər var ki, onla-rın türk mənşəli olduğu aydın görünür. Ona görə serblərin qəhrə-manlıq eposuna yazılmış ön sözdə serb-türk mədəni əlaqələrinə dair maraqlı bilgilər verilmişdir
. N.F. Katanov 1889-cu ildə Abakan çayının sol sahilində yaşayan bir saqay türkünün dilindən yazıya aldığı nağılı İvan Roqanoviçin 80 yaşlı babasından eşitdiyi bir serb nağılı ilə tutuşdurmuş və hər ikisini nəşr etdirmişdir. Hər iki nağılın əsas motiv və süjetləri eynidir. Onların ikisində də qa-dın yeraltı dünyaya gedir, orda şeytanlar qadının əlindən bezirlər. Şeytan qadını yeraltı dünyadan qovub işıqlı dünyaya gətirir və öz ərinə verir
. Bu əlaqələr həmin motiv və süjetlərin türk folklo-rundan götürüldüyünü söyləməyə əsas verir.  

  Alman və skandinaviya xalqları epos yaradıcılığı sahəsindəki ənənələri hun türklərindən götürmüşlər. Bunun ən tutarlı sübutu odur ki, həmin xalqların eposlarında “tarixi şəxsiyyətlər olan Atillanın (hunların xaqanı), Xerkanın (onun arvadı), Blyödelin (onun qardaşı) və başqalarının adları saxlanmışdır”
 . Atillanın adı bu eposlarda təkcə saxlanmamışdır, Atilla onların qəhrəmanı-dır. “Hətta bu dastanların ən son formaları ən qədim formaları ilə qarışmışdır. “Tidrek haqqında saqa”nın cənubi alman variantına görə burqundların öldürülmə-sində Atillanın heç bir günahı yox-dur. Bir yerdə bütün kişilərin ən acgözü adlandırılır. Burada başqa bir ənənənin qarışığı olmuşdur. Qəzəbli Atilla Skandinaviya şairi-nə və onun Cənubi Almaniya qaynağına dastanın daha qədim bir formasından tanış idi”
. “Nibelunqlar haqqında nəğmə” eposun-da Atilla ideal epik xaqan və qəhrəman kimi təsvir edilmişdir. “Atli haqqında nəğmə” eposunda at haqqında elə epitetlər var ki, onlara germanların və skandinavların digər eposlarında rast gəlin-mir
. İordan qotların şəxs adlarını hunlardan, german və skandi-nav xalqlarının Atillanın obrazı ilə bərabər bir çox süjet və motivləri də onlardan götürdüklərini yazmışdır
. Q.N.Potanin yazırdı ki, “Roland haqqında nəğmə”lərdə hun hökmdarı Atilla və onun iqamətgahı eposun mərkəzində durur. Daha dərin araşdır-malar göstərə bilər ki, alman eposuna hun təsiri yalnız kralların adlarında yox, süjetin özündə də əksini tapıb”
. Belə düşünmək olar ki, german və skandinaviya xalqları hunlardan eşitdikləri Atilla haqqında dastanın bazasında öz dastanlarını yaratmışlar. German və skandinav xalqlarının ilk dastanlarında Atillanın müs-bət, ideal obraz kimi təsviri, onun haqqında bir kəlmə pis fikir deyilməməsi də bu fikri təsdiqləyir. Yalnız sonralar əsərə Atilla haqqında mənfi fikirlər əlavə edil-mişdir. Buradan aydın olur ki, həmin dastanların ilkin variantları hunların yaddaşından olduğu şəkildə mənimsənilmiş, nə vaxtsa onlara siyasi münasibətlərdən irəli gələn motivlər artırılmışdır.

 Görünür ki, alman və Skandinaviya xalqları türklərdən təkcə epos yaradıcılığını yox, çox şeylər götürmüşlər. Hətta bu “götür-mə”lərin miqyası o qədər geniş olmuşdur ki, onların təsiri həmin xalqların dünyagörüşünün formalaşmasında özünü göstərmişdir. “Dədə Qorqud”un ingilis dilinə tərcüməçilərindən olan Paul Mirobil türk və alman folklorundan bu əsərlərin forma və məzmu-nunu müəyyənləşdirən onlarla oxşar motiv, süjet, bədii formul və fiqurlar seçib müqayisəli şəkildə araşdırdıqdan sonra bu qənaətə gəlmişdir ki, “oğuzlar və Şimali alman tayfaları eyni dünyagörüşü paylaşırlar”
. Bu araşdırmaların nəticələri ilə tanışlıq oğuz türk-ləri ilə almanların mənəvi cəhətdən qohum xalqlar olduğunu söyləməyə bizə tam əsas verir. 

“Dəli Domrul boyu”nun təhlili zamanı bunların heç birini diqqətdən kənarda qoymaq olmaz. Çünki mənəvi mədəniyyətin inkişaf və yayılma areallarının, mifoloji motivlərin və digər folklor süjetlərinin ilk vətəninin müəyyənləşdirilməsində yuxarı-dakı faktların hamısı nəzərə alınmalıdır.

Dəli Domrul boyunun süyetinin mənşəyi ilə bağlı indiyə qədər irəli sürülmüş variantları qısaca belə sistemləşdirmək olar:

1. Dəli Domrul boyunun süjeti orijinaldır, yunan miflərindən daha qədimdir, onun təsiri ilə yaranmamışdır;

2. Dəli Domrul boyunun süjeti yunan miflərinin təsiri ilə yaradılmışdır;

3. “Dəli Domrul boyu”nun süjetinin yunan mifləri ilə müqayisəsi onlardan hansının birinci, hansının ikinci olduğunu müəyyənləşdirməyə imkan vermir. Burada eyni zamanda ikinci bir baxış da var: ümumiyyətlə, bu süjeti kimin kimdən götürdü-yünü müəyyənləşdirməyin əhəmiyyəti varmı?

 Yuxarıdakı üç variantı təklif edən müəlliflər Şumer qaynaq-larına toxunmurlar. Şumer qaynaqları ilə tanış olan müəlliflərdə isə iki baxış müşahidə edilir: a) “Dəli Domrul boyu”nun süjeti ilk dəfə Şumerdə yaranmış, ordan türklərə və türklərdən yunanlara keçmişdir; b) bu motivlər ilk dəfə şumerlərdən yunanlara keçmiş, sonra isə bizanslılar vasitəsilə türklər mənimsəmişlər.

    İkinci, üçüncü və dördüncü (b) variantların tərəfdarları bir nəfər kimi ona əsaslanırlar ki, yunan mifləri türk miflərindən daha qədimdir, bütün mədəniyyət ənənələri yunanlardan başlanır və bu motivlər də yunan miflərindən türk folkloruna keçmişdir. Hazırda çoxsaylı Şumer mətnlərinin əldə olması yunan, hind və roma mif-lərinin ilkinliyi tezisinin yanlışlığını təsdiqləmişdir. Yəni yunan mifləri bizim indiyəcən düşündüyümüz qədər qədim və orijinal deyil. Ona görə hər şeyin başlanğıcını yunanlarda axtarmaq kökündən yanlışdır. Yunan, hind, misir və roma tanrılar panteonu Şumer tanrılar panteonunun kalkasından başqa bir şey deyil
. “Kronos hakimiyyəti Gesioda ötürmək üçün Göyün təmsilçisi olan atası Uranı kişilik gücündən məhrum etdiyi kimi, Şumer-akkadın Göy tanrısı Anın (Anunun) kişilik gücünü də xurrit tanrısı Kumarbi əlindən almışdır
. 

Son olaraq belə nəticəyə gələ bilərik ki, “Dəli Domrul” boyu-nun süjetini təşkil edən hər iki motiv mənşəyi etibarilə türk etno-mifoloji dünyagörüşünün və bədii düşüncəsinin məhsulu olub, kənardan gəlməmişdir. Onun tarixi yunan və hind miflərindən daha qədimdir və deməli, dünyaya Azərbaycandan yayılmışdır.

TƏPƏGÖZ OBRAZI VƏ  
ŞUMER QAYNAQLARI
“Dədə Qorqud” eposunun ən qədim süjetlərlə zəngin boyla-rından biri Basatın Təpəgözü öldürdüyü boy”dur. “Dədə Qorqud kitabı”nı araşdıran alimlərin əksəriyyəti Təpəgöz surətinin mənşə-yi ilə dərindən maraqlanmış, məsələnin bu cəhətinə xüsusi diqqət yetirmiş, apardıqları müxtəlif paralellər və müqayisələr əsasında müəyyən fikirlər söyləmişlər. Məsələnin elmi əhəmiyyətini Kamran Əliyev düzgün dəyərləndirərək yazır: “Təpəgözün əsl mahiyyətinin açılması və elmi izahı onun mənşəyinin nə dərəcədə və nə qədər bəlli olmasından asılıdır”
. Əslində ayrılıqda hər bir süjetin, motiv və obrazın mənşəyi bütövlükdə xalq yaradıcılığı əsərinin, o cümlədən eposun poetikasının mayasını, nüvəsini təş-kil edir. Ona görə də nəinki hər bir süjetin, motiv və obrazın, hətta ən kiçik poetik elementin belə mənşəyini düzgün bilmədən eposun poetikası haqqında elmi cəhətdən əsaslandırılmış, müasir tələblərə cavab verən sanballı tədqiqat aparmaq mümkün deyil. Eyni sözlər Oğuz eposlarına, o cümlədən “Dədə Qorqud”a da aid-dir. Bu gün “Dədə “Qorqud” kimi möhtəşəm eposun zəngin süje-tinin, çoxlaylı, çoxsaylı motivlər sisteminin, bənzərsiz obrazlar silsiləsinin, hətta ən kiçik poetik elementinin Oğuz epik təfəkkü-ründən yarandığını yaxud kənardan alındığını, onların digər oğuznamələrlə, həmçinin başqa folklor örnəkləri ilə bağlanıb-bağlanmadığını, türk epik ənənəsindən qaynaqlanıb-qaynaqlan-madığını, nüvəsində Oğuz düşüncə və həyat tərzini səciyyələn-dirən detalların olub-olmadığını doğru-dürüst müəyyənləşdirmə-dən eposun poetikası haqqında sanballı elmi filkir söyləmək, bir sözlə, eposun poetikasının sona qədər araşdırıldığını zənn etmək olmaz. Bu baxımdan Təpəgöz obrazı, onunla bağlı süjet və moti-vlərin mənşəyinin öyrənilməsi də istisna deyil. Təpəgöz süjetinin mənşəyindən yazan Avropa, rus və türk qorqudşünaslarının əsər-lərində də başlıca olaraq iki mövqe nəzərə çarpır: 1. Bu süjet oğuz mənşəlidir. Yunan siklopu ilkin qaynaq deyil. Yunanlar onu oğuzlardan götürmüşlər. 2. Bu süjet yunan mənşəlidir. Oğuz süjeti yunanlardan götürülmüşdür. 

Fon Dits yazmışdır ki, “...oğuz siklopu yunanlarınkından deyil, əksinə, yunanlarınkı oğuzlarınkından götürülmüşdür”
. Alman alimi Əhməd Şmideyə görə, “Homerin “Odissey”dəki Polifemi daha qədim Təkgözün əsaslı şəkildə yumşalmış prototi-pidir. Avropa və dünya eposuna səpələnən də məhz həmin obrazın müxtəlif səviyyələrdə işlənmiş variantlarıdır”. 1868-ci ildə alman monqolşünası Yulq Vyursburq da türk-monqol xalqları arasında geniş yayılmış “Gizir” epik silsiləsi ilə “Odisseya” arasındakı oxşarlıqları araşdırmışdır
. Q.N.Potanin “Odisseya” və “İliada”-nı “Gizir” silsiləsi ilə geniş şəkildə müqayisə etmiş, bir çox motiv və süjetlərin yunanlar tərəfindən mənimsəmə olduğunu söyləmiş-dir. Bunlar çox maraqlı faktlardır, Yulqun və Q.N.Potaninin həmin əsərləri tapılıb araşdırılmalıdır.  

 İ.M.Rüstəmov F.Ditsin fikrinə əsaslanaraq “Dədə Qorqud”un ən azı 3000 il yaşı olduğunu söyləyir
. Vs.F.Miller, V.M.Jir-unki, V.N.Basilov da Homerin əsərinin ilkin qaynaq olmadığını söyləmişlər. .Ş.Gökyay da eyni qənaətdə olmuşdur 
. “İliada” və “Odisseya”nın bir sıra nəğmələrinin sonradan yarandığı, onların hamısının Şərqdən götürüldüyü bir sıra tədqiqat əsərlərində dönə-dönə qeyd edilmişdir. Yunan mifologiyasındakı tanrıların əjdaha və ilanla vuruşması Şərq mənşəli olub, türklərdən götürülmüşdür.

Herodot bu süjeti yunanların  iskitlərdən eşitdiklərini yazır
. Yunanlar taygözün adını da iskit dilindən götürmüşlər. A.Strabon yazırdı ki, “Homer təkgöz siklop motivini skiflərin tarixindən götürmüşdür”
. Skiflərlə oğuzlar isə qohum tayfalardır. Ş.Cəm-şidov yazır ki, Ön Asiyadakı skiflər “Aşquz” və “işquz” şəklində iki hissədən ibarət olmuşdur. “İşquz” əslində “İç oğuz” deməkdir. Ukraynanın cənub rayonlarındakı qədim skif təpələri indi də “Oğuz təpələri” adlanır
.

Ellin ədəbiyyatında, məsələn, Feokritdə Polifem dinc yaşayan, insanlara düşmən olmayan və insan əti yeməyən bir çobandır. Deməli, ellin ədəbiyyatındakı polifemlər “Odisseya”dakı Polife-min əcdadı sayıla bilməz. 

Azərbaycan alimlərindən M.H.Təhmasib, V.Vəliyev, Ə.Sultanlı, X.H.Koroğlu, Ş.Cəmşidov, A.Hacıyev F.H.Ditslə həmfikir olmuş-lar
. Təpəgöz, Çobanın Pəri qızı ilə evlənməsi, Basatın ilahi mənşəyi və s. haqqında Ə.Sultanlı maraqlı fikirlər söyləmişdir. Təpəgöz obrazı, boyun süjeti və onun Homerin “Odisseya” poe-masından götürüldüyü barədə ingilis alimi C.S.Mandi yazır: “Türk mənşəli sözün forması yunan dilindən alınan sözlə səsləşir və mənim inamım belədir ki, bu söz türklərə yunan folklorundan keçib... Mənə belə gəlir ki, sarandapihos sözü Təpəgöz adının orijinalı olub”
. C.S.Mandi bilmir ki, Türk dilində Təpəgözün Kəlləgöz, Təkgöz, taygöz, yalnızgöz kimi adlarına da rast gəlinir. Evenklərin folklorunda adamyeyənin adı “depnədə”dir, bu da Təpəgözün fonetik variantıdır
. V.V.Bartoldun “Təpəgöz və Dəli Domrul boyları Oğuz silsiləsinə yad olub, eposa sonradan əlavə edilmişdir”
fikrini Mandi də təkrarlamışdır.

Seyran Əliyev C.S.Mandinin söylədiyi fikirlərin nə qədər əsassız olduğunu tutarlı arqumentlərlə sübut etmişdir
. 

Y.E.Qolosovker yunan siklopu haqqında xeyli düşünmüş, türk folklorun-dakı Təpəgözlə tanış olmadığına görə, “Odisseya”dakı Polifem haqqında yeni bir söz deyə bilməmişdir
. K.Abdulla Təpəgöz və Polifem obrazlarının mənşəyini araşdırmağı düşünül-məmiş bir addım hesab etmişdir
. F.Əhmədov yazır ki, “faktik tarixilik baxımından yunan Taygözü (siklop) Azərbaycan Təpəgö-zündən çox qədimdir, “Təpəgöz”ün süjeti ilə “Taygöz”ün süjeti bir-birinə çox yaxındır, hətta bəzi detallar eynidir”
. Bütün bunlar F.Ditsin “oğuz siklopu yunanlarınkından alınma deyil, yunanlarınkı bunun təqlididir” fikrindən sonra söylənmişdir. 

Süjetin mənşəyi məsələsində alimləri çaşdıran məsələlərdən biri də oğuzların tarixinin saxtalaşdırılması, onların guya Orta Asiyadan Qafqaza IX-XI əsrlərdə gəldikləri və s. kimi yanlış fikirlərin elmdə dərin kök salması olmuşdur. Son araşdırmalar bu fikirlərin tamamilə əsassız olduğunu göstərir. Ona görə burada oğuzların qədimliyini təsdiqləyən bir neçə tarixi fakta diqqət yetirmək lazımdır. S.S.Əliyarov Türkiyə alimi Əli Yazıçıoğlunun “Oğuznamə”sinə əsaslanaraq “Dədə Qorqud”dakı Aruz qocanın e.ə. VIII-VII yüzilliklərdə yaşamış Alp Ər Tonqanın oğlu oldu-ğunu söyləmişdir
. Lakin Oğuzların tarixi Alp Ər Tonqa ilə başlamır. Fəzlullah Rəşidəddinin “Oğuznamə” və Əbül qazi Bahadır xanın “Türkmənlərin şəcərəsi” əsərlərinin Şumer mətnləri ilə müqayisəli təhlili Oğuz Kağanın şəcərəsinin Şumerin müdrik-lik tanrısı Enkiylə bağlandığını üzə çıxarmağa imkan vermişdir. Y.İ.Rüstəmov isə “Qorqudun Günəş tanrısının bir çox əlamətlə-rini özündə əks etdirdiyini, ondan qüvvə aldığını” söyləyərkən əslində bu obrazın tanrı mənşəli olduğuna işarə vurmuşdur
. Bütün bunlar çox tutarlı faktlardır və “Dədə Qorqud” eposunun da qədimliyini təsdiqləyir. “Odisseya” yazılı kitabdır. Bu motiv  hə-min kitab yazılana qədər yunan folklorunda mövcud olmamışdır, yəni yunan folklorunda onun sələfi yoxdur. Bu süjet başqa bir qaynaqdan birbaşa kitaba gəlmişdir. Heç bir şübhə yoxdur ki, Təpəgöz süjeti yunan kitabından oğuz yaddaşına keçib bu qədər geniş coğrafiyada yayılıb, cürbəcür variantların, versiyaların yaranması ilə nəticələnə bilməzdi. Əvvəla, “Dədə Qorqud” yaran-dığı dövrdə kitab hələ nəinki oğuz cəmiyyətinə, heç başqa cəmiyyətlərə də indiki şəkildə daxil olmamışdı. Həmin dövrdə hər hansı bir süjetin kitabdan alınıb xalq içərisində bu qədər geniş yayılması və bu qədər variantlaşması sadəcə ağılabatan deyil. Kitabların əllə köçürüldüyünü, nadir nüsxələr şəklində olduğunu da nəzərə almaq lazım gəlir. 

Təpəgöz süjetinin mənşəyi məsələsindən danışarkən onun yayılma arealına da önəm verilməlidir. Türkiyə alimi Ali Berat Alptəkinin fikrincə, “Dədə Qorqudun ağzından türk dünyasına yayılan 12 boyun içərisində ikisi var ki, bu gün sözlü qaynaqlarda böyük türk coğrafiyasının hər kəndində-kəsəyində danışılmaq-dadır”
. Bunlardan birincisi “Basatın Təpəgözü öldürdüyü boy”-dur. Bu süjetə qaqauzlarda, yakutlarda, buryatlarda, tuvalılarda, Krım türklərində, adıqlarda, kabardinlərdə, qaraçay-balkarlarda və s. rast gəlinir. Buryatların “Abay Gizir xubun” eposunun qəhrə-manı Abay Gizir ilanla vuruşur və onu öldürür. Bəlli olur ki, onun təpəsində bircə gözü var
. Qırğız folklorundan isə ayrıca danış-mağa dəyər. Qazax alimi Çokan Vəlixanov hələ XIX yüzillikdə yazırdı ki, akademik Kastren Laplandiyada karellərdən “Odis-sey”dəki polifem siklop haqqında mif eşitmişdir. Əlbəttə, onlar bunu özlərinə uyğun dəyişdirmişlər. Bu mifi qırğız çöllərində də bilirlər. Siklop alp, nəhəng adamyeyən adlandırılmışdır. Odisse-yin rolunu isə qırğız bahadırı Batur xan oynamışdır
. Ç.Vəli-xanov bu miflər haqqında danışdığı vaxt “Dədə Qorqud” eposu hələ nə Azərbaycanda və Türkiyədə, nə də Orta Asiyada məlum deyildi. Ona görə də yunan polifemi həmişə diqqət mərkəzində olurdu. Qırğız folklorundakı Təpəgöz süjetləri haqqında N.Ostro-umov, L.S.Berq, İ.B.Moldobayev və başqaları araşdırma aparmış-lar. Qazax alimi E.D.Tursunov türk folklorundan “Odisseya”  ilə oxşar olan 37, həmçinin insanın azman- siklopla qarşılaşdığı daha 23 süjet qeydə almışdır. Bunlardan 18-i yalnız qazax folklorundan götürülmüşdür
. Göründüyü kimi, qazax folkloru da Təpəgöz süjetləri ilə zəngindir.  E.D.Tursunov türk folklorundakı bütün Təpəgöz süjetlərini tədqiq etməmişdir. 

Təpəgöz süjetinin türkmən folklorunda da müxtəlif variantları var. Q.N.Potaninin hələ XIX yüzilliyin sonlarında Sibir türklərin-dən topladığı folklor örnəkləri arasında da Təpəgöz süjetinə rast gəlinir. Həmin mətnlərdə də Təpəgözün mağarası dağda yerləşir.  

Təpəgöz obrazından və süjetindən danışarkan Qafqaz xalqları arasında geniş yayılmış “Nart” epik silsiləsini də diqqətdən kənar-da qoymaq olmaz. Osetin alimləri daha çox İran və yunan təsirinə meyl göstərirlər. Onlar bu süjetlərin skiflərdən götürüldüyünü, skiflərin də osetinlərin əcdadları olduğunu yazırlar, lakin skifləri İran mənşəli xalq adlandırmaqda yanılırlar. Skiflərin türk mənşəli xalq olduğu artıq əksər alimlərdə şübhə doğurmur. V.İ.Abayev “Nart” eposunda türk təsirini də istisna etməmişdir. Ancaq ose-tincə “Nartae” adının sonundakı “tae”ni osetin dilində cəm şəkil-çisi və bir sıra adları İran mənşəli hesab edərək süjeti türk kökün-dən ayırmağa çalışır. Halbuki onun düşündüyünün əksinə olaraq Uruzmaq adı birmənalı şəkildə türk mənşəlidir. Təpəgözlə vuru-şan da Uruzmaqdır. Hətta bu adın “Nart” eposunda bir çox hallar-da Uruz şəklində olduğunu görürük. Bu ad “Dədə Qorqud”dakı Aruz/Uruzun eynidir. Axsar və Axsartaq adlarının da İran mənşəli olduğu sübut edilmir. Onların türk mənşəli olduğu aydın görünür. V.İ.Abayev “nar” sözünü monqol mənşəli sayır və Günəş demək olduğunu yazır
. Burada türk dilinə qərəzli münasibət özünü göstərməkdədir. “Nar” sözü Şumer panteonunda Ay tanrısı Nan-narın adı olub, isti, işıqlı anlamlarındadır. F.Batçayeva yazır ki, “nart” sözünün və qəhrəmanların adlarının etimologiyasını türk dilindən başqa bütün dillərdə açmağa çalışmış, heç bir nəticə almamışlar
. T.Xapçayeva “nart” sözünün qaraçay-balkar dilin-də qədim, köhnə, məğrur, igid, güclü, ağıllı, qazax dilində məğrur mənalarını qeyd etmiş, xakas dilində qəhrəmanlıq nəğmələrinin nart-pak  adlandığını da vurğulamışdır
. U.B.Dalqat da “Nart” eposundakı Təpəgöz süjetinin osetinlər tərəfindən nartlaşdırıldı-ğını yazmışdır
. “Nart” sözünün qaraçay-balkar, qazax və xakas dillərindəki mənaları, Uruzmaq adının Aruz/Uruz kökündən törəndiyi, skiflərin türk mənşəli olduqları Təpəgöz obrazının və süjetin mənşəyini açmaq üçün çox tutarlı faktlardır. 

E.M.Meletinski yazırdı ki, “Nart” eposundakı qədim motivlər onu “Kalevala”, “Edda”, “Bilqamıs”, daha sonra isə yakut, monqol və irland eposları ilə müqayisə etməyə imkan verir
. “Kalevala” və “Edda”da yetərincə türk motiv və süjetləri var. “Bilqamıs”la türk eposları arasındakı etnopoetik bağlılığı görməmək mümkün deyil. Bu mövzudakı araşdırmaların sayi günbəgün artmaqdadır. Belə olan halda E.M.Meletinskinin fikirləri də “Nart” eposunun mənşəyini türk kökünə bağlamağa imkan verir. Eposun bir çox türk xalqları arasında geniş yayılması da bu fikri təsdiqləyir.        

Azərbaycan folkloru da Təpəgöz süjetləri ilə zənginlik baxı-mından ayrıca tədqiqat tələb edir. Azərbaycan ədəbiyyatında Təpəgözün sələfləri olmuşdur. Azərbaycan folklorunda DQK-dakı Təpəgöz boyundan başqa “Novruz” dastanı, çoxlu “Təpəgöz” və “Kəlləgöz” nağılları, müxtəlif əfsanə və rəvayətlər mövcuddur. Azərbaycanın ayrı-ayrı bölgələrində bu gün də yazıya alınmış və alınmamış çoxlu Təpəgöz süjetləri xalqın yaddaşında yaşamaq-dadır. Son vaxtlar Ağdaş rayonundan “Kəlləgöz” nağılının iki mətni yazıya alınmışdır. Bu mətnlərin süjetləri ilə türk folklo-rundakı Təpəgöz süjetləri arasında oxşar və fərqli cəhətlər var.            

“Novruz” dastanında Kəlləgözlə qarşılaşma səhnəsi fraqmen-tar olsa da, təsadüfi deyil. Novruz Kəlləgözü öldürdükdən sonra öz sevgilisinə qovuşur. Akademik H.Araslı və M.H.Təhmasib “Novruz” dastanındakı Kəlləgöz obrazının xeyli dəyişikliklərə uğrasa da, “Dədə Qorqud”dakı Təpəgöz obrazı ilə eyniliyini gös-tərmişlər
. M.H.Təhmasib “Novruz” dastanının indiyə qədər çap edilmiş və edilməmiş 12 variantının mövcud olduğunu göstər-mişdir ki, bu da Təpəgöz- Kəlləgöz süjetlərinin Azərbaycanda çox geniş yayıldığını söyləməyə əsas verir. “Təpəgöz” və “Kəlləgöz” nağıllarının süjeti “Dədə Qorqud”dakı Təpəgöz süjetinə çox yaxındır. Onların arasında aşağıdakı paralelləri görmək olur.

	Təpəgöz (dastan)

1. Çoban obrazı

2. Təpəgöz çobanın pəri qızından olan oğludur.

3. Təpəgözü Aruz çobandan alıb evində saxlayır. Aruz da çobanın ağasıdır.

4. Təpəgöz yeməkdən doymur.

5. Təpəgöz qaçıb mağarada yaşayır.

6. Təpəgözün çoxlu qoyun sürüsü var.

7. Təpəgöz oğuzdan hər gün iki adam alıb yeyir.

8. Oğuz “Təpəgöz”ün əlində zəbun olur”.

9. Aruzun oğlu Basat itir.

10. Basatı Aslan tapıb əmizdirir və böyüdür.

11. Təpəgözə ox və qılınc bat-mır.

12. Təpəgözün oğuzdan 2 xid-mətçisi var, Basat üçüncüsüdür.

13. Eposda bu motiv yoxdur.

14. Basat Təpəgözün gözünü qızmış şişlə çıxardır.

Təpəgöz

1.Onu Aruz alıb evinə gətirir və böyüdür. 

2. Təpəgöz ayla, illə yox, gün-lə, saatla böyüyür.

3. Təpəgözə bir qadının südü bəs eləmir. Gündə bir qazan süd içir.

4. Təpəgöz oğlanların burnunu, qulağını yeyir.

5. Təpəgöz oğuzdan çıxıb bir dağa gedir, mağarada yaşayır.

6. Təpəgözün gözündən başqa heç bir yerində ət yoxdur.

7. Basatı aslan əmizdirir.
8. Basat Təpəgözün gözünü qızmış şişlə kor edir
.


	Təpəgöz (nağıl)

1. Çoban obrazı

2. Təpəgözü çoban sürüsünün içindən tapır.

3. Təpəgözü çoban evə gətirib ağasına verir.

4. Təpəgöz yeməkdən doymur.

5. Təpəgöz qaçıb mağarada yaşayır.

6. Təpəgözün çoxlu qoyun sürüsü var.

7. Təpəgöz hər gün üç qoyu-nu, üstündən də bir adamı yeyir.

8. “Bir el Təpəgözün əlində zəbun olur”.

9. El qaçan zaman Qəmər xanım yolda doğur, uşağın adını İskən-dər qoyub qoluna bir bazubənd bağlayıb meşədə bir kahaya atır.

10. İskəndəri aslan tapıb əmizdi-rir və böyüdür.

11. Təpəgözə ox və qılınc batmır.

12. İskəndər Təpəgözün yanına gedərkən yolda iki adama rast gəlir. Təpəgöz onları görüb üçünü də qoyunlarına qatıb mağaraya aparır.

13. Təpəgöz “Odisseya”da oldu-ğu kimi İskəndərin yoldaşlarını qızardıb yeyir.

14. İskəndər Təpəgözün gözünü oxla çıxardır
.

Kəlləgöz

1. Onu şah tapıb evinə gətirir və böyüdür.
2. Kəlləgöz ayla, illə yox, günlə, saatla böyüyür.

3. Kəlləgözə beş qadının südü bəs eləmir. Ona inək ayırırlar.
4. Kəlləgöz adam oğurlayıb yeyir.

5. Kəlləgöz də şəhərdən qaçıb dağa gedir, mağarada yaşayır.

6. Kəlləgözün gözündən başqa heç bir yerində ət yoxdur.

7. Aslanı aslan əmizdirir.
8. Aslan Kəlləgözün gözünü oxla kor edir
.


R.Əliyev “Basat Təpəgözü öldürdüyü boyu” “Kəlləgöz” və “Təpəgöz” nağıllarilə tutuşdurub yazır: “mənşəyi etibarilə “Təpə-göz” nağılı daha qədimdir və bilavasitə Təpəgöz obrazının mifo-loji köklərini hərtərəfli əks etdirir”
.

Misirdə yaşamış türk soylu Əbubəkr Abdullah ibn Aybək Davadarinin məlumatına əsasən türklərin “Oğuznamə” kitabı 793-cü ildə farscadan ərəbcəyə çevrilmişdir. Əmin Abid yazır ki, Davadari kitabın türkcəsini görməmiş, ərəbcəsində Təpəgöz süjetinin də yer aldığını bildirmişdir: “Oğuzların köhnə etiqadına görə Təpəgöz əcaib bir adammış; təpəsində tək bir gözü varmış. Ona qılınc və nizə işləməzmiş”
. Bu süjet “Dədə Qorqud”dakı ilə tamam eynidir. “Təpəgöz” və “Kəlləgöz” nağılları da göstərir ki, bu süjet oğuzlar arasında həm çox qədimdən, həm də geniş şəkildə yayğın olmuşdur.

Qarabağdan və Yardımlıdan toplanmış “Uzunqız” və “Horna-çı”  əfsanələrinin süjeti “Dədə Qorqud”dakı “Təpəgöz” süjetinə çox yaxındır. Əfsanələrdə Təpəgöz Hornaçı adlanır və hər iki Hornaçı- Təpəgözü oğuz igidlərindən biri öldürmüşdür
.

Azərbaycan folkloru vaxtında yazıya alınmamış, XVIII-XIX yüzilliklərdə bir çox örnəklərimiz oğurlanıb özgələrin adına çıxıl-mışdır. Bu gün də xalq arasında yazıya alınmamış çoxlu folklor örnəkləri var. XX yüzilliyin ortalarında etnoqraf K.T.Qaraqaşlı Kiçik Qafqazda Təpəgöz əfsanələrinin geniş yayıldığını müşahidə etmişdir: “Bizim tədqiqat apardığımız bütün rayonlarda onun (Təpəgöz əfsanəsinin-İ.S.) müxtəlif variantlarını danışırdılar”
.

K.T.Qaraqaşlının fikirlərinə O.Ş.Gökyayın “Dədəm Qorqudun kitabı”nda rast gəlirik: “Gədəbəy bölgəsinin başlıca yerlərində qalaçaların Təpəgöz tərəfin-dən yapıldığı qəbul edilir. Ayrım folkloru yazıq ki, araşdırılmamışdır. Təpəgöz əfsanəsi Kiçik Qafqaz dağlarının ətəklərində çox yayğındır. Bütün araşdırdığım bölgələrdə ona aid çox çeşidli variantları təsbit etdim”
.

XX yüzilliyin 60-cı illərində biz kəndə tanımadığımız bir qədər də eybəcər olan (xüsusilə iş axtaran ermənilər) adamlar gələndə onları Təpəgöz adlandırar-dıq və qorxub qaçardıq. Yaşlı adamlar çoxlu Təpəgöz nağılları danışardılar və bizdəki qorxunu da bu nağıllar yaratmışdı. Hər birimizin yaddaşında bir eybəcər, qorxulu Təpəgöz obrazı vardı. 

Nağıllarımızdakı div, əjdaha obrazları Təpəgözlə bağlıdır. “Təpəgöz Azərbaycan nağılında yeraltı dünyanın nümayəndəsi olan divin oğludur”. 

Buryatların “Gizir” eposunda da Təkgöz obrazı var. Onun adı Qal-Nurmandır. Bu təkgözü də Gizir öldürür.

“Manas” eposunda Təpəgöz obrazının xüsusi yeri var. Burada təpəgözlər çoxdur və onların hər birinin insan kimi adı var. Onlar-dan biri Malqundur və Katayın sərhədlərini qoruyur. Almambet və Sırqakla qarşılaşır. “Dədə Qorqud”-un Təpəgözü kimi o da diş-batmazdır. Yeganə ət olan yeri gözüdür. “Manas”da da Təkgözün gözünü çıxardırlar. Sonda Almambet onun başını kəsir.

Digər Təpəgöz Madı-xan-div adlanır və böyük Katay ordusu-nun başında durub qırğızlara qarşı vuruşur. Təkgöz Madı-xan-div təkbuynuzlu buğanı minmişdir. O da Təpəgöz və Malqun kimi dişbatmazdır, ona ox və qılınc batmır. Yeganə ət olan yeri gözü-dür və ölümü də gözündədir.

“Manas” eposundakı Təpəgöz süjetinin mənşəyindən danışan alimlər arasında da yekdil fikir yoxdur. Məsələn, A.N.Bernştam da “Odisseya”nın yazılma tarixinə əsaslanaraq yazır ki, həmin vaxt qırğızlardan ayrıca tayfa kimi söhbət gedə bilməzdi. Müəllif məsələyə çox səthi yanaşır, bu süjetin qırğız yox, türk mənşəli olduğunu unudur. “Dədə Qorqud”un adını çəkmir, ordakı Təpə-göz süjetindən yan keçir. “Manas”ı “Odisseya”, “Roland haqqın-da nəğmə”, “Şahnamə” ilə müqayisə edir, ancaq süjetin ümum-türk epik ənənəsində daha zəngin yer tutduğundan və tarixinin qədimliyindən danışmır
.

S.M.Abramzona görə isə “Təpəgöz süjetinin avropa xalqları-nın folklorundan mənimsəmə olduğu haqqında fikirlərin qəbul edilməsinə baxmayaraq, onun başqa yolları da var”. Müəllif belə qənaətə gəlir ki, bu süjetin tarixi çox qədimdir və bir tərəfdən Yunanıstanda, digər tərəfdən Uzaq Şərqdə yaranmış və “Manas” eposuna da Uzaq Şərqdən daxil olmuşdur
. S.M.Abramzon da “Dədə Qorqud”dakı Təpəgöz süjetinə toxunmadığından onun mənşəyini Uzaq Şərqlə bağlamağa məcbur olmuşdur. S.M.Ab-ramzon ən çox monqol folklorunda rast gəldiyi Təpəgöz süjet-lərinə əsaslanmışdır. Uzaq Şərqdə yaşayan türklərin də folkloru bu süjetlərlə olduqca zəngindir. Qazax alimi E.D.Tursunov Təpə-göz süjetlərinin türk- monqol versiyalarını geniş şəkildə araşdı-raraq onların hamısının türk mənşəli olduğunu, monqollara və Avropa xalqlarına, Homerin “Odisseya” əsərinə də türk folklo-rundan keçdiyini söyləmişdir
.    

Türk folklorundakı bütün Təpəgöz obrazları və onunla bağlı süjetlər bir-birinə çox yaxındır. Ümumiyyətlə, Azərbaycan, qırğız, qazax, türkmən, özbək, altay, qaraqalpaq, başqırd, tatar, balkar, tuva və s. türk xalqlarının folklorunda Təkgöz/Taygöz/Təpəgöz süjetləri çoxdur. Anadoludan toplanmış ağız ədəbiyya-tında da bu obraza çox rast gəlinir. Hazırda Topqapı muzeyində saxlanan və “Dədə Qorqud”a çox yaxın olan bir variant məhz Anadoludan toplanmışdır. Onu O.Ş.Gökyay 1938-ci ildə nəşr etdirdiyi “Dədə Qorqud kitabı”na daxil etmişdir. Onun qısa məzmunu belədir: “Pusat igid və güclü bir gəncdir. Tez-tez şir ovuna gedir. Bir dəfə şir axtara-axtara gəlib Qaf dağının arxasına-Təpəgözlərin yaşadığı yerə çıxır. Bir balaca Təpəgözü tutub evə gətirir və onu böyüdür”.

Anadolu variantı ilə “Dədə Qorqud”un süjeti çox oxşardır. M.H.Təhmasib onlardan üçünü ayrıca qeyd etmişdir:

  1. Qəhrəmanların adları Basat və Pusat, azman isə Təpəgözdür.

  2. Anadolu variantında Pusat, “Dədə Qorqud”da Aruz Təpəgözü evində bəsləyib böyüdür.

  3. Pusat şir ovuna gedir, Basat aslan südü ilə böyüyür.

Mətn yarımçıq olduğundan Anadolu variantında hadisələrin sonra necə inkişaf etdiyi bilinmir. Ancaq mövcud parçadakı bu oxşarlıqlar süjetin inkişafı haqqında fikir söyləməyə imkan verir.

Qaynaqların hərtərəfli tədqiqindən aydın olur ki, bir çox şərq nağılları Yunanıstana aparılmışdır. “Odisseya”dakı əksər süjetlər həmin nağıllardan götürülüb. Ziya Göyalpın bir fikri də yuxarıda deyilənləri təsdiqləyir: “Əski yunanların mədəniyyətdə müəllim-ləri skiflər, əski xaldeylərinki (keldanilərin) isə şumerlər olduğu kimi, əski germanların ustadları və tərbiyəçiləri də hunlardı”
.

Qara dəniz sahillərində yaşayan türklər arasında Təpəgöz haq-qında çoxlu nağıl, əfsanə və rəvayət mövcud olmuşdur. Məsələn, “Yalıboğaz daşı” adlı nağılda məhz Taygöz nəhəngdən danışılır. Onun da yeganə gözü kəlləsinin ortasındadır. Mağarada yaşayır, adam yeyir. Onun gözünü bir qız oxla kor edir
. Həmin nağıldan bəlli olur ki, Taygöz nəhəngin altı barmağı varmış və Krımda bir daş üstündə onun əlinin izi qaldığına xalq arasında inam yaşayır. Bu gün Tovuz, Gədəbəy rayonlarında altı barmaqlı canlı varlıqlar haqqında çoxlu rəvayətlər söylənir. Tovuz- Gədəbəy bölgəsinin Xınna dərəsində- Samanlıq kəndində bir nəsil altıbarmaq adlanır.  

Təpəgözün atası Sarı çobandır, oğuzdur, anası pəri qızıdır, oğuzdan deyil. A.Nəbiyev yazır ki, “Pəri ilə insan övladının bu qəfil izdivacı yalnız “Dədə Qorqud” boyuna məxsusdur”
. Obrazın, süjetin və bütövlükdə boyun indiyə qədər açılmamış sirrinin açarı məhz buradadır. Homerin “Odisseya” poemasın-da bu hissə olmadığına görə, onun açarı da yoxdur.

Pəri qızı irəlicədən bilirdi ki, onun doğacağı Təpəgöz Oğuzun başına bəla olacaq. Bəzi müəlliflər bunu zina kimi başa düşüb Təpəgözü onun məhsulu kimi dəyərləndirmişlər. Ancaq bu zina Oğuzun öz içindən bir qadınla baş versəydi, heç vaxt Təpəgöz doğulmazdı. Oruc Əliyevə görə, Azərbaycan nağıllarında pəri qızları, əsasən, gözəlliyin, sağlamlığın, xeyirxahlığın simvolu kimi əks edilirlər
. Türk folklorunda pəri qızı ilə evlənmə yeganə hal deyil, lakin bu evlilikdən Təpəgözün doğulması nadir hadisədir. Bəs niyə belə olmuşdur? Bu bir təsadüfdürmü? Bizcə, burada iki mühüm məsələyə diqqət yetirmək lazımdır. Bunlardan birincisi bu evliliyin kökündə zorakılığın dayanmasıdır. Çobanın hərəkətində bir zorakılıq var. İkincisi, “pəri qızı” obrazı Təpəgözü doğan qadın kimi yox, Oğuzdan olmayan qadın kimi yaradıl-mışdır. Eposda bu məsələnin ayrıca vurğulanması heç vaxt təsadüf hesab edilməməlidir. “Pəri qızı” bir koddur. Onun düzgün açımı böyük önəm daşıyır. Oğuz+Pəri qızı =Təpəgöz. Əslində burada gen dəyişikliyi nəticəsində mutasiya baş vermişdir. Oğuzun qanına kənar qan qarışmışdır. Bəlanı qanın qarışması törətmişdir. Süjetin bu cəhətinə toxunan S.Əliyev “Pəri qızını kafir qızı, Təpəgözü oğuza nifrət bəsləyən uşaqlar” kimi qələmə vermişdir
. Bizcə, burada nifrətdən yox, oğuzun qanına yad qanın qarışmasından danışmaq daha doğru olar. 

 Türk folklorunda Təpəgözün çoxlu oxşarları və adları var: manqadxay, manqa, manqus, munus, monus, çulmus, şulmus və s. Bu adlar “düşmən”, “iblis”, “güclü”, “nəhəng” mənalarından başqa həm də “yad tayfadan, özgə tayfadan olan” anlamı verir. Sonuncu məna Təpəgözün pəri qızından, yəni  oğuz qanına yad qanın qarışmasından doğulması faktı ilə yaxından səsləşir. Eyni motivi bir Şumer mətnində görürük. Burada Şumerin niyə məhv olmasından söhbət gedir. Ur şəhərinin çarı Tanrıların yığınca-ğında şikayətlənir ki, “Ur şəhərinin və onun əhalisinin başına gələn bəla Enlilin şumer toxumundan olmayan adamı şəhərin çarı təyin etməsinin nəticəsidir”
. Enlil nəinki Şumer qanından olma-yan adamı Ur şəhərinə xaqan qoymuş, hətta şəhəri dağıdarkan onu himayə etmişdir. Bir Şumer mətnindən bəlli olur ki, Enlil xeyirli küləyi Urdan qovmuş, bədbəxtlik küləyini çağırmışdır:

Enlil tufanı çağırdı,

Ölkə dərd içindədir.

`Həyat küləyini qovdu ölkədən,

Ölkə dərd içindədir.

Xeyirli küləyi qovdu ölkədən,

Ölkə dərd içindədir.

Şər küləyini çağırdı,

Ölkə dərd içindədir.
 

 Bu çox maraqlı faktdır. Şumerdə Şumer toxumundan olmayan adam çar olub, dövləti və xalqı bəlaya salır. Oğuzda pəri qızından doğulan Təpəgöz böyük bir eli və xalqı ölümlə üz-üzə qoyur. Tofiq Hacıyev haqlı olaraq yazır: “Dədə Qorqud süjetləri Şumer dərinliyinə getdiyinə görə, mif və nağıl başlanğıcına bağlandığına görə, hadisələrdə fantaziya məntiqi müəyyən, bəlkə də mühüm rol oynayır və buna görə də “Kitab”ımızın boylarında nə isə bir çatışmazlıq, uyğunsuzluq, qeyri-təbiilik, qeyri-inandırı-cılıq görmək özünü doğrultmur”
. Şumer dərinliklərinə gedib çıxan boylardan biri “Basatın Təpəgözü öldürdüyü boy”dur.

Şumer qaynaqlarında təkgözlü azmanın  iki şəkli tapılmışdır (4-cü şəkil). Bunlar gil lövhələrdən hazır-lanmış möhürlərin üzərindədir. Onlardan biri Nyu-York şəhərində Pirpont Morqanın şəxsi kitabxana-sında, digəri Berlin Muzeyində saxlanır. Birinci möhür IV Uruk dövrünə, ikinci isə III Erkən sülalələr dövrünə aid edilmişdir. Gil lövhə üzərində çəkilmiş bu şəkildə doğrudan da kəllənin ortasında bircə göz vardır. Deməli, bu şəkildə təsvir olunmuş azmanın təpəgöz/kəlləgöz olduğu şübhəsizdir. Şumer rəssamları öz əsərlə-rini daha çox yazılı mətnlərdə rast gəlinən obraz və süjetlərin təsvirinə həsr etmişlər. “Bilqamıs” dastanı ilə bağlı tapılmış rəsm-lər bunu aydın göstərir. 
Təpəgözün əcdadı Şumer mətnlərində əjdaha obrazında təsvir edilmişdir. Bu obrazı ilk dəfə e.ə. III minilliyə aid mətnlərdə görürük. İndiyə qədər bu cür üç mətn tapılmışdır. Onlardan ikisin-də əjdaha ilə tanrılar (Enki və Ninurta), üçüncüsündə isə insan (Bilqamıs) vuruşur. “Bilqamıs. Enkidu və Yeraltı dünya” adlandı-rılmış eposun proloqunda Tanrı Enki Kur adlı əjdahayla, “Tanrı Ninurtanın igidlikləri və xidmətləri” adlandırılmış mətndə isə Tanrı Ninurta Azaq adlı əjdahayla vuruşurlar
. 

Şumer qaynaqlarında Təpəgözlə müqayisə olunan ikinci obraz Humbabadır. Bilqamısla Enkidunun Humbabanı və Basatın Təpəgözü öldürdükləri səhnələrin oxşarlığını Qara Namazov, Ağayar Şükürov, Q.Rəcəbli və A.Hüseynov
  müşahidə etmişlər.  

Təpəgöz obrazını Şumer mifləri ilə bağlayan çox maraqlı bir epizod da ayaqqabı məsələsidir. Basat Təpəgözü öldürməyə gələrkən Təpəgöz onu tutub ayaqqabısının içinə qoyur. Basat da xəncərini çəkib çəkməni yarır və onun içindən çıxır.
“Bilqamıs və ölməzlər dağı” poemasında Bilqamıs əbədi həyat axtarışına çıxır. Bu zaman Günəş tanrısı Utuya üz tutub ondan yardım istəyir. Utu deyir:

                Sənin ayaqlarına

                     Kiçik ayaqlarına

                 Kiçik ayaqqabılar

                         Düzəldəcəyəm mən

                 Sənin ayaqlarına

                       Böyük ayaqlarına

                Böyük ayaqqabılar

                            Düzəldəcəyəm mən.
       

Şumer mətnlərində hər şey öz adı ilə adlandırılmır, çox zaman onlara rəmzi, məcazi don geyindirilir. Humbabanın 7 şüası, Bil-qamısın 7 dağ aşması, ayaqlarının böyük və ya kiçik ölçülü olma-sı, Utunun onun böyük ayaqlarına böyük, kiçik ayaqlarına kiçik ayaqqabılar düzəltməsi bu cür məcazlaşdırılmış ifadələrdir ki, söhbətin həqiqətən nədən getdiyini asanlıqla başa düşmək olmur. Bütün hallarda Təpəgözün ayaqqabısı ilə “Bilqamıs və ölməzlər dağı” poemasındakı ayaqqabı motivi arasında çox sıx bağlılıq var, hətta onların məcazi mənaları da eynidir. Basat Təpəgözün yoluna çıxmış əngəldir, o bu əngəli ayaqqabısında gizlədir. Bilqamısın yolunda 7 şüası olan Humbaba var. Utunun verdiyi hər ayaqqabı bu 7 şüanın birindən qorunmaq üçündür. Kiçik şüalar üçün kiçik ayaqqabılar, böyük şüalar üçün böyük ayaqqabılar lazımdır.

Basatla Bilqamıs arasında birbaşa bağlılıq yaradan epizod-lardan biri də qəhrəmanların xilas üçün tanrıya üz tutmaları və onları tanrının xilas etməsidir. Təpəgöz Basatı öldürmək üçün bir neçə dəfə ona həmlələr edir, hər dəfə onun “Oğlan, qurtuldun-mu?” sualına Basat “Tanrım qurtardı”- deyə cavab verir. Sonuncu dəfə Təpəgöz Basatı künbədə salır, bu dəfə künbəd yarılır və 7 yerdən qapı açılır. Basat birindən bayıra çıxır.

Bilqamıs da ölməzlər dağına getmək üçün 7 əngəlin yanından ötməlidir. Əvvəla, Basatın çıxmağı üçün künbəddən 7 qapı açıl-ması və Bilqamısın 7 dağ-7 əngəl aşması motivləri də bir-birilə yaxından səsləşir və onu da diqqətdən kənarda qoymaq olmaz. Nəhayət, Bilqamıs tanrı Utuya üz tutur, Utunun köməyi ilə 7 dağı aşır, yəni onun yolunu kəsmiş 7 əngəlin yanından sağ-salamat ötə bilir. Məhz bu paralellərə əsaslanıb demək olar ki, Basatı da günəş tanrısı Utu xilas etmişdir. Oğuzun şəcərəsinin müdriklik tanrısı Enkiyə bağlanması da, Bilqamısın Utunun nəslindən olması da bu fikri söyləməyə əsas verir.

S.N.Kramerin bir fikri də bizim araşdırmaların sonucunu təsdiqləmək baxımından maraqlıdır. O yazır ki, “əjdaha ilə vuruş-ma motivi dünyanın bütün xalqlarında geniş yayılmışdır. Yuna-nıstanda allahlar və qəhrəmanlar haqqında çoxlu rəvayətlər var. Onların hərəsi bir qeyri-adi varlığı öldürür. S.N.Kramer bunun ardınca motivin mənşəyinə toxunur və onun hələ b.e.ə. 3-cü minillikdə Şumerdə mövcud olduğunu yazır: “E.ə. 3-cü minillikdə əjdaha ilə mübarizə motivinin Şumerdə yarandığını nəzərə alsaq, onda bununla bağlı bütün yunan və erkən xristian əfsanələrinin əksər detallarının Şumer qaynaqlarından götürüldüyünü deyə bilərik”
. Deməli, həmin motivləri yunan və qədim xristian müəllifləri yaratmayıblar. Doğrudur, S.N.Kramer türk folklorunu araşdırmamış, Şumer mətnləri ilə türk folkloru arasında paralellər aparmamışdır. Bu onun tədqiqat mövzusu olmamışdır. Buna baxmayaraq, onun yuxarıdakı fikirləri bizim üçün çox qiymətlidir, çünki bu günə qədər Təpəgöz obrazının və süjetinin mənşəyi əksər alimlər tərəfindən təhrif edilmiş, onun yunanlardan götürül-düyü kimi heç bir əsası olmayan yanlış mülahizələr irəli sürül-müşdür. Qısaca demək lazımdır ki, bizim Təpəgöz və Polifem obrazlarının mənşəyi ilə əlaqədar apardığımız araşdırmada birin-cinin oğuzlarla, ikincinin yunanlarla bağlı olub-olmaması məsələ-sinə xüsusi diqqət yetirilmişdir. Bəlli olmişdur ki, doğuluşundan ölümünə qədər Təpəgözün bütün həyatı Oğuzla bağlı olduğu halda, Polifemin yunanlarla heç bir bağlılığı yoxdur. Bunun məntiqi nəticəsi odur ki, doğuluşundan ölümünə qədər bütün həyatı Oğuzla bağlı olan bu obraz Oğuz eposuna kənardan gətirilə bilməzdi. Əksinə, yunanlarla heç bir bağlılığı olmayan Polifem obrazının kənardan alınma ehtimalı daha çoxdur.

Beləliklə, yuxarıdakı araşdırmalardan sonra Təpəgöz süjetinin mənşəyi haqqında son sözü söyləmək olar. Herodotun Təpəgöz süjetinin Şərqdən yunan ədəbiyyatına keçməsi haqqındakı fikri, oğuzların tarixinin qədimliyi, “Dədə Qorqud”dakı Təpəgöz süjetinin dolğunluğu, zənginliyi və bitkinliyi, türk folklorundakı digər variantlarla yaxınlığı, onun türk xalqları arasında geniş yayılması, yunanlar arasında Homerə qədər bu süjetin olmaması, “Odisseya”dakı hadisələrin Şərq nağıllarından götürülməsi və yarımçıqlığı, ordakı təsadüflər, IX nəğmənin poemanın digər nəğmələrilə bağlanmaması, “Dədə Qorqud” ilə Şumer mətnləri arasındakı oxşarlıqlar bütövlükdə belə bir qənaətə gəlməyə əsas verir ki, Təpəgöz obrazının tarixi çox qədimdir, yunan mənşəli deyil. Bir sözlə, bu süjet türklərdən yunanlara keçmişdir. Homer Türkiyənin İzmir şəhərində doğulub yaşamış, türk xalq yaradıcılığı ilə yaxından tanış olmuş, bu süjeti türk folklorundan götürüb öz eposuna daxil etmişdir.

Son olaraq demək lazımdır ki, Avropa, o cümlədən yunan mədəniyyətinə türk təsirini ayrı-ayrı obraz, motiv və süjetlərlə məhdudlaşdırmaq olmaz. Arxeoloji qazıntılar zamanı tapılmış maddi mədəniyyət abidələri göstərir ki, yer kürəsinin çox böyük əraziləri Turan mədəniyyət zonasına daxildir
. 

ŞUMER  VƏ TÜRK FOLKLORUNDA ZOOMORFİK OBRAZLAR
Qurd obrazı. Türk folklorunda Qurd obrazının xüsusi yeri var. Bu obraz haqqında indiyə qədər çox yazılıb və hələ çox yazılacaq, çünki onun poetik təhlil üçün verdiyi material zəngin, imkanlar genişdir. Hər bir araşdırıcı Qurd obrazına fərqli aspektdən yanaşır, onu öz təhlil prizmasından keçirir, ona görə də həmişə yeni söz demək, yeni fikir söyləmək  olur. 

 “Dədə Qorqud” və “Koroğlu” eposlarında qurd obrazına xüsusi məhəbbət olduğu aydın gözə çarpır. “Dədə Qorqud”da “Qurd üzü mübarəkdir”, “Yeni bayırın qurduna bənzərdi yigid-lərim”, “İssiz yerin qurdu kimi ulaşdılar”, “Azvay qurd əniyi erkəgində bir köküm var”, “Koroğlu”da “Nə qədər səfil gəzərəm, Adım qurd oldu, qurd oldu”, “Çaqqal əniyi qurd olmaz, Yenə qurd oğlu qurd olu”, “Koroğlunun Qurd oğluyam” kimi misralar çoxdur. Hər iki epos türk poetik təfəkkürünün məhsuludur. Qurd yalnız türk xarakterinin ifadəsi üçün seçilmiş uğurlu bədii təsvir vasitəsi, bənzətmə olmayıb, onun daha dərin sətiraltı mənaları var. 

“Bilqamıs” dastanında da qurdla bağlı maraqlı bir səhnə var. Enkidu Uruka gəlir, insan kimi yaşamağa başlayır:

Zeytun yağı sürtüb o, bənzədi insanlara,

Əyninə paltar geydi, bənzədi igidlərə.

Yaraq-yasaq götürüb döyüşdü şirlər ilə-

Narahatlığı getdi gecələr çobanların.

Aslanlara güc gəldi, dil tapdı qurdlarla o.
 
“Enkidu şirlərlə döyüşür”, “aslanlara güc gəlir”, lakin “qurd-larla dil tapır”. Bizi də maraqlandıran elə budur. “Qurdlarla dil tapmaq” ifadəsi həm Şumerdə də qurda böyük sevgi, sayğı və məhəbbət olduğunu, həm də qurdun danışdığını göstərir. Qurd türkün totemidir. “Dədə Qorqud” və “Koroğlu” eposlarındakı qurd obrazı məhz türkün totemi olan qurddur. “Bilqamıs”da da qurda sevginin ifadəsi təsadüfi deyil. Deməli, “Bilqamıs”, “Dədə Qorqud” və “Koroğlu” eposunun üçü də eyni etnik duyğu və düşüncə ilə yoğrulmuş, onlardakı müsbət obrazlar eyni etnogene-tik kodlarla şifrələnmişdir. Bunu digər paralellər də göstərir. 

 Türk mifik təfəkküründə Qurd bir neçə fünksiyanı yerinə yetirir, yəni biz onu bir neçə statusda görürük. 

1. Bozqurd əcdaddır. Türklərin Çin qaynaqlarında saxlanmış “Göytürk” dastanında türklərin məhz bir Qurddan törədikləri öz əksini tapmışdır. Dastanda deyilir ki, Aşina adlı bir ailədən törə-miş göytürklər Lin adlı bir məmləkət tərəfindən məğlub edilib ha-mısı öldürüldülər. Təkcə on yaşında bir oğlan uşağı qaldı. Düş-mənlər onun ayaqlarını kəsib bir bataqlığa atdılar. Onu bir dişi Qurd bəsləyib böyütdü. Onlar dağda bir mağarada yaşadılar və Qurd oğlandan 10 uşaq doğdu. Bu 10 oğlanın hərəsi sonradan bir soyun əsasını qoydu və bu soylar türklərin əcdadları oldular
. Karluklar şərqi türklərin Aşina tayfa adını şərəflə daşıyırdılar. Qaraxanlılar da özlərinin Aşina tayfasından olduqlarını bilirdilər. Qazaxların “İgid və Qurd” nağılında qəhrəman Qurdla evlənmiş-dir
. Bu nağılda qurd gecələr gözəl bir qız olur və insan kimi danışır. “Canavar oğlu” adlı Azərbaycan nağılında isə qəhrəman canavarın oğludu
. Maraqlıdır ki, hər iki nağılda qurd qadındır, anadır. Bu da Aşina əfsanəsi ilə eyniyyət təşkil edir.

S.Q.Klyaştornıy 1968-1969-cu illərdə Monqolustanda apardı-ğı çöl tədqiqatları zamanı böyük Türk xaqanının qəbrindəki iki metrlik baş daşının üstündə ayaqları düşmən tərəfindən kəsilmiş uşağı qurdun əmizdirdiyinin təsvirini tapmış və onun yuxarıdakı miflə bağlı olduğunu söyləmişdir
. Mifdə və daşın üstündəki təsvirdə Aşina qılçaları kəsilmiş uşağı əmizdirir. Qurdun uşağı əmiz-dirməsi motivi türk folklorunda geniş yayılmışdır. Tovuz bölgəsindən Aldədə haqqında xeyli əfsanə və əsatir toplanmışdır. Onlardan birində Aldədənin balaca oğlu itir və onu Qurd tapıb əmizdirir. Aldədə uşağı tapıb evə gətirir, ona deyir ki, anan Mah-peykərdi, atan mənəm. Uşaq deyir ki, mənim anam Bozqurddur, mən onun döşündən süd əmmişəm
. S.Paşayev Aldədəni Dədə Günəşlə, onu Günəş tanrısı ilə, Mahpeykəri isə Ayla eyniləşdir-mişdir
. Burada Qurdun Günəşin simgəsi olduğu aydın görünür.       

Uyğurların “Törəyiş” dastanında da Qurd əcdad statusunda çıxış edir. Hun xaqanlarından birinin qızları o qədər gözəl olmuşlar ki, ataları onları insan oğullarına ərə verməyi rəva görməmişdir. Ona görə, qızlarını Tanrıya ərə vermək qərarına gəlmişdir. Bir gün qızlar qüllənin dörd yanında dolaşan bir Qoca Qurd görmüş və onu Tanrı zənn edərək yanına enmişlər. Qurdla kiçik qızdan Doqquz Oğuzlar doğulmuşlar. Ona görə də Doqquz Oğuzların səsləri Qurd səsinə bənzəyir 
. İsrafil Abbaslı da qızla evlənən Bozqurdun əslində Tanrı olduğunu söyləmişdir
.

 Türk mifik düşüncəsində Qurdun əcdad funksiyasını yerinə yetirməsinin çox mükəmməl etnopoetik əsasları var. Bunu yalnız mifik düşüncənin məhsulu hesab etmək yanlışdır. Xaqanın qızı ilə evlənən Qurd Tanrıdır. Tanrı öz şəklini dəyişib Qurd cildinə girmişdir. Yəni Qurd Tanrının metamorfozalaşmış obrazıdır.

    N.Cəfərov və K.Vəliyev Qurdun tanrı ilə eyniləşdirilməsini deformasiya hesab etsələr də
, Şumer və türk folklor örnəklə-rinin müqayisəli təhlili bu fikrin əksini deyir. Şumer dilində canavara börü deyilmişdir. Əksər türk dillərində börü sözünə rast gəlinir. Türklər qurda daha çox göy börü demişlər. Burdakı “göy” sözü əvvəlcə rəng yox, səma, göy mənalarında işlənmişdir. Bununla “Göy Tanrı”da olduğu kimi qurdun da göy, səma mənşəli olduğuna işarə edilmişdir
. S.L.Tolstov da “gök börü” ifadəsindəki “göy” sözünün “göyə məxsus”, “göy mənşəli” demək olduğunu yazmışdır
.  

Qədim türklər Qurdun göydən gəldiyinə və hətta Tanrı oğlu olduğuna doğrudan da inanırdılar. Bu inamın izlərini ayrı-ayrı türk xalqlarının zəngin folklor örnəklərində aydın görmək olur. Məsələn, yakutlar canavarı öz adıyla çağırmır, ona “uhun kutu-ruk” (uzun quyruq),  “Xallan yola” (göyün oğlu) yaxud “Tanara yola” (Tanrının oğlu) deyirlər. Burada türklərin Göyə Tanrı, Tan-rıya Göy dediklərini unutmamalıyıq. Çuvaşlar canavarı “piqum-bar yitti” (peyğəmbərin iti), tuvalılar isə “kök karak” (göygöz)  adlandırırlar. Yakutların folklorunda Qurda Göy Tanrı Ulu Toyonun oğlu deyilir. Buryatlar isə onu “Göyün iti” (Tenqerin noxoy) deyə çağırırlar. Bundan başqa, Qurd əcdad olduğuna görə, onun adını dəyişirlər (evfemizm). Altaylar ona “göy it”, “yerin iti”, “yerin küçüyü” və s. deyirlər. Azərbaycanda da çox zaman qurda “ağzıqara” deyilir. Altaylar qoyuna düşmüş canavarı qovmaq üçün “Börü” deyə böyük əcdadlarını köməyə çağırırlar.

    Moğol əfsanələrinə görə, Çingiz xanın əcdadı Börtə-Çinə olmuşdur. O, Tanrının əmri və arzusu ilə doğulmuşdur. Onun arvadı Qoa-Maraldır. Börtəçinə Bozqurd  deməkdir. Alan Qoanın (Maralın) beş oğlundan ilk ikisinin atası Dobun-Mergendir (Börtə-Çinə-Qurd). Alan Qoanın sonuncu üç oğlunun atasının kim olduğu bilinmir. Alan Qoa iki böyük oğluna deyir ki, bilirəm, üç oğlumun atasının kimliyi sizi düşündürür. Onlar işıqdan doğulublar, “Tanrının övladlarıdırlar”.

Bu əfsanələrin hunların Böyük Çölün cənub sərhədlərində yaşadıqları dövrdə yarandığı güman edilir. A.N.Bernştam Şərqdə Hun cəmiyyətinin e.ə. III əsrdə yarandığını yazır. Lakin F.Xirt, De Qroot, O.Franke, H.Vamberi və başqaları bu tarixi e.ə. XXIII-XIX əsrlərə aparmışlar
.

    Qurdun əcdad statusunda çıxış etdiyini “Dədə Qorqud”da Salur Qazanın dilindən bütün çılpaqlığıyla eşidirik: 

 Ağ qayanın qaplanının erkəyində bir köküm var,

Ortac qırda sizin keyikləriniz durğurmaya.

Ağ sazın aslanında bir köküm var,

Qaz alaca yündünü durğurmaya.

Azvay qurd əniyi erkəgində bir köküm var,

Ağca yunlu Tümən qoyunun gəzdirməyə.
 

Burada Salur Qazan Qaplanın, Aslanın və Qurdun adlarını çəkir, özünün soykökünü onlara bağlayır. Biz Basatın da Aslan südü əmdiyini, onu özünə ana saydığını bilirik. Onların adlarını çəkərkən Salur Qazan bizim düşündüyümüz vəhşi heyvanları nəzərdə tutmamışdır. Bunun gizli kodunu açmaq üçün Salur Qazanın Qurda münasibətinin digər tərəflərinə işıq tutmaq lazım-dır. Eposun başqa bir yerində Salur Qazan deyir: “Qurd üzü mübarəkdir, qurdlan bir xəbərləşəyim”. Qədim türklərin düşüncə-sində yalnız “Tanrının üzü mübarək” sayılmışdır. Deməli, Salur Qazan “Qurdla xəbərləşəyim” deyəndə Tanrıyla xəbərləşməyi nəzərdə tutmuşdur. “Azvay qurd əniyi erkəgində bir köküm var” formulunun sirrini açmaq üçün poetik kod da məhz yalnız Tanrıya ünvanlanan “Qurd üzü mübarəkdir” formulunda verilmişdir. Muxtar Kazımoğlu Qazanın qurdla xəbərləşməyini qurdun insan kimi dil qanan, dərd anlayan varlığı təmsil etməsi kimi mənalan-dırmışdır
. R.Əlizadəyə görə, “qurdun üzünün mübarək” sayıl-ması onun bərəkət verməsi deməkdir. Bu da  Qurdun Oğuz etno-sunun inkişafı ilə bağlı hami obrazının inikası olaraq eposda təza-hür edir. O başqa bir yazısında oğuzların Bozqurdunun altayların Humayına və yakutların Ayısıtına bənzədiyini deyir
. Ancaq Humayın və Ayısıtın Tanrı-əcdad obrazları olduğuna toxunmur. Humay təkcə altaylarda yox, əksər türk xalqlarında ana Tanrıdır.

  Qurdun əcdad olduğu bir çox türk xalqlarının etnogenezində öz təsdiqini tapmışdır. Başqırd alimi Kirey Mergenə görə, cənub-şərqi başqırd tayfalarının adı olan “başkurt” yaxud “başkirt” etnonimləri canavarın adlarından biridir (evfemizm) və sonradan bu ad bütün xalqın adına çevrilmişdir
. Rus səlnamələrində Baş-kord qıpçaq şəxs adına rast gəlinir ki, V.A. Qordlevski onu totem mənşəli hesab edərək “ana qurd” kimi mənalandırmışdır
. Baş-qırd folklorunda başqırdların qurddan törədikləri haqqında çoxlu örnəklər var. Hətta onlarda bir nəsil börülər (qurdlar) adlanır. Börü adlı bir nəsil adına da qırğızların etnogenezində iştirak etmiş etnoslar arasında rast gəlinir. İ.M.Miziyevə görə, özünün soy başlanğıcını Qurddan götürən türk tayfalarından biri də Asyan, Aşan adlanmışdır
. Bu ad “Törəyiş” dastanındakı Aşina ilə bağ-lıdır. Füzuli Bayat yazır ki, çigil, yağma və karluk tayfaları Qurdu əcdad sayırdılar
. Göytürklərin və hunların soykökündə Qurdun durduğunu gördük. Bolqar xanlarından birinin adı Kubrat/Xubrat/ Xudbard/Konrt/Konrot olmuşdur. N.A.Baskakov bu adı “Qurd” sözü ilə eyniləşdirmiş, onu evfemizm adlandırmışdır
. 

Ləzgilər arasında onların iki əcdaddan-Qaşqa Şabandan və Ağ Qurddan törədikləri haqqında inam var. Osetinlərin 7 tayfasından birinin əcdadı Aquza, başqa rəvayətə görə, iki qardaş- Taqa və Qurd olmuşdur
.

Qədim türk tayfalarından biri olan tarduşlar əcdadlarının Qurd olduğuna inanırdılar. Qədim monqol səlnamələrində qurdun nəs-lin əcdadı olduğu göstərilir. “Monqolların gizli tarixi”ndə deyilir ki, monqollar bir Börtə-Çinədən (Boz qurddan) törəyiblər
.                   

Z.V.Toğana görə oğuzlarda və qıpçaqlarda qurd xilaskardır
. “Dədə Qorqud”da Salur Qazanın Qurdla münasibətləri Qurdun oğuzlarda həm də əcdad olduğunu söyləməyə əsas verir. F.Zey-nalov və S.Əlizadə də KDQ-də qurdun qəhrəmanın soykökü, əcdadı olduğunu vurğulamışlar
.  

Biz “Dədə Qorqud”da Salur Qazanın Qurdla söhbətləşdiyini, xəbərləşdiyini görürük, ancaq Qurdun danışıb- danışmadığını bil-mirik. Oğuz xanın ordusuna yol göstib, ona qələbələr qazandıran Bozqurd isə Oğuz xanla insan dilində danışırdı. Buryatlara görə Qurd insanların danışığını eşidir və başa düşür. Bunu diqqətdən qaçırmaq olmaz. Çünki burada söhbət insan-heyvan yox, insan-əcdad (Qurd/Tanrı) arasındakı ünsiyyətdən gedir. Şumer mətnlə-rindən bilirik ki, tanrılarla insanlar eyni dildə danışırdılar. 

Qurdun tanrı-əcdadın metamorfozalaşmış obrazı olduğunu bir maraqlı fakt da təsdiqləyir. Azərbaycanda və digər türklərdə bir adama qəzəblənəndə “Cəzanı Tanrı versin”, “Səni allah vursun”, “Bəlanı Tanrı versin”, “Səni allaha tapşırıram” kimi ifadələr işlədilir. Qaqauzlar isə bu ifadələrdə allah və Tanrı əvəzinə Qurd (canavar) sözü işlədirlər. Məsələn, onlar bu gün də “canavar ursun” deyə qarğış eləyirlər. Bundan başqa, qaqauzlar inanırlar ki, onların bütün fikirləri və istəkləri canavara bəllidir
. İnsanların qəlbindəki istək və fikirləri isə yalnız Tanrı bilir. Ona görə də qaqauzlar “canavar bayramı” keçirir və bu yolla pis ruhlardan qorunduqlarına inanırlar. Şumerlər pis ruhlardan qorunmaq üçün pəncərələrin üstünə və qapıların ağzına tanrı heykəlləri qoyurdu-lar. Göründüyü kimi, şumerlərlə qaqauzların pis ruhlardan qorun-maq haqqında inamları demək olar ki, eynidir. 

Türk epik qəhrəmanları Tanrı oğulları hesab edilirdilər. Məsə-lən, “Dədə Qorqud”da Beyrəyin atası Qam Börədir. Buradakı Bö-rəni araşdırıcıların çoxu Qurd kimi açıqlayırlar. S.Rzasoy isə yazır ki, “burada qurd struktur elementi həm atanın (Qam Börə), həm oğulun (Beyrək) adlarında kosmogenetik törəmə verir
. Koroğlu özünü Qurd oğlu adlandırırdı. Manasın isə Göyün-Tanrının oğlu və Qurdun törəməsi olduğunu görürük. Ona görə Manasın adının əvvəlinə çox vaxt kök-calami- göy börü epiteti artırılır. S.M. Abramzon Manas haqqında yazırdı ki, onun boynu pələng boynu, göz qapaqları ilan göz qapaqları, qulaqları qurd qulaqlarıdır
. Manasın qırx igid yoldaşı da gödəkquyruq göy qurda bənzədi-lirdilər. Buradakı “göy” sözünü “göy/Tanrı” kimi başa düşmək lazımdır. Deməli, Manasın qırx igid yoldaşı da tanrı oğlanlarıdır. V.V.İvanov türk folklorundan danışmasa da, bir çox xalqların mifologiyasında Qurdun tanrı və əcdad olduğunu yazmışdır. Onun fikrincə, hett, iran, yunan, german və digər hind-avropa ənənələ-rində müharibələrdə döyüşçüləri və tayfaların üzvlərini Qurd şək-lində təsəvvür edir və onları Qurd adlandırırdılar
. Göründüyü kimi, Qurddan danışılır, ancaq türklərin adı çəkilmir. Halbuki V.V.İvanovun toxunduğu bu mifoloji motivlər türklərdən onun saydığı hind-avropa xalqlarına keçmişdir. V.A. Qordlevski yazırdı ki, “qurd haqqında rəvayətlər türk-monqol tayfaları üçün çox əzizdir və onu köçərilər asanlıqla Asiyadan Avropaya apara bilər-dilər. Axı orta əsrlər Avropa eposu onların təsiri ilə yaranmış-dır
. Göytürklər kağanın qoruyucularına börü, yəni qurd deyir-dilər. Elə burdaca Avropa eposundan Qurdla bağlı bir nümunəyə toxunmaq yerinə düşər. “Atilla haqqında nəğmə” eposunda Atilla Qunnarı və Xyöqnini qonaq çağırır. Atilla onların bacısı Qudrunla evlənmişdir. Qudrun qardaşlarına Qurd tükü sarınmış bir üzük göndərmişdir
. Burada Qurd tükü sarınmış üzük hunların onları Qurd kimi mühasirəyə alıb tələyə salacaq-larına işarədir. Qunnar və Xyöqni bunu başa düşüb özlərini ayı ilə müqayisə edirlər. Bir Skandinav dastanında Siqmund və Sinfiotli meşədə gəzərkən balaca komaya rast gəlirlər. Orada iki yad adam və başlarının üstündə asılmış canavar dəriləri görürlər. Dəriləri götürüb geyinən kimi canavar cildinə düşürlər
. Komadakı adamların “yad”lığı və Siqmundla bacısı oğlu Sinfiotlinin canavar dərilərini geyindik-də canavar cildinə düşəcəklərini bilmədikləri canavar dərilərinin ckandinaviyalılara məxsus olmadığını göstərir. Qurd cildinə gir-mək motivi türk folklorunda geniş yayılmışdır. M.İ.Borqoyakov Qurdla bağlı maraqlı bir bilgi vermişdir ki, girpunlar onların tutduqları torpaqlara gələrkən Qurd onlara yol göstərmişdir. Bu motiv Qurdun Oğuza yol göstərməsi ilə tamamilə üst-üstə düşür. M.İ.Borqoyakov yazır ki, süjetin bu qədər yaxınlığını tipoloji oxşarlıq adlandırmaq olmaz və görünür ki, o skiflər və hunlar dövründə mövcud imiş
. F.İ.Tahirova yazır ki, bir çox xalqların folklorunda Qurd müsbət obrazdır. Qərbi Avropa miflərində geniş yayılmış qurd-adamyeyən obrazına şərqi slavyan və türk folklo-runda demək olar ki, rast gəlinmir
. Qərbi Avropa xalqlarının mifologiyasında və folklorunda qurd adamyeyən obrazında təsvir olunur və  pisliyin, acgözlüyün, müharibənin simvoludur ki
, bu da qurdun həmin xalqların əcdadı olmaq ehtimalını istisna edir. Hazırda elmdə yuxarıda deyilənləri təsdiqləyən onlarla təkzibedil-məz arqumentlər var. Onlardan ikisinə diqqət yetirək:

1. N.Y.Biçurin yazırdı ki, türklər özlərini Qurd adlandırırdılar. Bir yüksək vəzifəli çin əyanı türklər üzərinə hücum planı haqqın-da demişdir: “köçəriləri qovmaq və qurdların üstünə cummaq”
. 

2. Ə.Firdovsi türklərin vətənini Qorqsar adlandırmışdır ki, bu “Qurdlar diyarı” deməkdir. Ə.Firdovsinin “Şahnamə”sində “Çi-gillərin şahı” Ərcəsbin qoşununda Qorqsar (Qurda bənzər) adlı qəhrəman var. Ağayar .Şükürov onu totem- canavar hesab edir
.   

Mahmud Kaşqarlı yazırdı ki, türklər Qurda gücün, mərdliyin simvolu kimi baxır və onu tülküyə qarşı qoyurlar. Uşaq anadan doğularkan oğlan yaxud qız olduğunu bilmək üçün soruşurlar: “Qurd doğulub yoxsa tülkü?”. Bir işin dalınca gedib qayıdan adamdan “qurdsan yoxsa tülkü?” deyə soruşurlar. “Alpamış” eposunda Qaracan anasını elçi göndərir və qayıdanda bu cür də soruşur. Anası deyir: “Ay oğul, mən hara getsəm, harda olsam, ordan tülkü yox, qurd qayıdıram”. Qurd qayıtmaq işin uğurlu olduğunu göstərir. 

Nə yüksk vəzifəli Çin əyanı, nə Ə,Firdovsi, nə də M.Kaşqarlı hind-avropa xalqlarından hər hansı biri haqqında yuxarıdakı söz-ləri deməmişlər. İndi tamamilə aydın olur ki, V.V.İvanov adını çəkməsə də, hind-avropa xalqlarının Qurda bənzətdikləri həmin döyüşçülər və tayfa üzvləri türklər imiş. Türk epik qəhrəmanları da həmişə Qurda bənzədilir. Akademik B.Karrıyev yazırdı ki, türk epik ənənəsində Qurd müsbət epitetdir, ona görə də eposlarda, məsələn, Koroğlunun əksər versiyalarında ən yaxşı igidləri “Qurd oğlu” adlandırırlar. Azərbaycan Koroğlusu da eposda dönə-dönə “Qurd oğluyam” deyə öyünür. Koroğlunun oğlu Həsən də özünü atasına “Qurdoğluyam, Koroğlunun oğluyam” deyə təqdim edir. “Manas” eposunda Koyon Alının qaçışı Qurda bənzədilir: “O Qurd kimi dörd yanına göz gəzdirə-gəzdirə qaçır”. Qəhrəmanların səsləri də Qurd səsi ilə müqayisə olunur. Altay folklorunda epik qəhrəman Erzamıra qəzəblənmiş atası Qurd kimi ulayır.

Aç kuskundın şınırın iydi       Ac qarğa kimi qarıldayır,

Aç börüdiy kınılandı.             Ac qurd kimi ulayırdı.

Diltis kara köl köbörlü           İşıq saçan iki qara göl kimi

Köziteskindiredaandadı.        İncik-incik axırdı onun gözləri.

Qurd kimi ulamaq motivinə biganə yanaşmaq olmaz. A.Qordlevskinin yazdığına görə, qıpçaqların xaqanı Bonyak rus knyazı David Volınskinin müttəfiqi olmuş və hər dəfə döyüşə girməzdən öncə gecələr heç kəs bilməsin deyə ordunun düşərgə-sindən uzaqlaşaraq qurd kimi ulayarmış. Əgər qurdlar onun səsinə səs versələr, Bonyak döyüşdə qalib gələcəyinə inanarmış
. Burada maraqlı bir kod verilmişdir. Ancaq bu kodu V.A. Qordlevski də, başqaları da aça bilməmişlər. Əvvəlki fəsillərdən bilirik ki, Şumer və türk xaqanları seçilmiş adamlar olub, Tanrının himayəsi ilə xaqan taxtında otururdular. Onların döyüşlərdə qələbə çalıb-çalmamaları birbaşa Tanrının istəyindən asılı olurdu. Bonyakın qurd kimi ulamağı və qurdların onun səsinə səs verməsi faktında əslində Tanrının istəyi kodlaşdırılmışdır. Bonyak qurd kimi ulamaqla Tanrısına üz tutmuş, ondan kömək istəmişdir. Tanrı Bonyakın döyüşdə qələbə qazanmağını istədiyi halda onun səsinə səs verir. Sözsüz ki, Bonyak Tanrını qurd səsilə çağırırdısa, Tanrı da ona həmin səslə cavab verməliydi. Azərbaycanda geniş yayılmış “qurdu ulamaq” deyimi də bu motivlə bağlıdır. Bilqamı-sın Tanrı Utunu köməyə çağırdığı, Utunun onu eşidib, səsinə səs verdiyi səhnəni xatırlamaq kifayətdir. Bonyakın və Bilqamısın epik müstəvidə qarşımıza çıxan bu hərəkətləri real Tanrı-insan münasibətlərinin bədii ifadəsindən başqa bir şey deyil. 

Türklərin Qurdla bağlılığına aid başqa bir fakt da var. Türk-lərin bədəninin az tüklü olması, ikinci tük örtüyünün zəifliyi belə bir faktla əlaqələndirilir: “Türklərin bədənləri ona görə az tüklü-dür ki, Nuhun oğlu türklərin əcdadı Yafəs uşaq vaxtı xəstələnmiş, onun bədənini qarışqa yumurtası və Qurd südü ilə silmişlər”.

Cavad Heyət də türk folklorunu araşdırarkan Qurdun Tanrı-əcdad olduğunu söyləmişdir: “Əvvəllər bir Tanrı kimi sitayiş edilən boz qurda xalqın cəddi (əcdadı-İ.S.) kimi baxılmış, qəhrə-manları da ona bənzədilmişdir” (56,s.45).

Qurdun tanrı-əcdad olduğu haqqında türk folklorunda yetərincə material var.                    

2. Qurd xilaskardır. Türk folklorunda Qurdun ikinci funksi-yasını onun xilaskar statusunda görürük. “Oğuz Kağan” dasta-nında Qurdun bu funksiyası çox aydın verilmişdir. Qurdun ilk dəfə Oğuzun gözünə görünməsi belə təsvir olunur: “Dan ağarınca Oğuz Kağanın çadırına günəş kimi bir işıq girdi. O işıqdan göy tüklü və göy yeləli bir erkək Qurd çıxdı. Bu Qurd Oğuz Kağana xitab etdi və: “Ey Oğuz, sən Urum üzərinə yürümək istəyirsən; ey Oğuz, mən sənin önündə yürümək istəyirəm- dedi”
. Göründüyü kimi, burada Qurd günəş işığının içindən çıxmışdır. Üstündə göy rəng-Tanrı rəngi daşıyan bu qurdu Oğuza uğur gətirmək üçün elə Tanrının özü göydən endirmişdir. Dastanda Oğuzun birinci arva-dının da bu səhnədə olduğu kimi, işığın içindən çıxması təsvir edilmişdir. Qurdun və qızın işığın içindən çıxdıqları səhnələr tamamilə bir-birinin eynidir. Hər iki halda onlar günəş işığı ilə birlikdə göydən enirlər. Oğuzun evləndiyi qızı Humayla, Humayı isə Şumer panteonundakı sevgi, məhəbbət tanrısı İnanna ilə eyniləşdirmək mümkündür. Hər iki səhnədə  günəş işıq obrazında çıxış edir. İnanna günəş tanrısı Utunun əkiztayı bacısıdır. İnanna özü də işıq tanrısıdır. Erkək Qurd isə, görünür, günəşin özünü təmsil edir. Şumerlərin “Bilqamıs və ölməzlər dağı” dastanında da Bilqamısa məhz günəş tanrısı Utu yol göstərmiş və yardım etmiş-dir. Dastanda Bilqamısın Utuya müraciəti belə təsvir edilmişdir: 

                   Utu, yolum dağlaradır,

                        Özün mənə qahmar ol.

                 Yolum sidr meşəsinədir,

                       Özün mənə qahmar ol.   

Şumer mətnlərinin, o cümlədən, Şumer çarlarının siyahısının təhlili Bilqamısın günəş tanrısı Utuya qohum olduğunu göstərir. Bilqamıs öz əcdadından kömək ummuş, o da Bilqamısa kömək etmişdir. Oğuz Kağanla bağlı araşdırmalar onun da Tanrı mənşəli olduğunu üzə çıxarmağa imkan vermişdir. Deməli, Oğuz Kağan da Bilqamıs kimi “Tanrıya yalvararkan” öz əcdadından kömək istəmişdir. Tanrı da bu dəfə Qurd cildində onun gözünə görünmüş və yol göstərmişdir. Qurdun Günəşlə bağlılığına xakas folklorun-da rast gəlinir. Bir xakas nağılında üç qardaş 300 buğa otarır. Böyük qardaş yatır, buğanın üçünü canavar yeyir. Ortancıl qardaş da yatır, buğanın üçünü canavar yeyir. Kiçik qardaş yatanda cana-var buğaların hamısını yeyir. Kiçik qardaş qurdun dalınca yerin altına düşür. Orda üç qız görür, qurd isə alova çevrilib özünü dənizə atır
. Qurdun alova çevrilməsi və özünü dənizə atması onun günəşin simgəsi olduğunu göstərir. Bu fikir əsassız deyildir. Buryat miflərində Günəş çox zaman qurdla müqayisə olunur yaxud eyniləşdirilir
. 

Şumer miflərindəki Qurd obrazını bəzi alimlər Enlillə eyni-ləşdirirlər
. Həm də Şumer miflərində Qurd bolluq, bərəkt rəm-zidir. Türk folklorunda da belədir. Deməli, türk folklorunda Qurd xilaskar funksiyasında da Tanrının metamorfozalaşmış obrazıdır.

3. Qurd totemdir. Türk folklorunda Qurdun totem statusunda göründüyü səhnələrə daha çox rast gəlinir. Onun totem olması haqqında çox yazılıb. Azərbaycan folklorçularından əksəriyyə-tinin yazılarında Qurdun totem fünksiyasından söhbət açılmışdır. Bunların geniş şərhinə ehtiyac duyulmur. Bircə onu demək lazım-dır ki, totem məsələsinə bir qədər dar çərçivədə yanaşıldığına görə, onun əsl mahiyyəti hələ də qaranlıq qalmışdır.

Herodot nevrlərdən danışarkan yazırdı ki, skiflər və onların arasında yaşayan ellinlər təsdiq edirlər ki, hər bir nevr ildə bir neçə günlük Qurd cildinə girir və yenidən insan şəklinə qayıdır
. Qurdun insan, insanın da qurd cildinə girməsi motivinə türk folklorunda tez-tez rast gəlinir. Başqırdların“Qurd oğlu Sıntimer pəhlivan” nağılının qəhrəmanı Sıntimerin atası Qurd, anası xan qızıdır. Qurd bir gün xanın kiçik qızını götürüb qaçır və onlar mağarada yaşayırlar. Qurdla qızın igid bir oğlu olur və adını Sınti-mer qoyurlar
. Xakasların “Altın Arıq” eposunun əsas personaj-larından biri olan Pis-Tumzux cildini dəyişərək bir ağ canavara çevrilir və yenə insan cildinə qayıdır
. Qurdun cilddəyişməsini R.Əliyev inkarnasiya adlandırmışdır
. Qurd həm adını, həm də cildini dəyişdiyinə görə, burada inkarnasiya və metamorfozalaşma hadisəsinin hər ikisi var. Yəni əslində Günəş Qurd cildinə girir, adını  və cildini dəyişir. Q.A.Stratanovski yazırdı ki, “qurd nevr-lərin totemi olmuşdur və onu özlərinə qohum saymışlar”
. Nevr-lərin qurd cildinə girmələri motivindən danışarkan R.Qafarlı yazır ki, bu, xüsusi kult mərasiminə işarədir. Azərbaycan xalqının mifo-loji təfəkküründə indi də yaşayan bir motivdə ana-qadın çimdiyi zaman qaynatası gəlib onu görür. Bu zaman göydən qadının üstü-nə bir qurd dərisi düşür
. Buradakı qurd dərisini Tanrının kölgə-si kimi də başa düşmək olar. Qurdun təkcə nevrlərin yox, bütün türklərin totemi olduğu hamıya bəllidir. Lakin qurd cildinə girmə motivini təkcə Qurdun totem olması ilə bağlamaq doğru deyil. Burada daha əski kosmoqonik görüşlərə dayanan Tanrı-totem-insan ilişgilərinin sirləri kodlaşdırılmışdır. Seyfəddin Altaylı yazır ki, “hər xalqın mifoloji çağlardan üzübəri özünə seçdiyi bir totemi vardır. Daha düzü, hər bir xalq öz xarakterinə uyğun bir heyvanı özünə totem kimi seçmişdir. Türklərin bəxtinə də qurd, daha doğ-rusu, bozqurd düşüb. Qədim türklər bozqurdun Tanrı tərəfindən göydən endirildiyinə inanır, ona müqəddəs bir varlıq gözüylə ba-xırdılar. Çünki onların inanışına görə, Tanrı ilə bozqurd arasında xüsusi bir münasibət vardı”
. Tatar alimi F.Urmançeyev də Qurdun göydən gəldiyini söyləmişdir
.Türk folklorundakı Qurd obrazının əsas sirri onun Göylə-Tanrıyla ilişgili olmasındadır. Lakin bu ilişgilər sona qədər araşdırılmamışdır.  

Qədim türklərin bayrağında Qurd başı təsvir olunmuşdur. Bu totem yox, himayəçi Tanrının rəmzi olmuşdur. Şumerlər öz tanrılarının şir və buğa cildində heykəllərini düzəldib onları qoruyucu hesab edirdilər. Türklərin Qurda münasibətləri də həmin düşüncənin qan yaddaşındakı yaşantısıdır. 

Türk mifologiyasında bütün dördayaqlıların knyazı qurd (canavar) sayılır. Qurd şamanların da sevimli heyvanıdır və ibadətlər vaxtı onu xatırlayırlar, ona dua oxuyurlar.

Qurdla bağlı türk xalqlarının dilində çoxlu deyimlər var. Azərbaycanda “Qurdu ulamaq”, “Qurd ürəyi yemək”, “Qurdla qiyamətə qalmaq” kimi deyimlər var ki, onların semantik mənalarının düzgün açılması Tanrı-Qurd ilişgisinin üstünə işıq salmağa kömək edir. 

1. Qurdu ulamaq. İşi düz gətirmək, bəxti oyaq olmaq, hər şeydə uğur qazanmaq deməkdir. Bunlar ifadənin üzdə olan, görü-nən tərəfidir. Onun gizli qatında deyilir ki, bu adam yaxşı mənada Tanrının nəzərindədir. Yəni Tanrının əli onun kürəyindədir.

2. Qurd ürəyi yemək. Bu ifadə konkret olaraq qorxmazlıq bildirir. Bütün epik qəhrəmanların ən səciyyəvi keyfiyyəti onların qorxmazlığıdır. Manasın anası Çıyırdı Manasa hamilə olarkan yerikləyir və pələng ürəyi yemək istəyir. Burada “qurd ürəyi yemək” deyimi deformasiya olunmuşdur. Türk düşüncəsində “pələng ürəyi yemək” motivi yoxdur, çünki türklər heyvanları yaxşı tanıyırlar. Şaqqıltı eşidərkən bütün vəhşi heyvanlar bir ayağını arxaya atdığı halda, qurd bir addım irəli durur.

3. “Qurdla qiyamətə qalmaq”. Bu deyim bir adamın ölmə-yəcəyini yaxud uzun ömür yaşayacağını bildirir. Ölməzlik və çox uzun ömür yaşamaq isə yalnız Tanrıya xasdır. Bu deyimdə Tanrı Qurdla əvəz edilmişdir. Balkar-qaraçayların “Nart” eposunun qəhrəmanlarından biri olan Debetin oğlanları bir-birlərinə belə müraciət edirlər: “Ah, sən mənim iti qaçan qurdumsan”
. “Dədə Qorqud”da Salur Qazan deyir: “Qara başım qurban olsun, qur-dum, sana”. Qədim insanlar yalnız Tanrıya bu cür müraciət edir və yalnız ona qurban verirdilər. Deməli, Salur Qazanın Qurd deyəndə Tanrını nəzərdə tutduğuna heç bir şübhə yoxdur. S.Əfən-diyev yazır ki, Qurd totem olduğuna görə, xalq vəhşi yırtıcını canavar adlandırmağa məcbur olmuşdur
. Burada həqiqət var, ancaq o həqiqət açılmamışdır. Canavar və Qurd ayrı-ayrı sözlər olduğu kimi, eyni heyvanın da adı deyil. Qurd Tanrı-əcdad, Tanrı-xilaskar və totem olduğu halda, bunların heç birini canavar haq-qında demək olmaz. Bunları fərqləndirmək lazımdır.        

R.S.Lipets türk folklorunda Qurd obrazının inkişaf dinamika-sını izləyərək belə qərara gəlmişdir ki, Qurd əvvəlcə totem-əcdad olub qəhrəmanı əmizdirmiş, sonra məğrurluq rəmzi kimi qəhrə-manlar Qurda bənzədilmişlər
. Lakin bizim araşdırmalarımız bu-nun əksini göstərmişdir. Yuxarıdakı müqayisəli təhlillərdən aydın görünür ki, türk mifik düşüncəsində Qurd Tanrının metamorfo-zalaşmış obrazı olub, əvvəlcə Tanrı-əcdad, sonra Tanrı-əcdad-xilaskar və nəhayət, totem statuslarında özünü göstərmişdir. Qəhrəmanı əmizdirən də canavar yox, Tanrı olmuşdur.         

Buğa obrazı.  Türk epik düşüncəsində buğa obrazı özünə-məxsus xüsusi yer tutur. Ayrı-ayrı türk xalqlarının qəhrəmanlıq eposlarında buğa obrazına tez-tez rast gəlinməsi də məhz bununla bağlıdır və ona görə bəri başdan demək olar ki, buğa türk epik düşüncəsində təsadüfi bir obraz deyil. Onda belə çıxır ki, bu obrazın yaradılmasında konkret məqsədlər güdülmüşdür. Bu məqsədi açmaq üçün də buğa obrazının araşdırılması zəruridir.

Türk qəhrəmanlıq eposlarında buğa müxtəlif vəziyyətlərdə və müxtəlif funksiyaların daşıyıcısı kimi qarşımıza çıxır. Epik mətn-lər əsasında onları şərti olaraq bu cür qruplaşdırmaq mümkündür:

1. Buğa güc, qüvvə rəmzidir, sınaq vasitəsidir;

2. Buğa göy mənşəlidir, əcdaddır;

3. Buğa etnonimdir;

4. Buğa totemdir.  

1. Buğa güc, qüvvə rəmzidir, sınaq vasitəsidir. Bu funk-siyanı daşıyan buğa ilə ilk dəfə “Dədə Qorqud kitabı”nda qarşı-laşırıq. Həm də digər türk qəhrəmanlıq eposlarına nisbətən burada buğa daha qabarıq şəkildə nəzərə çarpır, daha doğrusu, buğanın iştirak etdiyi səhnələr fraqmentar səciyyəli olmayıb, eposun iki boyunun süjetində əsas yeri tutur. Hər iki boyda epik qəhrəman buğa ilə üz-üzə gəlir, hər iki boyda buğa güc, qüvvə rəmzi kimi qəhrəmanı ağır sınağa çəkmək üçün seçilmişdir.

Bu iki boydan birincisi “Dirsə xan oğlu Buğacın...” boyudur. Bu boyun əsas mahiyyəti Buğacın Bayındır xanın buğası ilə döyüşməsi və onu öldürməsidir. Ad alması üçün qəhrəmanı ağır sınağa çəkirlər. Məhz buğanı öldürdükdən sonra Dədə Qorqud Dirsə xanın oğluna Buğac adı qoyur.

Vəhşi buğayla qəhrəmanın qarşılaşmasına ikinci dəfə eposun “Qanlı Qoca Oğlu Qanturalı” boyunda rast gəlinir. Buradakı sınaq formaca birinciyə oxşasa da, mahiyyətcə ondan fərqlənir. Buğacın buğayla qarşılaşmağından fərqli olaraq Qanturalının buğayla qarşılaşmasında bir məkr, hiylə də var. Əslində Qanturalının bu sınaqdan çıxa bilməyəcəyini düşünərək onu buğa ilə vuruşmaq məcburiyyətində qoyurlar. Qanturalı Təkurun qızı Selcan xatunu almağa gedir. Təkur qızı vermək istəmədiyinə görə, şərt qoyur ki, onun qızını almaq istəyən igid vəhşi buğanı, aslanı və qızmış dəvəni öldürməlidir. Şərtlər çox ağırdır, hər igidin qol qoyacağı şərt deyil, ancaq Selcan xatun da bir gözəldi, ondan keçmək oğuz igidinə yaraşmaz:

Sarı donlu Selcan Xatun köşkdən baxar,

Kimə baxsa, eşqilə oda yaxar
. 

Qanturalının eşqi aşıb-daşır, onun gözündə buğa, aslan və də-və öz qorxuncluğunu, dəhşətini itirir. Buğanı Qanturalının üstünə buraxırlar. Öncə yumruğunu buğanın alnına dayayır. Birdən ağlı-na gəlir ki: “Bu dünyayı ərənlər əql ilə bulmuşlardır!”. O da ağılla hərəkət edir: “Buğanın önündən savıldı. Buğa buynuzu üzərinə dik gəldi. Quyruğundan üç kərrə götürüb yerə saldı. Sümükləri xurd oldu. Basdı, boğazladı, bıçaq çıxarıb dərisini üzdü, ətin mey-dana qoyub, dərisini Təkurun önünə gətirib aydır”
.

Birincidə Buğacın buğayla qarşılaşması bir təsadüfdürsə, ikin-cidə Qanturalının öz eşqinə, sevgisinə, arzusuna, istəyinə qovuşub kama çatması məhz buğanın, aslanın və qızmış dəvənin öldürül-məsindən sonra mümkün ola bilər. Burada buğayla güləşmək motivinin məzmunu bir qədər də dərinləşdirilmiş, zənginləşdiril-miş, ona güclü həyatilik ruhu aşılanmışdır. İgidsənsə, hünərlisən-sə, güclüsənsə buğanı öldür, sevgilinə qovuş, Selcan Xatunu al!

Qanturalının hərəkətində türk milli xarakterinin çox incə bir məqamı var. Atası Selcan Xatunu almağın şərtlərini ona söyləyərkən deyir:

-Baba, bu sözü sən mana deməmək gərək idin. Çünki dedin. Əlbəttə varsam gərək. Başıma qaxınc, üzümə toxunc olmasın
.

Digər türk qəhrəmanlıq eposlarında “Dədə Qorqud”dakına oxşar geniş və dolğun buğayla qarşılaşma səhnələri yoxdur. Onlarda buğa obrazı və onunla bağlı söhbətlər fraqmentar səciyyə daşıyır. Buğa ilə qəhrəmanın döyüşdüyü bu cür fraqmentar bir səhnəyə başqırdların “Ural Batır” eposunda rast gəlinir. Qəhrə-man Ural Batır qorxulu yolla gedib Divlər padşahının ölkəsinə çıxır. Divlər padşahı Ural Batırı növbəti qurbanı kimi sevinclə qarşılayır. Onunla döyüşmək üçün öz divlərindən birini Buğa cil-dində qəhrəmanın üstünə göndərir. Ural Batır buğanı qəzəblə ba-şının üstünə qaldırıb yerə çırpır və qalib gəlir. Monqollar, buryat-lar və yakutlar arasında geniş yayılmış “Gizir” epik silsiləsində Atay Ulanla Xan Xurmastın göydəki döyüşü iki buğanın döyüşü kimi təsvir edilir. Tanrının hərəsi bir buğa şəklində döyüşə atılır. 

Göyün iki qütbü-iki tanrı- iki xaqan- iki buğa! Həmin döyüş eposda bütün təfərrüatı, nüansları ilə verilmişdir:

Sevdiyin vətənində bu zaman 

İki tanrı xaqanın buğası qarşılaşır.

Xan Xurmastın güclü buğasının 

Rəngi tünd göydür, dərisi xallıdır.

Atay Ulanın güclü buğasının 

Rəngi qızılı-qonurdur
.    

Bu döyüşün iştirakçıları sözün müstəqim mənasında buğa deyil, buğa cildinə girmiş tanrıların özləridir. Bunu Gizirin göydəki adının Buğa-Beliqte olması da təsdiqləyir. Gizir onun yerə gəlib insan cildinə girdikdən sonrakı adıdır.

Gizirin manqadxaylarla döyüşündə də eyni səhnəni görürük. Burada Gizir və manqadxay qızmış buğa kimi təsvir edilirlər. Buryatların epik qəhrəmanları çox vaxt buğaya çevrilirlər.    
Vəhşi buğayla igidin döyüşməsi motivinin tarixi haqqında nə bilirik? Bu motiv hardan qaynaqlanır? Bu suallar qorqudşünasları düşündürmüş, lakin hələ də cavabsız qalmışdır. “Bilqamıs və gö-yün buğası” adlı Şumer qəhrəmanlıq eposu Bilqamısın buğayla qarşılaşmasına və döyüşməsinə həsr edilmişdir. Bu eposda buğa və onunla döyüş səhnəsi fraqmentar olmayıb “Dədə Qorqud”da-kına çox oxşayır. Şumerlərin sevgi, məhəbbət, nəsilartırma və məhsuldarlıq tanrısı İnanna Uruk şəhərinin çarı qəhrəman Bilqa-mısı sevir, ona ərə getmək istəyir, lakin rədd cavabı alır. Bundan qəzəblənən İnanna göyə qalxıb atası Ana gileylənir, ondan Bilqamısı öldürmək üçün buğa yaratmağı xahiş edir:
               İştar öz atasına-Anuya söylədi ki:

               “Ata, bir buğa yarat. Bilqamısı məhv etsin.

               Bu təhqir üçün gərək cəzasına o yetsin!”
    

Tanrı An İnannanın  sözünü yerə salmır, bir buğa yaradıb ona verir. İnanna buğanı göydən qova-qova yerə gətirir, onu Bilqa-mısın üstünə buraxır. Dastanda buğa görün necə təsvir olunur:

O buğa yeriyib Fərata endi....

Yeddi qurtuma içdi, çayın suyu yox oldu.

Nəfəs dəydikcə yerdə yeddi xəndək oyuldu,

Urukun yüz igidi yıxıldı o xəndəyə
.

“Yeddi qurtuma Fəratın suyunu qurudan, nəfəsindən yerdə yeddi xəndək açılan və hər xəndəyə yüz Uruk igidi yıxılan” ifa-dələrilə buğanın gücü, qorxuncluğu gözəl təsvir edilmişdir. Ümumiyyətlə, bu eposda qəhrəmanların buğa ilə real bir döyüş səhnəsinin şahidi oluruq. Burada qəhrəman Bilqamısın bütün şəxsi keyfiyyətləri, qəhrəmanlıqları gözəl, lakonik və yüksək poetik səviyyədə öz əksini tapmışdır. Bayındır xanın buğası Buğacı, İnannanın buğası Bilqamısı və onun dostu Enkidunu, Təkurun buğası da Qanturalını qorxutmur. Bilqamısla Enkidu buğanı xəncərlə öldürürlər. Buğac və Qanturalı da buğanın başını bıçaqla kəsmişlər. Şumer dastanında bir buğanı iki qəhrəman–Bilqamıs və Enkidu, oğuz dastanında hər buğanı bir igid– Buğac və Qanturalı öldürürlər. Çünki Şumer dastanındakı buğa göydən göndərilmişdir, onu tanrı An yaratmışdır. Bayındır xanın və Təkurun buğaları isə yerə aiddir. Deməli, birinci buğa daha güclü, qorxulu və dəhşətlidir. Hər iki dastandakı bu motivin əsas mənası insan ağlı qarşısında ən güclü və dəhşətli təbiət qüvvələrinin belə ram  olmasıdır. “Bilqamıs və göyün buğası” eposunda Bilqamısla Enkidu göydən gəlmiş buğanı öldürüb sağrısını İnannanın ayaqları altına atırlar. Qanturalı da buğanın dərisini boğazından çıxarıb Təkurun ayaqları altına atmışdır. Bilqamısı öldürmək üçün Göyün buğasını İnanna, Qanturalını öldürmək üçün də öz vəhşi buğasını Təkur onların üstünə buraxmışdır. Heç biri də öz niyyətinə çatmamışdır. Qəhrəmanların buğaları öldürüb onların dərisini yiyələrinin ayaqları altına atmaları elə bir motivdir ki, onun təsadüfliyindən yaxud tipoloji oxşarlığından danışmaq olmaz.  Hər iki eposun süjetinin əsasını təşkil edən bu motiv yalnız eyni etnogenetik, etnopoetik düşüncənin məhsulu kimi dəyərləndirilə bilər.

Buradan belə çıxır ki, “Dədə Qorqud”dakı Buğac və Qanturalı “Bilqamıs”dakı Bilqamısla Enkidunun nəvələridir. Bunların dördü də müsbət obrazlardır. Bu motivi müqayisə edən E. Əlibəyzadə çox haqlı olaraq deyir ki, “bunu da təsadüfi saymaq olmaz. Bu bənzərliklər təsadüfi olmayıb, bir qaynaqdan gəlir. Bir mənəvi telin davamı və ya ədəbi əxzetmədir, “Bilqamıs” dastanından gəl-mə iqtibasdır”
. Əli Kərimbəyli Buğacın və Bilqamısın buğayla qarşılaşma səhnələrini müqayisə edərək yazır: “Buğacın buğanı öldürməsi zəminində poetik-romantik motiv qismən sadədir, ancaq Bilqamısın Buğanı öldürməsi səhnəsi qismən zəngin və daha mükəmməldir. Burada epik evolyusiya göz önündədir. Məhz bu aspektdən düşünürəm ki, Buğacın epizodu Bilqamısın epizo-dundan bir neçə min il qədimdir”
. Bunların hər ikisi doğru və elmi cəhətdən uğurlu nəticədir. Onu bir qədər də konkretləşdirib demək olar ki, hər iki əsər eyni etnik təfəkkürün bədii yaradıcı-lığının məhsulu olub, min illər boyu xalqın qan yaddaşında yaşa-yaraq nəsildən-nəslə ötürülməklə gəlib bizə çatmışdır. 
2. Buğa göy mənşəlidir, əcdaddır. Yuxarıda “Bilqamıs və göyün buğası” eposundan söz açarkan buğanın göy mənşəli olduğunu gördük. Türk epik düşüncəsində də buğanın göy mən-şəli olduğuna inam özünə yer tutmuş, bu inam sonradan qəhrə-manlıq eposlarında və digər şifahi xalq yaradıcılığı örnəklərində əksini tapmışdır. Oğuz haqqındakı bir rəvayətdə buğanın göy mənşəli olduğu aydın görünür. Həmin rəvayətə görə, Oğuzun anası Ay Kağan, atası isə Buğadır. Burada maraqlı bir fikrin kodlaşdırıldığını görürük və onun açılmasına ehtiyac duyulur.  Bu kodun açarını da xalqın epik təfəkkürünün yaratdığı nümunə-lərdən başqa heç yerdə axtarmağa ehtiyac yoxdur.

Abakanlarla uryanxayların (tuvaların) şamanları buğa şəklin-də bir-birlərilə vuruşurmuşlar. Hətta buğalardan biri göy, digəri qara rəngli olurmuş
. Buradakı göy və qara əslində buğaların rəngindən çox onların mənşəyini bildirmişdir. Göy rəngli buğa göy, səma, qara rəngli buğa isə yer mənşəlidir.

Buryat folklorunda Asuan adlı bir qadın Şaman Baykal gölü-nün qırağında uzanmış buğanı görərkən onun tanrı qonağı oldu-ğunu- tanrı tərəfindən göndərildiyini düşünür. Qadın buğaya ərə gedir və iki oğlan doğur
. 

Buğa obrazından əcdad statusunda söhbət açarkan Tanrı nəzərdə tutulur. A.İ.Ulanov doğru yazırdı ki, heyvan-totemlər, buğa-əcdad arxaik obrazlardır, qətiyyən heyvandarlığın inkişafı ilə bağlı deyil
. Xakas, tuva, altay və s. türklərin folklorunda buğanın adına “göy” epiteti qoşulur. Bu epitet rəngi yox, səmanı bildirir. Göy buğa deyəndə onun göydən gəldiyi nəzərdə tutulur. Bilqamıs da Göy buğa- göyün buğası ilə vuruşmuşdur. M.İ.Çığ yazır ki, Orta Asiyada buğa da keyik və qartal kimi qəbilələrin ataları sayıldığından kutsaldır. Anadolunun çeşidli yerlərində buğa və qoç başları qorunur
. Bütün bunlar buğanın Tanrı kimi təsəvvür edilməsinin nəticəsidir. Şumerlərin düşüncəsində də müqəddəs sayılan heyvanlardan biri buğadır. Həmin miflərdə Tanrını çox zaman “qüdrətli buğa” adlandırırlar. İ.M.Dyakonovun yazdığına görə, şumerlərin şimşək tanrısı Bunənənin epiteti buğa olub, günəş tanrısı Utu ilə Ayyanın oğludur
. Günəş Tanrısı Utu da çox vaxt buğa kimi təsvir edilirdi. Şumerdə çoxlu buğa heykəl-lərinin mövcudluğu, onlardan bir çoxunun hətta şir başlı, buğa bədənli, insan başlı, buğa bədənli olması təkcə buğanın müqəd-dəsliyinin yox, həm də buğanın Tanrı ilə eyniləşdirilməsinin, ona Tanrı-əcdad münasibətinin ifadəsidir. Şumerlərin Ay tanrısı Nannar çox zaman buğa cildinə girirdi. Ay kultu daha qədim olmuş, sonralar Günəş kultu onu sıxışdırdıqda buğa da Günəş tanrısının rəmzinə çevrilmişdir
. Şumerlər də türklər kimi, buğa-nı güc-qüvvə və törəmə, artma rəmzi hesab edir və tanrılara “acıqlı, qəzəbli buğa”, “vəhşi buğa”, “qızmış buğa” deyirdilər
. Bütün bu deyilənlər “Enki haqqındakı himn”də öz gözəl əksini tapmışdır. Himnin başlanğıcında Enki özünü belə təqdim edir: “Mən böyük xilaskar buğanın pak, saf toxumuyam, Anın böyük oğluyam”
. Enki atası Anı buğa adlandırır və əsl həqiqət burada açılır. Buğanın Tanrı olduğu, tanrının obrazı kimi onun əcdad sayıldığı öz təsdiqini tapır.

Göyün buğasının tanrılarla əlaqəsinə dair qaynaqlarda əsasən iki fikrə rast gəlinir. Birinci fikrin tərəfdarları buğanı Ay Tanrısı ilə eyniləşdirirlər. V.V.İvanov yazırdı ki, e.ə. III-II minilliklərdə buğa şumerlərdə və türklərdə (Orta Asiyada) daha çox Ay Tanrı-sının obrazında çıxış etmişdir
. Bu fikir Oğuzun doğuluşu haq-qındakı rəvayətlə də uyğundur. Əgər Oğuzun atası Ay Kağandır-sa, onda buğa Ay Kağanla eyniləşdirilə bilər. İkinci fikrin tərəf-darlarına görə, buğa Günəşin təmsilçisidir. Əslində miflərdə buğanın Ayı yaxud Günəşi təmsil etməsi o qədər də əhəmiyyətli deyil. Əsas məsələ buğanın göy mənşəli olmasıdır. Çünki sonuncu məsələ buğanın əcdad funksiyası ilə birbaşa əlaqəlidir. 

Qədim insanların təsəvvüründə allahlar və əfsanəvi qəhrəman-lar buynuzlu idilər. Lətif Kərimov türk tayfalarının xalça, keçə, taxta və s. sənət nümunələrində rast gəlinən buynuz təsvirlərinin yuxarıdakı təsəvvürlərlə bağlı olduğunu yazmışdır
. Buynuz Tanrının simvolu olmuşdur. Bunu Azərbaycanda evin dirəklərin-dən buynuz asmaq adəti təsdiqləyir. Qədim İkiçayarasında buynuz Tanrının, tanrıçılığın nişanı, əlaməti sayılmışdır
. Şumerlər pis ruhlardan qorunmaq üçün evlərin qapı və pəncərələrinin qarşısına Tanrı heykəlləri qoyar və bununla da pis ruhların evə girə bilmə-yəcəyinə inanardılar. Həm də Şumer heykəllərinin daha çox buğa başlı, şir bədənli yaxud insan başlı, buğa bədənli olduğunu görü-rük. Hər iki xalqda inam və onun ifadəsi eyni olub, yalnız heykəl buynuzla əvəz edilmişdir. Bakının qədim binalarında qapı və pən-cərələrin üstündə buğa və şir başları var. Bəzən qadın başlarına da rast gəlinir ki, bunun himayəçi-qoruyucu tanrıça olduğu şübhə-sizdir.  Deməli, türklər də qapı və pəncərələrin qabağından buy-nuz yaxud baş asarkan onları Tanrı kimi təsəvvür edib, bununla da pis ruhlardan qorunacaqlarını düşünmüşlər.              

3. Buğa etnonimdir. Qırğız xalqının etnogenezində buğa tayfasının da iştirak etdiyini hələ XIX yüzillikdə qazax alimi Çokan Vəlixanov qeydə almışdır
. Saka etnonimi skiflərə (quş-çulara-İ.S.) qohum olan bəzi tayfaların ümumi adı olub maral deməkdir. Maral isə qədimlərdə quşçuların totemi olmuşdur. Şi-malda yaşayan türk xalqlarında ana maral kultu geniş yayılmışdır. “Semetey” eposunda ana maral körpə Semeteyi əmizdirir və onu acından ölməyə qoymur. K.Aydarkulov və K.K.Yudaxin yazırlar ki, bütün türk xalqlarında marala buğa deyilmişdir
. Skiflərin və sakların mifologiyasında maral Günəşin rəmzi olmuşdur
. Q.Kazımov doğru yazır ki, maral sonrakı hadisədir-Sibir çölləri ilə bağlıdır və türklərdə həlledici əhəmiyyətə malik deyildir
. Türk düşüncəsində buğa obrazının tarixi çox qədimdir. Bu deyi-lənlər bir çox dolaşıq düyünləri açmağa və qaranlıq səhifələrin üstünə işıq salmağa çox yaxşı imkan verir. Əvvəlki qaynaqlardan gördüyümüz kimi, türk folklorunda buğa Günəşi təmsil etmiş, buğa kultu ilə Günəş kultu bir-birinin eyni olmuş, buğa əvvəlcə Ay, sonra Günəş tanrısının metamorfozalaşmış obrazı hesab edil-mişdir. Quşçu (kassi/kaşşu/kuşşu) tayfasının tanrılarından biri Buğaş adlanmışdır
. Dədə Qorqud Buğaca ad qoyarkan Buğac adını Bayındır xanın buğasına yox, məhz quşçuların tayfa tanrısı Buğaşın adına uyğunlaşdırmışdır. Kalmık və monqol folklorunda Buğa xan, buryat folklorunda isə Buğa noyon adlarına rast gəlinir və onlar ilk insan, ilk şah kimi təsvir edilirlər. Buğa antroponimi təkcə epik qəhrəman adı olmamış, türk tayfalarının bir çoxunda şəxs adı kimi geniş yayılmışdır. Buğa, Aşabuğa, Asanbuğa (kan-qlı), Taybuğa (qıpçaq), Günbuğa, Aybuğa (onqut), Qarabuğa (karluk), Bəybuğa, Esenbuğa (kireit), Buğa Temir, Arıqbuğa, Ulubuğa və s.
. Bunlara Yusif Balasaqunlunun “Kudatqu bilig” əsərindəki Aydoğdu və Gündoğdu adlarını da əlavə etdikdə onla-rın təsadüfi olmayıb, əcdadların adının (Ay və Günün) övlada qoyulması ənənəsini əks etdirdiyini görürük.   
Buğaş Tanrı adına əsaslanıb demək olar ki, bu etnonim teonim mənşəlidir. Buğa teonimindən buğa etnonimi, etnonimdən isə antroponimlər yaranmışdır. 

4. Buğa totemdir. Totem bir qədər mürəkkəb məsələdir. Ona müxtəlif yönlərdən yanaşılmış, geniş tədqiqatlar aparılmışdır. S.P.Tolstov totemin üç tipini qeyd etmişdir: 1).Totem əcdaddır; 2). Totem əcdad yox, qohumdur (bacı, qardaş); 3). Totem nə əcdaddır, nə də qohum. Müəyyən insan qrupları ilə (intim) əlaqəsi olan predmetlərdir
. Buğadan danışarkan biz onun əcdad-totem olduğunu görürük. A.F.Losevə görə, hər bir etnosun genezisində ayrılıqda və ya bütövlükdə bir himayəçi, əcdad totem olmuşdur
. Buradan belə nəticə çıxara bilərik ki, buğanı insanlar başlanğıcda tanrı, sonra əcdad hesab etmişlər. Buğa tayfası məhz öz əcdadlarının adını etnonim kimi qəbul edib saxlamışdır. Nəhayət, ən sonda əcdad totemləşdirilmişdir.  

Buğanın türk tayfalarından bir çoxunun totemi olduğu haqqında yetərincə məlumatlar var. M.İ.Borqoyakov yazır ki, hələ hun mifologiyasında buğanın totem olduğu qədim müəlliflər tərəfindən qeyd edilmişdir
. Buryat folklorundakı Buğa noyon haqqındakı miflərə görə, buryatların əcdadı onların totem kimi qəbul etdikləri buğa olmuşdur
. 

Xakas folklor mətnlərindən aydın olur ki, onların epik qəhrə-manı Buğa Nökərin oxu buğa buynuzundan hazırlanmışdır
. Bu oxun buğa buynuzundan hazırlanması ilə onun sehrli olduğuna, göydən düşdüyünə, tanrı tərəfindən göndərildiyinə işarə edilmişdir.

Nəhayət, Şumer və türk epik mətnlərindəki buğa obrazları arasındakı bu oxşarlıqların təsadüfi olmadığı arxeoloji qazıntılar zamanı tapılmış maddi mədəniyyət nümunələri ilə də təsdiq edilmişdir. Şumerdə çoxlu qanadlı buğa heykəlləri tapılmışdır. Anqara şəhərində Unqa çayının mənsəbində aparılmış arxeoloji qazıntılar zamanı şüşə qablar üzərində buğa başlı, qanadlı heyvan təsvirləri aşkara çıxarılmışdır
. Bunları təsadüfi yaxud tipoloji oxşarlıq hesab etmək üçün heç bir əsas yoxdur.            

NƏTİCƏ
Tarixdə türklər qədər çox və zəngin qəhrəmanlıq dastanları yaratmış xalq yoxdur. Onların hər biri bu xalqın çox böyük qəhrəmanlıq tarixinin yaddaqalan səhifələrinin bədii ifadəsidir. S.Kramer doğru deyir ki, bütün xalqların qəhrəmanlıq  tarixləri oxşardır, çünki onların başlanğıcı, qaynağı eynidir: Şumer qəhrəmanlıq tarixi və dastanları!

Şumer ədəbiyyatı Azərbaycanda ilk dəfə belə geniş şəkildə tədqiq edilmişdir. Azərbaycan, o cümlədən ümumtürk folklorunda bu günə qədər öz həllini tapmamış, yaxud düzgün araşdırılmamış bir çox məsələlər Şumer qaynaqları əsasında yenidən öyrənilmişdir. Şumer ədəbiyyatının türk, o cümlədən Azərbaycan bədii düşüncəsində təcəssümü araşdırılmış, aparılmış müqayisələr əsasında Şumer və türk ədəbi örnəklərində rast gəlinən çoxsaylı ortaq süjet, mifik və tarixi motivlər üzə çıxarılmışdır.

Şumer və türk epik mətnlərində rast gəlinən oxşar motiv, süjet və obrazları etnopoetik xüsusiyyətlərinə görə iki qrupa bölmək olar: 

1. Şumer və türk epik mətnlərində rast gəlinən, dünya xalqlarının folklorunda da geniş yayılmış oxşar motiv, süjet və obrazlar;

2. Yalnız şumer və türk epik mətnlərində rast gəlinən oxşar motiv, süjet və obrazlar.

Tədqiqat işində bunların hər ikisinə aid çox zəngin materialdan istifadə edilmiş, bir sıra paralellər və müqayisələr əsasında mövcud oxşarlıqların tipologiyası və genealogiyası haqqında ümumiləşdirmələr aparılmışdır.

Şumer və türk yaradılış dastanlarının ideyası, məzmunu, süjet və motivləri (kainatın ilk dəfə sudan ibarət olması, Yerlə Göyün bir-birindən ayrılması, Göyün ata, Yerin ana başlan-ğıcı təmsil etməsi, dünyanın üçlü modeli, insanın yaranması və s.) tamamilə üst-üstə düşür. Eyni oxşarlıqlar qəhrəmanlıq eposlarında da müşahidə olunur. Qəhrəmanlıq ideyasının ya-ranması, onun epik qəhrəmanın idealına çevrilməsi, bu ideya-nın və idealın kökündə duran xalqa, vətənə xidmət, onları qorumaq duyğuları hər iki xalqın qəhrəmanlıq eposlarının ana xəttini təşkil edir. Araşdırmalar göstərmişdir ki, bunlar yalnız tipoloji yox, həm də genetik qohumluqdan irəli gəlmişdir. 

Şumer və türk folklor örnəklərindəki Tanrı-insan müna-sibətləri ilk dəfə olaraq  geniş şəkildə tədqiq edilmişdir. Bu münasibətlərin kökündə Tanrı dayandığına görə əvvəlcə epik mətnlər əsasında Tanrının statusları hərtərəfli öyrənilmişdir. Şumer və türk epik mətnlərində Tanrının yaradıcı, xan / xaqan və əcdad statuslarında təsvir edildiyi müəyyənləşdirilmişdir. Şumer epik mətnlərindəki Tanrı ilə türk epik təfəkküründəki Tanrının bütün atributlarının üst-üstə düşdüyü üzə çıxarılmış və zəngin nümunələr əsasında bu oxşarlığın təsadüfi olmayıb, eyni etnopoetik təfəkkürün məhsulu kimi ortaya çıxdığı əsas-landırılmışdır. Şumer və türk folklor örnəklərindəki Tanrının yaradıcı və əcdad statusları ilə bağlı materiallar eyni zamanda Tanrı-insan münasibətlətinə aydınlıq gətirməyə imkan vermiş-dir. Epik mətnlərin təhlili göstərmişdir ki, şumerlər və türklər Günəşi əcdadları saymışlar və hər iki xalqın inam sistemində Günəş kultu əslində elə əcdad kultu olmuşdur.

Şumer və türk epik mətnlərində tanrı-insan ilişgilərinə dair çox maraqlı poetik formullar mövcuddur. Birinci növbədə hər iki xalqın işlətdiyi Dingir və Tanrı sözlərinin eyniliyi, şumer dilində An (Tanrı) və An (göy) sözlərinin omonimliyi ilə türk dilində Tanrı və Göy sözlərinin sinonimliyi, şumer və türk epik mətnlərində Tanrının 4 statusda (kosmoqonik, xan/xa-qan, əcdad və qoruyucu) çıxış etməsi, xanlığın/xaqanlığın göy-dən enməsi, xaqanın Tanrı tərəfindən seçilməsi, himayə olun-ması, bir çox xaqanların sağlığında yaxud ölümündən sonra tanrılaşması motivləri onların bir epik düşüncədən qaynaq-landığını göstərir. “Ana haqqı- Tanrı haqqı” (türk) “ananın sözünə Tanrının sözü kimi qulaq as” (şumer), “padşahlar Tan-rının kölgəsidir” (türk), “xaqan Tanrının güzgüsüdür” (şumer) yaxud “Tanrının kölgəsi insan, insanın kölgəsi var-dövlətdir” (şumer), “Göydə doğulmuş”, “Göyün oğlu”, “Tanrı oğlu”, “Göydə doğulmuş” (türk) kimi  onlarla poetik formullar var ki, onların da eyniliyi Şumer və türk epik düşüncəsinin ilkin qaynaqları haqqında aydın təsəvvür yaradır.     

 Bozqurd və buğa obrazlarına türk folklorunda sıx-sıx rast gəlinir. Bozqurd və buğa türklərin totemidir. Tədqiqat işində ilk dəfə olaraq totem anlayışına yeni prizmadan baxıl-mış, türklərin öz əcdadlarını totemləşdirdikləri üzə çıxarılmış, türkün əcdadının Tanrı olduğu haqqında faktlara əsaslanmaq-la bozqurdun və buğanın Tanrının metamorfozalaşmış obrazı olduğu göstərilmişdir. Bir çox alimlərin söylədiklərinin əksinə olaraq  türk mifik təfəkküründə obrazların metamorfozalaş-masının Tanrı-əcdad-totem xətti üzrə getdiyinə dair kifayət qədər inandırıcı dəlillər gətirilmişdir. Bozqurd və buğa zoo-morfik obrazları bizim təsəvvür etdiyimiz heyvanlar olmayıb, Tanrının şəkildəyişməsidir. Yəni qədim insanlar Tanrını boz-qurd və buğa şəkillərində təsəvvür etmişlər. 

Əbədi həyat ideyasının yaranma səbəbi ilk dəfə olaraq düzgün açılmışdır. Şumer mətnlərində deyilir ki, Bilqamısın anası Tanrı Ninsun, atası insan Luqalbandadır. Bilqamıs tanrıların ölməz olduqlarını bilir. Anası Tanrı olduğuna görə, onun üçdə ikisi Tanrı, üçdə biri insandır. Məhz üçdə ikisi Tanrı olduğundan Bilqamıs ölümlü taleyi ilə barışmır, ölməz-liyin sirrini tapmaq fikrinə düşür, onu axtarır və tapır. Şume-rin “Dirilik ağacı” ilə “Dədə Qorqud”dakı “Qaba ağac”ın bir-birilə eyniləşdirilməsi də dissertasiyanın əsas elmi yenilik-lərindən biridir. “Dədə Qorqud”dakı “Qaba ağac” kodunun bu günə qədər açılmaması həqiqətən ondan irəli gəlmişdir ki, Azərbaycan alimləri Şumer mətnləri ilə tanış olmamışlar. Şumerin “Dirilik ağacı” və “Dədə Qorqud”dakı “Qaba ağac” eyni məzmunlu poetik kodlardır. Bu kodun şifrələdiyi məna ilk dəfə açılmışdır. 

Dünya alimləri Təpəgöz obrazı və onunla bağlı süjetin mənşəyi haqqında müxtəlif fikirlər söyləmişlər və bu ziddiyyət-lərə hələ də son qoyulmamışdır. Onun oğuz mənşəli olduğunu söyləyən alimlərlə yanaşı, yunanlara məxsusluğunu iddia edən-lər də var. Təpəgöz obrazının Şumer qaynaqlarında tapılmış oxşar obrazlarla müqayisəsi onun yunan mənşəli olmadığını qətiyyətlə söyləməyə imkan yaratmışdır. Bu obrazın türklər-dən yunanlara və digər xalqlara keçdiyi haqqında fikirlər əlavə arqumentlərə istinad etməklə inandırıcı şəkildə əsaslandırıl-mışdır. Eyni sözləri “Dəli Domrul” boyu haqqında da demək olar. “Dəli Domrul” boyunun təhlilinə geniş yer ayrılmış, onun süjet və motivlərinə olduğu kimi Şumer mətnlərində rast gəlindiyi üzə çıxarılmış, buna aid maraqlı nümunələr verilmiş, obrazın və boyun süjetinin daha qədim tarixə malik olduğu, yunanlar tərəfindən türk folkloru vasitəsilə mənimsənildiyi əsaslandırılmışdır. 

Şumer və türk folklor örnəklərində rast gəlinən sayalı sayların (3,6,7,8, 12 və s.) müqayisəli təhlili bir çox yeni fikir-lərin söylənməsilə nəticələnmişdir. Bundan başqa, bu bölmə-dəki əsas elmi yenilik həmin sayların sayalı, uğurlu, müqəddəs sayılmasının səbəbinin aydınlaşdırılmasından ibarətdir. Tədqiqat nəticəsində aydınlaşdırılmışdır ki, 3, 6, 7, 8, 12 sayla-rı Şumer Tanrılar panteonu ilə bağlıdır və onlarda heç bir təsadüfilik, rəqəm oyunu yoxdu. Bu saylar əski kosmoqonik, mifoloji düşüncə və təsəvvürlərin məhsulu olub, bir çox hallarda real faktlara dayanır. Onların sayalı, müqəddəs sayılması da məhz burdan irəli gəlmişdir.

Bütün bunlar dünya xalqlarının folklorunda da geniş yayılmış motiv, obraz və süjetlərdir. Şumer və türk epik mətn-lərində biri digərinin təkrarı olan elə motiv, süjet və obrazlar da var ki, onlara digər xalqların folklorunda rast gəlinmir. Ona görə onları nə tipoloji oxşarlıq, nə təsadüfi eynilik, nə də mənimsəmə adlandırmaq mümkün deyil. Bu cür motivlərin eyniliyi yalnız eyni etnopoetik təfəkkürün yaradıcılıq məhsulu kimi dəyərləndirilə bilər. Məsələn, Qanturalı Təkurun buğası ilə döyüşərkən əvvəlcə yumruğunu onun alnına dayayır, sonra ağlına gəlir ki, beləliklə buğaya dayaq olur. Qəfildən sərpilib buğanın arxasına keçir, onun quyruğundan tutub üç dəfə burur və heyvan ağrıya dözməyib dizləri üstə çökür. Bilqamıs və Enkidu da göyün buğasını eyni üsulla yıxırlar. Bilqamıs buğanın buynuzundan yapışır, Enkidu onun quyruğundan tutub üç dəfə burur. Buğa ağrıya dözməyib dizləri üstə çökür. Yenə şumerlərin “Bilqamıs və göyün buğası” dastanında Bilqamıs İnannanın onu öldür-mək üçün göydən qovub gətirdiyi buğanı öldürür və dərisini soyub sağrısını İnannanın ayaqları altına atır. Bu motivi eynilə “Dədə Qorqud”da görürük. Qanturalı da Təkurun buğasını öldürüb dərisini soyur və onun ayaqları altına atır. Buğanı yıxmaq üçün onun quyruğundan tutub üç dəfə burmaq və  öldürüb dərisini öz yiyəsinin ayaqları altına atmaq çox maraqlı və spesifik motivlər olub, yalnız bu iki dastanda mövcuddur.

  “Bilqamıs və ölməzlər dağı” dastanında Bilqamıs 7 dağ aşmalıdır. Burada dağ adı altında 7 dəhşətli əngəl simvollaşdı-rılmışdır. Bunlar elə əngəllərdir ki, Bilqamısın öz gücü ilə onların yanından sağ-salamat ötüb keçməyi mümkün eyil. Ona görə də bilqamıs Günəş Tanrısı Utuya üz tutur, ondan kömək istəyir. Utu Bilqamısa 7 canlı varlıq verir. Onların hərəsi bir dağı aşmaq üçün Bilqamısa lazım olur. Bu motivə eynilə “Maday Qara” dastanında rast gəlinir. Maday Qaranın oğlu Koqyudey Mergen öz ata-anasını və xalqını Qara Qula kimi qansız, zalım düşmənin əsirliyindən qurtarmalıdır. Ancaq onun gedəcəyi yolda 7 keçilməz əngəl var. Şumer dastanında bu 7 əngəlin hamısı “dağ” adlandırılmışdır. “Maday Qara”da isə onların adları da bəllidir: 7 akula, zəhərli göy dəniz, ayı, canavar, dəvə, qarğa və s. Bu əngəlləri ötüb keçib getmək üçün Koqyudey Mergenə də ilahi qüvvə verilmişdir.

Bu motivin az qala olduğu kimi təkrarı heç vaxt təsadüfi yaxud tipoloji oxşarlıq ola bilməz.   

Yenə “Bilqamıs və ölməzlər dağı” dastanında Humbaba-nın 7 şüasını zərərsizləşdirmək üçün Utu Bilqamısa 7 ayaqqabı verir. Mətndə ayaqqabıların eyni ölçüdə olmadığı söylənir ki, bu da Humbabanın 7 şüasının eyni “böyüklükdə” olmadığını göstərir. 
Şumer mətnlərində hər şey öz adıyla adlandırılmır, çox zaman onlara rəmzi, məcazi don geyindirilir. Bilqamısın yeddi dağ aşması, onun ayaqlarının böyük və kiçik ölçülü olması belə məcazlaşdırılmış ifadələrdir.
 Buradakı ayaqqabı motivi Basatın Təpəgözlə qarşılaş-dığı səhnədəki ayaqqabı motivi ilə eyniləşir. Basat da Təpə-gözün yoluna çıxmış, onun qarşısında dayanmış güclü əngəldir. Ona görə Təpəgöz Basatı tutub ayaqqabısının içində gizlədir. Basat Təpəgözün ayaqqabısını kəsib ordan çıxır. Homerin “Odisseya” poemasının bir çox süjet və motivləri “Dədə Qorqud”dan götürülsə də, məhz ayaqqabı motivi orada yoxdur. Şumer və türk dastanlarındakı bu ayaqqabı motivinin poetik mündəricəsi tamamilə bir-birinin eynidir. 

“Bilqamıs və ölməzlər dağı” dastanında qəhrəman ölməzliyin sirrini axtara-axtara uzaq bir yol gedir, hətta dəryadan keçir. Orda ölməz insanlar yaşayırlar. N.F.Kata-novun 1890-cı ildə topladığı bir nağıl da “Ölməz insanlar və dirilik suyu” adlanır. Nağılda bir ovçu uzaq yol gedir, bataq-lıqdan keçib orda ölməz insanların yaşadığını görür. Həm dastanda, həm də nağılda ölməz insanların yaşadığı yer, dəryadan və bataqlıqdan keçmək, yolun uzaqlığı və s. o qədər spesifik motivlərdir ki, bunlar nağılı dastanın ilkin versiyası adlandırmağa tam əsas verir.

Bu günə qədər folklorşünaslıqda bir çox süjet, motiv və obrazların mənşəyi ilə bağlı iki baxış mövcud olmuşdur. Birinci baxışın tərəfdarları faktlara soldan sağa baxırlar və türk folklorunda rast gəlinən əksər süjet, motiv və obrazların ilkin qaynaqlarını yunan, roma, misir, hind, hətta İran mif-lərində görürlər. Bu baxış zamanı yunan, roma və hind miflərinin qədimliyi haqqındakı ehkamlar alimləri daha çox çaşdırır. Baxışın mahiyyəti də, məzmunu da həmin ehkam-lardan irəli gəlir. Bu ehkamlar Azərbaycan elminə çox böyük zərbə vurmuş, bir çox məsələlərin həllində yanlış nəticələrə gətirib çıxarmışdır.
                Yunan

                Roma

                Misir                                               TÜRK

                Hind

                Iran

İkinci baxışın tərəfdarları heç bir ehkama məhəl qoyma-dan faktlara əks bucaq altında baxırlar və baxış bucağının düzgün seçilməsi görüntülərin həqiqətə daha yaxın olmasını təmin etmişdir. Birinci halda yunan, roma, misir, hind, İran prizmalarından türk folkloruna baxılırdısa, bu dəfə türk prizmasından onlara baxılır. Birinci baxışda qaranlıq qalan səhnələr ikinci baxışda aydın görünür və bəlli olur ki, bir çox süjet, motiv və obrazların ilkin qaynağı türk folklorudur.


                        Yunan

                         Roma

                         Misir                                                  TÜRK

                         Hind
                         Iran

Bu dissertasiyada ikinci baxış bir qədər də inkişaf etdirilmiş, ilk dəfə olaraq baxış bucağı zamanca daha qədim dövrlərə aparılmış, onun birinci hədəfi kimi Şumer folkloru seçilmişdir. Şumer prizmasından türk folkloruna yönəlmiş baxışlar ikinci hədəfdən keçdikdən sonra çox maraqlı və yeni görüntülər alınmışdır. Sonuncu baxışın ardıcıl olaraq iki priz-madan keçmiş spektrlərinin yaratdığı mənzərə belədir:

    Çin

      Misir                       Şərq

   Hind

   İran  

                                                      Türk                 Şumer

  Yunan

  Roma                      Qərb

 German

Skandinav

 Sonuncu mənzərə bir sıra tarixi faktlarla və tədqiqatların nəticələri ilə də təsdiqlənir:
     1. İndiki Misir və Efiopiya ərazilərində ilk dövləti türk soylu quşçu tayfası qurmuşdur. “Misir heç vaxt böyük dünya dövləti olmamışdır. Ramzesin vaxtında Kuşanlar ölkəsinin içərilərinə soxularaq xeyli ərazi zəbt etmişlər” (İегер Оскар. Всеобщая история. В 4 т. История Древняя. т. 1. СПб. 1894. с.17,44).

     2. Quşçu tayfası Hindistanda böyük Kuşan imperiyası yaratmış, Hindistanı onlar idarə etmişlər. 

     3. Quşçu tayfası şumerlərdən sonra İkiçayarasında hökm-ranlığı ələ almış, təxminən 570 il orada hakimiyyəti əllərində saxlamışlar. 

     4. Quşçu tayfası Orta Asiyada Kuşan dövlətini qurmuşdur.

     5. Çin qaynaqlarında yüeci adlandırılan quşçu tayfasının uzun müddət Çində böyük nüfuz və təsir dairəsi olmuşdur.

     6. Romaya əksər süjet və motivləri etrusklar aparmışlar. Rem və Romul haqqında əfsanə buna ən gözəl nümunədir. Etruskların türk olduqları Çingiz Qaraşarlının tədqiqatlarında öz təsdiqini tapmışdır. 

    7. German və skandinav xalqları epos mədəniyyətini hun-lardan mənimsəmişlər. Onların ilk eposlarının qəhrəmanı Atilladır. Araşdırmalar göstərmişdir ki, ilk eposları german və skandinav xalqları özləri yaratmamış, onları hazır şəkildə hunlardan götürmüşlər və çox-çox sonralar türk eposları əsasında öz variantlarını yaratmışlar. 

    8. Yunanlar əksər süjet, motiv və obrazları Makedoniyalı İskəndərdən əvvəl, onun dövründə və ondan sonra Şərqdən gətirmişlər.

    9. Farslar heç vaxt mədəniyyət yaratmamışlar. Onlar hazır mədəniyyəti mənimsəmişlər. Bu mədəniyyətin türklərdən mənimsənildiyi heç bir şübhə doğurmur.

   10. Misir, Çin, Kitay və İran adlarının hamısı türk sözüdür (254,s.306; Т.В.Стептугина. Первые государства в Китае. ИДМ. В 3-х т. т.3. москва. «Наука». 1982. с.141).

    11. 1799-cu ildə Napoleonun ordusu Misirdə məğlub olmuşdur. Ancaq Napoleonun özüylə apardığı alimlər Misirdə külli miqdarda elm, sənət əsərləri ələ keçirmişlər. Ona görə Napoleon gəminin göyərtəsindən Avropaya üz tutaraq demişdir: “Mən Fransaya 26 cild kitab və 12 atlas üçün material aparıram”.        

Beləliklə, “Oğuznamələr”dəki, “Dədə Qorqud”dakı, “Koroğlu”dakı, “Manac”dakı, “Maday Qara”dakı, “Alpamış”-dakı, “Ural Batır”dakı, həmçinin digər türk dastanlarındakı süjet, əhvalat və mifoloji elementlərin qədimliyi onların Şumer yazılı qaynaqları ilə qarşılıqlı müqayisə əsasında öyrənilməsi zərurətini yaratmışdır. Aparılan paralellər aydın göstərmişdir ki, zəngin türk folklorunun, xüsusilə türk dastanlarının ilkin qaynaqları məhz Şumer epik təfəkkürünə bağlıdır. Bütün bu ədəbi yaradıcılıq nümunələri, mənəvi mədəniyyət abidələri bir-biri ilə qırılmaz etnogenetik tellərlə elə möhkəm bağlıdır ki, onları ayrı-ayrılıqda öyrənmək, araşdırmaq heç vaxt doğru elmi nəticələr verə bilməz. Bu gün türk folklorunun Şumer qaynaqları əsasında öyrənilməsi şumerlərin mənşəyini, etnik kimliyini, türklərlə dil və qan qohumluğunu üzə çıxarmaq baxımından da böyük elmi əhəmiyyət kəsb edir.

